|
12- ⵜⴰⵃⴰⵔⵔⴰⵜ. ⴰⵙⵙ ⵉⵏⵏ ⴰⵎⵣⴳⴰⵔⵓ ⴳ ⵍⴰ ⵏⵜⵜⵉⵔⵉ ⴰⴷ ⵏⴱⴷⴰ ⵜⴰⵃⴰⵔⵔⴰⵜ ⵍⴰ ⵏⵜⴷⴷⵓ ⵖⵔ ⵙⵙⵓⵇ, ⵏⵏⴰ ⴳ ⵜⵉⴳⵥⵥⵏⵜ, ⵏⴰⵡⵉ ⵜ ⵉⴷ ⵖⵔ ⵓⵅⴰⵎ, ⵏⵏⵖⵍ ⵖⵉⴼⵙ ⴰⵎⴰⵏ ⵃⴰⵎⴰⵏⵉⵏ ⴰⴷ ⴽⴰ ⵜⵕⵟⵉⴱ, ⵏⵛⵔⵔⴽ ⵜⵜ, ⵏⴱⴱⵉ ⴰⵙ ⵉⵇⵔⵔⴰ, ⵏⴱⴷⴰ ⴰⴷ ⵏⵍⵍⵎ ⵜⵉⵃⴰⵍⵍⴰⵙⵉⵏ, ⴰⴷ ⵏⴳⴳ ⵙⵏⴰⵜ ⵏ ⵜⵃⴰⵍⵍⴰⵙⵉⵏ ⵉ ⵜⵉⵢⵓⴳⴰ ⴷ ⴰⵕⴱⵄⴰ ⵏ ⵜⵉⵥⵥⵎⴰⵎ ⴷ ⵙⵏⴰⵜ ⵏ ⵓⵔⵉⵢⴰ. ⴱⵍⵃⴰⵇⵇ ⵅⵎ ⵍⵍⴰⵏ ⵜⵉⵖⴰⵍⵍⵉⵏ, ⵍⴰ ⵏⵜⵜⴳ ⵙⵅⴰⵢⵎ; ⵅⵎ ⵍⵍⴰⵏ ⵉⵡⴳⵯⴰⵡⵏ ⵍⴰ ⵏⵜⵜⴳ ⵙⵉⵏ ⵉⵙⵖⵡⴰⵏ ⴳ ⵡⴰⵙⴽⵉⵡⵏ ⵏ ⵉⵣⴳⴰⵔⵏ. ⵍⴰ ⵏⵜⵜⴰⵣⵏ ⵖⵔ ⵍⵎⵄⴰⵍⵍⵎ ⵉⵎⴰⵙⵙⵏ ⵍⴰ ⴷ ⵉⵜⵜⴰⵙⴰ ⵉⵜⵛ, ⵉⵙⵓ, ⵏⵓⵛ ⴰⵙ ⴰⴷ ⴰⵖ ⵉⵔⴽⴽⴱ ⵉⵎⴰⵙⵙⵏ. ⵍⴰ ⵏⵜⵜⴷⴷⵓ ⵖⵔ ⵓⵅⵔⵔⴰⵣ ⵏⵏⴰ ⴷ ⵣⵉⴳⵙ ⵉⵣⵏⵣⵖ, ⵏⴰⵡⵉ ⵜ ⵉⴷ, ⵉⵔⴽⴽⴱ ⴰⵖ ⵍⵎⵄⴰⵍⵍⵎ ⵉⵎⴰⵙⵙⵏ. ⵏⵖⵔ ⴷ ⵉ ⵓⵅⵎⵎⴰⵙ ⴰⴷ ⵉⵙⵉⵢⵙ ⵜⴰⵢⵓⴳⴰ. ⵇⴱⵍ ⴰⴷ ⵉⵙⵉⵢⵙ ⵜⴰⵢⵓⴳⴰ ⵍⴰ ⵏⵜⵜⵕⵓⵥ ⵕⵕⵓⵎⴰⵏ, ⵏⵖ ⴷ ⵍⵍⵉⵎⵓⵏ, ⵏⵖ ⴷ ⵖⴰⵙ ⴰⵖⵔⵓⵎ. ⵉⵙⵉⵢⵙ ⴰⴳⵉⵙ ⴱⴰⴱ ⵏ ⵓⵅⴰⵎ ⵜⴰⵢⵓⴳⴰ, ⵉⵙⵏⵄⴰⵜ ⴰⵙ ⵎⴰⵏⵉ ⴳ ⵍⴰ ⵉⴽⵔⵣ. ⴰⵢⵜ ⵓⵅⴰⵎ ⴰⴷ ⴰⵙ ⴳⵏ ⴽⵓ ⴰⵙⵙ ⴰⵖⵔⵓⵎ, ⴰⵔ ⵚⴱⴰⵃ ⵍⴰ ⵙⵙⵓⵊⴰⴷⵏ ⴰⵖⵔⵓⵎ ⴷ ⵡⴰⵎⴰⵏ. ⵉⴷⴷⵓ ⴰⴷ ⵉⴽⵔⵣ ⵜⴰⴷⴳⴳⵯⴰⵜ, ⵍⴰ ⵉⵜⵜⵕⵓⵃ ⵢⴰⵡⵉ ⴷ ⴰⴳⵉⵙ ⵖⴰⵙ ⵍⴱⵀⴰⵢⵎ, ⵉⵎⴰⵙⵙⵏ ⵍⴰ ⵜⵏ ⵉⵜⵜⴰⴷⴷⵊⴰ ⴳ ⵉⴳⵔ. ⴰⴷⴷⴰ ⵏⴳⵀⵣ ⵜⴰⵃⴰⵔⵔⴰⵜ, ⵏⴰⵙⵉ ⵉⵎⴰⵙⵙⵏ, ⵏⴰⵡⵉ ⵜⵏ ⵖⵔ ⵕⵕⵓⴹⵜ ⵉⵍⵍⴰⵏ ⵟⵟⵕⴼ ⵏⵏⵖ; ⵍⴰ ⵏⵜⵜⴰⵡⵉ ⴰⴳⵉⴷⵏⵖ ⵜⴰⵛⵎⵄⴰⵢⵜ ⵏⵖ ⴷ ⴰⴼⵓⵍⵍⵓⵙ, ⵏⵖⵔⵙ ⴰⵙ, ⵏⴳⴳ ⵉⴷⴰⵎⵎⵏ ⵏⵏⵙ ⵏⵏⴰ ⴳ ⵉⵎⴰⵙⵙⵏ ⵜⵣⵔⴰ ⵏ ⵕⵕⵓⴹⵜ, ⴰⴷ ⵜ ⵏⴰⵡⵉ ⵉ ⵍⵊⴰⵎⵄ ⴰⴷ ⴳⵉⵙ ⴳⵏ ⵟⵟⵓⵍⴱⴰ ⵣⵣⵔⴷⴰ ( ⴰⵢⵜ ⵓⵔⵉⴱⵍ ) 13 ⵙⵙⵓⵇ ⵏ ⵍⵅⵓⵎⵉⵙⵙⴰⵜ ⵍⵟⵍⴰⵟⴰ ⵏ ⴰⵢⵜ ⵓⵔⵉⴱⵍ ⵍⴰ ⵜⵜⵄⵎⵎⴰⵕ ⵜⴰⵎⴰ ⵏ ⵍⵅⵓⵎⵉⵙⵙⴰⵜ. ⵏⵜⵜⴰⵜ ⴰⴷ ⵉⴳⵉⵏ ⵙⵙⵓⵇ ⴰⴽⵯⵚⵡⴰⵟ ⵏ ⴰⵢⵜ ⵣⵓⴳⴳⵯⴰⵟ. ⵍⴰ ⵖⵉⵔⵙ ⵜⵜⴰⵙⴰⵏ ⵉⵎⵙⵓⵡⴰⵇ ⵙⴳ ⵉⵖⵔⵎⴰⵏ ⴷ ⵜⵇⴱⵉⵍⵉⵏ. ⵍⴰ ⵜⵜⵙⵡⵡⴰⵇⵏ ⵎⵉⴷⴷⵏ ⵙⴳ ⴼⴰⵙ, ⵎⴽⵏⴰⵙ, ⴹⴰⵕⵍⴱⵉⴹⴰ, ⵕⵕⴱⴰⴹ, ⴳ ⵓⵏⴱⴷⵓ ⴰⴳⴷ ⴰⵢⵜ ⵜⴰⵣⴰ ⴷ ⵡⵊⴷⴰ ⵍⴰ ⵜⵜⴰⵙⴰⵏ ⴰⴷ ⴰⵖⵉⵏ ⵉⵣⴳⴰⵔⵏ ⵖⵔⵙⵏⵉⵏ ⵉ ⵍⵄⵚⴽⵕ ⴳ ⵍⴱⴰⵕⵓⴹ. ⴰⵢⵜ ⴹⴰⵕⵍⴱⵉⴹⴰ ⴷ ⵕⵕⴱⴰⴹ ⵍⴰ ⵜⵜⴽⴰⵍⵏ ⵉⵎⵏⵏⵉ ⴰⵔ ⵜⵜⴰⵙⵉⵏ ⴳ ⵟⵟⵓⵎⵓⴱⵉⵍⴰⵜ ⵜⵉⴽⵙⵡⴰⵟⵉⵏ ⵖⵔ ⵍⵎⵎⵡⴰⴽⵏ ⵉⵥⵉⵍⵏ ⴰⵔ ⵜ ⵜⵜⵙⵓⵡⵡⴰⵇⵏ ⵣⵄⴰⵢⵔ, ⵉⵥⴰⵢⵢⴰⵏ, ⴰⵢⵜ ⵎⴳⵉⵍⴷ, ⵉⴳⵔⵔⵡⴰⵏ, ⴰⵢⵜ ⵏⵏⵉⵔ, ⵛⵖⴰⵔⴷⴰ, ⴱⵏⵉ ⵃⴰⵙⵙⵏ ⴷ ⵛⵛⵔⴼⴰ ⴷ ⵣⵡⴰⵔⵏⵉⵏ ⴳ ⵜⵇⴱⵉⵍⵉⵏ. ⴰⵢⵜ ⵜⵇⴱⵉⵍⵉⵏ ⵜⵜⵙⵡⵡⴰⵇⵉⵏⵉ ⵙⵙⵓⵇ ⴰⴷ ⵍⴰ ⵣⵣⵏⵣⴰⵏ ⵉⵣⴳⴰⵔⵏ, ⵓⵍⵍⵉ, ⵍⴱⵀⴰⵢⵎ, ⴷ ⵍⴽⵜⵜⴰⵏ, ⵍⵄⵟⵕⵉⵢⴰ, ⴰⵜⴰⵢ. ⴷⵉⴳⵙ ⴰⴳⴷ ⵜⵜⵓⵊⵊⴰⵕ ⵉⵕⵓⵎⵉⵢⵏ ⴷ ⵓⴷⴰⵢⵏ ⵜⵜⴰⵖⵏⵉⵏ ⵜⴰⴹⵓⴹⵜ ⴷ ⵉⵎⵏⵏⵉ. ⴰⵢⵜ ⵜⵇⴱⵉⵍⵉⵏ ⵏⵏⵖ ⴳ ⵍⴰ ⵜⵜⵉⵔⵉⵏ ⴰⴷ ⵣⵣⵏⵣⵏ ⵛⴰ ⵇⴱⵍ ⴰⴷ ⵉⴼⴼⵖ ⵍⴰⵃⴰⴽⴰⵎ ⵏ ⵉⵕⵓⵎⵉⵢⵏ, ⵍⴰ ⵜⵜⴰⵡⵉⵏ ⵖⵔ ⵉⵖⵔⵎⴰⵏ. ⴰⵙⵙ ⴰⴷ ⵍⵃⴰⵎⴷⵉⵍⵍⴰⵀ ⵉⵀⴷⴰ ⵕⴱⴱⵉ ⵜⵉⵙⵓⵔⵉⴼⵉⵏ ⵏⵏⵙⵏ ⵍⴰ ⵜⵜⴰⵙⴰⵏ ⵜⵜⵓⵊⵊⴰⵕ ⴽⵓ ⵙⵙⵓⵇ ⵖⵔ ⵍⵟⵍⴰⵟⴰ. ⵏⵜⵜⵏⵉ, ⵍⴰ ⵜⴰⵖⵏ ⴰⵢⵏⵏⴰ ⵔⴰⵏ, ⵏⴽⴽⵯⵏⵉ ⵍⴰ ⵏⵣⵏⵓⵣⴰ ⴰⵢⵏⵏⴰ ⵏⵔⴰ. ⴱⵍⵃⴰⵇⵇ, ⴰⵙⵙ ⴰⵏⵏ ⴳ ⵍⴰ ⵏⵜⴱⵔⵔⴰⵃ ⵙ ⵍⵅⵍⴰⵚ ⵏ ⵜⵔⵜⵉⴱ ⵍⴰ ⵜⵜⵓⴳⵓⵜⵏ ⵉⵙⴱⴱⴰⴱⵏ ⵏ ⵙⵙⵓⵇ; ⵜⵙⵙⵏⴷ ⵎⴰⵅⵎⵎⵉ? ⵄⴰⵍⴰ ⵃⴰⵇⵇ ⵎⵉⴷⴷⵏ ⵜⵓⵄⴰⵚⵕⵏ ⴳ ⵍⴼⵍⵓⵙ; ⴰⵔ ⵣⵏⵓⵣⴰⵏ ⵍⴱⵀⴰⵢⵎ ⵏⵏⵙⵏ ⴷ ⵉⵎⵏⵏⵉ ⵏⵏⵙⵏ ⵙ ⵔⵔⵅⴰ ⴰⴷ ⴽⴰ ⵅⵍⵍⵚⵏ ⵜⴰⵡⵔⴰⵇⵜ ⵏⵏⵙⵏ ⴰⵢⵏⵏⴰ ⴰⵙⵏ ⴷ ⵢⵓⵍⵉⵏ ⴳ ⵍⵄⴰⵛⵓⵕ ⵏ ⵉⵎⵏⵏⵉ ⴷ ⵣⵣⴽⴰ ⵏ ⵍⴱⵀⴰⵢⵎ. ⴰⵢ ⴰⴷ ⴰⴽ ⵜⵜⵉⵏⵉⵖ ⵍⴰ ⵓⵔ ⵉⵍⵍⵉ ⵖⴰⵙ ⴰⵢⵍⵍⵉⵖ ⵏⴰⵖⵓⵍ ⴷⴷⴰⵡ ⵏ ⵍⴰⵃⴰⴽⴰⵎ ⵏ ⵉⵕⵓⵎⵉⵢⵏ. ⴼⴰⵢⵜ, ⵓⵔ ⵍⴰ ⵉⵜⵙⵓⵡⵡⵇ ⵖⴰⵙ ⵓⵏⵏⴰ ⵉⵍⵍⴰⵏ ⵙ ⵉⴼⴰⴷⴷⵏ ⵏⵏⵙ ⵏⵖ ⴷ ⵓⵏⵏⴰ ⵢⵓⵎⵥⵏ ⴰⵎⵓⵔ ⵙⴳ ⴱⵓ ⵜⵇⴱⵉⵍⵜ. ⴰⵢⵜ ⵉⵖⵔⵎⴰⵏ, ⵉⵎⵙⵍⵎⵏ ⵏⵏⵖ ⴷ ⵓⴷⴰⵢⵏ, ⵓⵔ ⴰⴷ ⵇⴰⴷⴷⴰⵏ ⴰⴷ ⵜⵙⵓⵡⵡⵇⵏ ⴰⵔ ⵓⵏⵏⴰ ⵉⵔⴰⵏ ⴰⴷ ⵉⵙⵓⵡⵡⵇ ⵍⴰ ⵖⵉⴼⵙ ⵜⵜⴳⴳ ⵜⵎⴰⵔⴰ; ⵍⴰ ⵉⵙⵙⵅⵙⴰⵔ ⵜⵉⴽⵜ ⵏ ⵍⴼⵍⵓⵙ ⴳ ⵜⵥⵟⵟⴰⵟⵜ ⴰⴷ ⴽⴰ ⴷ ⵉⵇⴰⴷⴷⴰ ⴰⴷ ⵉⵙⵓⵡⵡⵇ. ⴰⴷⴷⴰⵢ ⵏⴰⵖⵏ ⵙⵉⵏ ⵎⵉⴷⴷⵏ ⴳ ⵙⵙⵓⵇ, ⵍⴰ ⵉⵜⵜⵓⵇⴰⵄ ⵍⴱⴰⵕⵓⴹ, ⴽⵓ ⵜⴰⵇⴱⵉⵍⵜ ⵍⴰ ⵜⴽⴽⵔ ⵅⴼ ⵡⵉⵏⵏⵙ ⴰⵔ ⵜⵜⵡⴰⵜⵏ ⵎⵉⴷⴷⵏ ⴳ ⵡⴰⵢⴷⴰ ⵏⵏⵙⵏ. ⴰⵢⵜ ⵉⵖⵔⵎⴰⵏ ⴳ ⵍⴰ ⵙⵍⵍⴰⵏ ⵍⴱⴰⵕⵓⴹ ⴳ ⵙⵙⵓⵇ, ⵍⴰ ⵍⵓⴳⴳⵔⵏ ⴰⴷⴷⵊⵏ ⵉⵇⵉⴹⴰⵏ ⵏⵏⵙⵏ ⴷ ⵍⴱⵀⴰⵢⵎ ⵏⵏⵙⵏ, ⵍⴰ ⵜⵜⵉⵔⵉⵏ ⴰⴷ ⵙⵍⵍⴽⵏ ⵖⴰⵙ ⵉⵇⵔⵔⴰ ⵏⵏⵙⵏ ( ⴰⵢⵜ ⵓⵔⵉⴱⵍ ). 14 ⵍⵎⵓⵜ ⴳ ⵍⴰ ⵉⵜⵜⵎⵜⴰⵜ ⴽⵔⴰ ⵏ ⵃⴷⴷ ⵖⵉⵔⵏⵖ ( ⴰⴷ ⴰⵖ ⵉⵏⵊⵊⴰ ⵔⴱⴱⵉ, ⵉⵏⵊⵊⴰ ⴽⵯⵏ ), ⵍⴰ ⵏⵜⵜⴰⵎⵣ ⵏⴳ ⴰⵙ ⴷⴷⴱⴰⵍⵊ ⴳ ⵉⴼⴰⵙⵙⵏ, ⵏⵍⵜⵜⵎ ⴰⵙ ⵍⴰⵃⴰⵣⴰⵎ ⵏ ⵜⵄⴰⵢⵢⴰⵍⵉⵏ, ⵏⴳ ⴰⵙ ⵍⵃⵏⵏⵉ. ⴳ ⵍⴰ ⵏⵜⵇⵔⵔⴰⴱ ⴰⴷ ⵜ ⵏⴰⵙⵉ ⵖⵔ ⵉⵙⵏⵏⴰⵍ, ⵍⴰ ⵏⵜⵜⴳ ⴰⵎⴰⵖ ⵉ ⵍⵡⴰⵛⵓⵏ ⴰⴷ ⵜ ⵛⵛⵏ; ⵅⴰⵙ ⵏⵜⵜⴽⵙ ⴰⵣⵣⴰⵔ, ⵏⵖⵔ ⴷ ⵉ ⵍⴼⵇⵉⵀ ⴰⴷ ⵜ ⵉⵙⵙⵉⵔⴷ ⵏⵜⵜⴰ ⴷ ⴽⵔⴰ ⵏ ⵍⴼⵇⵉⵀ ⴰⴳⵉⵙ; ⵅⵎ ⵜⴳⴰ ⵜⵎⵟⵟⵓⴹⵜ ⵍⴰ ⵜⵜ ⵙⵉⵔⵉⴷⵏ ⵜⵄⴰⵢⵢⴰⵍⵉⵏ ⵜⵉⵡⵙⵙⴰⵔⵉⵏ. ⴳ ⵍⴰ ⵏⵜⴽⵎⵎⴰⵍ ⵙ ⵓⵙⵓⵔⴷ, ⵍⴰ ⴷ ⵏⵜⵜⴰⵡⵉ ⵉⴷⵊ ⵏ ⵍⴼⵕⴹ ⵏ ⵍⴽⵜⵜⴰⵏ, ⴰⴷ ⴰⵙ ⵏⴳⴳ ⵍⴽⵯⴼⵏ, ⵍⴰ ⴰⵙ ⵏⵜⵜⴳⴳ ⵙⵙⵔⵡⴰⵍ, ⵜⴰⴼⵓⵇⵉⵜ, ⵜⴰⵛⴰⵛⵉⵜ ⵉⴼⵔⵖ ⴰⵙ ⵙ ⵓⵛⵕⵡⵉⴹ, ⵏⴰⵎⵥ ⵍⴽⵜⵜⴰⵏ ⴹⵏⵉⵏ, ⵏⴳⵏⵉ ⵜ ⵖⵉⴼⵙ; ⵅⵎ ⵉⴷⴷⵊⵉⵡⵏ ⵍⴰ ⵉⵜⴳⴳ ⴱⵉⵜ ⵍⵄⵓⴷ. ⴰⴷⴷⴰⵢ ⵏⴽⵎⵎⵍ, ⵍⴰ ⵏⵜⵜⴰⵡⵉ ⵉⵛⵜ ⵏ ⵍⴱⵀⵉⵎⵜ, ⵏⵙⵔⵔⵊ ⴰⵙ, ⵏⴳ ⵖⵉⴼⵙ ⵛⵛⵡⴰⵔⵉ, ⵏⴳ ⴷⵉⴽⵙ ⵔⴱⴰⵄ ⴷ ⵉⵄⴰⵏⵏⴰⵏ, ⵏⴰⵡⵉ ⴷ ⴰⵙⵜⵜⴰ ⴷ ⵓⵙⵖⵓⵏ ⵏ ⵛⵛⵄⴰⵕ, ⵏⵄⴰⴷⵉⵍ ⵉⵙⵙⵏ ⵉⵙⴱⴷⵔ. ⵏⴰⵡⵉ ⴷ ⵉⴷⵊ ⵏ ⵓⴳⵔⵜⵉⵍ ⵏ ⵍⵊⴷⵉⴷ ⴰⴳ ⵎⵉ ⵍⵍⴰⵏ ⵉⵍⵇⵉⴹⵏ, ⵏⵜⵍ ⴷⵉⴽⵙ ⴰⵎⵜⵜⵉⵏ; ⵏⴳ ⵜ ⵏⵏⴰⴳ ⵏ ⵓⵙⴱⴷⵔ, ⵏⴰⵙⵉ ⵜ ⵙ ⵓⵙⵖⵓⵏ ⵏ ⵛⵛⵄⴰⵕ, ⵏⴳⵔ ⵜ ⵏⵏⴰⴳ ⵏ ⵍⴱⵀⵉⵎⵜ, ⵏⴳ ⴰⵙ ⵉ ⵍⴱⵀⵉⵎⵜ ⵜⴰⵣⴳⴰⵡⵜ ⴳ ⵓⵇⵎⵎⵓ, ⵏⵜⵍ ⴰⵙ ⴰⵣⵣⴰⵔ ⵏⵏⵙ ⵙ ⵜⴰⴹⵓⴹⵜ, ⵏⵓⵛ ⵜⵜ ⵉ ⵉⵛⵜ ⵏ ⵜⵎⵟⵟⵓⴹⵜ ⵉⴳⴰⵏ ⵙⴳ ⵍⴰⵀⵍ ⵏ ⵓⵎⵜⵜⵉⵏ, ⵜⵣⵓⴳⵔ ⵜ, ⵍⴰ ⵏⵇⵇⴰⵕ ⵉ ⵉⴷⵊ ⵕⴱⴰⵄ ⵏ ⵎⵉⴷⴷⵏ, ⵙⵉⵏ ⵙⴳ ⵍⵊⵉⵀⵜ ⵜⴰⴼⴰⵙⵉⵜ, ⵙⵉⵏ ⵙⴳ ⵍⵊⵉⵀⵜ ⵜⴰⵄⴰⵙⵔⵉⵜ, ⴰⵎⵥⵏ ⴳ ⵉⵙⴱⴹⵕ, ⵜⴰⴱⵄⴰⵏ ⵜⵏ ⵟⵟⵍⴱⴰ. ⴷⴼⴼⵉⵔ ⵏⵏⵙⵏ, ⵍⵍⴰⵏ ⵉⴽⵙⵡⴰⵜⵏ, ⴰⵎⵥⵏ ⵖⵉⴼⵙⵏ ⵜⵄⴰⵢⵢⴰⵍⵉⵏ. ⵍⴰⵀⵍ ⵏ ⵓⵎⵜⵜⵉⵏ ⵍⴰ ⵜⵔⵓⵏ, ⵡⵉⵏⵏ ⴰⴹⵏⵉⵏ ⵍⴰ ⵙⵓⵙⵎⵏ. ⴳ ⵍⴰ ⵏⵜⵜⴰⵡⴹ ⵖⵔ ⵕⵕⵓⴹⵜ, ⵍⴰ ⵏⵜⵜⴰⴼⴰ ⵉⵎⵖⴰⵣⵏ ⵍⴰ ⵙⵓⵊⵉⴷⵏ ⵜⴰⵏⵏⵍⵜ, ⵓⵙⵉⵏ ⵜⵉⵥⵕⴰ, ⴰⴳⵯⵎⵏ ⴷ ⴰⵎⴰⵏ; ⵍⴰ ⵏⵙⵔⵙⴰ ⴰⵎⵜⵜⵉⵏ ⵏⵏⴰ ⴳ ⵡⴰⴽⴰⵍ ⵊⴱⴷⵏ ⵙⴳ ⵜⵏⵏⵍⵜ. ⵉⴽⴽⵔ ⵍⴼⵇⵉⵀ ⵉⵥⵥⴰⵍ ⵖⵉⴼⵙ. ⴰⴷⴷⴰⵢ ⵉⴽⵎⵎⵍ ⵙⴳ ⵜⵥⴰⵍⵍⵉⵜ ⵉⴼⵜⵃ ⵍⵃⵉⵣⴱ ⵉ ⵜⵜⵓⵍⴱⴰ ⴰⴷ ⵜ ⴰⵇⵇⵔⴰⵏ ⵅⴼ ⵓⵎⵜⵜⵉⵏ. ⴳ ⵍⴰ ⵜⴽⵎⵎⴰⵍⵏ ⵟⵟⵓⵍⴱⴰ ⵍⵃⵉⵣⴱ, ⵍⴰ ⵏⵜⵜⴰⵙⵉ ⴰⵎⵜⵜⵉⵏ, ⵏⵙⵙⵓ ⴰⵙ ⴰⴼⵔⵉⵡⵏ ⵏ ⴳⴳⵥⵏⵜ ⵉ ⵏⴳⵔ ⴰⵙ ⴷ ⵡⴰⵍⵍⴰⵖ ⵏ ⵏⵏⵍⵜ; ⵏⴳ ⵏⵏⴰⴳ ⴰⵙ ⵜⵉⵥⵕⴰ, ⵏⵔⵔ ⵖⵉⴼⵙ ⴰⴽⴰⵍ, ⵏⴳ ⴰⵙ ⵙⵉⵏ ⵛⵛⵀⵓⴷ ⵉⴷⵊ ⵖⵔ ⵓⵇⵔⵔⵓ, ⵉⴷⵊ ⵖⵔ ⵉⴹⴰⵕⵕⵏ, ⵏⴳ ⴰⵙ ⵍⵃⵓⴹ ⵙⴳ ⵙⵉⵢⴰ ⴷ ⵙⵉⵢⴰ, ⵏⵕⵓⵛⵛⴰ ⵜⴰⵏⵏⵍⵜ ⵙ ⵡⴰⵎⴰⵏ, ⵏⴳ ⵏⵏⴰⴳ ⴰⵙ ⴰⵣⴳⴳⵯⴰⵔ ⴰⴷ ⴽⴰ ⵓⵔ ⴷ ⵉⵜⵜⴰⵙⴰ ⵓⵎⵊⵊⵓ ⴰⴷ ⵉⵜⵛ ⴰⵎⵜⵜⵉⵏ. ⵍⴰ ⵏⵜⴼⵔⵔⴰⵇ ⴽⵔⴰ ⵏ ⵍⴼⵍⵓⵙ ⵉ ⵟⵟⵓⵍⴱⴰ ⴷ ⵍⵎⵙⴰⴽⵉⵏ ⴷ ⵉⵎⵙⵉⵔⴷⵏ. ⴰⴷⴷⴰⵢ ⵏⴰⵖⵓⵍ ⵙⴳ ⵜⴰⵏⵏⴰⵍⴰ, ⵍⴰ ⴰⵖ ⵜⵜⵄⴰⵕⴰⴹⵏ ⵉⵎⴷⴷⵓⴽⴽⵯⴰⵍ ⵏⵏⵖ ⴰⴷ ⵏⵜⵜⵛ ⵖⵉⵔⵙⵏ ⵄⴰⵍⴰ ⵃⴰⵇⵇ ⵏⴽⴽⵯⵏⵉ ⵓⵔ ⵍⴰ ⵏⵜⵜⴳⴳ ⵎⴰⵜⵛⴰ ⴰⵙⵙ ⵏ ⵍⵎⵓⵜ ⵖⵉⵔⵏⵖ. ⴰⴷⴷⴰⵢ ⵏⴳⴳ ⵜⵍⵜ ⵉⵢⴰⵎ, ⵏⴰⵡⵉ ⴽⵔⴰ ⵏ ⵍⵎⵍⵡⵉ ⵖⵔ ⵜⵏⵏⵍⵜ, ⵏⴼⵔⵔⵇ ⵜ ⵉ ⵍⵎⵙⴰⴽⵉⵏ ⴷ ⵉⵎⴽⵙⴰⵡⵏ, ⵏⴰⵖⵓⵍ ⴷ ⵙ ⵉⵅⴰⵎⵏ ⵏⵏⵖ. ⴰⵔ ⵜⵜⴰⵙⴰⵏ ⵎⵉⴷⴷⵏ ⴰⵔ ⴰⵖ ⵜⵄⴰⵣⵣⴰⵏ ⴽⵓⵍⵀⴰ ⴷ ⵓⵏⵏⴰ ⵎⵉ ⵉⵇⴷⴰ. ⴰⴷⴷⴰⵢ ⵏⵙⵓⵍⴰ ⵙⴳ ⵉⵎⵄⴰⵣⵣⴰⵏ ⵍⴰ ⵏⵜⵄⴰⵍⴰⵎ ⵉ ⵟⵟⵓⵍⴱⴰ ⴰⴷ ⴰⵙⵏ ⵖⵉⵔⵏⴰⵖ ⴷⴰ ⵏⴳⴳ ⵉⵎⵏⵙⵉ. ⴰⴷⴷⴰⵢ ⵜⵜⵛⵏ ⵟⵟⵓⵍⴱⴰ ⵉⵎⵏⵙⵉ ⵍⴰ ⴰⵖ ⴰⴽⴽⴰⵏ ⵍⴼⴰⵜⵃⴰ ⵉⵏⵉⵏ ⴰⵖ: « ⵕⴱⴱⵉ ⵉⵅⵍⴼ ⵉⵄⴰⴷⴷⴰ ⵍⴰⴱⴰⵙ! » ⴷⴷⵓⵏ ⵉⴱⵔⴷⴰⵏ ⵏⵏⵙ ( ⴰⵢⵜ ⵓⵔⵉⴱⵍ ) 15 ⵍⵄⴰⵢⴷ ⴰⴽⵙⵡⴰⵜ ⵢⵓⵎⴰⵢⵏ ⵇⴱⵍ ⵍⵄⴰⵢⴷ ⵍⴰ ⵜⵄⴰⵎⵎⴰⵕ ⵜⴰⵙⵡⵉⵇⵜ ⴳ ⵡⴰⵏⵙⴰ ⵏ ⵙⵙⵓⵇ ⴰⴷ ⴽⴰ ⴽⵓⵍⵀⴰ ⴰⴷ ⵉⵙⵖ ⵎⴰⴷ ⵃⴰⵍⴰⴷⵊ ⵉ ⵡⴰⵙⵙ ⵏ ⵍⵄⵉⴷ. ⴰⵙⵙ ⴰⵎⵣⴳⴰⵔⵓ ⵙ ⴷⴰⵜ ⵍⵄⴰⵢⴷ ⵍⴰ ⵉⵜⴳⴳ ⵄⴰⵕⴰⴼⴰ, ⵏⵜⵜⴰⵜ ⴰⴷ ⵉⴳⴳⵉⵏ ⵜⵙⵄⴰ ⵉⵢⴰⵎ ⴳ ⵡⴰⵢⵢⵓⵔ. ⵍⴰ ⵏⵜⵜⴰⵥⵓⵎ ⵓⵏⵏⴰ ⵉⵔⴰⵏ ⵙ ⵍⵅⴰⴹⵕ ⵏⵏⵙ, ⴷ ⵖⵉ ⵓⵔ ⵉⴳⵉ ⵍⴼⵕⴹ ⴰⵎ ⵕⴰⵎⴹⴰⵏ ⵖⴰⵙ ⴷ ⵙⵓⵏⵏⴰ. ⵜⴰⴷⴳⴳⵯⴰⵜ, ⴰⴷⴷⴰⵢ ⵏⵜⵛ ⵉⵎⵏⵙⵉ, ⵍⴰ ⵏⵔⵡⵓ ⵍⵃⵏⵏⵉ, ⵍⴰ ⵏⵖⵎⵎⵕ ⵉⴼⴰⵙⵙⵏ ⴷ ⵉⴹⴰⵕⵕⵏ ⵏ ⵜⵄⴰⵢⵢⴰⵍⵉⵏ, ⵏⵄⴰⵍⵎ ⵍⴱⵀⴰⵢⵎ ⴳ ⵜⵉⵏⴰⵔⵜ ⵏⵏⵙⵏ; ⵓⵏⵏⴰ ⵖⵔ ⵎⵉ ⵉⵍⵍⴰ ⵡⴰⵢⵢⵉⵙ ⴰⵃⴰⴷⴰⴷⵉ ⵉⵛⵔⴼ ⴰⵙ ⵍⴽⵯⴼⵏ. ⴰⵙⴽⴽⴰ ⵍⴰ ⵏⴽⴽⵔ ⵣⵉⴽ, ⵏⴳⴳ ⵍⴼⴹⵓⵕ ⵍⵎⵍⵡⵉ ⴷ ⵜⴰⵎⵎⵏⵜ, ⵏⴼⵔⵔⵇ ⵛⵛⵔⵉⵃⴰ, ⵍⴰ ⴰⵙⵏ ⵏⵜⵜⵉⵏⵉ ⵉ ⵍⵡⴰⵛⵓⵏ ⴰⵔⵎⵎⴰⵙ ⵓⵙⵓⵏ: « ⴰⵡⵔⴰⵜ, ⵀⴰ ⵙⵙⴰⴷⴰⵇⴰ! » ⴰⵙⵙ ⵏⵏⴰ ⵓⵔ ⵍⴰ ⵉⵅⴷⴷⵎ ⵃⴰⴷⴷ, ⵎⵉⴷⴷⵏ ⵉⵕⴹⵏ ⵉⴱⵟⵟⴰⵏⵏ ⵥⵉⵍⵏⵉⵏ. ⴰⴷⴷⴰⵢ ⵏⵜⵜⵛ ⵉⵎⴽⵍⵉ ⴷ ⵡⴰⵔⵔⴰⵡ ⵏⵏⵖ ⴷ ⵓⵎⴷⴷⵓⴽⴽⵯⴰⵍ ⵏⵏⵖ ⵜⵜⴰⵙⴰⵏⵉⵏ ⴰⵔ ⴰⵖ ⵜⵜⵉⵏⵉⵏ ⵎⵓⴱⴰⵔⴽ ⵍⵄⵉⴷ ⵏⵏⵓⵏ, ⴰⵔ ⵜⵎⵙⵓⴷⵓⵎⵏ ⵉⵇⵔⵔⴰ. ⴰⴷⴷⴰⵢ ⵏⵙⵓⵍⴰ ⵙⴳ ⵎⵉⴷⴷⵏ, ⵏⴷⴷⵓ ⵖⵔ ⵍⵊⴰⵎⵄ, ⴽⵓ ⵉⴷⵊ ⵢⴰⵡⵉ ⵍⴼⴹⵓⵕ ⵖⵔ ⵍⵊⴰⵎⵄ. ⴰⴷⴷⴰⵢ ⵜⴰⵡⴹ ⵍⵓⵇⵜ ⵏ ⴹⴹⵃⴰ, ⴽⵓ ⵉⴷⵊ ⵍⴰ ⵉⵜⴷⴷⵓ ⵙ ⵓⵅⴰⵎ ⵏⵏⵙ ⴰⴷ ⵢⴰⵡⵉ ⵜⵉⵙⵏⵜ ⵜⴰⵎⵍⵍⴰⵍⵜ ⴷ ⵓⵅⴹⵎⵉ; ⵏⴰⵖⵓⵍ ⵖⵔ ⵍⵊⴰⵎⴰⵄ, ⵢⴰⵙⵉ ⵍⴼⵇⵉⵀ ⵍⵄⴰⵍⴰⵎ, ⴰⵙⵉⵏ ⵉⵎⴰⵃⴹⴰⵕⵏ ⴰⴳⵔⵜⵉⵍ ⵙⴳ ⵍⵊⴰⵎⴰⵄ, ⵉⴷⴷⵓ ⵍⴼⵇⵉⵀ ⵙ ⴷⴰⵜ ⵏⵏⵖ, ⵏⵜⴰⴱⴰⵄ ⵜ, ⵏⴷⴷⵓ ⵖⵔ ⵉⴷⵊ ⵏ ⵡⴰⵏⵙⴰ ⵉⵍⵍⴰⵏ ⴳ ⵍⵄⴰⵎⵓⴷ ⵉⵙⵇⴰⴱⵍⵏ ⴽⵓⵍ ⵉⵙⵓⵏ, ⵍⴰ ⴰⵙ ⵏⵜⵜⵉⵏⵉ ⵍⵎⵚⵍⵍⴰ. ⵍⴰ ⵏⵜⵜⴰⵡⴹ, ⵉⵙⵙⵓ ⵍⴼⵇⵉⵀ ⴰⴳⵔⵜⵉⵍ, ⵊⵎⴰⵄⴰⵏ ⴷ ⵎⴷⴷⵏ ⵜⵉⵥⵕⴰ, ⵙⵔⵙⵏ ⵜⵉⵙⵏⵜ ⵟⵟⵕⴼ ⵏ ⵜⵥⵕⴰ, ⵄⴰⵇⴷⵏ ⵉⵅⴹⵎⵉⵏ ⴳ ⵡⴰⴽⴰⵍ, ⵉⴳ ⵍⴼⵇⵉⵀ ⵍⵄⴰⵍⴰⵎ ⵙ ⴷⴰⵜ ⵏⵏⵙ, ⵉⵥⵥⴰⵍ ⵉⵙⵏⵏⵖ. ⴰⴷⴷⴰⵢ ⵉⴽⵎⵎⵍ ⵉⵇⵔⴰ ⵖⵉⴼⵏⴰⵖ ⵍⵅⵟⴱⴰ, ⵢⵓⵛ ⴰⵖ ⵍⴼⴰⵜⵃⴰ. ⴰⴷⴷⴰⵢ ⵏⵉⵔⵉ ⴰⴷ ⵏⴽⴽⵔ. ⴽⵓⵍⵀⴰ ⵉⴳⵔ ⵏⵏⴰ ⴳ ⵓⴳⵔⵜⵉⵍ ⴰⵏⵏ ⵉ ⵎⵉ ⵉⵇⴷⴷⴰ ⵏ ⵍⴼⵍⵓⵙ, ⵉⵙⵎⵓⵏ ⵉⵏⵏ ⵍⴼⵇⵉⵀ. ⵏⴰⵖⵓⵍ ⵙ ⵉⵅⴰⵎⵏ ⵏⵏⴰⵖ, ⵏⵥⴹ ⵜⵉⵙⵏⵜ, ⵏⵛⵛⴰⵔ ⵜⵜ ⴷ ⵜⵎⵥⵉⵏ, ⵏⵖⵥ ⴰⵃⴼⵓⵕ ⴷⴷⴰⵡ ⵏ ⵜⵔⵉⵇⵜ, ⵏⵓⵛ ⵜⵏ ⵉ ⵓⵃⵓⵍⵉ ⴰⴷ ⵜ ⵉⵄⴰⵍⴼ, ⵏⵙⵙⵓⵊⵉⴷ ⴰⵃⴷⵎⵉ ⵉⵛⵡⴰⵏ ⴰⴷ ⴽⴰ ⴷ ⵢⴰⵙ ⵍⴼⵇⵉⵀ ⴰⴷ ⴰⵖ ⵉⵖⵔⵙ ⴰⵔ ⵉⵜⵜⵎⵓⵏ ⵍⴼⵇⵉⵀ ⴷ ⵓⵙⵓⵏ ⴰⴷ ⵉⵖⵔⵙ ⴽⵓⵍ ⵉ ⵎⵉⴷⴷⵏ; ⴰⵔ ⵜⵙⵍⴰⵅⵏ ⵉ ⵉⵇⵔⵔⴰ ⵏⵏⵙⵏ ⴰⵔ ⵜⴰⵥⵉⵢⵏ. ⴰⴷⴷⴰⵢ ⴽⵎⵎⵍⵏ ⵙⴳ ⵡⴰⵥⵥⴰⵢ, ⵏⵛⵔⵔⴳ ⴰⵃⵓⵍⵉ, ⵏⵊⴱⴷ ⵜⴰⴷⵡⵡⴰⵕⵜ, ⵏⵙⴽⵏⴼ ⵜⵜ ⴰⴽⵙⵓⵎ; ⵓⵔ ⵍⴰ ⵜ ⵏⵜⵜ ⴰⵔ ⴰⵙⴽⴽⴰ ⵜⴰⵖⵕⵓⴹⵜ, ⵍⴰ ⵜⵜⴰⵡⵉ ⵜⵎⵟⵟⵓⴹⵜ ⵏⵏⵖ ⵉ ⵉⵍⵍⵉⵜ ⵏⵏⵖ ⵉⵡⵍⵏ. ⴳ ⵍⴰ ⵏⵜⴱⴱⵉ ⴰⴽⵙⵓⵎ, ⵍⴰ ⵏⵜⴳⴳ ⵖⴰⵙ ⵛⵡⵉⵢ, ⴰⵢⵏⵏ ⴹⵏⵉⵏⴰ ⵍⴰ ⵜ ⵏⴳⴳ ⵜⵉⴽⴷⴷⵉⴷⵉⵏ. ⵉⴹ ⵏⵏⴰⴽⵉⵏ ⴷⴼⴼⵉⵔ ⵍⵄⴰⵢⴷ ⵍⴰ ⵜⴳⴳⵏ ⵉⵎⵟⵕⴰⴼ ⵍⴱⵖⵉⵍⴰ; ⵍⴰ ⵜⵊⵎⴰⵄⴰⵏ ⵉⴷⵊ ⵏ ⵓⵇⴹⵢⴰⵄ ⵏ ⵍⵎⵟⴰⵕⴼ, ⵎⵛⴰⵡⴰⵕⵏ ⵍⴰ ⵜⵜⵉⵏⵉⵏ ⵉⴹ ⴰⴷ ⵏⴳⴳ ⵍⴱⵖⵉⵍⴰ. ⴰⴷⴷⴰⵢ ⵜⵛⵏ ⵉⵎⵏⵙⵉ, ⴽⵓ ⵉⴷⵊ ⵢⴰⵙⵉ ⵜⴰⵖⵕⵉⴹⵜ ⵏⵏⵙ, ⵢⴰⵎⵥ ⵉⴷⵊ ⴷⵉⴳⵙⵏ ⵉⵏⴼⵉⴼ ⴳ ⵓⵇⵎⵎⵓ ⴰⵔ ⵉⵙⵓⵃⵓⵕⵓⴹ, ⴰⵔ ⵜⴹⵓⵕⵏ ⴰⵢⴷ ⵓⵙⵓⵏ; ⴰⵅⴰⵎ ⵉ ⵎⵉ ⴱⴷⴷⵏ ⵙ ⴷⴰⵜ ⴰⵙ, ⵢⵓⵛ ⴰⵙⵏ ⵍⵇⵕⵟ ⵏ ⵓⴽⵙⵓⵎ ⵙⴳ ⵜⵄⴰⵢⵢⴰⵜ. ⴰⴷⴷⴰⵢ ⵊⵎⴰⵄⴰⵏ ⴰⴽⵙⵓⵎ ⵉⵏⵏ, ⴷⴷⵓⵏ ⵖⵔ ⵉⴷⵊ ⵏ ⵓⵅⴰⵎ ⵉⴷⵊ ⵙⴳ ⵡⵉⵏⵏⴰⴽⵉⵏ ⵜⴹⵓⵕⵏⵉⵏ, ⴳⴳⵏ ⵣⵣⵔⴷⴰ, ⴰⵙⵉⵏ ⵍⴼⴰⵜⵃⴰ ⴰⵔ ⵜⵜⵉⵏⵉⵏ: « ⴰⴷ ⴰⵖ ⵉⵙⵙⵉⴷⵔ ⵕⴱⴱⵉ ⴰⵔ ⵓⵙⴳⴳⵯⴰⵙ ⴷ ⵉⴷⴷⴰⵏ ⵉⵏⵛⴰⵍⵍⴰⵀ! » ( ⴰⵢⵜ ⵓⵔⵉⴱⵍ ). 16 ⵄⵍⵍⴰⵎⴰ ⵎⵓⵍⴰⵢ ⴷⵔⵉⵙ. ⵍⵓⵇⵜ ⵎⴰⴳ ⵎⵉ ⵍⴰ ⵜⵜⵉⵔⵉⵏ ⴰⴷ ⴷⴷⵓⵏ ⵖⵔ ⵄⵍⵍⴰⵎⴰ ⵎⵓⵍⴰⵢ ⴷⵔⵉⵙ, ⴰⵙⵙ ⵏ ⵙⵙⵓⵇ ⵍⴰ ⵉⴱⵔⵔⴰⵃ ⵓⴱⵔⵔⴰⵃ ⴳ ⵙⵙⵓⵇ ⵍⴰ ⴰⵙⵏ ⵉⵜⵜⵉⵏⵉ: « ⵉⵍⴰⵜ ⵄⴰⵍⴰⴱⴰⵍ ⵙ ⵡⴰⵙⵙ ⵏ ⵍⵅⵎⵉⵙ ⴰⴷ ⵏⴷⴷⵓ ⴰⴷ ⵏⵥⵓⵕ ⵎⵓⵍⴰⵢ ⴷⵔⵉⵙ! » ⵍⴰ ⵜⴷⴷⵓ ⵜⵇⴱⵉⵍⵜ ⵖⵔ ⵉⵅⴰⵎⵏ ⵏⵏⵙⵏ, ⵍⴰ ⵙⵓⵊⴰⴷⵏ ⴰⵢⵏⵏⴰ ⴰⵙⵏ ⵉⵅⵚⵏ ⵉ ⵜⵉⴽⵍⵉ. ⴰⵍⵍⵉⴳ ⵍⴰ ⵉⵜⵜⴰⵡⴹ ⵡⴰⵙⵙ ⵏ ⵍⵅⵎⵉⵙ ⵍⴰ ⵜⴼⵓⵏ ⵍⴰ ⵜⵙⵔⵔⴰⵊⵏ ⵉⵙⴰⵏ ⴷ ⵉⵙⵔⴷⴰⵏ; ⴰⴷⴷⴰⵢ ⴽⵎⵎⵍⵏ ⴰⵙⵔⵔⵊ ⵍⴰ ⵙⵏⵉⵢⴰⵏ ⵜⵉⵄⴰⵢⵢⴰⵍⵉⵏ ⵅⴼ ⵉⵙⵔⴷⴰⵏ, ⵍⴰ ⵜⵏⵉⵢⴰⵏ ⵉⵔⴳⴰⵣⵏ ⵅⴼ ⵉⵙⴰⵏ; ⵡⵉⵏⵏ ⴰⴹⵏⵉⵏ ⵍⴰ ⵜⴷⴷⵓⵏ ⵅⴼ ⵉⴹⴰⵕⵏ ⵏⵏⵙⵏ, ⴰⵔⴱⵄⴰⴹ ⵍⴰ ⵜⵏⵉⵢⴰⵏ ⵅⴼ ⵉⵖⵉⵢⵢⴰⵍ. ⵍⴰ ⵜⴳⴳⵏ ⴰⵊⵎⵓⵡⴰⵄ ⴳ ⵄⴰⵢⵏ ⵕⵕⵎⴰ; ⴰⵍⵍⵉⴳ ⵍⴰ ⵜⵜⵊⵎⴰⵄⴰⵏ ⵍⴰ ⵉⵜⵚⴹⴹⴰⵕ ⵔⵔⴽⴱ ⴷ ⴰⵢⵜ ⵉⵙⴰⵏ ⴰⵔ ⵜⵜⵓⵔⴰⵔⵏ ⴳ ⵉⴷⵉⵙ ⵏⵏⵙⵏ. ⴰⵍⵍⵉⴳ ⵍⴰ ⵜⵜⴰⵡⴹⵏ ⵕⴹⵓⵎ ⵍⴰ ⵜⵜⵔⵓⵙⴰⵏ ⴷⵉⵏⵏ ⴰⴷ ⴽⴰ ⴷⵉⴽⵙ ⵏⵙⵏ, ⵍⴰ ⴱⵏⵏⵓⵏ ⵉⵇⵉⴹⴰⵏ, ⵍⴰ ⵜⵙⵔⵓⵙⴰⵏ ⵍⵎⵡⴰⵄⵏ ⵙⴳ ⵉⵙⵔⴷⴰⵏ, ⵍⴰ ⵙⵙⵓⵊⴰⴷⵏ ⵉⵎⵏⵙⵉ ⵏⵏⵙⵏ; ⴰⴳⴷ ⵜⴰⴷⴳⴳⵯⴰⵜ ⵍⴰ ⵜⵜⵊⵎⴰⵄⴰⵏ ⴰⵎⵎⴰⵙ ⵏ ⵉⵇⵉⴹⴰⵏ, ⵍⴰ ⵜⵜⵛⴰⵄⴰⵍⵏ ⵍⵄⴰⴼⵉⵜ, ⵍⴰ ⵜⵙⵔⵖⴰⵏ ⵜⴰⵔⴰⵜ, ⴷⴰ ⴱⴷⵄⴰⵏ ⴳ ⵓⵔⴰⵔ ⴰⵍⵍⵉⵖ ⵍⴰ ⵉⵜⵎⵏⴰⵚⵚⴰ ⵉⴹ ⵍⴰ ⵜⵜⴷⴷⵓⵏ ⴰⴷ ⴳⵏⵏ. ⴳ ⴰⵙⴽⴽⴰ ⵣⵉⴽ ⵍⴰ ⵜⵏⴽⴽⵔⵏ ⵍⴰ ⵜⵜⴰⵙⵉⵏ ⵅⴼ ⵉⵙⵔⴷⴰⵏ ⴰⵔ ⵜⵙⵔⵔⴰⵊⵏ ⵉⵙⴰⵏ ⵍⴰ ⵜⵏⵉⵢⴰⵏ ⴷⴰ ⵙⴷⴷⴰⵏ ⴷⴰⵅⴰⵍⵍⵓ ⵙ ⵓⵔⴰⵔ ⵎⵉⵄⴰⴷ ⴰⵔ ⴰⵎⵕⴰⴱⴹ ⵍⴰ ⵜⵙⵔⵓⵙⴰⵏ ⴷ ⴰⵔ ⴱⵏⵏⵓⵏ ⵉⵇⵉⴹⴰⵏ ⵏⵏⵙⵏ ⴰⵔ ⵜⵇⵏⵏ ⵍⴱⴰⵀⵉⵎ ⴷ ⴰⵔ ⵙⵙⵓⵊⴰⴷⵏ ⵜⴰⵎⴰⵜⵛⴰ ⵏⵏⵙⵏ, ⴰⵔⴱⵄⴰⴹ ⵍⴰ ⵜⵀⵡⴰⴷⵏ ⵙ ⵉⵖⵔⵎ ⵍⴰ ⵜⴰⵖⵏ ⴰⵢⵏⵏⴰ ⴰⵙⵏ ⵉⵅⵚⵚⵏ ⵙⴳ ⵜⵎⴰⵜⵛⴰ ⴷ ⵡⴰⴹⵉⵍ. ⴰⵙⴽⴽⴰ ⴰⵍⵍⵉⵖ ⵍⴰ ⵉⵜⴼⴼⵓ ⵍⵃⴰⵍ ⵍⴰ ⵜⵏⵏⴰⵏ ⵍⵄⴰⵔⵇⴱⵜ ⵙ ⴷⴰⵜ ⴰⵙⵏ ⴷ ⴰⵔ ⵜⵓⵔⴰⵔⵏ ⴷⴼⴼⵉⵔ ⴰⵙ ⵙ ⵜⴰⵔⴰⵜ ⴰⵍⵍⵉⴳ ⵍⴰ ⵜⵜⴰⵡⴹⵏ ⴰⵔ ⴰⵎⵎⴰⵙ ⵏ ⵓⵎⵕⴰⴱⴹ ⵍⴰ ⵜⵥⵓⵕⵏ ⵛⵛⵔⴼⴰ ⵍⴰ ⵙⵉⴳⵙⵏ ⵜⵜⴰⵎⵥⵏ ⴰⵢⵓⴳⵓ ⵏⵉⵜⵜⵏⵉ ⴰⵍⵍⵉⴳ ⵍⴰ ⵜⴼⴹⴹⴰⵏ ⵙⴳ ⵣⵣⵉⵢⴰⵕⵜ ⵍⴰ ⵜⵜⴰⵖⵓⵍⵏ ⵖⵔ ⵡⴰⵏⵙⴰ ⵏⵏⵙⵏ ⵍⴰ ⵜⵏⵓⵙⴰⵏ ⵉⴹ ⵉⵏⵏ ⴷⴰⵅⴰⵍⵍⵓ. ⵍⴰ ⵜⴰⵖⵏ ⴰⵢⵏⵏⴰ ⴰⵙⵏ ⵉⵅⵚⵏ ⵙⴳ ⵉⴱⵟⵟⴰⵏ ⵉ ⵡⴰⵔⵔⴰⵡ ⵏⵏⵙⵏ ⴷ ⵜⵄⴰⵢⵢⴰⵍⵉⵏ ⵏⵏⵙⵏ ⴷ ⵏⵉⵜⵜⵏⵉ ⴷⴰ ⵜⴰⵖⵏ ⴷⴰⵅⴰⵍⵍⵓ ⵙⵍⵓⵍ ⵏ ⵡⴰⴹⵉⵍ ⵉ ⴰⵢⵜ ⵉⵅⴰⵎⵏ. ⴰⵙⴽⴰ ⴰⵍⵍⵉⴳ ⵍⴰ ⵉⵜⵜⴼⴼⵓ ⵍⵃⴰⵍ ⵍⴰ ⵜⵜⴰⵙⵉⵏ ⵅⴼ ⵍⴱⴰⵀⵉⵎ ⵏⵏⵙⵏ ⴷⴰ ⵚⴹⴹⴰⵏ ⴰⴷⴷⴰⵢ ⵜⵏ ⵉⵏⵖ ⵍⴰⵥ ⴳ ⵓⴱⵔⵉⴷ, ⵍⴰ ⵜⵜⵙⵔⵓⵙⴰⵏ ⵙⴳ ⵍⴱⴰⵀⵉⵎ ⵏⵏⵙⵏ ⵍⴰ ⵜⴻⵜⵜⵏ ⵙⵏⵓⴼⴳⴰⵏ ⴷⴰ ⵜⵜⴰⵙⵉⵏ ⵅⴼ ⵍⴱⴰⵀⵉⵎ ⵏⵏⵙⵏ, ⴷⴰ ⴷⴷⵓⵏ ⴰⵔ ⵜⴰⴷⵓⴳⴳⵯⴰⵜ ⴰⵔ ⵓⴱⵕⵕⵎ ⵏ ⵡⴰⵙⵙ ⵍⴰ ⵜⵜⵕⵓⵃⵏ ⵙ ⵉⵅⴰⵎⵏ ⵏⵏⵙⵏ ( ait sibeur ). 17 ⵉⵙⵍⴰⵏ. ⴳ ⵍⴰ ⵉⵜⵉⵔⵉ ⴰⴷ ⵢⴰⵡⵍ ⵉⴷⵊ ⵏ ⵓⵎⵜⵔⵓⴼ ⵍⴰ ⵉⵙⴽⴰⵔ ⵖⵔ ⵉⴱⴱⴰⵙ, ⵍⴰ ⴰⵙ ⵉⵜⵉⵏⵉ: « ⴰⵡⵍ ⵉⵢⵉ! » ⵍⴰ ⵉⵜⴷⴷⵓ ⵉⴱⴱⴰⵙ ⵍⴰ ⵉⵜⵉⵥⵉⵕ ⵉⵛⵜ ⵏ ⵜⵔⴱⴰⵜ ⴰⵙ ⵉⵄⴰⵊⴱⵏ; ⵢⴰⵡⵉ ⵍⵊⵎⴰⵄⴰⵜ ⵍⴰ ⴰⵙⵏ ⵉⵜⵉⵏⵉ: « ⴰⵅ ⴰⵡⵏ ⴰⵃⵓⵍⵉ ⴰⵡⵉⵢⴰⵜ ⵉ ⴼⵍⴰⵏ ⴰⴷ ⵢⵓⵛ ⵉⵍⵍⵉⵙ ⵉ ⵎⴻⵎⵎⵉ! » ⵍⴰ ⵜⵜⴷⴷⵓⵏ ⴷⴼⴼⵉⵔ ⵏ ⵓⵅⴰⵎ ⵏ ⵉⴱⴱⴰⵙ ⵏ ⵜⵔⴱⴰⵜ, ⵉⴼⴼⵖ ⴷ ⵖⵉⵔⵙⵏ ⵍⴰ ⴰⵙ ⵜⵜⵉⵏⵉⵏ: « ⵏⴽⴽⵯⵏⵉ ⵏⴷⴷⴰ ⴰⴷ ⴽⴰ ⵜⵓⵛⵜ ⵉⵍⵍⵉⴽ ⵉ ⵎⴻⵎⵎⵉⵙ ⵏ ⴼⵍⴰⵏ! » ⵍⴰ ⴰⵙⵏ ⵉⵜⵜⵉⵏⵉ: « ⴰⴷ ⵛⴰⵡⵕⵖ ⵉⵎⵎⴰⵙ ⴷ ⴰⵢⵜⵎⴰⵙ! » ⵜⴱⴷⴰ ⵍⵊⵎⴰⵄⴰⵜ ⴰⴷ ⵜⴳⴳ ⵜⵜⴰⵎⴰⵏ. ⴰⴷⴷⴰⵢ ⴳⵏ ⵜⵜⴰⵎⴰⵏ ⵛⴰⵡⵕⵏ ⴱⵓ ⵉⵙⵍⴰⵏ ⵍⴰ ⴰⵙ ⵜⵜⵉⵏⵉⵏ: « ⵀⴰ ⵎⴰⴷ ⵏⴳⴰ! » ⵍⴰ ⴰⵙⵏ ⵉⵜⵜⵉⵏⵉ: « ⵉⵏⴰⵜ ⴰⵙ ⴰⴷ ⵉⵇⴱⵍ ⴷⴷⴼⴰⵄ ⵎⴰⴷ ⵖⴰⵙ ⵏ ⵍⴼⵍⵓⵙ! » ⵍⴰ ⵜⵜⴰⵖⵓⵍⵏ ⵖⵔ ⵉⴱⴱⴰⵙ ⵏ ⵜⵔⴱⴰⵜ ⵉⵏⵉⵏ ⴰⵙ: « ⴼⵍⴰⵏ ⵉⵏⵏⴰ ⴰⵖ ⴰⴷ ⴰⵖ ⵜⵇⴱⵍⵜ ⴷⴷⴼⴰⵄ ⵎⴰⴷ ⵖⵓⵙ ⵏ ⵍⴼⵍⵓⵙ! » ⵉⵏⵏⴰ ⴰⵙⵏ: « ⴰⴷ ⵇⴱⵍⵖ ⴰⴳⴷ ⴷⴷⴼⴰⵄ! » ⵍⴰ ⵜⵜⴰⵖⵓⵍⵏ ⵖⵔ ⴱⴰⴱ ⵏ ⵉⵙⵍⴰⵏ, ⵉⵏⵉⵏ ⴰⵙ: « ⵍⴰ ⵉⵇⴱⵍ ⴷⴷⴼⴰⵄ! » ⵉⵏⵏⵉ ⴰⵙⵏ: « ⵍⴰⵣⵎ ⴰⴷ ⵏⴳⴳ ⵜⵜⴰⵎⴰⵏ ⵉ ⵍⴱⴰⵀⵉⵎ ⴰⵔ ⴰⵙ ⴷⴼⴰⵄⵖ! » ⵍⴰ ⴷ ⵉⵜⵏⵏⵀ ⵍⴱⴰⵀⵉⵎ ⵉⵔⴰ ⴰⴷ ⴰⵙ ⵉⴷⴼⴰⵄ, ⵢⴰⵡⵉ ⵜⵏ ⵉⴱⴱⴰⵙ ⵏ ⵜⵔⴱⴰⵜ, ⴷⴷⵓⵏ ⵖⵔ ⵙⵙⵓⵇ, ⵄⴰⵍⵓⵏ ⵍⴱⴰⵀⵉⵎ ⵉⴳⴰⵏⵉⵏ ⴰⵏⵏⵛⵜ ⵏ ⵡⵉⵏⵏⴰⴽⵉⵏ. ⴰⴷⴷⴰⵢ ⴰⵖⵓⵍⵏ ⵙ ⵉⵅⴰⵎⵏ ⵉⴳⵏ ⵜⵜⴰⵎⴰⵏ ⵉ ⵍⴱⴰⵀⵉⵎ; ⵡⴰⵍⴰⴽⵉⵏ ⴽⵓⵍ ⵍⴱⵀⵉⵎⵜ ⵍⴰ ⴰⵙ ⵜⴳⴳⵏ ⵜⵜⴰⵎⴰⵏ ⵏⵏⵙ. ⴰⴷⴷⴰⵢ ⴳⵏ ⵜⵜⴰⵎⴰⵏ ⵉ ⵍⴱⴰⵀⵉⵎ, ⴰⴷⴷⴰⵢ ⵉⵇⴱⵍ ⴱⴰⴱ ⵏ ⵜⵔⴱⴰⵜ, ⴰⴷⴷⴰⵢ ⵢⴰⵡⴹ ⵙ ⵙⵙⵓⵇ ⵉⴷⴷⵓ ⴱⴰⴱ ⵏ ⵓⵎⵜⵔⵓⴼ ⵖⵔ ⵙⵙⵓⵇ ⵉⵙⵖ ⵏⵏⴼⵇⵜ. ⵏⵏⴼⵇⵜ ⵏⵏⴰⴽⵉⵏ ⴷⵉⴳⵙ ⵜⵜⵛⴰⵎⵉⵔ, ⵍⵉⵥⴰⵕ, ⵛⵛⵔⴱⵉⵍ, ⵍⴰⵃⴰⵣⴰⵎ, ⴷⴷⵔⵜ, ⵜⴰⵙⴱⵏⵉⵜ, ⵍⵃⵏⵏⵉ, ⵜⵉⵢⵢⵏⵉ, ⵚⵚⴰⴱⵓⵏ, ⵢⴰⵡⵉ ⵜⵏ ⵉⴷ ⵙ ⵓⵅⴰⵎ, ⵢⵓⵛ ⵜⵏ ⵉ ⵎⴰⵢⵙ ⵏ ⵓⵎⵜⵔⵓⴼ ⴷ ⵉⵙⵜⵎⴰⵙ, ⵅⴰⵍⵉⵙ ⴷ ⵡⴰⴹⵊⴰⵕ ⵏⵏⵙⵏ ⴰⵡⵉⵏ ⵜⵏ ⵖⵔ ⵓⵅⴰⵎ ⵏ ⴱⴰⴱ ⵏ ⵜⵔⴱⴰⵜ. ⴰⵎⵥⵏ ⴰⴷ ⵜ ⵙⵄⴰⵡⵎⵏ ⵉⴳⵏ ⴰⵙ ⵍⵃⵏⵏⵉ, ⵙⵙⵉⵔⴷⵏ ⴰⵙ ⵉⴱⵟⵟⴰⵏⵏ ⵍⵍⵉ ⴷ ⵉⵡⵉⵏ, ⵙⵍⵍⵓⵍⵓⵏ; ⵍⴰ ⴰⵙ ⴰⴽⴽⴰⵏ ⵉ ⵜⵎⵟⵟⵓⴹⵜ ⵉⵙⵍⵍⵓⵍⵓⵏ ⵍⵉⵊⴰⵕⵜ ⵏⵏⵙ. ⴰⴷⴷⴰⵢ ⴰⵖⵓⵍⵏ ⵍⴰ ⴰⵙ ⵜⵜⵉⵏⵉⵏ ⵉ ⴱⴰⴱ ⵏ ⵓⵎⵜⵔⵓⴼ: « ⵀⴰ ⵏⴽⵯⵏⵉ ⵍⴰ ⵏⵙⵍⵍⵓⵍⵓ! » ⵍⴰ ⵜⵎⵛⴰⵡⴰⵕⵏ ⴱⴰⴱ ⵏ ⵓⵎⵜⵔⵓⴼ ⴷ ⴱⴰⴱ ⵏ ⵜⵔⴱⴰⵜ, ⵍⴰ ⵜⵎⵢⵓⵏⵏⴰⵏ: ⵎⵉⵍⵎⵉ ⴰⴷ ⵔⴰⴷ ⵏⴳⴳ ⵉⵙⵍⴰⵏ. ⵍⴰ ⵜⴳⴳⵏ ⵜⴰⵊⵉⵍⴰ ⵍⴰ ⴰⵙ ⵉⵜⵉⵏⵉ ⴱⴰⴱ ⵏ ⵜⵔⴱⴰⵜ: ⵉⴳ ⵉⵢⵉ ⵜⴰⵊⵉⵍⴰ ⴰⵔ ⵙⵖⵖ ⵉⴱⵟⵟⴰⵏ ⵉ ⵉⵍⵍⵉ! » ⵉⴱⵟⵟⴰⵏ ⴰⴷ ⵉⵙⵎ ⵏⵏⵙⵏ ⴰⵔⵓⴽⵓ, ⴷⵉⴽⵙ ⴰⴳⵔⵜⵉⵍ, ⵜⴰⵃⴰⵍⵍⴰⵙⵜ, ⵉⵃⵏⴱⵍ, ⵜⴰⵀⴷⴷⵓⵏ, ⴰⵎⵛⵓ. ⴳ ⵍⴰ ⵉⵙⵖ ⴱⴰⴱ ⵏ ⵜⵔⴱⴰⵜ ⴰⵔⵓⴽⵓ ⵍⴰ ⴰⵙ ⵉⵜⵜⵉⵏⵉ ⵉ ⴱⴰⴱ ⵏ ⵓⵎⵜⵔⵓⴼ: « ⵀⴰ ⵏⴽⴽⵉ ⵍⴰ ⵓⵊⴷⵖ ⴰⴷ ⵏⴳⴳ ⵉⵙⵍⴰⵏ! » ⵍⴰ ⵥⵥⴰⴹⵏ ⵉⵔⴷⵏ, ⵙⵖⵏ ⵙⵙⵓⴽⴽⵓⵔ, ⴰⵜⴰⵢ, ⵛⵛⵎⴰⵄ, ⵓⴷⵉ, ⵜⴰⵎⵎⵏⵜ, ⵄⴰⵍⵎⵏ ⵉ ⵟⵟⵓⵍⴱⴰ ⴷ ⵔⵔⵓⵎⴰ, ⵍⴰ ⴰⵙⵏ ⵜⵜⵉⵏⵉⵏ: « ⵀⴰ ⵏⴽⴽⵯⵏⵉ ⴷⴰ ⵏⴳⴳ ⵉⵙⵍⴰⵏ! » ⴰⴷⴷⴰⵢ ⴼⴰⵜ ⵙⵙⵓⵇ ⴰⴷ ⴽⴰ ⴱⴰⵃⵔⴰ ⴰⴷ ⵢⴰⴼ ⴱⴰⴱ ⵏ ⵓⵎⵜⵔⵓⴼ ⴰⴷ ⵉⵙⵖ ⵍⵎⵛⵉⵅⵜ ⵍⴰⵃⴰⵣⴰⵎ, ⵙⵉⵏ ⵜⵛⵡⴰⵎⵉⵔ, ⵙⵉⵏ ⵍⵉⵥⵓⵕⴰⵜ, ⵛⵛⵔⴱⵉⵍ, ⴷ ⵔⵔⵉⵃⵉⵜ, ⵜⴰⵙⴱⵉⵏⵜ, ⴷⵔⵔⵜ, ⵜⴰⵛⵔⴱⵉⵜ, ⵜⴰⵥⵓⵍⵜ, ⵍⵃⴰⵔⵇⵓⵙ, ⵍⵄⴰⴽⵔ, ⵙⵙⵡⴰⴽ, ⴰⵡⵉⵏ ⵜⵏ ⵉ ⵉⵎⵎⴰⵙ ⵏ ⵓⵎⵜⵔⵓⴼ ⵏⵖ ⵅⴰⵍⵍⵉⵙ ⴷ ⵉⵙⵜⵎⴰⵙ ⵖⵔ ⵓⵅⴰⵎ ⵏ ⴱⴰⴱ ⵏ ⵜⵔⴱⴰⵜ, ⵙⵄⴰⵡⵎⵏ ⵜⵜ, ⴳⵏ ⴰⵙ ⵍⵃⵏⵏⵉ. ⴰⵙⴽⴽⴰ ⴰⴷⴷⴰⵢ ⵏⵉⵔⵉ ⴰⴷ ⵏⴰⵙⵉ ⵜⴰⵔⴱⴰⵜ ⵍⴰ ⵏⵜⵜⵙⵔⵔⴰⵊ ⵜⴰⴳⵯⵎⴰⵔⵜ, ⵏⵜⵍ ⴰⵙ ⵜⴰⴹⵓⴹⵜ ⴷ ⵡⴰⵣⵣⴰⵔⵏ ⵏⵏⵙ, ⴷⴷⵓⵏ ⵉⵎⵜⵔⴰⴼ, ⴷⴷⵓⵏⵜ ⵜⵎⵜⵔⴰⴼ, ⵍⴰ ⵜⴰⵡⴹⵏ ⵉⴳⵏ ⴰⵃⵉⴷⵓⵙ ⴰⴼⵍⵍⴰ ⵏ ⵜⵔⴱⴰⵜ ⴳ ⵓⵅⴰⵎ ⵏⵏⵙⵏ, ⵙⵉⵔⴷⵏ ⴰⵙ ⵉⴱⵟⵟⴰⵏⵏ ⵏⵏⵙ ⵏ ⵍⵊⴷⵉⴷ, ⵙⵏⵉⵢⵏⵜ ⵉⵎⵙⵏⴰⵢⵏ ⵏⵏⴰⴳ ⵏ ⵜⴳⵯⵎⴰⵔⵜ ⵓⵛⵏ ⴰⵙ ⵍⵄⴰⵍⴰⵎ ⵉⴳⵏ ⴰⵙ ⴰⵔⵓⴽⵓ ⴷⴼⴼⵉⵔ ⴰⵙ, ⵙⵏⵉⵏ ⵉⴷⵊ ⵏ ⵓⵔⴱⴰ ⴰⵎⵥⵥⵢⴰⵏ ⴷⴼⴼⵉⵔ ⵏ ⵜⵙⵍⵉⵜ ⴰⴷ ⴽⴰ ⵢⴰⵎⵥ ⴰⵔⵓⴽⵓ ⵓⵔ ⵢⵓⵟⵟⵓ ⵍⴰ ⵜⵜⴰⵙⴰⵏ ⵍⴰ ⵜⵜⵓⴹⵓⵕⵏ ⵉ ⵍⵊⴰⵎⴰⵄ ⵛⴰⵕⵜ ⵏ ⵍⵎⵕⵕⴰⵜ, ⵍⴰ ⵜⵜⵙⴷⴷⴰⵏ ⵖⵔ ⵓⵅⴰⵎ ⵏ ⵉⵙⵍⵉ; ⴽⵓ ⵜⴷⴷⵓⵏ ⵉⵎⵏⴰⵢⵏ ⵙⵓⴼⵓⵖⵏ ⵍⴱⴰⵕⵓⴹ. ⴰⴷⴷⴰⵢ ⴰⵡⴹⵏ ⵙ ⵓⵅⴰⵎ ⵏ ⴱⴰⴱ ⵏ ⵉⵙⵍⵉ, ⵍⴰ ⵜⵜ ⵙⵔⵓⵙⴰⵏ ⵉⵎⵙⵏⴰⵢⵏ ⵏⵏⵙ ⵉⵙⵙⵉⵍⵉ ⵜⵜ ⵉⴷⵊ ⵙⴳ ⵉⵎⵙⵏⴰⵢⵏ ⴰⴷ ⵜⵙⵓⴷⵏ ⴰⵃⴰⵎⵎⴰⵔ. ⴰⴷⴷⴰⵢ ⵜⵙⵓⴷⵏ ⴰⵃⴰⵎⵎⴰⵔ ⵉⵙⵔⵙ ⵜⵜ ⵙ ⵓⴽⴰⵍ, ⵉⴳ ⵏⵏ ⵖⵉⴼⵙ ⴰⵃⵉⴷⵓⵙ. ⴰⴷⴷⴰⵢ ⵉⵜⵜⴰⵡⴹ ⵜⴰⴷⴳⴳⵯⴰⵜ ⵍⴰ ⵙⵓⴼⵓⵖⵏ ⵜⵉⵙⵍⵉⵜ ⵙ ⴷⴰⵜ ⵏ ⵓⵅⴰⵎ ⴰⵖ ⵎⵉ ⵜⵍⵍⴰ; ⴱⴷⴰⵏ ⴰⵖⵉⴼⵙ ⵙⵙⵏⵚⴼⵏ, ⵍⴰ ⵜⵜⴰⵡⵉⵏ ⵉⵛⵜ ⵏ ⵜⵎⵟⵟⵓⴹⵜ ⵜⴰⴽⵙⵡⴰⵜ; ⵍⴰ ⵉⵜⴰⵎⵥ ⵓⵎⵙⵏⴰⵢ ⵍⴼⵍⵓⵙ ⵙⴳ ⵎⵉⴷⴷⵏ, ⴰⵔ ⵉⵜⴱⵔⵔⴰⵃ ⵙ ⵓⵏⵏⴰ ⴰⵙ ⵢⵓⵛⴰⵏ ⵛⴰ. ⴰⴷⴷⴰⵢ ⵉⴽⵎⵎⵍ ⵓⴱⵔⵔⴰⵃ ⵢⵓⵛ ⵍⴼⵍⵓⵙ ⵉ ⵜⵎⵟⵟⵓⴹⵜ ⵏⵏⴰⴽⵉⵏ ⵉⵇⵉⵎⵏ ⴷⴰⵜ ⵏ ⵜⵙⵍⵉⵜ. ⴰⴷⴷⴰⵢ ⴽⵎⵎⵍⵏ ⵎⵉⴷⴷⵏ ⵙⴳ ⵜⵎⵓⵛⵛⵉ ⵙⵙⵉⴽⵛⵎⵏ ⵜⵉⵙⵍⵉⵜ ⵖⵔ ⵓⵅⴰⵎ ⴰⴳⵎⵉ ⵜⵍⵍⴰ. ⵉⵙⵍⵉ ⵉⴱⵄⴰⴷ ⵙⴳ ⵓⵅⴰⵎ ⴰⴳⵎⵉ ⵜⵍⵍⴰ ⵜⵙⵍⵉⵜ, ⵔⵔⵏ ⵜ ⵉⴷ, ⵍⴰ ⵜ ⵙⵔⵓⵃⴰⵏ ⵙ ⵉⵏⵣⵉⵣ ⴷ ⵜⵎⴰⵡⴰⵢⵉⵏ ⵉⵎⵙⵏⴰⵢ ⵏⵏⵙ; ⵉⴷⵊ ⵍⴰ ⵉⵜⴰⵙⵉ ⵍⴼⵏⴰⵔ, ⵓⵏⴹⵏⵉⵏ ⵍⴰ ⴰⵙ ⵉⵜⵜⴰⵙⵉ ⵜⴰⴼⵔⵓⵜ, ⵍⴰ ⵜⴷⴷⵓⵏ ⵉⵙⵜⵎⴰⵙ ⵙ ⴷⴰⵜ ⴰⵙ ⴰⵔ ⵖⵉⴼⵙ ⵜⵛⵉⵢⴰⵛⵏ ⵉⵙⵜⵎⴰⵙ ⵙⵏⴰⵜ ⵏⵏⵙⵏ. ⴰⴷⴷⴰⵢ ⴰⵡⴹⵏ ⴷⴼⴼⵉⵔ ⵏ ⵓⵅⴰⵎ ⴰⴳⵎⵉ ⵜⵍⵍⴰ ⵜⵙⵍⵉⵜ ⵍⴰ ⵜⴽⵙⵙⵏ ⴰⵙⴳⵍⴼ ⵏ ⴷⴼⴼⵉⵔ, ⵉⵙⵔⵓ ⵓⵎⵙⵏⴰⵢ ⵜⴰⴼⵔⵓⵜ, ⵢⵓⵛ ⵜⵜ ⵉ ⵉⵙⵍⵉ ⵙ ⵓⴼⵓⵙ ⴰⴼⴰⵙⵉ, ⵉⵡⵡⵜ ⵜⵉⵣⵎⵏⵜ, ⵉⴱⴱⵉ ⵜⵜ, ⵉⴽⵔⵙ ⵜⵜ ⵓⵎⵙⵏⴰⵢ, ⵉⵄⴰⵡⴷ ⴰⵙ ⵉⵙⵍⵉ, ⵉⵡⵜ ⵜⵜ ⵉⴱⴱⵉ ⵜⵜ ⵛⴰⵕⵜ ⵏ ⵍⵎⵕⵕⴰⵜ ⵙ ⵜⵉⵡⴰ ⵏ ⵜⴼⵔⵓⵜ, ⵢⴰⵎⵥ ⵜⵜ ⵣⵉⴳⵙ ⵓⵎⵙⵏⴰⵢ ⵜⵓⵜ ⵜⵜ ⵜⵙⵍⵉⵜ ⵛⴰⵕⵜ ⵏ ⵍⵎⵕⵕⴰⵜ ⵙ ⵛⵛⵔⴱⵉⵍ ⵖⵔ ⵜⵉⵡⴰ, ⵉⵇⵉⵎ ⵟⵕⴼ ⵏⵏⵙ ⴹⵓⵕⵏ ⴰⵙⵏ ⵉⵎⵙⵏⴰⵢⵏ ⵙ ⵔⴱⵄⴰ ⵏⵏⵙⵏ; ⴽⵓ ⵉⴷⵊ ⵢⵓⵎⵥ ⵜⴰⵖⵔⵉⵜ ⴳ ⵓⴼⵓⵙ ⵏⵏⵙ, ⴷⵖⵉ ⵍⴰ ⵜⵜⴰⵙⴰⵏ ⵎⵉⴷⴷⵏ ⴷ ⵍⵡⴰⵛⵓⵏ ⴷ ⵉⵔⴳⴰⵣⵏ ⵍⴰ ⴰⵙⵏ ⵜⵜⴰⴽⵕⵏ ⵛⴰ ⵏ ⵍⵃⴰⵊⵜ. ⴰⴷⴷⴰⵢ ⵢⴰⵖⵓⵍ ⵉⵏⵏⴰ ⴰⵙⵏ: « ⵎⵛⵃⴰⵍ ⵍⴱⵛⴰⵕⵜ ⵖⵔ ⵍⵃⴰⵛⵜ ⵡⴰ ⴼⵍⴰⵏ » ⵍⴰ ⵉⴽⴽⵉ ⵍⵃⴰⵛⵜ ⵏⵏⴰⴽⵉⵏ. ⵢⵓⵛ ⴰⵙ ⵓⵎⵙⵏⴰⵢ ⵔⴱⵄⴰ ⵃⵏⴷ ⵅⴰⵎⵙⴰ ⵏ ⵜⵉⵏⵉⵡⵉⵏ. ⵉⴽⴽⵔ ⵉⵙⵍⵉ ⵖⵔ ⵓⵅⴰⵎ ⴰⴳⵎⵉ ⵉⵍⵍⴰ; ⵜⴰⴷⴳⴳⵯⴰⵜ ⵢⴰⵙ ⴷ ⵖⵔ ⵜⵎⵟⵟⵓⴹⵜ ⴰⴷ ⵉⵊⵏ ⴳ ⵓⵅⴰⵎ ⴰⴳⵎⵉ ⵜⵍⵍⴰ ⵜⵙⵍⵉⵜ ⵇⵉⵎⵏ ⵢⵓⵎⴰⵢⵏ ⴷⴼⴼⵉⵔ ⵉⵙⵍⴰⵏ ⵅⴰⵔⵔⴼⵏ ⵉⵙⵍⴰⵏ. ⵡⴰⵍⴰⴽⵉⵏ ⵜⴰⵎⵟⵟⵓⴹⵜ ⵓⵔ ⵜⵃⴰⵣⵣⴰⵎ ⴰⵔ ⵜⵇⴼⵍ ⵙⴱⴰⵄ ⵉⵢⴰⵎ; ⴰⴷⴷⴰⵢ ⵢⴰⵡⴹ ⵙ ⵙⵙⵓⵇ ⴰⵡⵉⵏ ⵔⵔⵓⵎⴰ ⵉ ⵉⵙⵍⵉ, ⵍⴰ ⴰⵙ ⵜⴹⴰⵕⵏ ⴳ ⵙⵙⵓⵇ, ⴽⵓⵍⵀⴰ ⴷ ⵓⵏⵏⴰ ⴰⵙ ⵢⵓⵛⴰⵏ ⵛⴰ ⵏ ⵍⴼⵍⵓⵙ, ⵅⵏⴷ ⵍⴼⴰⴽⵉⵜ, ⴼⴼⵖⵏ ⴷⴼⴼⵉⵔ ⵏ ⵙⵙⵓⵇ ⵜⵛⵏ ⵉⵎⴽⵍⵉ; ⵅⵎ ⴰⵙⵏ ⵉⵛⴰⵢⴹ ⵛⴰ ⵏ ⵍⴼⵍⵓⵙ, ⵍⴰ ⵉⵙⵙⵏ ⵜⴳⴳⵏ ⵣⵣⵔⴷⴰ ( ait ouribel ). ⴰⵀⴰⵇⵇⴰⵔ. ⴳ ⵜⵉⵣⴳⵓⵔⵉ ⵏ ⴷⴷⵓⵏⵉⵜ ⵉⴳⴰ ⴰⵀⴰⵇⵇⴰⵔ ⵓⵎⵍⵉⵍ, ⵢⴰⵣⵏ ⵖⵓⵔⵙ ⵏⵏⴱⵉ, ⵚⴰⵍⴰ ⵄⵍⵉⵀ ⵡⴰ ⵙⵍⵍⵎ, ⵉⵏⵏⴰ ⴰⵙ: « ⴰⵖⴰⵛ ⴷⴷⵀⴱ, ⵛⴼ ⵜ ⵉ ⵉⵎⵙⵍⵎⵏ; ⴰⵖⴰⵛ ⵜⵉⵅⵅⵡⵉⵏ ⵛⴼ ⵜⵏⵜ ⵉ ⵉⵕⵓⵎⵉⵏ. » ⵉⴽⴽⵔ ⵏⵜⵜⴰ, ⵉⵛⴼ ⴰⵙⵏ ⵉ ⵉⵕⵓⵎⵉⵏ ⴷⴷⵀⴱ, ⵉⵛⴼ ⵉ ⵉⵎⵙⵍⵎⵏ ⵜⵉⵅⵅⵡⵉⵏ. ⵉⵎⵙⴰⵅ ⵜ ⵕⴱⴱⵉ ⵉⵄⴰⵢⴷ ⵊⵉⵊ ⵏⵏⵙ ⴰⴱⵔⵛⴰⵏ. ⴰⴷⴷⴰⵢ ⵉⵙⴰⵡⴰⵍ ⵍⴰ ⵉⵜⵉⵏⵉ: « ⵄⴰⵇⵄⴰⵇ! » ⵣⵄⴰⵎⴰ: « ⵅⵉⵛⵜⵉ ⵖⴷⵔⴰⵖ ⵉ ⵍⵎⴰⵏⵜ. » 2 - ⵎⴰⵏⵉ ⵜⴽⴽⵉⵜ ⴰ ⵍⵄⴰⴼⵉⵜ? ⵢⵓⵏ ⵓⵔⵢⴰⵣ ⵉⴳⴰ ⵢⵓⵜ ⵍⴼⴹⵉⵃⵜ ⵜⴰⵅⴰⵜⴰⵔⵜ, ⴷⴰ ⵉⴽⴽⵔ ⵉⵏⵏⴰ ⵜ ⵉ ⵢⵓⵏ, ⴷⴰ ⵉⵙⵖⵓⵢ ⵖⵉⴼⵙ ⵓⵏⵏⴰ ⵉⵏⵏⴰ ⵜ ⵉ ⵎⴷⴷⵏ; ⴰⵍⵍⵉⴳ ⴰⵙ ⵏⵏⴰⵏ ⵎⴷⴷⵏ ⵉⵏⵏⴰ ⴰⵙ: » ⵎⴰⵏⵉ ⵜⴽⴽⵉⵜ ⴰ ⵍⵄⴰⴼⵉⵜ? » ⵉⵏⵏⴰ ⴰⵙ: « ⵉⵎⵉ ⵉⵏⵓ! » ⵓⵔ ⵓⴷⴷⵊⵉⵏ ⵉⵎⵣⴳⵓⵔⴰ ⵉ ⵉⵏⴳⴳⵓⵔⴰ ⵎⴰⴷ ⵜⵉⵏⵉⵏ. 3 - ⵉⵏⵙⵉ ⴷ ⵡⵓⵛⵛⵏ. ⵉⵏⵏⴰ ⴰⵙ: ⵉⵍⵍⴰ ⵉⵏⵙⵉ ⵉⵛⵛⴰⵔ ⴷ ⵡⵓⵛⵛⵏ ⴰⵎⵏⵣⵓ. ⵣⴷⵖⵏ ⴰⵙⵏ ⵉⵄⴰⵣⵣⴰⴱⵏ ⵅⴼ ⵉⴳⵔⴰⵏ; ⴰⴷⴷⴰⵢ ⴷ ⴷⴷⵓⵏ ⴰⴷ ⵙⵉⴳⵏ ⵉⴳⵔⴰⵏ ⵏⵏⵙⵏ ⴰⴼⵏ ⵜⵉⵖⴹⵜⵏ ⵉⵄⴰⵣⵣⴰⴱⵏ ⵍⴰ ⵜⴻⵜⵜⴰⵏ ⵉⵎⵏⴷⵉ, ⵍⴰ ⴰⵙⵏ ⵇⵇⴰⵔⵏ ⵉ ⵉⵄⴰⵣⵣⴰⴱⵏ, ⵍⴰ ⴰⵙⵏ ⵜⵜⵉⵏⵉⵏ: « ⴰ ⵡⴷⴷⵉ! ⵜⵜⵛⴰⵎ ⴰⵖ, ⵔⵃⵍⴰⵜ ⵅⴼ ⵉⴳⵔⴰⵏ ⵏⵏⵖ, ⵎⵛ ⴽⵯⵏ ⵉⵀⴷⴰ ⵕⴱⴱⵉ! » ⵍⴰ ⴰⵙⵏ ⵜⵜⵉⵏⵉⵏ: « ⵓⵔ ⵏⵜⵔⵃⴰⵍ ⵛⴰ! » ⴰⵍⵍⵉⴳ ⴷⵉⴽⵙⵏ ⵄⵏⵇⵏ. ⵢⵓⵏ ⵡⴰⵙⵙ ⵉⵏⵏⴰ ⴰⵙ ⵡⵓⵛⵛⵏ ⵉ ⵉⵏⵙⵉ: » ⴰⵡⵔⴰ ⴰⴷ ⵏⴳⵔ ⵉⵍⴰⵏ ⴰⴷ ⵏⵔⴰⵄ ⵎⴰⴳ ⴷⵉⴳⵏⴰⵖ ⴰⴷ ⵜⵜⵏⵓⵢⵏ ⵅⴼ ⵓⵏⵏⴰ ⵢⴰⴹⵏⵉⵏ ⵜⴰⴼⴰ ⴰⴷ ⵏⵣⵓⵖ ⵜⵉⵖⴹⵜⵏ ⵏⵏⴰ! » ⵉⵏⵏⴰ ⴰⵙ ⵉⵏⵙⵉ: « ⵜⴽⵍ ⵄⴰⵍⴰ ⵍⵍⴰⵀ! » ⵓⵜⵏ ⵉⵍⴰⵏ, ⴷⴰ ⵜⵜⴰⵙⴷ ⴳ ⵉⵏⵙⵉ; ⵉⵖⵔ ⴰⵙ ⵓⵛⵛⵏ ⵜⴰⵔⵉⵛⵜ, ⴷⴰ ⵜⴰⵡⴹ ⴰⴽⴰⵍ ⵓⵔ ⵢⵓⴼⵉ ⵎⴰⴳ ⵉⵏⵉ, ⵉⵙⵉⵡⵍ ⵉⵏⵙⵉ ⵉⵏⵏⴰ ⴰⵙ: « ⵎⴰⴷ ⵉⵢⵉ ⵜⵏⵡⵉⴷ ⵏⴽⴽⵉⵏ ⵛⵟⵉⵏⵖ, ⴳⵣⵓⵍⵖ, ⵛⴳ ⴰⵅⴼ ⵜⴰⵙⵙⴰ ⵜⴰⵔⵉⵛⵜ, ⵜⵎⵇⵇⵓⵕⴷ, ⵜⵖⵓⵣⵉⴼⴷ! » ⵉⵏⵏⴰ ⴰⵙ ⵓⵛⵛⵏ: « ⴰⵍⵍⵉⴳ ⵜⵔⵉⴷ ⴰⵢⵡⴰ ⵖⴰⵙ ⴳⵔ ⵉⵢⵉ ⵜⵜ. » ⵉⴳⵔ ⴰⵙ ⵜⵜ ⵉ ⵓⵛⵛⵏ, ⵜⴰⵙ ⴷ ⵖⵉⴼⵙ, ⴷⴰ ⵉⴳⵔ ⴰⴹⴰⵕ ⵏⵏⵙ ⴳ ⵔⴽⴰⴱ ⴰⵔ ⵉⵜⵉⵏⵉ: « ⵅⵅ ⵓⴼⴼ! ⴰⴹⴰⵕ ⵉⵏⵓ ⴰⵔⴽⴽⴰⴱ, ⵉⵙⵙⵏ ⵉ ⵓⵣⵍ! » ⵢⴰⵎⵥ ⴰⵍⴳⴰⵎⵓ ⴳ ⵓⴼⵓⵙ, ⴷⴰ ⴷⴷⵓⵏ ⵖⵔ ⵉⵄⴰⵣⵣⴰⴱⵏ, ⵣⵓⵃⵏ ⴰⵙⵏ ⵜⵉⵖⴹⵜⵏ. ⵏⵉⵜⵜⵏⵉ ⵀⵣⵣⴰⵏ ⵉⵅⴼⴰⵡⵏ ⴰⵏⵏⴰⵢⵏ ⵉⵏⵙⵉ ⵉⴳⴰ ⴰⵎⵏⴰⵢ ⴰⴼⵍⵍⴰ ⵏ ⵡⵓⵛⵛⵏ; ⵖⵔⵉⵏ ⵉ ⵓⵚⴽⴰⵢⵏ, ⵜⴼⵓⵕⵏ ⵓⵛⵛⵏ ⴰⵔ ⵜⵃⴰⵢⵢⴰⵃⵏ, ⵉⴳⵯⴷ ⵓⵛⵛⵏ, ⵉⴱⴷⵓ ⴰⵔ ⵉⵜⵉⵏⵉ ⵉ ⵉⵏⵙⵉ: « ⴰ ⵄⵎⵎⵉ ⵎⵃⴰⵏⴷ ⵖⵔⵉⵖ ⴰⴽ ⵙⵉⵍⵍⵉⵡ ⵉ ⵓⵍⴳⴰⵎⵓ ⵜⴰⴼⴰ ⴰⴷ ⵔⵓⵍⵖ, ⴽⴽⴰⵏ ⵓⵚⴽⴰⵢⵏ ⵖⵓⵔⵉ! » ⵍⴰ ⴰⵙ ⵉⵜⵜⴰⵎⵥ ⵉⵏⵙⵉ ⴰⵍⴳⴰⵎⵓ ⵍⴰ ⴰⵙ ⵉⵜⵜⵉⵏⵉ: « ⵓⵍⵍⴰⵀ ⵜⵔⵙⵓⴷ, ⴰⵙⵙ ⴰⴷ ⵓⵔ ⴽ ⵉⵣⵔⵉ! » ⵏⵉⵜⵏⵉ ⵉⵎⵛⵉⵙ ⴰⵍⵍⵉⴳ ⵏⵏ ⴰⵡⴹⵏ ⵢⵓⵜ ⵜⵔⴳⵯⴰ, ⵉⵏⵉⵇⵇⵣ ⵓⵛⵛⵏ ⴷⴰ ⵉⵣⵔⵉ ⵉⵏⵙⵉ ⴳ ⵡⴰⵏⵙⴰ ⵉⵙ ⵉⵜⵓⵜⵜⵉ, ⵉⵏⴽⵔ ⵉⵏⵙⵉ ⵉⴼⴼⵔ ⵉⵅⴼ ⵏⵏⵙ ⴷⴷⴰⵡ ⵏ ⵜⵉⵙⴽⵜ ⴷⴰ ⵉⵕⴰⵃ ⵓⵛⵛⵏ. ⴽⵔⵏ ⴰⵢⵜ ⵜⴳⵎⵎⵉ ⵏⵏⴰ ⵍⴰ ⵜⴳⴳⴰⵏ ⵜⴰⵎⵖⵔⴰ, ⴽⵔⵏⵜ ⵜⵓⵜⵎⵉⵏ, ⴷⴷⴰⵏⵜ ⴰⵔ ⵣⴷⴷⵎⵏⵜ, ⴰⴼⵏⵜ ⵄⴰⵎⵎⵉ ⵎⵃⴰⵏⴷ ⵍⴰ ⵉⴼⴼⵔ ⴷⴰⵡ ⵏ ⵜⵉⵙⴽⵜ. ⵜⴷⴷⵓ ⴷ ⵢⵓⵜ ⵜⴼⵇⵉⵔⵜ, ⵜⴰⵙⵉ ⵜ ⴰⵔ ⴰⵙ ⵜⵜⵉⵏⵉ: « ⵉⵙ ⴷ ⵉⵙ ⴽ ⵢⵓⵎⵥ ⵕⴱⴱⵉ, ⴰ ⴰⵄⴷⴰⵡ ⵏⵏⴰⵖ! » ⵜⴰⵡⵉ ⵜ ⵉ ⴰⵢⵜ ⵜⴳⵎⵎⵉ ⵏⵏⴰⵏ ⴰⵙ: « ⴰ ⵜⴰ, ⵏⴽⴽⵯⵏⵉ ⴷⵖⵉ ⵏⵛⴹⵏ ⵓⵔ ⵉⵍⵍⵉ ⵎⴰⴷ ⵜ ⵉⵃⵟⵟⵓⵏ ⴱⵍⴰ ⴽⵎⵎ! » ⵜⵏⴽⵔ ⵜⴼⵇⵇⵉⵔⵜ ⵏⵏⴰ ⵜⴳ ⴰⵙ ⵜⴰⵙⴷⵎⵔⵜ ⴷⴰ ⵜⵇⵇⵏ ⵜ ⵉ ⵜⴰⵔⵙⵍⵜ, ⵜⴷⴷⵓ ⴷ ⴰⵔ ⵎⵏⵉⴷ ⵏⵏⵙ, ⴷⴰ ⵜⵇⵉⵎ, ⵉⴱⴷⵓ ⵏⵜⵜⴰ ⴰⵔ ⵢⴰⵍⵍⴰ, ⵜⵙⵉⵡⵍ, ⵜⵏⵏⴰ ⴰⵙ: « ⵎⴰⴷ ⴽ ⵢⴰⵖⵏ ⴰ ⵄⵎⵎⵉ ⵎⵃⴰⵏⴷ, ⵎⴰⵜⵜⴰ ⵜⴰⵎⵎⴰⵔⴰ ⵏⵏⴰ ⴽ ⴳⵉⵖ? » ⵉⵏⵏⴰ ⴰⵙ: « ⵓⵏⵏⴰ ⵉⵢⵉ ⵉⵏⵖⴰⵏ ⵉⵙ ⵜⵇⴰⴱⵍⵜ ⵖⴰⵙ ⵄⵎⵎⵉ ⵎⵃⴰⵏⴷ ⴱⵓ ⵜⵙⵏⵏⴰⵏⵉⵏ, ⵉ ⵜⵓⴷⴷⵊⵉⴷ ⴷⴼⴼⵉⵔ ⴰⵎ ⵎⴷⴷⵏ ⴷ ⵜⵓⵜⵎⵉⵏ ⵍⴰ ⵍⴰ ⵛⵜⵜⴰⵏ, ⵍⴰ ⵍⴰ ⵙⵡⴰⵏ! » ⵜⵏⴽⵔ, ⵜⴷⴷⵓ ⴰⴳⴷ ⵏⵜⵜⴰⵜ ⴰⴷ ⵜⴽⵙ ⴰⵖⵏⴰ ⵉ ⵉⵅⴼ ⵏⵏⵙ, ⵜⵙⴽⵔ ⵓⵚⴽⴰⵢ ⴰⴷ ⵜ ⵉⵃⴹⵓ ⴰⵔ ⴷ ⵜⵄⴰⵢⴷ. ⵉⴷⴷⴰ ⴷ ⵓⵚⴽⴰⵢ ⵉⵇⵉⵎⴰ ⴷⴰⵜ ⵏ ⵄⵎⵎⵉ ⵎⵃⴰⵏⴷ, ⴷⴰ ⵉⵙⵉⵡⵍ ⵉⵏⵙⵉ ⵉⵏⵏⴰ ⴰⵙ: « ⵢⵓⵜ ⴽ ⵙⵉⴷⵉ ⵕⴱⴱⵉ ⴰⴳⴷ ⵛⴳ ⴰ ⴰⵎⵀⵉⵢⴼ, ⵓⵚⴽⴰⵢⵏ ⵜⵣⵔⵉⴷ ⴰⵢⵜⵎⴰⴽ ⴰⵔ ⵛⵜⵜⴰⵏ ⵉⵖⵙⴰⵏ ⴷ ⵓⴼⵜⵜⴰⵍ, ⵜⴷⴷⵓⴷ ⵖⵓⵔⵉ ⴰⴷ ⵉⵢⵉ ⵜⵓⵃⵟⵟⵓⴷ ⵉⵙ ⴷⴰ ⵜⵉⵏⵉⴷ ⵉⵙ ⴳⵉⵖ ⵜⴰⵙⴰⵡⴰⵔⵜ ⵏ ⵍⵄⵉⴷ ⴰⵅⴰⵜⴰⵔ, ⵉⵡⴰ ⵔⴰⵄⴰ ⵎⴰⴷⴰ ⵜⵓⵃⵟⵟⵓⴷ ⵢⴰⴽ ⵖⴰⵙ ⵉⵙⵏⵏⴰⵏ! » ⴷⴰ ⵉⵙⵙⵏⵄⴰⵜ ⴰⵙ ⵉⵙⵏⵏⴰⵏ, ⵉⴽⴽⵔ ⵉⴷⴷⵓ ⵓⵚⴽⴰⵢ ⵖⵔ ⵜⴼⵇⵇⵉⵔⵜ ⵉⵏⵏⴰ ⴰⵙ: « ⴰ ⵜⴰ ⴰⵛⵎ ⵔⴰⵄⴰ ⵎⴰⴷ ⴽⵎ ⵉⵇⵇⴰⴱⵍ ⴱⵓ ⵉⵙⵏⵏⴰⵏ ⵔⵉⵖ ⴰⴳⵓⴷ ⵏⴽⴽ ⴰⴷ ⵜⵛⴰⵖ ⵍⵃⴰⵇ ⵉⵏⵓ ⵣⵉ ⵜⵎⵖⵔⴰ! » ⵜⴽⴽⵔ ⵜⴼⵇⵉⵔⵜ ⵜⵄⴰⵢⴷ ⵖⵓⵔⵙ ⴰⵍⵍⵉⴳ ⵜ ⵢⴰⵏⵏⴰⵢ ⵉⴱⴷⵓ ⴰⵔ ⵢⴰⵍⵍⴰ ⴷⵉⵖ, ⵜⵏⵏⴰ ⴰⵙ ⵜⴼⵇⵇⵉⵔⵜ: « ⴰ ⵡⴰ, ⵎⴰ ⴽ ⵢⴰⵖⵏ ⴰ ⵄⵎⵎⵉ ⵎⵃⴰⵏⴷ? » ⵉⵏⵏⴰ ⴰⵙ: « ⴰ ⵜⴰ ⴳⵡⴷⵖ ⴰⴷ ⵉⵜⴳⴷ ⵜⴰⵇⵍⵍⴰⵍⵜ ⵏ ⵍⴱⵏⴷⵇ ⴰⴷ ⵉⵢⵉ ⵜⴰⴳⵍⴷ ⴰⴷ ⵉⵢⵉ ⵜⵏⵇ ⵜⴰⴼⴰ ⴰⴷ ⵜⵀⵏⵏⴰⴷ! » ⵜⵏⵏⴰ ⴰⵙ: « ⵡⴰⵍⵍⴰⵀ, ⴰ ⵎⴰⵢⴽ, ⵓⵔ ⴰⴽ ⵜⴳⴳⴰⵖ ⵖⴰⵙ ⵜⵏⵏⴰ ⴰ ⵍⵅⵙⴰⵔⵜ ⴰⴷ! » ⵜⵏⴽⵔ, ⵜⵄⴰⴷⵍ ⵜ, ⵜⴰⴳⵯⵍ ⴰⵙ ⵜ. ⵉⴱⴷⵓ ⴰⵔ ⵉⵛⵜⵜⴰ ⴰⵍⵍⵉⴳ ⵉⴷⵊⵉⵡⵏ ⵜⴽⴽⵔ ⵜⴼⵇⵇⵉⵔⵜ ⵜⵙⵓⴳⴳⵔ ⵖⵉⴼⵙ ⵜⴰⴼ ⵜ ⵍⴰ ⵍⴰ ⵉⵀⵣⵣⴰ ⵉⴹⴰⵕⵏ ⵏⵏⵙ, ⵜⵖⴰⵍ ⵉⵙ ⵉⵎⵎⵓⵜ, ⵜⵏⴽⵔ ⵜⵙⵙⵓ ⴽⵔⴰ ⵏ ⵓⴷⵔⴱⴰⵍ, ⴷⴰ ⵜⴳⵏ; ⴰⵍⵍⵉⴳ ⵜⴳⵏ, ⵉⵏⴽⵔ ⵉⵏⵙⵉ, ⵉⴱⴱⵉ ⵉⵣⵉⴽⵔ, ⴷⴰ ⵉⵔⵡⵍ, ⵉⴷⴷⵓ ⴳ ⵡⵉⵏⵏⵙ. 4 - ⴰⵃⵔⵔⴰⵜ ⴷ ⵉⵣⵎ. ⵉⵏⵏⴰ ⴰⵙ: ⵉⵍⵍⴰ ⵢⵓⵏ ⵉⵣⵎ ⵉⴳⴳⵯⴷ ⴰⴷ ⵜ ⵏⵖⵉⵏ ⵔⵔⵎⴰ; ⴷⴰ ⵉⴷⴷⵓ ⵙ ⵓⵃⵔⵔⴰⵜ ⵉⵏⵏⴰ ⴰⵙ: « ⴼⵓⴽⴽⴰ ⵉⵢⵉ ⴰⴷ ⵓⵔ ⴰⴷ ⵉⵢⵉ ⵏⵖⵉⵏ ⵔⵔⵎⴰ. » ⵓⴽⴰⵏ, ⵉⴳⵉ ⵜ ⴳ ⵜⵖⵔⴰⵔⵜ, ⴰⵍⵍⵉⴳ ⴷⴷⴰⵏ ⵔⵔⵎⴰ ⴳ ⵡⵉⵏⵏⵙⵏ, ⴷⴰ ⵉⵏⵏⴰ ⴰⵙ ⵉ ⵓⵃⵔⵔⴰⵜ: « ⴰⴷ ⴽ ⵜⵛⵉⵖ! » ⴷⴰ ⵉⵏⵏⴰ ⴰⵙ ⵓⵃⵔⵔⴰⵜ: « ⴰⴷ ⵏⴷⴷⵓ ⵙ ⵓⴱⵔⵉⴷ ⴰⴷ ⵏⴳ ⵍⵃⴰⵇ, ⵎⴰⵛⵛ ⵉⴳ ⵉⵔⵔⴰ ⵓⴱⵔⵉⴷ ⴷⴰ ⵜⵜⵛⴷ ⵉⵢⵉ. » ⴷⴷⵓⵏ ⵙ ⵓⵏⴰⵃⴽⴰⵎ ⵖⵔⵙ ⵓⵚⴽⴰⵢ, ⵏⵜⵜⴰ ⴷⴰ ⵉⴱⵟⵟⵓⵏ ⵍⵃⴰⵇ. ⴷⴰ ⵉⵏⵏⴰ ⴰⵙ ⵓⵚⴽⴰⵢ ⵉ ⵉⵣⵎ « ⵍⵍⵉⴳ ⴷⴰ ⵏⵇⵇⴰⵖ ⵓⵛⵛⵏ ⵍⴰ ⴰⵖ ⵢⴰⴽⴽⴰ, ⵡⵏⵏⴰ ⵖⵔ ⵍⵍⵉⵖ, ⴰⴼⵜⵜⴰⵍ, ⴰⵙⵙ ⴰⴷ ⴳ ⵓⵙⵙⵉⵔⵖ ⵉⵥⵥⴰⵄ ⵉⵢⵉ; ⴱⵏⴰⴷⵎ ⴰⵖⴹⴹⴰⵕ, ⵖⴰⵙ ⵜⵜⵛ ⵜ! » ⵉⵏⵏⴰ ⴰⵙ ⵓⵃⵔⵔⴰⵜ: « ⵍⵃⴰⵇ ⴰ ⵓⵚⴽⴰⵢ, ⵓⵔ ⵉⵍⵍⵉ; ⴰⴷ ⵏⴷⴷⵓ ⵙ ⵉⵢⵢⵉⵙ, ⵏⵜⵜⴰ ⴰⴷ ⵉⵙⵙⵏ ⴰⴷ ⵉⴱⴹⵓ! » ⵓⴽⴰⵏ ⵉⵏⵏⴰ ⴰⵙ ⵉⵢⵢⵉⵙ ⵉ ⵉⵣⵎ: « ⵍⵍⵉⴳ ⵎⵥⵥⵉⵖ, ⵉⵃⴹⴰ ⵉⵢⵉ ⴱⴰⴱ ⵉⵏⵓ, ⵍⴰ ⴰⵖ ⵢⴰⴽⴽⴰ ⴰⵔⴱⵄⵉ ⵏ ⵜⵎⵥⵉⵏ, ⴰⵙⵙ ⴰⴷ ⴳ ⵎⵇⵇⵓⵕⵖ ⵉⵥⵥⴰⵄ ⵉⵢⵉ ⵙ ⴰⵍⵎⵓ; ⴱⵏⴰⴷⵎ ⴰⵖⴹⴹⴰⵕ, ⵖⴰⵙ ⵜⵜⵛ ⵜ! » ⵉⵏⵏⴰ ⴰⵙ ⵓⵃⵔⵔⴰⵜ: « ⵍⴰ! ⵍⴰ! ⵓⵔ ⵉⴷ ⴽⵔⴰ ⵏ ⵍⵃⴰⵇ ⴰⵢ ⴰⴷ! ⴰⴷ ⵏⴷⴷⵓ ⵙ ⵢⵉⵏⵙⵉ, ⵏⵜⵜⴰ ⴰⴷ ⵉⵙⵙⵏ ⴰⴷ ⵉⴱⴹⵓ! » ⵉⵏⵏⴰ ⴰⵙ ⵉⵏⵙⵉ: « ⵓⵔ ⴽⵯⵏ ⵓⴱⵟⵟⵓⵖ ⵖⴰⵙ ⵎⵛ ⵉⴽⵛⵎ ⵉⵣⵎ ⵜⴰⵖⵔⴰⵔⵜ ⴰⵎ ⵍⵍⵉⴳ ⵜ ⵉⴷ ⵣⵣⵄⵏ ⵔⵔⵎⴰ, ⴰⵔ ⴰⵏⵏⴰⵢⵖ ⵙ ⵡⴰⵍⵍⵏ ⵉⵏⵓ ⴰⵢⵏⵏⴰ ⵉⴳⴰ. » ⵓⴽⴰⵏ ⵙⴽⵛⵎⵏ ⵉⵣⵎ ⵊⴰⵊ ⵏ ⵜⵖⵔⴰⵔⵜ ⴰⵎ ⵡⵉⵏⵏⴰ ⵉⴳⴰ ⵍⵍⵉⴳ ⵜ ⵉⴼⵓⴽⴽⵓ ⵓⵃⵔⵔⴰⵜ. ⵉⴷⴷⵖ ⵉⵙⵙⵏ ⵓⵃⵔⵔⴰⵜ ⵉⵙ ⵉⵔⴰⵃ, ⵉⵏⵏⴰ ⴰⵙ ⵉ ⵉⵏⵙⵉ: « ⴰⴷ ⴽ ⴰⵡⵉⵖ ⵙ ⵓⵅⴰⵎ! » ⴷⴰ ⵉⵏⵏⴰ ⴰⵙ ⵉⵏⵙⵉ: « ⵍⵍⵉⴳ ⴰⵖ ⵜⵖⴹⵕⵜ ⵍⵍⴰⵏ ⵖⵓⵔⵉ ⵉⵛⵉⵔⵔⴰⵏ, ⴰⵡⵉ ⴰⵖ ⵇⴰⵃ! » ⴷⴰ ⵉⵏⵏⴰ ⴰⵙ ⵓⵃⵔⵔⴰⵜ: « ⵙ ⵜⵉⴷⵜ! » ⴷⴷⵓⵏ ⵙ ⵉⵛⵉⵔⵔⴰⵏ, ⵍⵍⵉⴳ ⵉⵡⴹⵏ ⴰⵅⴱⵓ ⴷⴰ ⵉⵏⵏⴰ ⴰⵙ ⵉ ⵉⵏⵙⵉ: « ⴰⵥⴹ ⴰⴼⵓⵙ ⵖⵔ ⵊⴰⵊ ⵏ ⵓⵅⴱⵓ ⴰⴷ ⵜⵏⵣⵖⴷ ⵉⵛⵉⵔⵔⴰⵏ ⵉⵏⵓ! » ⵓⴽⴰⵏ ⵉⴷⴼⴰⵄ ⴰⵙ ⵉⵏⵙⵉ ⵉⴼⵉⵖⵔ ⴷⴰ ⵉⵏⵖ ⵜ. 5 - ⵍⵇⵉⵙⵜ ⵏ ⵙⵉⵏ ⵉⵎⴷⴷⵓⴽⴽⵯⴰⵍ. ⵢⵓⵏ ⵙⵉⵏ ⵎⴷⴷⵏ ⴳⴰⵏ ⵉⵎⴷⴷⵓⴽⴽⵯⴰⵍ, ⵍⴰ ⵜⵜⵎⵓⵏⵏ ⵓⵔ ⴷⴰ ⴱⵟⵟⵓⵏ ⵍⴰ ⴳ ⵉⴹ ⵍⴰ ⴳ ⵡⴰⵙⵙ. ⵢⵓⵏ ⵡⴰⵙⵙ ⵉⵏⵏⴰ ⴰⵙ ⵢⵓⵏ ⵉ ⵢⵓⵏ: « ⴰⴷ ⵉⵢⵉ ⵜⴽⴽⵙⴷ ⴰⵣⵣⴰⵔ! » ⵉⵏⵏⴰ ⴰⵙ: « ⴰⵡⵉ ⴷ ⴰⵎⴰⵏ ⴰⴷ ⴰⴽ ⴰⵎⵙⵖ ⴰⴷ ⵜⴽⴽⵙⴷ ⴰⵣⵣⴰⵔ. » ⴰⵔ ⴰⵙ ⵉⵜⴽⴽⵙ ⴰⵍⵍⵉⴳ ⵉⴽⵎⵎⵍ ⵉⵅⴼ, ⵉⵏⵏⴰ ⴰⵙ: « ⴰⵎⵙ ⵜⴰⵎⴰⵔⵜ! » ⴰⵔ ⴰⵙ ⵉⵜⴽⴽⵙ ⴰⵔ ⵉⴽⵎⵎⵍ ⵜⴰⵎⴰⵔⵜ, ⵢⴰⵡⴹ ⴱⵓ ⵅⴰⵛⵉⵛ, ⵉⵏⵏⴰ ⴰⵙ: ⵎⵓⵔ ⴰⴽ ⵖⵔⵉⵙⵖ ⴷⵖⵉ ⵎⴰⴷ ⵜⵜⴳⴰⴷ? » ⵉⵏⵏⴰ ⴰⵙ: « ⴰⴷ ⴽ ⵉⵏⵄⴰⵜ ⵓⴳⵍⵍⵉⴷ ⴰⵅⴰⵜⴰⵔ ⵉ ⵓⵎⵥⵥⵢⴰⵏ! » ⴷⴰ ⵉⵖⵔⵙ ⴰⵙ, ⵉⵏⵏⴰ ⴰⵙ: « ⴷⴷⵓ ⵙ ⵓⴳⵍⵍⵉⴷ, ⴰⴷ ⴰⴽ ⵉⵔⴰⵔ ⵕⵕⵓⵃ ⴳ ⵉⴷⵎⴰⵔⵏ! » ⴷⴰ ⵉⴽⴽⴰ ⵅⵉⵔ ⵍⵍⴰⵀ ⴰⵎ ⵓⵙⴳⴳⵯⴰⵙ, ⵢⵓⵏ ⵡⴰⵙⵙ ⵉⵏⵏⴰ: « ⴷⴷⵉⵖ ⴰⴷ ⵔⴰⵄⴰⵖ ⴰⵏⵙⴰ ⵏⵏⴰ ⴳ ⵖⵔⵙⵖ ⵉ ⵓⵔⴳⴰⵣ ⵍⵓⵇⵜ ⵏ ⵜⵢⵉⴳⵉⵡⵉⵏ. » ⴷⴰ ⵢⴰⴼ ⵜ ⵉⵏⵏ ⵉⴳⴰ ⴷⴷⵉⵍⵉⵜ ⵙ ⵡⴰⴹⵉⵍ, ⴷⴰ ⵉⵏⵏⴰ: « ⴷⴷⵉⵖ ⴰⴷ ⴷⴷⵓⵖ ⵙ ⵓⴳⵍⵍⵉⴷ. » ⵢⵉⵡⴹ ⵜ ⵉⵏⵏ, ⴷⴰ ⵉⵏⵏⴰ ⴰⵙ: « ⵡⵏⵏⴰ ⴽ ⵉⴷ ⵢⵉⵡⵉⵏ ⴰⴹⵉⵍ ⴱ ⵖⵉⵔ ⵍⵓⵇⵜ ⵎⴰ ⴰⵙ ⵜⴰⴽⴽⴰⴷ ⵙⴳ ⵖⵓⵔⴽ? » ⵉⵏⵏⴰ ⴰⵙ ⵓⴳⵍⵍⵉⴷ: « ⵡⵏⵏⴰ ⴷ ⵢⵉⵡⵉⵏ ⴰⴹⵉⵍ ⴱ ⵖⵉⵔ ⵍⵓⵇⵜ ⴰⴷ ⵜ ⵖⵏⵓⵖ ⵎⴽ ⵜ ⵉⵖⵏⴰ ⵕⴱⴱⵉ! » ⴷⴰ ⵉⴷⴷⵓ ⵙ ⵡⴰⴹⵉⵍ, ⵉⵄⴰⵎⵎⵔ ⴰⵙ ⴰⴹⵉⵍ, ⴷⴰ ⵉⴷⴷⵓ ⴷ; ⴰⵍⵍⵉⴳ ⴷ ⵢⵉⵡⴹ ⴰⴳⵍⵍⵉⴷ ⵉⵏⵏⴰ ⴰⵙ: « ⵙⵓⵙ ⴰⴹⵉⵍ ⴷⴰⵜⵉ! » ⴷⴰ ⵉⵙⵓⵙ ⵉⵅⴼ ⵏ ⵓⵔⴳⴰⵣ ⵉⵍⵍⴰ ⵉⴳⴰ ⵉⴷⴰⵎⵎⵏ ⴰⵎⵎ ⵉⴷ ⴰⵎⴽ ⵉⵏⵏ ⴰⵙ ⵉⵖⵔⵙ. ⴷⴰ ⵉⵏⵏⴰ ⴰⵙ ⵓⴳⵍⵍⵉⴷ: « ⴰⴷⴷⵓ ⴷ, ⵎⴰⵜⵜⴰ ⵍⴼⴹⵉⵃⵜ ⴰⴷ ⵜⴳⵉⴷ? » ⴷⴰ ⵉⵏⵏⴰ ⴰⵙ: « ⵓⵎⵏ ⵖⵉⴼⵉ ⴰⴷ ⴰⴽ ⵉⵏⵉⵖ! » ⴷⴰ ⵉⵏⵏⴰ ⴰⵙ: « ⴰⵔⴳⴰⵣ ⴰⴷ ⴰⵎⴷⴷⴰⴽⴽⵯⵍ ⵉⵏⵓ ⵕⵕⵓⵃ ⵖⵔ ⵕⵕⵓⵃ, ⴽⵔⴰ ⵓⵔ ⵉⵢⵉ ⵜ ⵉⴳⵉ ⵏⴽⴽ ⴰⴷ ⵉⴳⴰⵏ ⴰⵖⴹⴹⴰⵕ, ⴷⴰ ⵖⵔⵙⵖ ⴰⵙ ⴱⴰⴹⵍ. » ⴷⴰ ⵉⵖⵔ ⴰⵙⵏ ⵓⴳⵍⵍⵉⴷ ⵉ ⵍⵄⵓⵍⴰⵎⴰ, ⵉⵏⵏⴰ ⴰⵙⵏ: « ⴰⴷⴷⵓⴷⵎ ⵎⴰⴷ ⵉⴳⴰ ⵍⵃⴰⵍ ⵉ ⵓⵔⴳⴰⵣ ⴰⴷ ⴰⴷ ⵉⵏⵖⴰⵏ ⵡⴰ, ⴽⵔⴰ ⵓⵔ ⴰⵙ ⵜ ⵉⴳⵉ. » ⴷⴰ ⵉⵏⵏⴰ ⴰⵙ ⵢⵓⵏ ⴷⵉⴳⵙⵏ: « ⴰⴷ ⴰⵙ ⵉⵜⵢⵉⴱⴱⵉ ⵉⵅⴼ, ⵉⵜⵜⵓⴳⵔ ⴳ ⵍⵄⴰⴼⵉⵜ! » 6- ⵍⵇⵉⵚⵜ ⵅⴼ ⴰⵢⵜ ⵙⵖⵔⵓⵛⵛⵏ. ⵢⵓⵏ ⵓⵙⴳⴳⵯⴰⵙ ⵉⴷⴷⴰ ⵓⴳⵍⵍⵉⴷ ⵙ ⴰⵢⵜ ⵙⵖⵔⵓⵛⵛⵏ ⴰⵔ ⵉⵙⵙⴰⵔⴰ; ⴰⵡⵉⵏ ⴰⵙ ⵉⵅⴰⵜⴰⵔⵏ ⵏ ⵜⵇⴱⵉⵍⵜ ⵍⵀⴷⵉⵜ, ⵍⵀⴷⵉⵜ ⵏⵏⴰ ⵜⴳⴰ ⵙⵏⴰⵜ ⵜⵅⵓⴷⵍⵉⵏ ⵏ ⴹⴹⵕⴰ. ⵉⵏⴽⵔ ⵓⵅⴰⵜⴰⵔ ⵏ ⵍⵊⵎⴰⵄⵜ ⵉⴼⴽ ⴰⵙ ⵜⵏⵜ, ⵉⵏⵏⴰ ⴰⵙ: « ⴰⴷ ⴽ ⵉⴱⴰⵔⴽ ⵕⴱⴱⵉ ⴰ ⴱⴰ ⵓⴳⵍⵍⵉⴷ ⵇⴱⵍ ⵖⵉⴼⵏⴰⵖ ⵎⴰ ⴰⴷ ⵏ ⵙⵏⴰⵜ ⵜⵅⵓⴷⵍⵉⵏ, ⵢⵓⵜ ⴰⴷⵉⵙ ⵜⴼⴹⵕⴷ, ⵢⵓⵜ ⴰⴷⵉⵙ ⵜⵎⵏⵙⵓⴷ. » ⴰⴷⴷⴰⵢ ⵢⴰⵏⵏⴰⵢ ⵓⴳⵍⵍⵉⴷ ⵍⵀⴷⵉⵜ ⵏⵏⴰ, ⵉⴱⴷⵓ ⴰⵔ ⵉⵟⵚⵚⴰ, ⵉⵏⵏⴰ ⴰⵙ ⵉ ⵓⵙⵖⵔⵓⵛⵛⵏ: « ⵉⵄⵍⴰ ⵜ ⴱⴰ ⵓⴳⵍⵍⵉⴷ! » ⴷⴰ ⵉⴱⵕⵕⵎ ⵖⵔ ⵍⵀⵍ ⵏⵏⵙ, ⵉⵏⵏⴰ ⴰⵙⵏ: « ⵀⴰ ⵏⵏ ⴰⴳⵍⵍⵉⴷ ⵉⴼⵕⴰⵃ ⵙ ⵍⵀⴷⵉⵜ ⵏⵏⵖ, ⵓⵔ ⵊⵊⵉⵏ ⵉⵜⵛⵉ ⴰⵎ ⵓⵖⵔⵓⵎ ⴰⴷ! » ⴰⵙⴽⴽⴰ ⵏⵏⵙ, ⵢⴰⵣⵏ ⵖⵓⵔⵙⵏ ⵓⴳⵍⵍⵉⴷ ⵉⵏⵏⴰ ⴰⵙⵏ: « ⴰⴷ ⵜⵛⴼⵉⵎ ⵍⵀⴷⵉⵜ! » ⵉⵏⴽⵔ ⵓⵎⵖⴰⵔ ⴷ ⴰⵢⵜ ⵍⵊⵎⴰⵄⵜ, ⴰⵡⵉⵏ ⴰⵙ ⴷ ⵙⵏⴰⵜ ⵏ ⵜⵎⵡⴰⵜⵉⵏ. ⴷⴰ ⵉⵙⵉⵡⵍ ⵓⵎⵖⴰⵔ ⵉⵏⵏⴰ ⴰⵙ ⵉ ⵓⴳⵍⵍⵉⴷ: « ⴰⴷ ⴽ ⵉⴱⴰⵔⵛ ⵕⴱⴱⵉ, ⵛⴳ ⵜⵔⵉⴷ ⴰⴷ ⴰⵖ ⵜⴰⵡⵉⴷ ⵍⵎⴰⵍ ⵏⵏⴰⵖ, ⴰⴷ ⴰⵖ ⵜⴰⴷⴷⵊⴷ ⴰⴷ ⵏⴳ ⵉⵎⵥⵍⴰⴹ, ⴷⵖⵉ ⵀⴰⵢⴰⵖ ⵏⵉⵡⵉ ⴰⴽ ⴷ ⵙⵏⴰⵜ ⵜⵎⵡⴰⵜⵉⵏ, ⵢⵓⵜ ⴰⴷ ⴰⴽ ⵜⵓⵡⵜ ⴰⵙⴳⴳⵯⴰⵙ, ⵢⵓⵜ ⴰⴷ ⴰⴽ ⵜⵓⵡⵜ ⵉⵎⴰⵍ! » ⴰⵍⵍⵉⵖ ⵉⵙⵍⵍⴰ ⵓⴳⵍⵍⵉⴷ ⴰⵢⵏⵏⴰ ⴰⵙ ⵉⵏⵏⴰ ⵓⵎⵖⴰⵔ ⵉⵀⵔⵇ, ⵢⴰⵎⵕ ⵖⵉⴼⵙⵏ, ⵓⵎⵥⵏ ⵜⵏ, ⴰⵡⵉⵏ ⵜⵏ ⵖⵔ ⴼⴰⵙ, ⴳⵉⵏ ⵜⵏ ⴳ ⵍⵃⴰⴱⵙ, ⴰⵔ ⴰⵙⵏ ⴰⴽⴽⴰⵏ ⵖⴰⵙ ⴰⵖⵔⵓⵎ ⵏ ⵜⵎⵥⵉⵏ ⴷ ⵜⵉⵙⵏⵜ ⴷ ⵣⵣⵉⵜⵓⵏ ⴰⴷⴷⵊⵉⵏ ⵜⵏ ⵙ ⵉⵔⵉⴼⵉ. ⴰⵍⵍⵉⴳ ⴽⵎⵎⵍⵏ ⴽⵕⴰⴹ ⵓⵙⵙⴰⵏ ⵉⵏⵏⴰ ⴰⵙⵏ ⵓⴳⵍⵍⵉⴷ ⵉ ⵍⵡⴰⵥⴰⵕⴰ ⵏⵏⵙ: « ⴰⵙⵙ ⴰⴷ ⴰⴷ ⵜⵏ ⵏⴰⵡⵉ ⵖⵔⵙ ⵡⴰⵙⵉⴼ ⴰⴷ ⵏⴰⵏⵏⴰⵢ ⵉⵙ ⴷ ⴱⵏⴰⴷⵎ ⴰⴷ ⴳⴳⴰⵏ ⵎⴰⴷ ⵍⵓⵃⵓⵛ! ⴰⴷⴷⴰⵢ ⵏⵏ ⴰⵡⴹⵏ ⴰⵙⵉⴼ ⵎⵛ ⵙⵙⵉⵔⴷⵏ ⵉⴼⴰⵙⵙⵏ ⵏⵏⵙⵏ, ⵙⵍⵉⵍⵏ ⵉⵇⵎⵎⴰ ⵏⵏⵙⵏ, ⵙⵡⵉⵏ ⵙ ⵡⵓⵔⴰⵡⵏ ⵏⵏⵙⵏ ⵀⴰⵜⵉ ⵏⵏ ⵎⵉⴷⴷⵏ ⴰⴷ ⴳⴳⴰⵏ, ⴰⴷ ⵜⵏ ⵔⴰⴱⴱⴰⵖ ⵜⵔⴱⵉⵜ ⵏ ⵎⵉⴷⴷⵏ, ⵎⴰⵛ ⵜⵓⵜⵜⵉⵏ ⴰⴷⴷⴰⵢ ⵏⵏ ⴰⵡⴹⵏ ⴰⵎⴰⵏ ⵅⴼ ⵉⴷⵓⵙⴰⵏ ⵏⵏⵙⵏ ⴰⵔ ⵙⵙⴰⵏ ⵙ ⵉⵇⵎⵎⴰ ⵏⵏⵙⵏ ⴰⵎ ⵉⵣⴳⴰⵔⵏ ⵀⴰⵜⵉ ⵏⵏ ⵍⵓⵃⵓⵛ ⴰⴷ ⴳⴳⴰⵏ ⵓⵔ ⵜⵏ ⵜⵍⵣⵉⵎ ⴽⵔⴰ ⵏ ⵍⵄⵇⵓⴱⵜ ⴰⴷ ⴷⴷⵓⵏ ⴳ ⵡⵉⵏⵏⵙⵏ! » ⵢⴰⵎⵕ ⵓⴳⵍⵍⵉⴷ ⴰⴱⵡⵡⴰⴱ ⴰⴷ ⵜⵏ ⵉⵙⵙⵓⴼⵖ ⵣⵉ ⵍⵃⴰⴱⵙ ⴰⴷ ⵜⵏ ⵢⴰⵡⵉ ⵙ ⵡⴰⵙⵉⴼ. ⴰⵍⵍⵉⵖ ⵏⵏ ⴰⵡⴹⵏ ⴰⵙⵉⴼ ⵉⵏⵏⴰ ⴰⵙⵏ ⵓⵎⵖⴰⵔ ⵏⵏⵙⵏ ⵉ ⴰⵢⵜ ⵙⵖⵔⵓⵛⵛⵏ: « ⵜⵓⵜⵜⵉⵢⴰⵜ ⵅⴼ ⵉⴷⵓⵙⴰⵏ ⵏⵏⵓⵏ, ⵙⵡⴰⵜ ⵙ ⵉⵇⵎⵎⴰ ⵏⵏⵓⵏ! » ⵉⵣⴳⵓⵔ ⵓⵎⵖⴰⵔ ⵏⵏⵙⵏ ⴰⵔ ⵉⵙⵙⴰ, ⵉⴳⵉⵏ ⵡⵉⵏⵏⴰ ⵉⴹⵏⵉⵏ ⴰⵎ ⵏⵜⵜⴰ. ⴰⵍⵍⵉⴳ ⵢⴰⵏⵏⴰⵢ ⵓⴳⵍⵍⵉⴷ ⴰⵢⵏⵏⴰ ⵉⵊⵕⴰⵏ, ⵉⵏⵏⴰ ⵉ ⵉⵎⵅⵣⵏⵉⵢⵏ ⵏⵏⵙ: « ⵣⵣⵄⴰⵜ ⵍⵓⵃⵓⵛ ⴰⴷ ⴰⴷ ⴷⴷⵓⵏ ⵖⵉⴼⵉ ⵙ ⴰⵢⵏⵏⴰ ⵙ ⵉⴷ ⴷⴷⴰⵏ. » ⴷⴰ ⵢⴰⵣⵏ ⵓⴳⵍⵍⵉⴷ ⵙ ⵓⵎⵖⴰⵔ ⵏ ⴰⵢⵜ ⵙⵖⵔⵓⵛⵛⵏ ⵉⵔⴰ ⴰⴷ ⴰⵙ ⵉⵙⵉⵡⵍ; ⵉⵖⴰⵍ ⵓⵎⵖⴰⵔ ⴰⴷ ⴰⵙ ⵢⵉⵏⵉ ⵓⴳⵍⵍⵉⴷ ⴽⵔⴰ ⵏ ⵍⵀⴷⵉⵜ ⴷⵉⵅ ⴰⴷ ⵜ ⵉⵛⵛ ⴰⵍⵜⵓ. ⴰⵍⵍⵉⵖ ⵉⴱⴷⴷⴰ ⴷⴰⵜ ⵏ ⵓⴳⵍⵍⵉⴷ ⵉⵏⵏⴰ ⴰⵙ: « ⴰⴷ ⴽ ⵉⴱⴰⵔⵛ ⵕⴱⴱⵉ ⴰ ⴰⴳⵍⵍⵉⴷ ⵏⵏⵖ, ⵏⴽⴽⵯⵏⵉ ⴰⵍⵎⵓ, ⵛⴳ ⴰⵛⵉⴹⴰⵕ, ⵍⴰ ⵉⵅⵍⵍⴼ ⵕⴱⴱⵉ ⵅⴼ ⵓⵍⵎⵓ, ⵓⵔ ⴷⴰ ⵉⵅⵍⵍⴼ ⵅⴼ ⵓⵛⵉⴹⴰⵕ! » ⵜⴰⴼⵔⵓ ⴰⵙ ⵉ ⵓⴳⵍⵍⵉⴷ ⴳ ⵡⴰⵡⴰⵍ ⵏⵏⴰ, ⵉⵏⵏⴰ ⵉ ⵓⵙⵖⵔⵓⵛⵛⵏ ⵉⵙⵙⵓⵔⵉ ⵖⵉⴼⵙ ⵓⴳⵍⵍⵉⴷ ⵉⵎⵅⵣⵏⵉⵢⵏ ⵀⵔⵙⵏ ⵜ, ⵣⵣⵄⴰⵏ ⵜ, ⵉⴷⴷⵓ ⴳ ⵡⵉⵏⵏⵙ. 7 - ⵙⵉⴷⵉ ⴱⵓⵄⴰⴱⵉⴷ ⵛⵛⵔⵇⵉ. ⵜⴰⵎⴰ ⵏ ⵓⴱⵔⵉⴷ ⴷⴰ ⵉⵜⵜⴰⵡⵉ ⵖⵔ ⵜⵉⵙⵙⵉⵔⵜ, ⵜⵍⵍⴰ ⵢⵓⵜ ⵜⴹⵎⴰⵎⵜ, ⵍⴰ ⴰⵙ ⵜⵜⵉⵏⵉⵏ ⵙⵉⴷⵉ ⴱⵓⵄⴰⴱⵉⴷ ⵛⵛⵔⵇⵉ, ⵜⴰⴹⵎⴰⵎⵜ ⵏⵏⴰ ⵖⴰⵙ ⵍⵅⵍⵡⴰ ⵏⵏⵙ. ⵏⵜⵜⴰ ⴰⴷ ⵉⴳⴳⴰⵏ ⵚⵚⴰⵍⵉⵃ ⵉⵖⵓⴷⴰⵏ ⵉ ⵉⵎⵓⴹⵉⵏ ⵏ ⵜⴰⵡⵍⴰ, ⵍⴰ ⵜⵏ ⵉⵊⵓⵊⵊⵉ. ⵓⵏⵏⴰ ⴳ ⵜⵍⵍⴰ ⵖⵓⵔⵙ ⵉⵜⴷⴷⵓ ⵚⴱⴰⵃ ⵣⵉⴽ, ⴰⴷⴷⴰⵢ ⵏⵏ ⵢⴰⵡⴹ ⵉⵙⵉⵔⵙ ⵉⵄⴰⴱⴰⵏ ⵏⵏⵙ ⵉⵇⵉⵎ ⵃⴰⵣⵣⵓⴷⵉ, ⵉⴱⴷⵓ ⴰⵔ ⵉⵜⵜⴹⵓⵕ ⵅⴼ ⵍⵇⵓⵔ ⵏⵏⵙ ⴽⵕⴰⴹ ⵍⵎⵕⵕⴰⵜ ⴰⵔ ⴰⵙ ⵉⵙⵙⵓⵜⵓⵔ ⵜⵉⵊⵊⵉⵜ ⴷ ⵍⵄⴰⴼⵓ, ⵏⵖ ⴷ ⵢⴰⴳⵯⵎ ⴷ ⵢⵓⵜ ⵜⴱⵔⵔⴰⴷⵜ ⵏ ⵡⴰⵎⴰⵏ, ⵏⵖ ⴷ ⵢⴰⵡⵉ ⵢⵓⵜ ⵜⵅⴷⵓⵍⵜ ⵏ ⵢⵉⵔⴷⵏ ⵜⴰⵎⵙⵙⴰⵙⵜ, ⵉⵙⵉⵔⵙ ⵜⵜ ⵅⴼ ⵓⵎⵕⴰⴱⴹ, ⵢⴰⴷⴷⵊ ⵜⵜ ⴰⴷ ⵜⵏⵙ ⴰⵔ ⵚⴱⴰⵃ ⵢⴰⵙⵉ ⵜⵜ, ⵉⴱⴹⵓ ⵜⵜ ⵅⴼ ⴽⵕⴰⴹⵜ ⵜⵇⵛⵔⵉⵢⵉⵏ, ⴽⵓ ⵚⴱⴰⵃ ⵍⴰ ⵉⵛⵜⵜⴰ ⵢⵓⵜ ⵜⵇⵛⵛⵓⵔⵜ, ⴰⴷⴷⴰⵢ ⵉⴽⵎⵎⵍ ⴽⵕⴰⴹ ⵡⵓⵙⵙⴰⵏ ⵉⵄⴼⵓ ⵖⵉⴼⵙ ⵕⴱⴱⵉ. 8 - ⴰⴱⵓ ⵙⴰⵍⵉⵎ ⵍⵄⴰⵢⴰⵛⵉ. ⵉⴷⴷⴰ ⴰⴱⵓ ⵙⴰⵍⵉⵎ ⴰⵔ ⵉⵙⵙⵓⵜⵓⵔ; ⵢⵓⵏ ⵡⴰⵙⵙ, ⵉⴽⴽⴰ ⵙⴱⵄⴰ ⵏ ⵜⴳⴷⵔⵉⵏ; ⵜⵉⵙⵙ ⵙⴱⵄⴰ ⵢⴰⴼ ⵏⵏ ⵜⴰⵎⵟⵟⵓⴹⵜ ⵍⴰ ⵜⵥⵥⴰⴹ ⴽⵔⴰ ⵏ ⵓⵔⴰⵡⵏ ⵏ ⵜⵎⵥⵉⵏ, ⵉⵏⵏⴰ ⴰⵙ: « ⴰ ⵜⴰⵎⵟⵟⵓⴹⵜ ⵉⵏⵏ ⴰⵏⴱⴳⵉ ⵏ ⵕⴱⴱⵉ! » ⵜⵏⵏⴰ ⴰⵙ: « ⵎⵔⴰⵃⴱⴰ ⵙ ⵓⵏⴱⴳⵉ ⵏ ⵕⴱⴱⵉ! » ⵜⵙⵙⴽⵛⵎ ⵜ, ⵜⵏⵏⴰ ⴰⵙ: « ⵀⴰ ⵉⵢⵉ, ⵍⴰ ⵥⵥⴰⴹⵖ ⴰⵢⵏⵏⴰ ⵓⵔⴰⵡⵏ ⵏ ⵜⵎⵥⵉⵏ ⴰⴷ ⵜⵏ ⵜⴳⴳⴰⵖ ⴷ ⴰⵃⵔⵉⵔ, ⴰⴷ ⵜⵙⵓⴷ ⵛⵡⵉ, ⵙⵓⵏ ⵡⴰⵔⵔⴰⵡ ⵉⵏⵓ ⵛⵡⵉ! » ⵉⵇⵇⵉⵎ ⴰⴱⵓ ⵙⴰⵍⵉⵎ ⵜⴰⵎⴰ ⵏⵏⵙ, ⴽⵓ ⵜⵥⴰⴹ ⵉⵏⵜⵍ ⵓⵣⵔⴳ ⴳ ⵓⴳⵔ, ⴰⵍⵍⵉⴳ ⵜⴽⵎⵎⵍ, ⵜⴽⴽⵙ ⴰⵣⵔⵉⵢ, ⵉⵏⵏⴰ ⴰⵙ: « ⴳ ⴰⵖ ⴰⴼⵜⵜⴰⵍ! » ⵜⴱⴷⵓ ⴰⵔ ⵜⵙⴰⵍⴰⵢ ⴰⴼⵜⵜⴰⵍ, ⵉⵏⵏⴰ ⴰⵙ ⵓⵔⴳⴰⵣ ⵏⵏⵙ: « ⴷⵖⵉ ⵉⵅⵚⵚⴰⵖ ⵜⴰⵎⵖⵔⵓⵙⵜ! » ⵉⴷⴷⴰ ⴰⵔ ⵢⵓⵔⵣⵣⵓ ⵅⴼ ⵜⵎⵖⵔⵓⵙⵜ, ⴰⵍⵍⵉⴳ ⵓⵔ ⵜⵜ ⵢⵓⴼⵉ, ⵉⴷⴷⵓ ⴰⵔ ⵉⵜⵜⵔⴰⵄⴰ ⴷⵉⵖ ⵅⴼ ⵓⴽⵙⵓⵎ, ⴰⵍⵍⵉⴳ ⵓⵔ ⵜ ⵢⵓⴼⵉ, ⵉⵄⴰⵢⴷ, ⴰⵍⵍⵉⴳ ⵢⴰⵡⴹ ⵉⵏⵏⴰ ⴰⵙ ⵉ ⵜⵎⵟⵟⵓⴹⵜ ⵏⵏⵙ: « ⵙⴹⵕ ⴰⵖ ⵢⵓⵏ ⴳ ⵍⵡⴰⵛⵓⵏ ⴰⴷ ⴰⵙ ⵏⵖⵔⵙ! » ⵖⵔⵙⵏ ⴰⵙ, ⴰⵣⵓⵏ ⵜ, ⴰⴷⴷⵊⵉⵏ ⵜ ⵉⵅⴼ, ⵉⴹⴰⵕⵏ, ⴰⴱⵟⵟⴰⵏ, ⴰⵡⵉⵏ ⵖⴰⵙ ⴰⴽⵙⵓⵎ, ⵙⵉⵍⵍⵉⵏ ⵜ ⵉⴷ ⴳ ⵣⵢⴰⵡ, ⴰⵔ ⵜⵙⵏⵡⵓ ⵜⴰⵎⵟⵟⵓⴹⵜ ⴰⴼⵜⵜⴰⵍ, ⵉⵍⵍⴰ ⴱⵓ ⵙⴰⵍⵉⵎ ⵉⵇⴰⴱⵍ ⵜⵜ, ⵉⵛⴰⵛⴼ ⵅⴼ ⴰⵢⵏⵏⴰ ⵉⵊⵕⴰ. ⵜⵏⴽⵔ ⵜⵎⵟⵟⵓⴹⵜ ⵜⵏⵏⴰ ⴰⵙ: « ⴰⵖ ⴰⴽ ⵙⵙⵉⵔⴷ ⴰⴼⵓⵙ ⵏⵏⴽ! » ⵉⵏⵏⴰ ⴰⵙ: « ⴰⴷ ⴽⵎ ⵥⵉ ⴰⵖ ⵜⴰⴼⵓⵏⴰⵙⵜ! » ⵜⵏⵏⴰ ⴰⵙ: « ⴰ ⵙⵉⴷⵉ ⵓ ⵃⴰⵇⵇ ⵓⴷⵎ ⵏⵏⴽ ⵓⵔ ⵜⵜ ⵏⴽⵙⵉⴱ! » ⵉⵏⵏⴰ ⴰⵙ: « ⵖⴰⵙ ⴰⴽⵎ ⵜⵍⵍⴰ ⴳ ⵕⵃⴱⵉ! » ⵜⴼⴼⵖ ⴷ ⵜⴰⴼ ⵜⴰⴼⵓⵏⴰⵙⵜ ⴳ ⵕⵃⴱⵉ, ⵜⵥⵉ ⵜⵜ; ⵜⵄⴰⵢⴷ ⵏⵜⵜⴰⵜ ⴰⵔ ⵜⵅⵓⵡⵡⴰⴹ ⵍⴱⵓⵕⵎⴰ ⵜⴰⴼ ⵏⵏ ⴰⴽⵙⵓⵎ ⵏ ⵓⵣⴳⵔ, ⵜⵙⵙⵡ ⴰⵙⵏ ⴰⵔ ⵛⵜⵜⴰⵏ, ⵉⵏⵏⴰ ⴰⵙ: « ⵙⴽⵔ ⴰⵔⵔⴰⵡ ⵏⵎ ⴰⴷ ⴰⵖ ⵛⵓⵔⵏ ⵓⵜⵛⵉ! » ⵜⵏⵏⴰ ⴰⵙ: « ⴰ ⵙⵉⴷⵉ, ⵍⵍⴰⵏ ⵖⴰⵙ ⵙⵉⵏ, ⵡⵉⵙ ⴽⵕⴰⴹ ⵉⴷⴷⴰ ⵖⵔ ⵅⴰⵍⵉⵙ! » ⵉⵏⵏⴰ ⴰⵙ: « ⵍⴰⵡⴰⵀ, ⵖⴰⵙ ⵙⴽⵔ ⵜⵏ! » ⵜⵙⴽⵔ ⵡⵉⵙ ⵙⵉⵏ, ⵀⴰ ⵏⵏ ⵡⵉⵙ ⴽⵕⴰⴹ ⵉⴱⴷⴷ ⵜⴰⵎⴰ ⵏ ⵓⵣⵍⴰⴼ. ⴱⴷⵓⵏ ⴰⵔ ⵛⵜⵜⴰⵏ ⴰⵔ ⵜⵄⴰⵊⴰⴱⵏ. ⵉⵏⴽⵔ ⴰⴱⵓ ⵙⴰⵍⵉⵎ ⵉⵏⵏⴰ ⴰⵙ ⵉ ⵜⵎⵟⵟⵓⴹⵜ ⴷ ⵓⵔⴳⴰⵣ ⵏⵏⵙ: « ⴰⵙⴽⴽⴰ ⵙ ⵕⴱⴱⵉ ⴰⴽⵎⴰⵜ, ⵎⵓⵏⴰⵜ ⵖⵔⵙ ⴰⴷⵖⴰⵔ ⵡⴰⵢ ⴼⵍⴰⵏ, ⴰⵡⵉⵢⴰⵜ ⴰⵢⵏⵏⴰ ⵜⵓⴼⴰⵎ! » ⵏⵉⵜⵜⵏⵉ ⴱⵕⵕⵎⵏ, ⵔⵣⵓⵏ ⵜ ⵓⵔ ⵜ ⵓⴼⵉⵏ, ⵉⴷⴷⴰ ⴳ ⵡⵉⵏⵏⵙ. ⴰⵙⴽⴽⴰ ⴷⴷⵓⵏ, ⵎⵓⵏⵏ ⴰⴼⵏ ⵜⴰⴳⵎⴰⵔⵜ ⴷ ⵎⴻⵎⵎⵉⵙ, ⴰⵡⵉⵏ ⵜ ⵉⴷ. ⵉⵅⵍⴼ ⵖⵉⴼⵙⵏ ⵕⴱⴱⵉ, ⴷⵊⵉⵡⵏ, ⵄⴰⵢⴷⵏ ⵍⴰⴱⴰⵙ ⵖⵉⴼⵙⵏ. 9 - ⵓⵔⵜⵉ ⴷ ⵎⵓⵍⴰⵢ ⵃⴰⵎⴷ ⵍⵢⴰⵎⴰⵏⵉ. ⵎⵓⵍⴰⵢ ⵃⴰⵎⴷ ⵍⵢⴰⵎⴰⵏⵉ ⵏⵜⵜⴰ ⴰⴷ ⵉⴳⴳⴰⵏ ⵢⵓⵏ ⵛⵛⵔⵉⴼ ⵣⵉ ⴰⵢⵜ ⵓⴳⵍⵍⵉⴷ; ⵢⵓⵏ ⵡⴰⵙⵙ ⵉⵏⴰⵖ ⴰⵙ, ⵉⴷⴷⵓ ⵉⴼⴼⵖ ⴷ ⵣⵉ ⴼⴰⵙ, ⵉⵀⵔⵇ ⵉⵏⵉⵢ ⵅⴼ ⵜⵙⵔⴷⵓⵏⵜ ⵏⵏⵙ ⴰⵍⵍⵉⴳ ⵢⴰⵡⴹ ⵢⵓⵏ ⵡⴰⵏⵙⴰ ⵍⴰ ⴰⵙ ⵜⵜⵉⵏⵉⵏ « ⴷⵀⴰⵕ ⵍⵎⵀⵔⴰⵣ » ⵉⴱⵕⵕⵎ ⵖⵔ ⴷⴼⴼⵉⵔ ⵏⵏⵙ, ⵢⴰⵏⵏⴰⵢ ⵇⴰⵃ ⵣⵣⵉⵜⵓⵏ ⵏ ⴼⴰⵙ, ⵉⵟⴼⴰⵕ ⵜ ⵉⵔⴰ ⴰⴷⵉⴳⵙ ⵉⵎⵓⵏ; ⵉⵍⵍⵉⵢ ⵙ ⵓⴼⵓⵙ ⵏⵏⵙ ⵉⵃⴰⵔⵙ ⵜ, ⵢⴰⴷⴷⵊ ⵖⴰⵙ ⵓⵏⵏⴰ ⴰⵙ ⵉⴹⵓⵕⵏ ⴰⴷ ⴷⵉⵙ ⵉⵎⵓⵏ ⵜⴰⴼⴰ ⴰⴷ ⵖⵉⴼⵙ ⵉⴳ ⴰⵎⴰⵍⵓ. ⵉⴷⴷⵓ ⴰⵍⵍⵉⴳ ⵢⴰⵡⴹ ⵢⵓⵏ ⵡⴰⵏⵙⴰ ⵜⴰⵎⴰ ⵏ ⵢⵓⵏ ⵓⵎⵕⴰⴱⴹ ⵍⴰ ⴰⵙ ⵜⵜⵉⵏⵉⵏ ⵙⵉⴷⵉ ⵍⵎⵓⵅⴼⵉ ⴳ ⵜⵎⴰⵣⵉⵔⵜ ⵏ ⴰⵢⵜ ⵄⴰⵢⵢⴰⵛ, ⵉⴱⵏⴰ ⴷⵉⴳⵙ ⵜⴰⴷⴷⴰⵔⵜ, ⵉⴱⴷⵓ ⴰⵔ ⵉⵜⵥⵥⵓ ⵣⵣⵉⵜⵓⵏ. ⵣⵣⵉⵜⵓⵏ ⵏⵏⴰ ⵉⵥⵥⵓ ⵉⵙⴹⵓⵕ ⴰⵙ ⵍⵇⵓⵔ ⵏ ⵡⴰⴷⵔⴰⴳⵏ, ⵡⵏⵏⴰ ⴰⵙ ⵉⵜⴼⴰⵔ ⵀⴰⵜⵉ ⵏⵏ ⴱⵍⴰ ⵍⵇⵓⵔ ⵍⴰ ⴰⵙ ⵜⵜⵉⵏⵉⵏ ⵜⵓⵔⵜⵉⵜ ⵏ ⵎⵓⵍⴰⵢ ⵃⴰⵎⴷ ⵍⵢⴰⵎⴰⵏⵉ. ⵉⵇⵉⵎⴰ ⴰⵔ ⵢⵓⵏ ⵡⴰⵙⵙ ⵜⵎⵎⵜ ⵜⵙⵔⴷⵓⵏⵜ ⵜⵏⵏⴰ ⵅⴼ ⴷⴰ ⵉⵜⵏⵓⵢ ⴰⵔ ⵖⵉⴼⵙ ⵉⵜⴰⵙⵉ ⵍⵖⵔⵙ, ⵉⵏⴹⵍ ⵜⵜ ⴳ ⵍⴱⵉⵜ ⵏⵏⵙ ⵉⴳⴰ ⵖⵉⴼⵙ ⴽⵔⴰ ⵏ ⵜⵙⵍⵍⵉⵜ « ⵍⵀⵊⵉⵔⴰ »; ⵉⵏⵏⴰ ⴰⵙⵏ ⵉ ⵡⵏⵏⴰ ⵖⵓⵔⵙ ⵃⴰⴹⵕⵏⵉⵏ: « ⵜⴰⴷ ⵉⵙⵎ ⵏⵏⵙ « ⵍⴰⵍⴰ ⵀⵊⵉⵔⴰ. » ⵉⴱⴷⵓ ⴰⵔ ⵉⵜⴷⵄⵓ ⴰⵔ ⵉⵇⵇⴰⵔ ⵉ ⵙⵉⴷⵉ ⵕⴱⴱⵉ ⵃⵎⴰ ⴰⴷⵉⴳⵙ ⵉⵙⵉⵔⵙ ⵍⴱⴰⵔⴰⴽⴰ ⵏⵏⵙ. ⴰⵍⵍⵉⴳ ⵉⵄⴰⵢⴷ ⴳ ⵡⵉⵏⵏⵙ ⵖⵔ ⴼⴰⵙ, ⵉⵇⵉⵎ ⴰⵢⵏⵏⴰ ⵓⵔⵜⵉ ⵙ ⵕⵕⵓⴹⵜ ⵏⵏⵙ; ⵉ ⴷⵖⵉ ⵎⵉⴷⴷⵏ ⵍⴰ ⵜⴷⴷⵓⵏ, ⵍⴰ ⵜⵜⵥⵓⵕⵏ ⵍⴰⵍⵍⴰ ⵀⵊⵉⵔⴰ, ⵍⴰ ⴷⵉⴳⵙ ⵏⴹⵍⵏ. ⵜⴰⴷ ⵎⵉ ⴷⴰ ⵜⵜⵉⵏⵉⵏ ⵍⴰⵍⵍⴰ ⵀⵊⵉⵔⴰ ⵜⵍⵍⴰ ⵙ ⵍⴱⴰⵔⴰⴽⴰ ⵏⵏⵙ, ⴰⴷ ⴰⵖ ⵢⴰⵔⵉ ⵕⴱⴱⵉ ⵉ ⵉⵎⴳⵉⵍⵍⴰ ⵏⵏⵙ. 10 - ⵙⵉⴷⵉ ⵎⵄⴰⵎⵎⴰⵕ ⴷ ⵉⴼⵔⵉ ⵏ ⴱⵓ ⵅⵓⵕⵚⴰ. ⵉⵍⵍⴰ ⵢⵓⵏ ⵉⴼⵔⵉ ⵍⴰ ⴰⵙ ⵜⵜⵉⵏⵉⵏ ⵉⴼⵔⵉ ⵏ ⴱⵓ ⵅⵓⵕⵚⴰ, ⵉⵏⴳⵔⴰⵖ ⴷ ⴰⵢⵜ ⵙⵖⵔⵓⵛⵛⵏ; ⵉⵍⵍⴰ ⵖⵓⵔⵙ ⵢⵓⵏ ⵍⴱⴰⴱ ⵉⴼⴼⵖ ⵖⵔ ⵜⴰⵣⴰ, ⴷ ⵢⵓⵏ ⵉⵍⵍⴰ ⴳ ⵡⴰⴷ ⵛⴽⵓ. ⴰⵔ ⵜ ⵜⵜⵄⴰⵎⵎⴰⵔⵏ ⵍⵄⴰⴼⴰⵔⵉⵜ ⵙ ⵍⵎⴰⵍ, ⵉⵍⵍⴰ ⵢⵓⵏ ⵓⵔⴳⴰⵣ ⵉⴳⴰ ⴰⴹⵓⵡⵡⴰⴱ, ⴰⵔ ⵜⵄⵎⵎⴰⵕⵏ, ⴰⵔ ⵜⵄⵎⵎⴰⵕⵏ ⴰⵍⵍⵉⴳ ⵉⵄⴰⵎⵎⴰⵕ ⴰⵔ ⴰⵙⵏ ⵉⵜⵜⵉⵏⵉ ⵓⴹⵡⵡⴰⴱ ⵏⵏⴰ: « ⵀⴰⵜ ⵉⵄⵎⵎⵕ ⵀⴰⵜ ⵉⵄⵎⵎⵕ! ⵀⴰⵜ ⵉⵄⵎⵎⵕ! » ⵉⵎⵎⵜ, ⴰⵢⵏⵏⴰ ⴷⵖ ⴰⴷ ⴰⵙ ⴳⴰⵏ ⵙⵉⴷⵉ ⵎⵄⴰⵎⵎⴰⵕ. ⵢⵓⵏ ⵓⵙⵓⴳⴳⵯⴰⵙ ⵉⴷⴷⴰ ⴷ ⵢⵓⵏ ⵍⴼⵇⵉⵀ ⵣⵉ ⵙⵓⵙ, ⵜⵉⵡⵉ ⴰⵙ ⵍⵡⵔⵇⴰ ⵏⵏⵙ ⵉⵙ ⵉⵍⵍⴰ ⵍⵎⴰⵍ ⴳ ⵙⵉⴷⵉ ⵎⵄⵎⵎⵕ ⴳ ⵉⴼⵔⵉ ⵏ ⴱⵓ ⵅⵕⵉⵚ. ⵉⴷⴷⵓ ⵖⵔ ⵢⵓⵜⵙ ⵏ ⴰⵢⵜ ⵙⴱⴱⴰⵄ, ⵉⵏⵏⴰ ⴰⵙⵏ: « ⴽⵔⴰⵖ ⴰⴷ ⵏⴷⴷⵓ ⴰⴷ ⵏⵎⵓⵏⴰⵜ ⴰⴷ ⵏⴰⵙⵉ ⵍⵎⴰⵍ! » ⴷⴷⵓⵏ ⴰⵍⵍⵉⴳ ⴰⵡⴹⵏ ⴰⵏⵙⴰ ⴰⵔ ⵉⵇⵇⴰⵔ ⵍⴼⵇⵉⵀ ⴰⵍⵍⵉⴳ ⵉⵕⵥⵎ ⵍⴱⴰⴱ ⵏ ⵉⴼⵔⵉ. ⴽⵛⵎⵏ ⴽⵕⴰⴹ, ⵉⵏⵏⴰ ⴰⵙⵏ ⵍⴼⵇⵉⵀ: « ⵀⴰ ⵏⵏ ⴽⵔⴰ ⴷⵉⵢⵓⵏ ⵉⵙⴰⵡⴰⵍ! » ⴽⵛⵎⵏ ⴰⵔ ⵜⴷⴷⵓⵏ ⴰⵍⵍⵉⴳ ⵓⴼⴰⵏ ⵜⵉⴳⴷⵔⵉⵏ ⴷ ⵍⴱⵢⵓⵜ, ⵉⵙⵉⵡⵍ ⵢⵓⵏ ⴷⵉⴳⵙⵏ, ⵉⵏⵏⴰ ⴰⵙⵏ: « ⵍⴱⵏⵉ ⵏ ⵓⴼⵓⵙ ⴰⵢ ⴰⴷ! » ⵉⵏⵏⴰ ⴰⵙ ⵡⵏⵏⴰ ⵢⴰⴹⵏⵉⵏ: « ⵇⵍⵉ ⵏⴻⵏⵏⴰ ⵀⴰ ⵏⵏ ⴽⵔⴰ ⵉⵙⴰⵡⴰⵍ! » ⵉⴼⴼⵖ ⴷ ⵖⵓⵔⵙⵏ ⵍⵄⴰⴼⵔⵉⵜ ⵉⵙⵖⵔ ⵜⵏ; ⴷ ⵟⵟⴰⵍⴱ, ⵉⴼⴼⵖ ⵉⴷⴷⴰ ⴳ ⵡⵉⵏⵏⵙ ⴰⵍⵍⵉⴳ ⵓⵔ ⵉⵙⵉⵡⵉⵍ. ⵉⴷⴷⴰ ⵍⴼⵇⵉⵀ ⵖⵔ ⵍⵀⵍ ⵏ ⵎⵉⴷⴷⵏ ⵏⵏⴰ ⴷ ⵉⵎⵓⵏ ⵉⵏⵏⴰ ⴰⵙⵏ: « ⴰⴷⴷⵓⵢⴰⵜ, ⵀⴰ ⵏⵏ ⴰⵢⵜⵎⴰⵜⵓⵏ ⵉⵙⵖⵔ ⵜⵏ ⵍⵄⴰⴼⵔⵉⵜ ⴰⵎⵎⴰⵙ ⵏ ⵢⵉⴼⵔⵉ! » ⴷⴷⵓⵏ ⴷ ⴰⵔ ⵉⵎⵉ ⵏ ⵢⵉⴼⵔⵉ ⴰⵔ ⵜⴳⴰⵏⴰⵢⵏ ⴰⵍⵍⵉⴳ ⵓⵔ ⴷ ⵉⴼⴼⵉⵖ ⴽⵔⴰ, ⵇⵇⵏⵏ ⵉⵎⵉ ⵏ ⵉⴼⵔⵉ ⵙ ⵉⵙⵍⵍⵉⵡⵏ. ⴰⵢ ⴰⴷ ⴷⵖ ⵓⵔ ⴷ ⵉⵃⵍⵍⴰⵍⵏ, ⵉⵊⵕⴰ ⵖⴰⵙ ⴳ ⵉⵙⴳⴳⵯⴰⵙⵏ ⵉⵎⴳⴳⵓⵔⴰ ⵙⵓⵍⵏ ⵎⴷⴷⵏ ⵓⵏⵏⴰ ⵄⴰⵇⵍⵏⵉⵏ ⵉ ⵓⵡⵢⴰ ⴷ ⴰⴽ ⵜⵜⵉⵏⵉⵖ. ⵢⵓⵏ ⵓⵙⵓⴳⴳⵯⴰⵙ ⴷⴼⴼⵉⵔ ⵓⵏⵏⴰ, ⵉⴷⴷⵓ ⴷ ⵢⵓⵏ ⵛⵛⵔⵉⴼ ⵏ ⵓⴳⴰⵣⴰⵏ, ⵢⵓⵙⵉ ⵜⴰⵡⵔⵉⵇⵜ ⴰⵍⵍⵉⴳ ⵢⴰⵡⴹ ⴰⴳⵯⵔⵔⴰⵎ ⵡⵏⵏⴰ ⵎⵉ ⵜⵜⵉⵏⵉⵏ ⵙⵉⴷⵉ ⵎⵄⵎⵎⴰⵕ, ⵢⴰⵣⵏ ⵖⵔ ⵎⴷⴷⵏ ⴰⵔ ⵇⵇⴰⵣⵏ ⵜⴰⵙⴳⴰ ⵏ ⵢⵉⴼⵔⵉ ⴳ ⵡⴰⵙⵉⴼ ⵏ ⵡⴰⴷ ⵛⴽⵓ. ⵉⵇⵉⵎⴰ ⵉⵎⵉ ⵏ ⵢⵉⴼⵔⵉ ⴰⵇⴷⵉⵎ ⵙⴳ ⴰⴼⵍⵍⴰ ⵉ ⵜⵉⵛⵓⵜ, ⵉⵏⵏⴰ ⴰⵙⵏ ⵉ ⵎⴷⴷⵏ ⵏⵏⴰ: « ⵇⵇⴰⵣⴰⵜ ⴰⵔ ⵜⴰⴼⵉⵎ ⵢⵓⵏ ⵉⵙⵍⵍⵉ ⴰⴱⵔⴽⴰⵏ ⵉⴳⴰ ⴰⵎ ⴰⵥⵕⵓ ⵏ ⵜⵉⵙⵙⵉⵔⵜ. » ⴰⵔ ⵇⵇⴰⵣⵏ ⴰⵍⵍⵉⴳ ⵜ ⵓⴼⴰⵏ ⵉⵏⵏⴰ ⴰⵙⵏ: « ⴷⴷⵓⵢⴰⵜ ⵍⵍⴰⵀ ⵉⵀⵏⵏⵉⴽⵯⵓⵏ, ⵀⵉⴷⴰⵜ ⴰⵙ! » ⵖⵔ ⴳ ⵉⴹ ⵉⴷⴷⵓ ⵖⵔ ⴰⵢⵏⵏⴰ ⵇⵇⴰⵣⵏ, ⵢⴰⵙⵉ ⵍⵎⴰⵍ, ⵉⴷⴷⴰ ⴳ ⵡⵉⵏⵏⵙ ⵓⵔ ⵜ ⵉⵜⴼⵓ, ⵙⵓⵍⵏ ⵎⴷⴷⵏ ⵡⵉⵏⵏⴰ ⵖⵓⵔⵙ ⵅⴷⵎⵏⵉⵏ ⵖⵔ ⵛⵛⵔⵉⴼ ⵏⵏⴰ ⴷⴷⵔⵏ. 11 - ⴰⵃⵔⵔⴰⵜ. ⴰⴷⴷⴰⵢ ⵢⴰⵡⴹ ⴽⵟⵓⴱⵕ, ⵍⴰ ⵉⵜⴽⴽⵔ ⵓⴼⵍⵍⴰⵃ ⴰⵔ ⵉⵜⵜⵔⴰⵄⴰ ⴰⵃⵔⵔⴰⵜ. ⴰⴷⴷⴰⵢ ⵜ ⵢⴰⴼ ⵍⴰ ⵉⵇⵇⴰⵔ ⵉ ⵕⴱⴰⵄ ⵏⵖ ⴷ ⵅⵎⵙⴰ ⵏ ⵎⴷⴷⵏ ⴰⴷ ⵃⴰⴹⵕⵏ ⵉ ⵍⴼⵙⴰⵍ: ⵎⴷⴷⵏ ⵏⵏⴰ ⵏⵜⵜⵏⵉ ⴰⴷ ⵉⴳⴳⴰⵏ ⵛⵛⵀⵓⴷ ⵅⴼ ⵓⵃⵔⵔⴰⵜ ⴷ ⴱⴰⴱ ⵏ ⵜⵢⵓⴳⴰ. ⵎⵛ ⵉⵍⵍⴰ ⵓⵃⵔⵔⴰⵜ ⵙ ⵜⵅⴰⵎⵜ ⵏⵏⵙ, ⵍⴰ ⴰⵙ ⵢⴰⴽⴽⴰ ⴱⴰⴱ ⵏ ⵜⵢⵓⴳⴰ ⵍⵄⵓⵍⵜ; ⵎⵛ ⵉⴳⴰ ⴰⵔⵡⴰⵙⵉ ⵍⴰ ⵜ ⵉⴽⵍ ⴽⵔⴰ. ⵍⵄⴰⵡⵍⵜ ⵏⵏⴰ ⵍⴰ ⵜ ⵜⴳⴳⴰⵏ ⵎⵇⵉⴱⵍⴰ ⵏ ⵜⴽⵙⵙⴰ ⵏ ⵍⴱⵀⴰⵢⵎ. ⵡⵏⵏⴰ ⵓⵔ ⵉⴽⵙⵙⴰⵏ ⵍⴱⵀⴰⵢⵎ, ⴰⴷⴷⴰⵢ ⵉⴽⵎⵎⵍ ⵜⴰⵃⵔⵔⴰⵜ, ⵍⴰ ⵉⵜⴷⴷⵓ ⴳ ⵡⵉⵏⵏⵙ ⴰⵔ ⴰⵡⴹⵏⵜ ⵜⵉⴼⵙⴰ, ⵉⵄⴰⵢⴷ ⴰⴷ ⵉⴼⵔⵔⵉ ⵉⴳⵔⴰⵏ ⵏⵏⵙ. ⵍⴰ ⵉⵜⵜⴰⵡⵉ ⴱⴰⴱ ⵏ ⵜⵢⵓⴳⴰ ⵕⴱⴰⵄ ⵉⵎⵓⵔⵏ ⵣⵉ ⵚⵚⴰⴱⵜ; ⴰⵃⵔⵔⴰⵜ; ⵍⴰ ⵉⵜⵜⴰⵡⵉ ⵡⵉⵙ ⵅⴰⵎⵙⴰ. ⴰⴷⴷⴰⵢ ⵉⵔⵉⵏ ⴰⴷ ⵙⵀⵍⵏ ⵜⴰⵃⵔⵔⴰⵜ, ⵍⴰ ⵉⵙⵙⴰⵖ ⴱⴰⴱ ⵏ ⵜⵢⵓⴳⴰ ⵜⴰⵇⴱⴱⵓⵜ ⴷ ⵡⴰⵔⴽⵙⵏ ⵉ ⵓⵅⵎⵎⴰⵙ ⵏⵏⵙ. 12 - ⴰⵙⵀⵍ. ⴰⴷⴷⴰⵢ ⵢⵉⵔⵉ ⵓⴼⵍⵍⴰⵃ ⴰⴷ ⵉⵙⵀⵍ ⵜⴰⵃⵔⵔⴰⵜ, ⵍⴰ ⵉⵙⵙⴰⵖ ⵕⵎⵎⴰⵏ ⵏⵖ ⴷ ⵣⵣⴱⵉⴱ, ⵕⵎⵎⴰⵏ ⵍⴰ ⵜ ⵉⵔⵔⵣⴰ ⵅⴼ ⵉⵎⴰⵙⵙⵏ, ⵉⵛⴼⵉ ⵜ ⵉ ⵍⵡⴰⵛⵓⵏ ⴰⴷ ⵜ ⵜⵛⵉⵏ, ⵎⵛ ⴷ ⵣⵣⴱⵉⴱ, ⵍⴰ ⵜ ⵉⴱⵟⵟⵓ ⵉ ⴰⵢⵜ ⵓⵅⴰⵎ ⵏⵏⵙ ⴷ ⵡⴰⴹⴹⵊⴰⵕⵏ. ⴰⴷⴷⴰⵢ ⵉⵔⵉⵏ ⴰⴷ ⴱⴹⵓⵏ ⵣⵔⵉⵄⵜ, ⵍⴰ ⵉⵜⵜⴰⵙⵉ ⴱⴰⴱ ⵏ ⵜⵢⵓⴳⴰ ⵙⴱⴰⵄ ⵜⴳⵔⵙⵉⵡⵉⵏ ⴳ ⵉⵔⴷⵏ, ⵍⴰ ⵜⵏⵜ ⵢⴰⴽⴽⴰ ⵉ ⵍⴰⵍ ⵏ ⵓⵅⴰⵎ ⵏⵏⵙ, ⵍⴰ ⵜⵏⵜ ⵜⴱⵔⵔⵉ ⵜⴳⵉ ⵜⵏⵜ ⴷ ⴰⵃⵔⵉⵔ. ⴰⵃⵔⵉⵔ ⵏⵏⴰ ⵍⴰ ⴰⵙ ⵜⵜⵉⵏⵉⵏ ⴰⵃⵔⵉⵔ ⵉⴼⵙⴰⵏ ⵏⵖ ⴷ ⴰⵃⵔⵉⵔ ⵏ ⵜⴳⵔⵙⴰ, ⵍⴰ ⵜ ⴰⴽⴽⴰⵏ ⵉ ⵓⵃⵔⵔⴰⵜ ⴷ ⵡⴰⴹⴹⵊⴰⵕⵏ ⴷ ⴰⵢⵜ ⵓⵅⴰⵎ. ⴰⵃⵔⵔⴰⵜ ⵓⵔ ⴷⴰ ⵉⵜⴽⴽⵙ ⴰⵣⵣⴰⵔ ⵡⴰⵍⴰ ⵉⵙⵙⵉⵔⴷ ⵉⵄⴱⴰⵏⵏ ⵏⵏⵙ ⴰⵔ ⵉⵎⵖⵉ ⵉⵎⵏⴷⵉ ⴰⴷ ⵢⵉⵍⵉ ⵓⵏⵛⴽ ⵏ ⵡⴰⵣⵣⴰⵔ ⵏⵏⵙ. 13 - ⵜⴰⵃⵔⵔⴰⵜ. ⵍⴰ ⵉⵏⴽⴽⵔ ⵓⵃⵔⵔⴰⵜ ⵚⴱⴰⵃ ⵣⵉⴽ ⵉⵙⵄⵍⴼ ⵍⴱⵀⴰⵢⵎ; ⴰⴷⴷⴰⵢ ⵄⵍⴼⵏⵜ ⵉⴳⵔ ⴰⴱⴰⵔⴷⴰ ⵉ ⵢⵓⵜ ⵍⴱⵀⵉⵎⵜ ⴷ ⵓⵛⵡⴰⵔⵉ, ⵉⴳⵉ ⵉⵎⴰⵙⵙⵏ ⴳ ⵢⵓⵜ ⵜⵎⵏⴰⵜ, ⵉⴳⵉ ⵉⴼⵙⴰⵏ ⴳ ⵢⵓⵜ ⵜⵎⵏⴰⵜ ⵉⵏⵉⵢ ⵅⴼ ⵢⵓⵜ, ⵉⵣⵓⵖⵔ ⵢⵓⵜ, ⵉⴷⴷⵓ ⴰⴷ ⵉⴽⵔⵣ. ⴰⴷⴷⴰⵢ ⵏⵏ ⵢⴰⵡⴹ ⵉⵇⵇⵏ ⵍⴱⵀⴰⵢⵎ ⴳ ⵉⵎⴰⵙⵙⵏ, ⵉⵏⵉ: « ⴱⵙⵎⵍⵍⴰⵀ! ⵔⵔⴰ ⵄⴰⵍⵍⵎ! » ⴰⴷⴷⴰⵢ ⵉⵄⵍⵍⵎ ⵜⵉⵙⵙⵉⵔⵉ ⵏⵏⵙ, ⵢⴰⵙⵉ ⴰⵄⵍⵍⴰⴼ ⵉⵄⴰⵎⵎⵔ ⵜ ⵙ ⵉⵎⵏⴷⵉ, ⵉⴱⴷⵓ ⴰⵔ ⵉⵣⵕⵕⴰⵄ. ⴰⴷⴷⴰⵢ ⵉⵣⵕⵄ ⵜⵉⵙⵙⵉⵔⵉ, ⵉⴱⴷⵓ ⴰⵔ ⵉⴽⵔⵔⵣ ⴰⵔ ⵉⵜⵜⵉⵏⵉ: « ⵔⵔⴰ ⴳⴰⵄⴷ! » ⵎⵛ ⴹⵔⴰⵏⵜ ⵍⴱⵀⴰⵢⵎ, ⵎⵛ ⵡⵓⵍⵍⵉⵏⵜ ⵇⴱⴰⵍⴰ ⴰⵔ ⵉⵜⵉⵏⵉ: « ⵙⴰⵍ, ⵄⵍⵍⵎ! » 14 - ⴰⴼⵍⵍⴰⵃ. ⴰⴷⴷⴰⵢ ⴷ ⵉⵕⵓⵃ ⵓⵃⵔⵔⴰⵜ, ⵍⴰ ⵉⵜⵇⵍⵍⴰⴱ ⴱⴰⴱ ⵏ ⵜⵢⵓⴳⴰ ⵍⴱⵀⴰⵢⵎ ⵏⵏⵙ, ⵍⴰ ⴰⵙⵏⵜ ⵉⵙⵙⵍⵓⴼ ⵙ ⵓⴼⵓⵙ ⵏⵏⵙ ⴰⵔ ⵉⵜⵔⴰⵄⴰ ⴱⴰⵔ ⵉⵙ ⵉⴼⵉⴷⵉ ⴽⵔⴰ ⴷⵉⴽⵙⵏⵜ. ⵜⵏⵏⴰ ⵉⴼⵉⴷⵉⵏ ⵍⴰ ⴰⵙ ⵉⵜⴳⴳⴰ ⴰⵙⴰⴼⴰⵔ, ⵎⵛ ⵖⵓⵔⵙ ⴽⵔⴰ ⵏ ⵍⴱⵀⵉⵎⵜ ⵢⴰⴹⵏⵉⵏ ⵍⴰ ⵜⵜ ⵉⵜⵜⴰⵣⵏ ⴰⴷ ⵜⴽⵔⵣ, ⵢⴰⴷⴷⵊ ⵜⵏⵏⴰ ⴷⴰ ⵉⵜⵎⵜⴰⵜⵏ ⴰⵔ ⴷ ⵜⵊⵊⵉ. ⵎⵛ ⵢⵓⴼⴰ ⴽⵔⴰ ⵏ ⵜⵉⵢⵜⵉ ⴷⵉⴳⵙⵏⵜ ⵍⴰ ⵉⵜⵏⴰⵖ ⴷ ⵓⵃⵔⵔⴰⵜ, ⵍⴰ ⴰⵙ ⵉⵜⵜⵉⵏⵉ: « ⵃⴰⵡⵍ ⵅⴼ ⵍⴱⵀⴰⵢⵎ! » ⵍⴰ ⵉⵜⵜⴷⴷⵓ ⴷⵉⵖ ⴱⴰⴱ ⵏ ⵜⵢⵓⴳⴰ ⵖⵔⵙ ⵓⵛⵡⵓⵔⵉ ⴰⵔ ⵉⵜⵜⵔⴰⵄⴰ ⵉⵙ ⴷ ⵉⵔⵓⵔⴰ ⵓⵃⵔⵔⴰⵜ ⴽⵔⴰ ⵏ ⵉⴼⵙⴰⵏ ⵎⴰⴷ ⵉⵀⵉ, ⵎⵛ ⴷⴰ ⵉⵜⵔⴰⵔⴰ ⵉⴼⵙⴰⵏ, ⴰⵙⴽⴽⴰ ⵍⴰ ⴰⵙ ⵢⴰⴽⴽⴰ ⵍⵇⴰⵏⵓⵏ ⵏⵏⵙ. ⵍⴰ ⵜⵇⵉⵎⴰ ⴱⴰⴱ ⵏ ⵜⵢⵓⴳⴰ ⴰⵔ ⵢⵓⵏ ⵡⴰⵙⵙ ⵉⵀⵡⴰ ⵓⵃⵔⵔⴰⵜ, ⵉⵜⴼⵓⵕ ⵜ ⵖⵔⵙ ⵉⴳⵔ ⴰⵔ ⵜ ⵉⵜⵅⵓⵜⵓⵍ ⴰⵔ ⵉⵜⵔⴰⵄⴰ ⵉⵙ ⴷⴰ ⵉⴽⵔⵔⵣ ⵎⴰⴷ ⵉⵀⵉ; ⵎⵛ ⵜ ⵉⵏⵏ ⵢⵓⴼⴰ ⵍⴰ ⵉⴽⵔⵔⵣ ⵍⴰ ⵖⵓⵔⵙ ⵉⵙⴰⵍⴰⵢ, ⵉⵏⵉ ⴰⵙ: « ⵓⵎⵎⴰ ⵄⵍⵉⴽⵓⵎ, ⵍⵍⴰⵀ ⵉⴽⵓⵏ ⴼ ⵍⵄⴰⵡⵏ! » ⴰⵔ ⵉⵜⵔⴰⵄⴰ ⵜⵉⵙⵙⵉⵔⵉ ⵏⵏⴰ ⴳ ⴷ ⵢⵓⴼⴰ ⵓⵃⵔⵔⴰⵜ ⵉⵙ ⵜⵣⵔⴰⵄ ⵎⴰⴷ ⵜⴼⵙⵙⵓⵙ, ⵎⵛ ⵜⵣⵔⴰⵄ ⵇⴱⴰⵍⴰ ⵍⴰ ⵉⵜⵜⵉⵏⵉ ⴱⴰⴱ ⵏ ⵜⵢⵓⴳⴰ ⵉ ⵓⵃⵔⵔⴰⵜ: « ⵙⵉⴼⵙ ⵛⵡⵉ! » ⵎⵛ ⵜⵏ ⵢⵓⴼⴰ ⵜⴼⵙⵙⵓⵙ ⵍⴰ ⴰⵙ ⵉⵜⵜⵉⵏⵉ: « ⵣⵔⴰⵄ! » ⴷⴰ ⵉⴷⴷⵓ ⴱⴰⴱ ⵏ ⵜⵢⵓⴳⴰ ⴷⵉⵖ ⴰⵔ ⵉⵙⵙⴰⵔⴰ ⵉⴳⵔⴰⵏ ⵉⵎⵣⴳⵓⵔⴰ, ⵡⵉⵏⵏⴰ ⵎⵎⵖⵉⵏⵉⵏ ⴰⵔ ⵉⵜⵔⴰⵄⴰ ⵉⵎⵖⴰⵏ ⵡⵏⵏⴰ ⵥⵉⵍⵏⵉⵏ ⴷ ⵡⵏⵏⴰ ⵓⵔ ⵃⵍⵉⵏⵉⵏ, ⴰⵔ ⵉⵜⵔⴰⵄⴰ ⴰⵍⵜⵓ ⴱⴰⵔ ⵉⵙ ⵍⵍⴰⵏ ⵉⵃⴰⵛⵍⴰⴼⵏ ⴳ ⵉⴳⵔⴰⵏ ⵏⵏⵙ. 15 - ⵣⵔⵉⵄⵜ. ⵙⴳ ⵡⴰⵙⵙ ⴰⵎⵣⵡⴰⵔⵓ ⵏ ⵣⵔⵉⵄⵜ, ⵓⵔ ⴷⴰ ⵜⴰⴷⴷⵊⴰⵏ ⵉⵔⴳⴰⵣⵏ ⵜⵉⵡⵜⵎⵉⵏ ⵏⵏⵙⵏ ⴰⴷ ⴳⴰⵔⵏⵜ ⵉⵖⴷ ⵖⵔ ⵣⵣⴱⴰⵍⵜ ⵍⴰ ⵜ ⵜⵙⴰⵏⴰⴼⵏⵜ ⵖⴰⵙ ⵜⴰⵎⴰ ⵏ ⵡⴰⵍⵎⵙⵙⵉ ⴰⵔ ⴽⵎⵎⵍⵏ ⵎⴷⴷⵏ ⵣⵔⵉⵄⵜ, ⵉⵖⴷ ⵏⵏⴰ ⵏⵜⵜⴰ ⴰⴷ ⵉⵜⴳⴳⴰⵏ ⵜⴰⵣⵓⵍⵜ ⴳ ⵉⵎⵏⴷⵉ. ⵡⴰⵍⴰ ⵓⴷⴷⵊⵏ ⵜⵉⵡⵜⵎⵉⵏ ⴰⴷ ⵜⴰⵔⴼⵏⵜ ⵉⵎⵏⴷⵉ, ⴰⴷⴷⴰⵢ ⵜⴰⵔⴼⵏⵜ ⵉ ⵍⵡⵇⵜ ⵏ ⵣⵔⵉⵄⵜ, ⴰⴷⴷⴰⵢ ⵢⴰⵡⴹ ⵓⵏⴱⴷⵓ ⵍⴰ ⵜⵏ ⵉⵏⵏ ⵜⵜⴰⴼⴰⵏ ⵎⴷⴷⵏ ⵓⵔⴼⵏ ⴳ ⵉⴳⵔ. ⵓⵔ ⴷⴰ ⵜⵜⵎⵛⴰⵏⵜ ⵜⵉⵡⵜⵎⵉⵏ ⵜⴰⵏⵜⵓⵏⵜ ⵉ ⵍⵡⵓⵇⵜ ⵏ ⵣⵔⵉⵄⵜ, ⵎⵛ ⵜ ⵉⵛⴼⴰ ⴽⵔⴰ ⴷⵉⴳⵙⵏⵜ ⵍⴰ ⴰⵙ ⵜⴼⴼⵖ ⴳ ⵍⵡⴰⵛⵓⵏ, ⵍⴰ ⴰⵙⵏ ⵜⴳⴳⴰ ⵉⵃⴱⵓⴱⵏ, ⵏⵖ ⴷ ⴰⴷⴷⴰⵢ ⵉⵣⵔⵄ ⵉⵎⵏⴷⵉ ⵓⵔ ⴷ ⴰⵙ ⵉⵜⵜⵎⵖⴰⵢ ⵏⵖ ⴷ ⵎⵛ ⵉⵎⵖⵉ ⵍⴰ ⵜ ⵉⵛⵜⵜⴰ ⵢⵓⵏ ⵓⴱⵓⵅⵅⵓ ⵍⴰ ⴰⵙ ⵜⵜⵉⵏⵉⵏ ⵉⵖⵔⵣⵉ. ⵉⵎⵏⴷⵉ ⵏ ⵣⵔⵉⵄⵜ ⵍⴰ ⴷⵉⵙ ⵜⴳⴳⴰⵏ ⵎⴷⴷⵏ ⵉⴷⴰⵎⵎⵏ ⵏ ⵍⵄⵉⴷ ⴰⵅⴰⵜⴰⵔ ⴷ ⵜⴰⵖⵕⵓⴹⵜ ⵜⴰⴼⴰⵙⵉⵜ ⴷ ⵉⵖⴷ ⵏ ⵄⴰⵛⵓⵕⴰ ⴷ ⵜⵉⵙⵏⵜ ⵏⵏⴰ ⵉⴷⴷⵔⵏ; ⴰⵢ ⴰⴷ ⵍⴰ ⵜ ⵜⴳⴳⴰⵏ ⵃⵎⴰ ⴰⴷ ⵓⵔ ⵉⵜⵜⵉⵍⵉ ⵓⴽⵓⵣ ⴳ ⵉⵎⵏⴷⵉ, ⴰⴷ ⵜⵉⵍⵉ ⴷⵉⴳⵙ ⵍⴱⴰⵕⴰⴽⴰ. 16 - ⴰⴼⵔⵔⵉ. ⴰⴷⴷⴰⵢ ⴰⵡⴹⵏⵜ ⵜⴼⵙⴰ, ⵍⴰ ⵉⵜⴽⴽⵔ ⵓⴼⵍⵍⴰⵃ ⴰⵔ ⵉⵙⵙⴰⵔⴰ ⵉⴳⵔⴰⵏ ⵏⵏⵙ; ⵎⵛ ⵏⵏ ⵢⵓⴼⴰ ⴷⵉⴳⵙⵏ ⵓⵃⴰⵛⵍⴰⴼ ⵍⴰ ⵉⵙⴽⵔ ⴰⵃⵔⵔⴰⵜ ⵍⴰ ⴰⵙ ⵉⵜⵜⵉⵏⵉ: « ⴰⵛⵎ ⴰⴷ ⵜⴼⵔⴷ ⵉⴳⵔⴰⵏ, ⵀⴰ ⵏⵏ ⴰⵃⵛⵍⴰⴼ ⵉⵄⴷⴷⴰ ⴷⵉⴳⵙⵏ. » ⵎⵛ ⵉⵄⴷⴷⴰ ⵉⵛⵇⴰ ⵅⴼ ⵓⵃⵔⵔⴰⵜ ⵍⴰ ⴰⵙ ⵢⴰⴽⴽⴰ ⴱⴰⴱ ⵏ ⵜⴰⵢⵓⴳⴰ ⵢⵓⵏ ⵓⵅⴷⴷⴰⵎ ⵏⵖ ⴷ ⵙⵉⵏ ⵜⴰⴼⴰ ⴰⴷ ⴰⵙ ⵄⴰⵡⵏⵏ ⵉ ⵓⵃⵔⵔⴰⵜ. ⵉⵅⴷⴷⴰⵎⵏ ⵏⵏⴰ, ⴰⴷⴷⴰⵢ ⵢⴰⵡⴹ ⵓⵏⴱⴷⵓ ⵍⴰ ⴰⵙⵏ ⵉⵜⵅⴰⵍⵍⴰⵚ ⴳ ⵡⴰⵏⵔⴰⵔ, ⵍⴰ ⵜⵜⴰⵙⵉⵏ ⵉⵎⵏⴷⵉ ⵏⵏⴰ ⵙⴳ ⴰⴼⵍⵍⴰ, ⵍⴰ ⵅⴼ ⵓⵅⵎⵎⴰⵙ ⵡⴰⵍⴰ ⴱⴰⴱ ⵏ ⵜⵢⵓⴳⴰ. 17 - ⴰⵎⴳⵓⵔ. ⴰⴷⴷⴰⵢ ⵢⴰⵡⴹ ⵓⵏⴱⴷⵓ, ⵍⴰ ⵉⵜⴽⴽⵔ ⵓⵃⵔⵔⴰⵜ, ⵍⴰ ⴰⵙ ⵉⵜⵜⵉⵏⵉ ⴱⴰⴱ ⵏ ⵜⵢⵢⵓⴳⴰ: « ⵀⴰ ⵏⵏ ⵉⵎⵏⴷⵉ ⵉⵏⵡⴰ! » ⵍⴰ ⵉⵜⴽⴽⵔ ⴱⴰⴱ ⵏ ⵜⵢⵢⵓⴳⴰ ⵏⵜⵜⴰ ⴷ ⵓⵃⵔⵔⴰⵜ ⵍⴰ ⴰⵙ ⵙⵙⴰⵖⵏ ⵉⵎⵓⴳⵔⴰⵏ ⴷ ⵜⴱⴰⵏⵛⵉⵡⵉⵏ; ⴷⴰ ⴷⴷⵓⵏ ⵖⵔⵙ ⵉⴳⵔ, ⴱⴷⵓⵏ ⴰⵔ ⵎⴳⴳⵔⵏ. ⵎⵛ ⵖⵓⵔⵙⵏ ⵉⵄⴰⴷⴷⴰ ⵉⵎⵏⴷⵉ, ⵍⴰ ⵜⵜⴰⵎⵣⵏ ⵉⵛⵡⵡⴰⵍⵏ, ⵎⵛ ⵉⴷⵔⵓⵙ ⵍⴰ ⵜ ⵅⴷⴷⵎⵏ ⵖⴰⵙ ⵏⵉⵜⵜⵏⵉ. ⵉⵅⴰⵜⴰⵔⵏ ⵏ ⵜⵇⴱⵉⵍⵜ ⵏⵖ ⴷ ⵍⵇⴰⵢⴷ ⵍⴰ ⵜⵜⴰⵎⵥⵏ ⵉⵅⴷⴷⴰⵎⵏ ⴳ ⵜⵉⵣⴳⵓⵔⵉ, ⴰⵔ ⵖⵉⴼⵙⵏ ⵉⵄⴷⵓ ⵚⵚⴰⵢⵕ ⴷⴰ ⴷⴷⵓⵏ ⵖⵔ ⵎⴷⴷⵏ ⵡⵏⵏⴰ ⵎⵉ ⵉⴷⵔⵓⵙ ⵓⵏⴱⴷⵓ ⵍⴰ ⴰⵙⵏ ⵇⵇⴰⵔⵏ ⵙ ⵜⴰⵢⵎⴰⵜ, ⵍⴰ ⴰⵙⵏ ⵜⵜⵉⵏⵉⵏ: « ⴽⴼⴰⵜ ⴰⵖ ⵜⵉⵡⵉⵣⵉ, ⵀⴰ ⵏⵏ ⵉⵅⴷⴷⴰⵎⵏ ⵜⵜⵛⴰⵏ ⴰⵖ! » 18 - ⴰⵙⵉⵙⵉ; ⵜⴰⴼⴼⴰ. ⴰⴷⴷⴰⵢ ⴽⵎⵎⵍⵏ ⵎⴷⴷⵏ ⴰⵎⴳⵓⵔ, ⵍⴰ ⵜⵜⵔⴰⵄⴰⵏ ⵢⵓⵏ ⵡⴰⵏⵙⴰ ⵉⵥⵉⵍ ⵏⵏⴰ ⴳ ⵜⵜⵉⵍⵉ ⵜⴰⴼⴼⴰ. ⵍⴰ ⵜ ⵜⵛⵟⵟⴰⴱⵏ, ⵄⴰⴷⵍⵏ ⴰⵙ ⵃⵎⴰ ⴰⴷⵉⴳⵙ ⵙⵔⵙⵏ ⵉⵎⵏⴷⵉ. ⵉⵏⴽⵔ ⴱⴰⴱ ⵏ ⵜⵢⵢⵓⴳⴰ, ⵉⴽⴼ ⴰⵙ ⵉ ⵓⵃⵔⵔⴰⵜ ⵉⵙⵔⴷⴰⵏ ⴷ ⵉⴱⴰⵔⴷⵉⵡⵏ ⵏⵏⵙⵏ, ⴷ ⵜⵔⴰⵜⵙⵉⵡⵉⵏ, ⴷ ⵉⵙⵓⵇⴰⵏ, ⵍⴰ ⴰⵙ ⵉⵜⵜⵉⵏⵉ: « ⴽⵔⴰⵖ ⴰⴷ ⵏⵙⵉⵙ ⵉⵎⵏⴷⵉ! » ⴰⴷⴷⴰⵢ ⴷ ⴰⵡⵉⵏ ⵜⵉⵔⴰⵜⵙⵉⵡⵉⵏ ⵜⵉⵎⵣⴳⵓⵔⴰ, ⵍⴰ ⵉⵜⴽⴽⵔ ⴱⴰⴱ ⵏ ⵜⵢⵢⵓⴳⴰ, ⵍⴰ ⵉⵙⵙⵓⵊⴰⴷ ⵉⵡⵔⵎⵉ ⴷ ⵍⵉⴷⴰⵎ, ⴷ ⵡⴰⵎⴰⵏ ⵏ ⵉⵙⵙⴰⵏ; ⴰⵎⴰⵏ ⵏ ⵉⵙⵙⴰⵏ ⵍⴰ ⵙⵔⵙ ⵉⵙⵉⵏⴼ ⴰⵏⵙⴰ ⵏ ⵜⴰⴼⴼⴰ, ⵉⵡⵔⵎⵉ ⵍⴰ ⵙⵔⵙ ⵉⵜⴱⵅⵅⴰⵔ; ⴰⴷⴷⴰⵢ ⵉⴱⵅⵅⵔ ⵜ, ⵍⴰ ⵉⵜⵜⴳ ⵉⵎⵏⴷⵉ ⴳ ⵡⴰⵏⵙⴰ ⵏⵏⵙ, ⵢⴰⵙⵉ ⵢⵓⵜ ⵜⵍⵣⴷⵉⵜ ⵜⴰⵅⴰⵜⴰⵔⵜ ⵏ ⵍⵉⴷⴰⵎ, ⵉⴳ ⵜⵜ ⴰⴼⵍⵍⴰ ⵏ ⵢⵓⵏ ⵓⴽⵛⵛⵉⴹ, ⵉⵥⵥⵓ ⵜ ⴳ ⵜⴰⴼⴼⴰ. 19 - ⴰⵙⵔⵡⵜ; ⴰⵔⵡⴰ. ⴰⴷⴷⴰⵢ ⵉⴽⵎⵎⵍ ⵓⴼⵍⵍⴰⵃ ⴰⵙⵉⵙⵉ, ⵉⴱⵏⴰ ⵜⴰⴼⴼⴰ. ⵍⴰ ⵉⵜⴷⴷⵓ ⵖⵔ ⵍⵎⴷⵉⵏⵜ ⵍⴰ ⵉⵙⵙⴰⵖ ⵍⵍⵓⵃ, ⵜⵉⵣⵣⴰⵔ. ⴰⴷⴷⴰⵢ ⴷ ⵉⵄⴰⵢⴷ, ⵍⴰ ⵉⵜⴽⴽⵔ ⵏⵜⵜⴰ ⴷ ⵓⵃⵔⵔⴰⵜ ⴰⵔ ⵄⴷⴷⵍⵏ ⴰⵏⵔⴰⵔ ⵏⵏⵙⵏ. ⵍⴰ ⵜ ⵜⵜⴼⵔⴰⵏ ⵙⴳ ⵉⵃⴰⵛⵍⴰⴼⵏ, ⵙⵉⴽⵏ ⴰⵙ ⴰⵛⵟⵟⴰⴱ, ⵄⴰⵡⴷⵏ ⴰⵙ ⵙ ⵍⵍⵓⵃ ⴰⵔ ⵉⵎⵇⴰⴷⴷⴰ, ⴰⴳⵯⵎⵏ ⴷ ⴰⵎⴰⵏ, ⵕⵓⵛⵛⴰⵏ ⵜ, ⵙⵉⴽⵏ ⴰⵙ ⴰⵍⵜⵓ ⴰⵛⵟⵟⴰⴱ, ⵕⵓⵛⵛⴰⵏ ⵜ ⴰⵍⵜⵓ, ⴳⵔⵏ ⵖⵉⴼⵙ ⵛⵡⵉ ⵏ ⵡⴰⵍⵉⵎ, ⴳⵔⵏ ⴷ ⵉⵎⵏⴷⵉ ⴳ ⵡⴰⵏⵔⴰⵔ, ⴰⴷⴷⵊⵉⵏ ⵜ ⴰⵔ ⵉⵃⵎⵓ ⵇⴱⴰⵍⴰ, ⵙⵡⵉⵏ ⴷ ⵍⴱⵀⴰⵢⵎ, ⴷⵔⵙⵏ ⵜ ⵙ ⵉⵙⵓⵇⵇⴰⵏ, ⵇⵇⵏⵏ ⴰⵔⵡⴰ, ⴱⴷⵓⵏ ⴰⵔ ⵙⵔⵡⴰⵜⵏ. ⴰⵔ ⵉⵜⵜⵉⵏⵉ ⵡⵏⵏⴰ ⴷⴰ ⵉⵙⵔⵡⴰⵜⵏ: « ⴱⵙⵎⵍⵍⴰⵀ ⵜⴰⵡⴰⴽⵍⵏⴰ ⵄⴰⵍⴰ ⵍⵍⴰⵀ ⴷ ⵏⵏⴱⵉ ⵕⵙⵓⵍ ⵍⵍⴰⵀ! ⴷⴷⵔⴰⵙ ⵓ ⵍⵀⵔⴰⵙ ⴰ ⵎⵓⵍⴰⵢ ⴱⵍⵄⴱⴱⴰⵙ! » ⴰⵔ ⵉⵜⵜⵃⵍⵍⴰⵍ, ⴰⵔ ⵉⵜⵜⵉⵏⵉ: « ⵙⵉⵇ ⵍⵄⴰⵕ ⵉⵏⵓ ⵉ ⴱⴰⴱ ⵏ ⵍⵎⵔ ⴽⵔⴰ ⵓⵔ ⵜ ⵢⵓⴳⵉⵔ ⵡⴰⵍⴰ ⵉⵛⴰⵔ ⴰⵎⴷⵉⵛⴰⵔ ⴷ ⵃⴷⴷ ⴰⴷ ⴷⵉⵙ ⵉⵎⵀⴰⴳⴰⵔ! » ⵍⴰ ⵙⵎⵜⵜⵡⵉⵏ ⴰⵎⵜⵜⴰⵔ, ⵔⴰⵔⵏ ⵖⵉⴼⵙ ⵍⴱⵀⴰⵢⵎ ⴰⵍⵍⵉⴳ ⵉⵏⵡⴰ, ⵙⵓⴼⵖⵏ ⵍⴱⵀⴰⵢⵎ, ⵇⵇⵏⵏ ⵜⵏⵜ; ⴷⴰ ⴱⵏⵓⵏ ⴰⴳⵔⵓⵔ ⵙ ⵉⵙⵍⵍⵉⵡⵏ ⵉ ⵙⵉⴷⵉ ⴱⵍⵄⴱⴱⴰⵙ ⴷ ⵉⴳⵯⵔⵔⴰⵎⵏ ⵃⵎⴰ ⴰⴷ ⵉⵄⴰⴷⴷⵓ ⵓⵣⴳⵓ. ⴱⴷⵓⵏ ⴰⵔ ⵣⵓⵣⵓⵔⵏ, ⴰⵔ ⵜⵃⵍⵍⴰⵍⵏ ⴰⵔ ⵜⵉⵏⵉⵏ: « ⵢⴰ ⵃⴱⵓⴱ! ⵢⴰ ⵃⴱⵓⴱ! ⴰⵡⵉ ⵜⵜⴱⵏ, ⵅⵍⵍⵉ ⵍⵃⴱⵓⴱ! » ⴰⵔ ⵜⵉⵏⵉⵏ ⴷⵉⵖ: « ⴰ ⴼⴹⴰⵢⵍ ⴱⵙⵎⵍⵍⴰⵀ! ⵕⴱⴱⵉ ⵓ ⵍⵃⴰⵎⴷⵓ ⵍⵉⵍⵍⴰⵀ! » ⴰⴷⴷⴰⵢ ⵉⴷⴷⵓ ⵡⴰⵍⵉⵎ ⵓⵙⴷⵉⴷ ⵉⵇⵉⵎⴰ ⵖⴰⵙ ⴰⴽⵔⵢⴰⵙ ⴷ ⵉⵎⵏⴷⵉ, ⵢⵓⵏ ⵍⴰ ⵉⵣⵓⵣⵣⵔ ⵙ ⵍⵍⵓⵃ, ⵡⵉⵏⵏⴰ ⵢⴰⴹⵏⵉⵏ ⵍⴰ ⴽⴽⴰⵜⵏ ⵙ ⵓⵛⵟⵟⴰⴱ ⵃⵎⴰ ⴰⴷ ⴽⴽⵙⵏ ⴰⴽⵔⵢⴰⵙ ⵙⴳ ⵉⵎⵏⴷⵉ. ⴰⴷⴷⴰⵢ ⵜⵚⴼⵓ ⵜⵉⵔⵔⵛⵜ ⵍⴰ ⵜ ⵜⴳⴳⴰⵔⵏ ⴳ ⵡⴰⵏⵛⵍ, ⴳⵉⵏ ⴷⵉⴳⵙ ⴰⵎⴳⵓⵔ ⴷ ⵜⵉⵙⵏⵜ ⴷ ⵜⵏⵜⵓⵏⵜ ⴷ ⵢⵓⵏ ⵉⵙⵍⵍⵉ ⴷ ⵜⴰⵖⵕⵓⴹⵜ ⵏ ⵍⵄⵉⴷ ⴰⵅⴰⵜⴰⵔ ⴷ ⵜⵍⵣⴷⵉⵜ ⵏ ⵍⵉⴷⴰⵎ, ⵍⴰ ⵜⴳⴳⴰⵏ ⴰⵢⵏⵏⴰ ⵃⵎⴰ ⴰⴷ ⵜⵉⵍⵉ ⵍⴱⴰⵕⴰⴽⴰ. 20 - ⵍⵄⴱⴰⵕ. ⴰⴷⴷⴰⵢ ⵉⵄⵎⵎⵔ ⵡⴰⵏⵛⵍ ⵍⴰ ⵜⵄⴱⴱⴰⵕⵏ; ⴰⴷⴷⴰⵢ ⵉⵔⵉⵏ ⴰⴷ ⵄⴱⵕⵏ ⵍⴰ ⵜⵔⴰⵄⴰⵏ ⵢⵓⵏ ⵓⵔⴳⴰⵣ ⵉⵥⵉⵍⵏ, ⵉⵣⴷⵉⴳⵏ, ⵍⴰ ⴰⵙ ⵜⵉⵏⵉⵏ: « ⵛⴳ ⴰⴷ ⵉⵜⵄⴱⴰⵕⵏ! » ⵍⴰ ⵉⵜⴰⵔ ⵙ ⵡⴰⵙⵉⴼ ⵉⵟⵡⴹⴹⴰ, ⵉⴷⴷⵓ ⴷ ⵢⴰⵙⵉ ⵍⵎⵓⴷ, ⵉⵏⵉ: « ⴱⵙⵎⵍⵍⴰⵀ! » ⵍⵎⵓⴷ ⴰⵎⵣⵡⴰⵔⵓ ⵍⴰ ⵜ ⵙⵓⴼⵓⵖⵏ ⵉ ⵙⵉⴷⵉ ⴱⵍⵄⴱⴱⴰⵙ, ⵍⴰ ⵜ ⴰⴽⴽⴰⵏ ⵉ ⵟⵟⴰⵍⴱ ⵏⵖ ⴷ ⵛⵛⵔⵉⴼ. ⴰⴷⴷⴰⵢ ⵉⴽⵎⵎⵍ ⵓⴼⵍⵍⴰⵃ ⵉⵎⵏⴷⵉ ⵙ ⵓⵔⵡⴰ, ⵍⴰ ⵉⵜⴰⴷⴷⵊⴰ ⴰⵎⵟⵟⴰⵕ ⴰⵎⴳⴳⴰⵔⵓ ⵍⴰ ⵙⴷⵉⴳⵙ ⵉⵙⵙⵓⴼⵖ ⵍⵄⴰⵛⵓⵔ, ⴰⵔ ⵉⵜⴰⴷⴷⵊⴰ ⴷⵉⵖ ⵙⴷⵉⴳⵙ ⵉ ⵡⴰⵔⵔⴰⵡ ⵏⵏⵙ ⵎⴰⴷ ⵛⵜⵜⴰⵏ ⴳ ⵍⵅⵔⵉⴼ. ⵉⵎⵏⴷⵉ ⵏ ⵍⵄⴰⵛⵓⵔ ⵍⴰ ⵜ ⵢⴰⴽⴽⴰ ⵉ ⵟⵟⵍⴱⴰ ⴷ ⵛⵛⵔⴼⴰ ⴷ ⵜⵉⴷⴷⵊⴰⵍ ⴷ ⵉⵡⵓⵊⵉⵍⵏ; ⴰⵏⴱⴷⵓ ⵏⵏⵙ ⵍⴰ ⵜ ⵉⵅⵣⵣⵏ ⴳ ⵜⵙⵔⴼⵉⵏ ⴰⵔ ⵢⵓⵏ ⵓⵙⴳⴳⵯⴰⵙ ⵉⵅⵅⴰⵏ ⵉⵣⵣⵏⵣ ⵜ ⵏⵖ ⴷ ⵉⵙⵔⴹⵍ ⵜ ⵉ ⵎⴷⴷⵏ. ⴰⴷⴷⴰⵢ ⵢⵉⵔⵉ ⴰⴷ ⵉⴳⵔ ⵉⵎⵏⴷⵉ ⴳ ⵜⵙⵔⴼⵉⵏ, ⴽⵓ ⵜⴰⵙⵔⴰⴼⵜ ⵍⴰ ⴰⵙ ⵉⵜⴳⴳⴰ ⴰⵍⵉⵎ ⴳ ⴱⵓⴹ, ⵉⴳ ⴰⵙ ⵜⵓⵊⴳⴰ ⵜⴰⴼⴰ ⴰⴷ ⵓⵔ ⴰⵙ ⵉⵅⵙⵔ ⵉⵎⵏⴷⵉ ⴳ ⵜⵙⵓⴳⴳⵯⵉⵏ ⵏ ⵜⵙⵔⴰⴼⵜ. ⴰⴷⴷⴰⵢ ⵜⵄⵎⵎⵔ ⵜⵙⵔⴰⴼⵜ, ⵉⴳ ⵉⵡⴹ ⵉⵎⵏⴷⵉ ⵜⴰⵎⴳⵔⵜ ⵏⵏⵙ, ⵍⴰ ⵉⵜⴳⴳⴰ ⵅⴼ ⵉⵎⵏⴷⵉ ⴰⵍⵉⵎ, ⵉⴳ ⵖⵉⴼⵙ ⵉⵎⵉⵇ ⵏ ⵡⴰⴽⴰⵍ, ⵢⴰⵡⵉ ⴷ ⴰⴼⵣⴰ, ⵉⴳⵉ ⵜ ⵖⵉⴼⵙ, ⵢⴰⵙⵉ ⴰⵣⴷⵓⵣ ⵉⴱⴷⵓ ⴰⵔ ⵜ ⵉⵔⵔⵣⴰ ⴰⵔ ⵜ ⵉⵜⵕⵓⵛⵛⵓ ⵙ ⵡⴰⵎⴰⵏ ⴽⵓⴷ ⵉⵜⵜⵣⴷⴰ ⵉⴳⵔ ⴰⵎⴰⵏ ⴰⵔ ⵉⵊⴱⵔ ⵓⴼⵣⴰ, ⵢⴰⵡⵉ ⴷ ⴰⴽⴰⵍ ⵙⴳ ⵢⵓⵏ ⵡⴰⵏⵙⴰ ⵢⴰⴹⵏⵉⵏ ⴽⵓⴷ ⴳⵔ ⴰⴽⴰⵍ ⵉⵜⵜⵣⴰ ⵙ ⵓⵣⴷⵓⵣ ⴰⵔ ⵜⵎⵇⴰⴷⴰ. ⵍⴰ ⴰⵙ ⵜⴳⴳⴰⵏ ⴰⵢⵏⵏⴰ ⵜⴰⴼⴰ ⴰⴷ ⵓⵔ ⵖⵉⴼⵙ ⵉⴹⵕ ⵓⵅⵓⵡⴰⵏ ⴳ ⵉⴹ. ⴰⴽⴰⵍ ⵏⵏⴰ ⵖⵣⴰⵏ ⵙⴳ ⵜⵙⵔⴼⵉⵏ, ⵍⴰ ⵉⵜⵇⵉⵎⴰ ⵓⴼⵍⵍⴰⵃ ⴰⵔ ⴳ ⵉⴹ, ⵢⴰⵙⵉ ⵜ ⵅⴼ ⵍⴱⵀⴰⵢⵎ ⵏⵏⵙ, ⵉⵙⵉⵡⴹ ⵜ ⵉⵏⵏ ⴳ ⵢⵓⵏ ⵡⴰⵏⵙⴰ ⵢⴰⴹⵏⵉⵏ, ⵉⵣⵍⵍⴰⵄ ⵜ. 21 - ⵜⵉⴳⵏⵉ ⵏ ⵓⵅⴰⵎ. ⴰⴷⴷⴰⵢ ⵉⵏⵉⵏ ⵎⴷⴷⵏ ⴰⴷ ⴳⵏⵓⵏ ⴰⵅⴰⵎ ⵍⴰ ⴰⵙⵏ ⵉⵜⵉⵏⵉ ⵓⵔⴳⴰⵣ ⵉ ⵜⵓⵜⵎⵉⵏ: « ⵣⴷⵉⵏⵜ ⵉⵎⵏⴷⵉ ⴰⵙⴽⴽⴰ ⵃⵎⴰ ⴰⴷ ⵏⴳⵏⵓ, ⴰⴷ ⵏⴳ ⵍⴼⵜⵓⵃ ⵉ ⵓⵅⴰⵎ. » ⵙⵓⵊⴷⵏⵜ ⵜⵓⵜⵎⵉⵏ ⵉⴼⵉⵍⴰⵏ; ⵍⴰ ⵉⵄⵍⵍⵎ ⵢⵓⵏ ⵅⵎⵙⴰ ⵏ ⵎⴷⴷⵏ ⵏⵖ ⴷ ⴰⵢⵏⵏⴰ ⵢⵓⴼⴰ, ⵍⴰ ⴰⵙⵏ ⵉⵜⵜⵉⵏⵉ: « ⴰⵙⴽⴽⴰ ⵙ ⵕⴱⴱⵉ ⴰⴷⴷⵓ ⴷ ⵄⴰⵡⵏⴰⵜ ⴰⵖ ⴰⴷ ⵏⴳⵏⵓ. » ⵚⴱⴰⵃ ⵍⴰ ⵜⴳⴳⴰⵏⵜ ⵜⵓⵜⵎⵉⵏ ⴽⵔⴰ ⵏ ⵍⴼⴹⵓⵕ ⵉⴷⵔⵓⵙⵏ ⵃⵎⴰ ⴰⴷ ⵏⴽⵔⵏ ⴰⴷ ⴼⵍⵉⵏ ⴰⵅⴰⵎ. ⵍⴰ ⵉⴱⴷⴷⵓ ⴳ ⵡⴰⵎⵎⴰⵙ ⵏ ⵉⴼⵍⵉⴷⵊⵏ, ⵉⵍⵍⴰ ⵓⵅⴰⵎ ⵉⴱⵏⴰ. ⴰⴷⴷⴰⵢ ⵉⴼⵍⵉ ⴰⵎⵣⵡⴰⵔⵓ ⴳ ⵡⴰⵎⵎⴰⵙ ⴷⴰ ⵉⴼⵍⵉ ⴰⴽⴷ ⵡⵉⵏⵏⴰ ⵢⴰⴹⵏ, ⴰⵢⵏⵏⴰ ⴰⵙⵏ ⵉⴳⴰ, ⵉⴳⴰ ⴰⵙⵏⵜ ⵇⴰⵃ. ⵍⴰ ⵜⴷⴷⵓ ⵜⵎⵟⵟⵓⴹⵜ ⵖⵔⵙ ⴰⵏⵙⴰ ⵏⵏⴰ ⴳ ⴼⵙⵙⵔⵏ ⴰⵅⴰⵎ ⴰⴷ ⵜ ⵜⵛⵟⵟⴱ, ⵍⴰ ⵜⴽⴽⵙ ⵉⵙⵍⵍⵉⵡⵏ, ⵜⴽⴽⵙ ⵉⵙⵏⵏⴰⵏ; ⵍⴰ ⵜⴰⵙⵉⵏⵜ ⵜⵓⵜⵎⵉⵏ ⵉⴼⵍⵉⴷⵊⵏ ⵓⵊⴷⵉⴷⵏ ⵏⵏⴰ ⵓⵔ ⴷⵊⵉⵏ ⵉⴳⵏⵉⵏ ⴰⵍⵜⵓ, ⴰⵙⵉⵏⵜ ⴷ ⵖⵓⵔⵙⵏ ⵉⵄⵎⵓⴷⵏ ⴷ ⵡⴰⵎⴰⵏ ⵉⵏⵉⵏⵜ: « ⴰⴷⴷⵓ ⴷ ⴰⴷ ⵏⵎⵃⴷ ⵉⴼⵍⵉⴷⵊⵏ ⵃⵎⴰ ⴰⴷ ⵖⵣⵉⴼⵏ. » ⵍⴰ ⵜⵜⴰⵎⵥ ⵢⵓⵜ ⴰⵄⵎⵓⴷ ⵟⵟⵕⴼ ⴰⴷ, ⵜⴰⵎⵥ ⵢⵓⵜ ⵟⵟⵕⴼ ⵉⵏⵏ, ⵙⵉⴽⴽⵏⵜ ⴰⵄⵎⵓⴷ ⴷⴷⴰⵡ ⵏ ⵓⴼⵍⵉⴷⵊ, ⵍⴰ ⵜⴽⴽⴰⵜ ⵢⵓⵜ ⵟⵟⵕⴼ ⴰⴷ, ⴰⵔ ⵜⴽⴽⴰⵜ ⵢⵓⵜ ⵟⵟⵕⴼ ⵉⵏⵏ, ⴽⵓⴷⵏⵏⴰ ⵜ ⴽⴽⴰⵜⵏⵜ ⵜⵕⵓⵛⵛⴰⵏⵜ ⵜ ⵙ ⵡⴰⵎⴰⵏ. ⵉⵡⴰ, ⴰⵙⵉⵏⵜ ⴷ ⵉⴼⵍⵉⴷⵊⵏ ⵏⵏⴰ ⵢⴰⴹⵏⵉⵏ ⵏ ⴽⵓ ⴰⵙⵙ ⵙⵎⵢⴰⵡⴰⵢⵏⵜ ⵜⵏ ⴷ ⵓⵊⴷⵉⴷⵏ, ⵍⴰ ⵜⵔⴰⵔⴰⵏ ⵜⴰⵎⴰⴷⵍⴰ ⵖⵔ ⵢⵓⵏ ⵟⵟⵕⴼ, ⴷⴰ ⴰⵙⵉⵏⵜ ⴷ ⵓⴷⵉ ⴷ ⵡⵓⵄⵣⵓⴼ ⵏ ⵓⵙⵍⵉⵡ, ⴷⵀⵏⵏⵜ ⴰⵄⵣⵓⴼ ⵙ ⵡⵓⴷⵉ, ⴷⴰ ⵢⴰⵎⵥ ⵜ ⵢⵓⵏ ⵓⵔⴳⴰⵣ, ⵉⴷⴷⵓ ⵙ ⴰⵎⵎⴰⵙ ⵏ ⵓⵅⴰⵎ, ⴷⴰ ⵉⴳⵏⵓ ⴰⴼⵍⵍⴰ ⵏ ⵓⵄⵣⵓⴼ ⵉⵛⵛⵓⵔ ⴷ ⵓⵅⴰⵎ, ⵢⵉⵏⵉ: « ⴱⵉⵙⵎⵉⵍⵍⴰⵀ! » ⴷⴰ ⵉⵏⵏⴰ ⴰⵙ: « ⵖⵔⴰⵜ ⴷ ⵉ ⵉⵛⵉⵔⵔⴰⵏ ⴰⴷ ⴷⴷⵓⵏ. » ⴰⴷⴷⴰⵢ ⴷ ⴷⴷⵓⵏ ⵉⵛⵉⵔⵔⴰⵏ ⵢⵉⵏⵉ ⴰⵙⵏ ⵓⵔⴳⴰⵣ ⵏⵏⴰ: « ⴽⴽⵙⴰⵜ ⵉⴼⵉⵍⴰⵏ ⵉⴱⴰⵍⵉⵏ ⴰⴷ ⵜⴳⵉⵎ ⴰⵇⵇⴰⵢⵏ. » ⵓⴽⴰⵏ, ⴽⴽⵙⵏ ⵉⵛⵉⵔⵔⴰⵏ ⵉⴼⵉⵍⴰⵏ, ⴰⵡⵉⵏ ⵜⵏ ⵖⵔ ⴷⴷⴰⵡ ⵏ ⵉⵙⵍⵍⵉⵡⵏ, ⵏⵖ ⵜⵉⵙⴽⵉⵏ ⴰⴷ ⵜⵏ ⵅⵣⵏⵏ ⴰⴷ ⴳⵉⵏ ⵉⵇⵇⴰⵢⵏ; ⵖⴰⵙ ⵍⴰ ⵙⵙⴼⵕⴰⵃⵏ ⵍⵡⴰⵛⵓⵏ ⵃⵎⴰ ⴰⴷ ⴽⴽⵙⵏ ⵉⴼⵉⵍⴰⵏ ⵉ ⵓⵅⴰⵎ ⵓⵎⴰ ⴽⵔⴰ ⵓⵔ ⵜ ⵜⴳⴳⴰⵏ. ⴰⴷⴷⴰⵢ ⴳⵏⵓⵏ ⵍⴰ ⴰⵙⵏ ⵜⵜⴰⵡⵉⵏ ⵎⴷⴷⵏ ⵉⵎⵏⴷⵉ ⴽⵓ ⵢⵓⵏ ⴷ ⵉⵏⵏⴰ ⵎⵉ ⵉⵖⵉ; ⵓⵏⵏⴰ ⴷ ⵢⵓⵡⴹⵏ ⵍⴰ ⵉⵜⵜⴰⵙⵉ ⵛⵡⵉ ⵏ ⵉⵎⵏⴷⵉ ⵍⴰ ⵜ ⵉⵜⵣⵔⵔⴰⵄ ⴰⴼⵍⵍⴰ ⵏ ⵓⵅⴰⵎ, ⵍⴰ ⴰⵙ ⵉⵜⵜⵉⵏⵉ: « ⴰⴷ ⴰⵙⵉⵏ ⵉⵍⵖⵎⴰⵏ, ⴰⵙⵉⵏ ⵉⵙⵔⴷⴰⵏ! » ⴰⵔ ⴷ ⵉⴽⵎⵎⵍ ⵓⵅⴰⵎ ⵜⵉⴳⵏⵉ, ⵜⵉⵍⵉ ⵜⵎⵟⵟⵓⴹⵜ ⵏⵏⴰ ⵍⴰ ⵜⴳⴳ ⴰⴼⵜⵜⴰⵍ ⵍⴰ ⴰⵙ ⵜⵜⵉⵏⵉ: ⴰⴷ ⵏⴳ ⵍⴼⵜⵓⵃ ⵉ ⵓⵅⴰⵎ. ⴰⴷⴷⴰⵢ ⵜⵙⵏⵡ, ⴰⵡⵉⵏ ⴷ ⴰⵎⴰⵏ ⴰⴷ ⵙⵙⵉⵔⵉⴷⵏ ⴰⴼⵍⵍⴰ ⵏ ⵓⵅⴰⵎ ⵃⵎⴰ ⵓⵔ ⵉⵜⵜⴳ ⵓⵅⴰⵎ ⵜⵉⵎⵇⵇⴰ. ⵡⵏⵏⴰ ⵉⵃⴰⴹⵕⵏ ⴳ ⵜⴳⵎⵎⵉ ⵍⴰ ⴰⵙ ⵇⵇⴰⵔⵏ ⵇⴰⵃ ⴰⴷ ⵉⵜⵜⵛ ⴰⴼⵜⵜⴰⵍ, ⵍⴰ ⵛⵜⵜⴰⵏ ⴰⴼⵍⵍⴰ ⵏ ⵓⵅⴰⵎ ⵉⵙ ⵉⴳⴰ ⵍⵄⴰⴷⴰ. ⴷⴰ ⵙⵎⵓⵜⵜⵔⵏⵜ ⵜⵉⵡⵜⵎⵉⵏ ⴰⵅⴰⵎ, ⵍⴰ ⴳⴳⴰⵔⵏⵜ ⴰⵄⵍⵍⵓⵛ, ⴳⵔⵏⵜ ⴰⵍⴳⴰⵎⵓ, ⴳⵔⵏⵜ ⵙⵙⵏⵙⵍⵜ, ⴳⵔⵏⵜ ⵜⴰⵅⵔⵉⴷⵜ ⵏ ⵓⴳⴳⵯⵔⵏ, ⵀⴰ ⵙⵏⵉⵢⵏⵜ ⵖⵉⴼⵙ ⵍⵄⵉⵍ ⴰⵎⵥⵥⵢⴰⵏ ⵢⴰⵎⵥ ⴰⵄⵍⵍⵓⵛ ⴳ ⵉⵖⵉⵍ ⵏⵏⵙ. ⴰⴷⴷⴰⵢ ⴰⵙⵉⵏⵜ ⵉⵙⵉ ⴰⵎⵣⵡⴰⵔⵓ ⵍⴰ ⵜⵙⵖⵔⵓⵜ ⵢⵓⵜ ⵜⵎⵟⵟⵓⴹⵜ ⵖⴰⵙ ⵢⵓⵜ ⵜⵖⵓⵕⵉⵜ, ⴷⴰ ⵄⴰⵡⴷⵏ ⴷⵉⵖ ⵉⵙⵉ ⵡⵉⵙ ⴽⵕⴰⴹ ⵜⵙⵖⵔⵓⵜ ⴷⵉⵖ ⵜⴰⵖⵓⵕⵉⵜ ⵜⵉⵙ ⴽⵕⴰⴹⵜ, ⴰⵔ ⵜ ⵉⴷ ⵙⵙⵉⵡⴹⵏ ⴳ ⵓⵎⴰⵣⵉⵔ ⵏⵏⴰ ⵙⴳ ⵜ ⵓⵙⵉⵏ ⴰⴷ ⵜ ⴳⵏⵓⵏ, ⵍⴰ ⴰⵙ ⵜⵜⵉⵏⵉⵏ: « ⵉⵡⴰ, ⴳⵏⵏ ⵉⵍⵖⵎⴰⵏ. » ⴷⴰ ⴽⴽⵙⵏⵜ ⵍⵄⵉⵍ ⴷ ⵓⵄⵍⵍⵓⵛ, ⵉⵡⴰ ⴷⴰ ⴷⵖⵙⵏⵜ ⵜⵓⵜⵎⵉⵏ ⴰⵅⴰⵎ ⴰⴷ ⵜ ⴱⵏⵓⵏⵜ. ⵍⴰ ⵣⵣⵡⵓⵔⵏⵜ ⵜⵉⴳⵓⵙⵉⵏ ⵏ ⵉⴼⴰⵙⵙⵏ ⵏ ⵓⵃⵎⵎⴰⵔ, ⵙⵙⴼⵔⵏⵜ ⴰⵙ ⵜⵉⴳⵓⵙⵉⵏ ⵏ ⵉⵅⵔⵉⴱⵏ, ⵜⵉⵖⵎⵎⵓⵔⴰ; ⵉⴼⴰⵙⵙⵏ ⵏ ⵓⵅⴰⵎ ⵓⵔ ⴷⴰ ⵜⵏ ⴽⴰⵜⵏ ⴰⵔ ⵉⴱⵏⴰ ⵓⵅⴰⵎ. ⵉⵡⴰ, ⴽⵛⵎⵏⵜ ⵜⵉⵡⵜⵎⵉⵏ ⵖⵔ ⵊⴰⵊ ⵏ ⵓⵅⴰⵎ ⵣⵣⵓⵔⵏⵜ ⴰⵃⵎⵎⴰⵔ, ⵀⵣⵣⴰⵏⵜ ⵙ ⵜⵉⵔⵙⴰⵍ, ⵙⴼⴼⵔⵏⵜ ⴰⵙ ⵉⵄⵎⵓⴷⵏ ⵙⴳ ⵉⵅⵔⵉⴱⵏ ⵀⴰ ⴰⵅⴰⵎ ⵉⴱⵏⴰ. ⵓⵜⵏⵜ ⴰⵙ ⴷⵉⵖ ⵉⴼⴰⵙⵙⵏ ⴰⵔ ⴽⵎⵎⵍⵏⵜ ⵍⴱⵏⵉ ⵓⵔ ⵉⵇⵇⵉⵎ ⴰⴳⴷ ⵉⵎⵍⵉⵍ, ⴷⴰ ⴰⵙⵉⵏⵜ ⴽⵔⴰ ⵏ ⵉⴼⵉⵍⴰⵏ, ⵡⵉⵏⵏⴰ ⵉⵇⵇⵉⵎⴰⵏ ⵙⴳ ⵜⵉⴳⵏⵉ, ⴷⴰ ⵙⵙⵉⵏⵜ ⴰⵙ ⵉⵅⴼ ⵉ ⵍⴰⵍ ⵏ ⵓⵅⴰⵎ ⴰⵔ ⵉⴳⴰ ⵇⵉⴼⴼⵉ ⴰⵅⴰⵜⴰⵔ, ⵛⴼⵉⵏⵜ ⴰⵙ ⴰⵄⴷⵉⵍ ⵏ ⵉⵇⵔⵛⴰⵍ ⵜⴰⵙⵉ ⵜⵏ ⴳ ⵜⴰⴷⴰⵡⵜ ⴷⴰ ⵜⴷⴷⵓ ⵜⵃⵔⵇ, ⵏⵏⴰⵏⵜ ⴰⵙ ⵜⵉⵡⵜⵎⵉⵏ: « ⵎⴰ ⴽⵎ ⵢⴰⵖⵏ? » ⵜⵏⵏⴰ ⴰⵙⵏⵜ: « ⵉⴳⴰ ⵓⵅⴰⵎ ⵓⵊⴷⵉⴷ ⵍⴰ ⵉⵜⴳⴳⴰ ⵜⵉⵎⵇⵇⴰ ⴷⴷⵉⵖ ⴰⴷ ⴷⴷⵓⵖ ⴳ ⵡⵉⵏⵓ ⴰⴷ ⵜ ⵣⵔⵉⵖ ⵎⴰⴷ ⵜ ⵔⵉⵖ! » ⴷⴰ ⵔⴰⵔⵏⵜ ⵜⵜ ⵉⴷ. ⵜⵉⵡⵜⵎⵉⵏ ⵏⵏⴰⵏⵜ ⴰⵙ: « ⵢⴰⵍⵍⴰⵀ ⴰⴷ ⵜⵄⴰⵢⴷⵜ ⵙ ⵓⵅⴰⵎ ⵏⵏⵎ ⵓⵔ ⵙⴰⵔ ⵉⴳⵉ ⵜⵉⵎⵇⵇⴰ! » ⴰⴷⴷⴰⵢ ⴳⵉⵏⵜ ⵜⵉⵡⵜⵎⵉⵏ ⴰⵢ ⴰⴷ ⵓⵔ ⴷⴰ ⵜⵜⵉⵍⵉⵏⵜ ⵜⵎⵇⵇⴰ ⴳ ⵓⵅⴰⵎ. ⵉⵡⴰ, ⵖⵔⵙⵏ ⵉ ⵜⵎⵖⵔⵓⵙⵜ ⵎⵛ ⵜⵍⵍⴰ ⵏⵖ ⴷ ⴰⴼⵓⵍⵍⵓⵙ ⴷⴰ ⴳⵉⵏ ⵉⵎⵏⵙⵉ, ⵉⵖⵔ ⴰⵙⵏ ⵉ ⵡⵉⵏⵏⴰ ⴳⵏⴰⵏⵉⵏ ⴰⵅⴰⵎ. ⴷ ⵡⴰⴹⴹⵊⴰⵕⵏ ⵏⵏⵙ, ⴰⵔ ⵜⵛⵉⵏ ⴰⵙⵉⵏ ⵍⴼⴰⵜⵃⴰ, ⵍⴰ ⴰⵙ ⵜⵉⵏⵉⵏ: « ⵕⴱⴱⵉ ⴰⴷ ⴰⴽ ⵉⵙⵅⵅⵕ ⴰⵅⴰⵎ ⵏⵏⴽ! » ⵉⵏⵏⴰ ⴰⵙⵏ: « ⵍⵄⵇⴱⴰ ⵏ ⵉⵎⴰⵍ ⵏⵛⴰⵍⵍⴰⵀ, ⵉⴷⴷⵓ ⵖⵓⵔⵓⵏ ⵡⵏⵏⴰ ⵉⵚⴱⵃⵏ! » 22 - ⵕⵕⵃⵉⵍ. ⴰⴷⴷⴰⵢ ⵉⵏⵉⵏ ⴰⵢⵜ ⵜⴳⵎⵎⵉ ⴰⵙⴽⴽⴰ ⴰⴷ ⵕⵃⵍⵏ, ⵍⴰ ⵜⵜⵎⵖⵔⴰⵏ ⵖⵔ ⵜⴷⵓⴳⴳⵯⴰⵜ ⴰⵔ ⴷ ⵎⵕⴰⴹⴰⵏ ⴳ ⵓⵎⴰⵣⵉⵔ ⵏⵏⴰ ⵖⵔ ⵜⴷⴷⵓⵏ. ⵚⴱⴰⵃ, ⵍⴰ ⵜⴷⴷⵓⵏⵏ ⵅⵎⵙⴰ ⵏⵖ ⴷ ⵙⵜⵜⴰ ⵏ ⵎⴷⴷⵏ ⵏⵏⴰ ⵓⵊⴷⵏⵉⵏ ⴰⴷ ⴳⵉⵏ ⵉⵙⵎⵏⴰⵏ. ⵎⵛ ⵉⴳⴰ ⵍⵓⵇⵜ ⵏ ⵓⵏⴱⴷⵓ ⵍⴰ ⵜⵅⵉⵢⵢⴰⵔⵏ ⴰⵎⴰⵣⵉⵔ ⵏⵏⴰ ⵉⵕⵡⵡⵃⵏ, ⵉⵜⵜⵉⵍⵉⵏ ⵛⵡⵉ ⵅⴼ ⵜⴰⵎⵔⴰ ⵏⵖ ⴷ ⴰⵍⵎⵓ, ⵉⴷ ⵍⵓⵇⵜ ⵏ ⵜⵢⵉⴳⵉⵡⵉⵏ ⵍⴰ ⵜⵕⴰⵄⴰⵏ ⴰⵃⴼⵓⵔ ⵏⵏⴰ ⵉⴳⴰⵏ ⴰⵙⴷⴷⵉⵔⵉ, ⵍⴰ ⵜⵓⴳⴷⵏ ⵉ ⵓⵙⵎⵎⵉⴹ ( ⵓⵇⵔⴰⴼ ) ⴰⵔ ⵙⵙⵏⵜⴰⵍⵏ. ⵀⴰ ⵜⵏ ⵓⵡⴹⵏ ⴰⵎⴰⵣⵉⵔ, ⵍⴰ ⵜⵜⴰⵙⵉⵏ ⵉⵙⵍⵍⵉⵡⵏ ⴳⵉⵏ ⴰⵛⵔⴽⵓⵔ ⴳ ⵡⴰⵎⵎⴰⵙ ⵏ ⵓⵎⴰⵣⵉⵔ, ⵉⵏⵉⵏ ⴰⵙ ⴰⵛⵔⴽⵓⵔ ⵏ ⵚⵚⴰⵍⵉⵃⵉⵏ ⵉⵙ ⵖⵔⴰⵏ ⵉ ⵚⵚⴰⵍⵉⵃⵉⵏ ⴰⵢⵜ ⵡⴰⵣⵣⴰⵏ, ⵏⵖ ⴷ ⵎⵓⵍⴰⵢ ⴷⵔⵉⵙ. ⵎⵛ ⵓⵔ ⵎⵕⴰⴹⴰⵏ ⵖⴼ ⵡⴰⵏⵙⵉⵡⵏ ⵍⴰ ⴳⴳⴰⵔⵏ ⵉⵍⴰⵏ ⵉ ⵙⵉⵏ ⵉⵅⴰⵎⵏ ⵎⴰⴷ ⵜⵜⵡⴰⵍⴰⵏ ⴱⵓⵍⵎⴰⵏ, ⵎⴰⴷ ⵜⵡⴰⵍⴰⵏ ⵏⵏⵉⴳ ⵏ ⵜⴳⵎⵎⵉ, ⴱⴷⵓⵏ ⵙ ⵓⵅⴰⵎ ⵏⵏⵉⴳ ⵏ ⵜⴳⵎⵎⵉ, ⵣⵣⵓⵔⵏ ⵜ ⴳⵉⵏ ⴰⵙ ⴰⵛⵔⴽⵓⵔ ⴷ ⵙⵎⵏ ⴰⴷ ⵜ ⵉⵄⵇⵍ ⴱⴰⴱ ⵏⵏⵙ, ⴷⴰ ⴰⵎⵥⵏ ⵖⵉⴼⵙ ⵡⴰⴹⴹⵊⴰⵕⵏ ⵏⵏⵙ, ⴷⴰ ⵜⵎⴹⴼⵓⵕ ⵜⴳⵎⵎⵉ ⴽⵓ ⵢⵓⵏ ⵉⵙⵙⵏ ⴰⴹⴹⵊⴰⵕ ⵏⵏⵙ, ⵉⵖ ⴷⵉⵙ ⵎⵕⴰⴹⴰⵏ ⵓⵔ ⴳⴳⴰⵔⵏ ⵉⵍⴰⵏ, ⵄⴰⵇⵍⵏ ⴳ ⵡⵏⵏⴰ ⵙ ⴷⴰ ⵜⴹⵓⵕ ⵜⴳⵎⵎⵉ, ⴽⵓ ⴰⵎⴰⵣⵉⵔ ⵉⵙⵉⵍⵍⵉ ⵡⴰⴹⴹⵊⴰⵕ ⵖⵔⵙ ⴰⵏⵙⴰ ⵡⵏⵏⴰ ⵢⴰⴹⵏ ⴷⴰⵜ ⵏⵏⵙ ⵃⵎⴰ ⵜⵏⵏⴹ ⵜⴳⵎⵎⵉ, ⵃⵎⴰ ⵢⵓⵏ ⵓⵅⴰⵎ ⵓⵔ ⵉⵜⵖⵉⵎⴰ ⴳ ⵙⵎⵏ ⴰⴷ ⴱⴷⴰ ⴰⴷ ⵉⵜⵙⴰⵍⵍⴰ ⵉ ⵖⵔ ⴷⴰⵜ: ⵢⵓⵏ ⵓⵅⴰⵎ ⵎⵛ ⴰⵙ ⵉⵛⴰ ⵜⴰⴷⴰⵡⵜ ⵉ ⵓⵏⵥⴰⵕ ⴰⴷ ⵉⴹⵓⵕ ⴽⵓ ⴰⵎⴰⵣⵉⵔ ⴰⵔ ⴰⵙ ⵉⵛ ⵉⵅⴼ ⵉ ⵓⵏⵥⴰⵕ. ⵜⵉⴳⵎⵎⵉ ⵜⵍⵍⴰ ⵖⴼ ⵔⴱⴰⵄ ⵏ ⵍⴰⵔⵢⴰⴼ, ⵢⵓⵏ ⵟⵕⴼ ⵉⵍⵍⴰ ⴳ ⴱⵓⵍⵎⴰⵏ, ⵢⵓⵏ ⵟⵕⴼ ⵉⵍⵍⴰ ⴳ ⵉⵛⵜ ⵏ ⵜⴳⵎⵎⵉ, ⵟⵕⴼ ⵡⵉⵙ ⴽⵕⴰⴹ ⵉⵙⵎ ⵏⵏⵙ ⵏⵏⵉⴳ ⵏ ⵜⴳⵎⵎⵉ ( ⵔⵔⵉⴼ ⴰⵎⵣⵊⴳⴰⵍ ), ⵡⵉⵙ ⵔⴱⴰⵄ ⵉⵙⵎ ⵏⵏⵙ ⴷⵉⵖ ⵉⵛⵜ ⵏ ⵜⴳⵎⵎⵉ. ⵉⴹ ⴳ ⵏⵏⴰⵏ ⴰⵙⴽⴽⴰ ⴰⴷ ⵕⵃⵍⵏ ⵍⴰ ⵜⴱⵔⵔⴰⵃⵏ: « ⴽⵓ ⵢⵓⵏ ⵢⴰⵎⵥ ⴰⴼⵓⵍⵍⵓⵙ ⵏⵏⵙ! ⵀⴰ ⵏⵏ ⴽⵔⴰ ⵉⵜⵖⴰⴱⵏ! » ⵡⵏⵏⴰ ⵖⵔ ⵓⵔ ⵉⵍⵍⵉ ⵎⴰⵅⴼ ⵉⵜⴰⵙⵉ ⵉⴷⴷⵓ ⵉⵙⵙⵓⵜⵔ ⴷ ⵍⴱⵀⴰⵢⵎ, ⵀⴰ ⵏⵏ ⴰⵎⴰⵣⵉⵔ ⵉⴱⵄⴰⴷ! ⵚⴱⴰⵃ ⴰⵔ ⵜⵜⵕⵃⴰⵍⵏ ⴽⵓⵏ ⵉⵚⵚⵉⴼⴹ ⴰⵎⴰⵡⴰ ⵏⵏⵙ ⴰⵔ ⵎⵛ ⵜⵓⵔⵓ ⵜⴰⴳⵎⴰⵔⵜ ⵉ ⴽⵔⴰ ⵏⵖ ⴷ ⵜⴰⵎⵟⵟⵓⴹⵜ ⵎⵖⴰⵔ ⵄⵡⵡⵍⵏ ⵅⴼ ⵕⵕⵃⵉⵍ ⵓⵔ ⴷⴰ ⵜⵜⵕⵃⴰⵍⵏ, ⵍⴰ ⴽⵍⵍⴰⵏ ⵜⵍⵜ ⵉⵢⴰⵎ ⴷⴰ ⵕⵃⵍⵏ; ⴽⵓ ⵢⵓⵏ ⵉⴷⴷⴰ ⵙ ⵉⵙⵎⵏ ⵏⵏⵙ ⵏⵏⴰ ⵉⴳⴰⵏ ⵍⵊⵎⴰⵄⵜ, ⴽⵓⵏ ⴰⵔ ⵉⴱⵏⵏⵓ ⴰⵅⴰⵎ ⵏⵏⵙ. ⵍⴰ ⵜⵜⵉⵔⵉⵏ ⵎⴷⴷⵏ ⴰⵏⵙⴰ ⵏⵏⴰ ⵉⵡⴰⵍⴰⵏ ⴱⵓⵍⵎⴰⵏ ⵏⵖ ⴷ ⵏⵏⵉⴳ ⵏ ⵜⴳⵎⵎⵉ ⵉⵙ ⵥⵉⵍⵏ ⵉ ⵜⴰⵥⴹⵖⵜ, ⵍⵓⵇⵜ ⵏ ⵓⵏⵥⴰⵕ ⵍⴰ ⵙⵙⵎⵓⵔⵏ ⵖⵔ ⵍⵇⴱⵍⵜ. ⵓⵔ ⴷⴰ ⵜⵕⵃⴰⵍⵏ ⵉⵎⴰⵣⵉⵖⵏ ⴰⵙⵙ ⵏ ⵍⵊⵎⴰⵄ ⵜⴰⵎⵣⵡⴰⵔⵓⵜ ⴳ ⵡⴰⵢⵢⵓⵔ ⴷ ⵡⴰⵙⵙ ⵏ ⴱⵓ ⵎⵣⵍⵖ ⴳ ⵍⵄⵉⴷ. 23 – Achat d’ une jument. ⴰⴷⴷⴰⵢ ⵢⵉⵔⵉ ⴽⵔⴰ ⵏ ⵓⵔⴳⴰⵣ ⴰⴷ ⵉⵙⵖ ⵜⴰⴳⵎⴰⵔⵜ ⵍⴰ ⵉⵜⵜⵎⵓⵏ ⴷ ⵢⵓⵏ ⵓⵔⴳⴰⵣ ⵍⴰ ⴰⵙ ⵉⵜⵉⵏⵉ: « ⴰ ⴼⵍⴰⵏ ⴰⵎⵓⵔ ⵏⵏⴽ ⵎⵓⵏ ⴷⵉⴷⵉ ⴱⴷⴷⵉ ⵉⵢⵉ ⴳ ⵙⵙⵓⵇ ⴱⴰⵔ ⴰⴷ ⵉⵙⵀⵍ ⵕⴱⴱⵉ ⴰⴷ ⵏⵙⵖ ⴽⵔⴰ ⵏ ⵜⴳⵎⴰⵔⵜ; ⵛⴳ ⵏⵔⴰ ⴰⴷ ⴷⵉⴽ ⵏⵙⴼⴰⵍ ⵜⴰⵅⴰⵎⵜ ⵜⴰⵅⴰⵜⴰⵔⵜ ⴰⴷ ⵜⴳⴰⵎ! » ⴰⴷⴷⴰⵢ ⵙⴰⵖⵏ ⵜⴰⴳⵎⴰⵔⵜ ⵍⴰ ⴰⵙ ⵜⴹⵓⵕⵏ ⴱⴰⵔ ⵉⵙ ⵉⵍⵍⴰ ⴷⵉⴳⵙ ⴽⵔⴰ ⵏ ⵍⵄⴰⵢⴱ, ⴱⴰⵔ ⴷⵉⴳⵙ ⵉⵍⵉⵏⵜ ⴽⵔⴰ ⵏ ⵜⵣⴷⴰⵢⵉⵏ ⵅⵅⴰⵏⵉⵏ; ⴽⴼⵉⵏ ⵜⵜⴰⵎⴰⵏ ⵏⵏⵙ ⴰⵡⵉⵏ ⵜⵜ. ⴰⴷⴷⴰⵢ ⵕⵓⵃⵏ ⵙ ⵓⵅⴰⵎ ⵇⵇⵏⵏ ⴰⵙ ⵜⴰⵖⵓⴹⵡⵓⵜ ⴳ ⵓⴹⴰⵕ ⴰⴼⴰⵙⵉ ⵏⵏⵉⴳ ⵓⴼⵓⴷ ⴳⵉⵏ ⴰⵙ ⵓⴷⵉ ⴳ ⵏⵉⵔ. ⵉⵖⵔⵙ ⵓⵔⴳⴰⵣ ⵉ ⴽⵔⴰ ⵏ ⵜⵎⵖⵔⵓⵙⵜ ⵉⵖⵔ ⵉ ⴰⵢⵜ ⵜⴳⵎⵎⵉ, ⵜⵜⵛⵉⵏ, ⵙⵡⵉⵏ, ⴰⵙⵉⵏ ⵍⴼⴰⵜⵃⴰ ⵉⵏⵉⵏ: « ⵕⴱⴱⵉ ⴰⴷ ⵉⵅⵍⴼ! ⵕⴱⴱⵉ ⴰⴷ ⵉⵙⵅⵅⵕ! » ⵍⴰ ⴰⵙⵏ ⵉⵜⵜⵉⵏⵉ: « ⵎⴰⴷ ⴰⵡⵏ ⵉⵜⴹⵀⴰⵕ ⴳ ⵜⵎⴱⴰⵔⴽⵜ ⴰⴷ ⵏⵏⴰ ⵏⵙⵖⴰ? » ⵍⴰ ⴰⵙ ⵜⴹⵓⵕⵏ ⴰⵢⵜ ⵜⴳⵎⵎⵉ ⵉⵏⵉⵏ ⴰⵙ: « ⵜⴰⴳⵎⴰⵔⵜ ⵏⵏⴽ ⵜⵥⵉⵍ, ⵕⴱⴱⵉ ⴰⴷ ⴰⴽ ⵜⵜ ⵉⵚⵅⵅⵕ! ⴰⴷ ⴰⴽ ⵜⴰⵔⵓ ⵉⵙⵔⴷⴰⵏ! ⴷ ⵉⵙⴰⵏ! ⵜⵥⵉⵍ ⵜⵎⵙⵓⵖⵜ ⵏⵏⴽ! » ⴰⴷⴷⴰⵢ ⵜⴰⵔⵓ, ⵍⴰ ⵙⴽⵛⵓⵎⵏ ⵜⴰⴳⵎⴰⵔⵜ ⴳ ⵜⵅⴰⵎⵜ ⴰⵎ ⵏⵜⵜⴰⵜ ⴰⵎ ⵜⵎⵥⵓⵕⵜ ⵍⴰ ⵙⵓⵟⵓⴹⵏ ⵉ ⵓⵛⵏⵉⴹ ⵜⵉⵃⵍ ⴰⴷ ⵓⵔ ⵉⵣⵍⵓ ⴹⵓⴹ; ⵍⴰ ⴰⵙ ⵜⵃⵛⵛⴰⵏ ⵜⵓⴳⴰ ⵍⴰ ⴰⵙ ⵜⵜⴰⵡⵉⵏ ⴰⵎⴰⵏ, ⵙⴱⴰⵄ ⵡⵓⵙⵙⴰⵏ ⵓⵔ ⴷⴰ ⵜⴼⴼⵖ, ⴰⵔ ⵡⵉⵙ ⵙⴱⴰⵄ ⵍⴰ ⴰⵙ ⵜⴳⴰⵏ ⵙⵉⴱⴰⵄ; ⴰⵔⴼⵏⵜ ⵜⵓⵜⵎⵉⵏ ⵜⵉⵎⵥⵉⵏ ⴳ ⵓⵎⵍⵉⵍ, ⵣⴰⴹⵏⵜ, ⵙⵉⴼⵏⵜ ⵜⵏⵜ ⴳⵉⵏⵜ ⵍⴱⵏⴷⵇ, ⴰⵙⵉⵏⵜ ⵜⴰⵇⵍⵍⴰⵍⵜ ⵏ ⵡⵓⴷⵉ ⵔⴰⵄⴰⵏ ⴰⵇⴷⵓⵃ, ⵙⵙⴼⵙⵉⵏⵜ ⵓⴷⵉ, ⵔⴰⵄⴰⵏⵜ ⵢⵓⵜ ⵜⵣⵍⴰⴼⵜ ⵙⵓⵔⵏⵜ ⵍⴱⵏⴷⵇ ⴷ ⵡⵓⴷⵉ, ⴳⵉⵏⵜ ⵜⴰⵎⴳⵓⵏⵜ, ⴳⵉⵏⵜ ⴳ ⵙⵡⴰⵏ ⴰⵙⵉⵏⵜ ⵜ ⴰⵔ ⵜⴹⵓⵕⵏⵜ ⵉ ⴰⵢⵜ ⵜⴳⵎⵎⵉ ⵉ ⴽⵓ ⵢⵓⵜ ⵜⵎⵟⵟⵓⴹⵜ ⵍⴰ ⴰⵙ ⴰⴽⴽⴰⵏⵜ ⵍⵃⵇⵇ ⵏⵏⵙ. ⵜⵏⵏⴰ ⵎⵉ ⴼⴽⴰⵏⵜ ⴽⵔⴰ ⵜⴰⵡⵉ ⴰⵙⵏ ⵜⴰⴹⵓⴹⵜ, ⵜⵉⵏⵉ ⴰⵙⵏⵜ: « ⵕⴱⴱⵉ ⴰⴷ ⵉⵙⵅⵅⵕ! » ⵍⴰ ⴰⵙⵏ ⵜⵉⵏⵉⵏⵜ: « ⵍⵄⴰⵇⵓⴱⴰ ⴰⴳⵓⴷ ⴽⵯⵏⵏⵉ ⴰⴷ ⴰⵡⵏ ⵜⴰⵔⵓ ⵜⵉⵏⵏⵓⵏ! » 24 - ⵜⴰⵍⴰⵙⴰ. ⴰⴷⴷⴰⵢ ⵉⵎⵏⴰⵚⴰⴼ ⵓⵃⴰⵢⴰⵏ, ⵍⴰ ⵉⵜⴽⴽⵔ ⴱⴰⴱ ⵏ ⵡⵓⵍⵍⵉ ⴰⵔ ⵉⵔⵣⵣⵓ ⵅⴼ ⵉⵊⵍⵍⴰⵎⵏ. ⴰⴷⴷⴰⵢ ⵜⵏ ⵢⴰⴼ ⵍⴰ ⴷⵉⵙⵏ ⵉⵜⵎⴼⴰⵚⴰⵍ, ⴽⵓ ⵄⴰⵛⵕⴰ ⵏ ⵉⵅⴼⴰⵡⵏ ⵙ ⵜⵍⵉⵙⵜ, ⵢⴰⵡⵉ ⵜⵏ ⵉⴷ. ⵉⵛⵟⵟⴱ ⴰⵢⵏⵏⴰ ⴽⵔⴼⵏⵜ ⵓⵍⵍⵉ, ⵉⵖⵔ ⴷ ⵉ ⴰⵢⵜ ⵜⴳⵎⵎⵉ, ⵍⴰ ⵜ ⵜⵜⴰⵡⵉ ⵍⴰⵍ ⵏ ⵓⵅⴰⵎ ⵢⵓⵜ ⵜⴳⵔⴰ ⵉⴽⵉⵍ, ⵙⵅⵓⴱⵉⵏ ⴷⵉⴳⵙ ⵇⴰⵃ, ⵡⵉⵏⵏⴰ ⵇⵉⵎⴰⵏⵉⵏ ⵙⵏⵓⴼⵙⵏ ⵙ ⵡⵉⵏⵏⴰ ⵉⵇⵉⵎⴰⵏ ⴰⵏⵙⴰ ⵏⵏⴰ ⴷ ⴰⴳ ⴽⵔⴼⵏⵜ ⵓⵍⵍⵉ. ⵉⵏⵣⵖ ⵓⵊⵍⵍⴰⵎ ⵓⵣⵍⴰⵏ ⵏⵏⵙ, ⵉⵛⵡⵓ ⵜⵏ ⵅⴼ ⵍⵃⴰⵔⵛ ⵉⵙⴽⵔ ⵎⴷⴷⵏ ⴰⵔ ⴰⵙ ⵜⵜⴰⵎⵥⵏ ⵓⵍⵍⵉ. ⵍⴰ ⵜⵜⴰⵎⵥⵏ ⵜⴰⴱⵔⵇⵉⵜ ⵏⵖ ⵜⴰⴳⵛⵡⵉⵜ ⴽⵔⴼⵏ ⵜⵜ ⵜⴰⵎⵣⵡⴰⵔⵓⵜ ⵉⴽⴽⵔ ⵓⵊⵍⵍⴰⵎ ⵢⵉⵏⵉ: ⴱⵙⵎⵍⵍⴰⵀ! » ⵉⴱⴷⵓ ⴰⵔ ⵜⵜ ⵉⵜⵍⵍⵙ. ⴰⴷⴷⴰⵢ ⵜⵜ ⵉⴽⵎⵎⵍ ⵍⴰ ⵉⵜⵜⴰⵙⵉ ⴱⴰⴱ ⵏ ⵓⵍⵍⵉ ⵜⵉⵍⵉⵙⵜ ⵏⵏⴰ ⵉⴳⵔ ⵜⵜ ⴰⴼⵍⵍⴰ ⵏ ⵓⵅⴰⵎ, ⴷⴰ ⴱⴷⵓⵏ ⴰⵔ ⵜⵜⵍⵙⵏ ⵜⵉⵏⵏⴰ ⵢⴰⴹⵏⵉⵏ. ⵍⴰ ⵜⵏⴽⴽⵔ ⵍⴰⵍ ⵏ ⵓⵅⴰⵎ ⵍⵡⵇⵜ ⵍⵍⵉ, ⵜⵏⵣⵖ ⴰⵅⵕⵉⴹ ⵏ ⵓⴳⴳⵓⵔⵏ ⵏ ⵉⵔⴷⵏ, ⵜⵙⵉⴼⴼ, ⵜⵡⵓⴳ, ⵜⵙⵙⵏⵡⵓ ⴰⵖⵔⵓⵎ, ⵜⵏⴽⵔ ⵜⵏⵣⵖ ⴷ ⵜⴰⵇⵍⵍⴰⵍⵜ ⵏ ⵡⵓⴷⵉ, ⵜⴰⵎⵥ ⴰⵖⵔⵓⵎ ⵏⵏⴰ ⵜⵇⵛⵛⴰⵔ ⵜ ⵖⴰⵙ ⵙ ⵜⵓⴼⴼⴰⵣ ⴰⵎⵎⴰⵙ ⵏ ⵜⵣⵍⴰⴼⵜ ⵜⴳⵔ ⵊⴰⵊ ⵏⵏⵙ ⵓⴷⵉ ⵜⵎⵔⵉ ⵜ, ⵜⵏⴽⵔ ⵜⴽⴼ ⴰⵙⵏ ⴰⵎⴰⵏ ⴰⴷ ⵙⵙⵉⵔⴷⵏ ⵉⴼⴰⵙⵙⵏ ⵏⵏⵙⵏ ⵜⴰⵙⵉ ⴰⵙⵏ ⴷ ⵜⴰⵣⵍⴰⴼⵜ ⴰⴷ ⵜⵜⵛⵉⵏ. ⴰⵙⵙⵏⵡⵉ ⵏⵏⴰ ⵍⴰ ⴰⵙ ⵜⵜⵉⵏⵉⵏ ⵔⴼⵉⵙⵜ. ⴰⵊⵍⵍⴰⵎ ⴽⵓⴷ ⵉⵜⵍⵍⵙ ⴰⵔ ⵉⵜⵀⴰⵍⵍⴰⵍ ⴰⵔ ⵉⵜⵜⵉⵏⵉ: « ⵜⵉⵃⵍⵍⴰⴱⵉⵏ ⵉⴷ ⵎⵎⵓ ⵡⴰⵍⵍⵏ ⵜⵉⵡⵉⵏⴰⵖⵉⵏ, ⴰⴷ ⵉⵙⵜⴰⵀⵍⵏ ⵓⴷⵉ ⴷ ⵜⴰⵎⵏⵜ ⴰⴷ ⵇⵉⵎⵉⵏ! » ⵍⴰ ⵜⵜⴷⴷⵓⵏ ⴰⵢⵜ ⵜⴳⵎⵎⵉ ⵖⵔ ⴱⴰⴱ ⵏ ⵡⵓⵍⵍⵉ ⵍⴰ ⴰⵙ ⵜⵜⵉⵏⵉⵏ: « ⵜⴰⵎⴱⴰⵔⴽⵜ ⵜⴰⵍⴰⵙⴰ, ⵕⴱⴱⵉ ⴰⴷ ⵉⵙⵅⵅⵕ, ⵍⵄⵓⵇⴱⴰ ⵏ ⵉⵎⴰⵍ ⵙ ⵜⵓⴷⵔⵜ ⴷ ⵚⴰⵃⵜ, ⴰⴷ ⵉⵙⵄⴷⴷⵓ ⵕⴱⴱⵉ ⵓⵍⵍⵉ. » ⵍⴰ ⵜⵏ ⵉⵃⴰⵕⵚ ⴰⵔ ⴷ ⵜⵛⵉⵏ, ⵙⵡⵉⵏ. ⴰⴷⴷⴰⵢ ⵉⴽⵎⵎⵍ ⵓⵊⵍⵍⴰⵎ ⵜⴰⵍⴰⵙⴰ ⵍⴰ ⵉⵜⵜⴰⵙⵉ ⴱⴰⴱ ⵏ ⵡⵓⵍⵍⵉ ⵉⵣⵉⴽⴰⵔⵏ ⵡⵉⵏⵏⴰ ⴷ ⴰⵙ ⴷⴰ ⴽⵔⵔⴼⵏⵉⵏ ⵓⵍⵍⵉ ⵢⴰⴳⵯⵍ ⵜⵏ ⵉ ⵜⵖⵉⵛⵜ ⵜⵏⵏⴰ ⴷⴰ ⵉⵣⴳⵓⵔⵏ ⵓⵍⵍⵉ ⵙ ⴰⴳⵕⴹ. ⵉⵏⴽⵔ ⵓⵊⵍⵍⴰⵎ ⵉⵙⴽⵔ ⵓⵍⵍⵉ ⴰⵔ ⵉⵜⵇⵔⵇⴰⴱ ⵓⵣⵍⴰⵏ ⴷⴼⴼⵉⵔ ⴰⵙⵏ ⴷ ⴰⵔ ⵜⵏⵜ ⵜⵕⵓⵛⵛⴰⵏ ⵙ ⵡⴰⵎⴰⵏ. ⴰⴷⴷⴰⵢ ⵉⴽⵎⵎⵍ ⵜⴰⵍⴰⵙⴰ, ⵍⴰ ⵉⵜⵜⴰⵙⵉ ⵜⵉⵍⵉⵙⵜ ⵜⴰⵎⴳⴳⴰⵔⵓⵜ ⵍⴰ ⵙⵉⵙ ⵉⵜⵜⵍ ⵉ ⵓⵣⵍⴰⵏ; ⴰⴷⴷⴰⵢ ⵜⵜ ⵉⵜⵍⵍⵙ ⵎⵛ ⵢⴰⴼ ⵉⴽⵓⵔⵏ ⴳ ⵡⵓⵍⵍⵉ ⵍⴰ ⵜⵏⵜ ⵉⵜⴽⴽⵙ ⴰⵔ ⵙⵉⵙⵏ ⵉⴽⴽⴰⵜ ⴰⵎⴽⵙⴰ. 25 - ⵜⴰⵡⵡⵓⵔⵉ ⵏ ⵓⵣⵟⵟⴰ. ⴰⴷⴷⴰⵢ ⵜⵜⵉⵔⵉⵏⵜ ⵉⵙⵜ ⵏ ⵓⵅⴰⵎ ⴰⴷ ⴳⵔⵏⵜ ⴰⵣⵟⵟⴰ, ⵍⴰ ⵇⴰⵔⵏⵜ ⵉ ⵜⵎⴳⴰⵔⵜ, ⵜⵏⵙ ⵖⵓⵔⵙⵏⵜ, ⵉⵏⴽⵔ ⴱⴰⴱ ⵏ ⵓⵅⴰⵎ ⵉⵖⵔⵙ ⵉ ⵜⵎⵖⵔⵓⵙⵜ ⵎⵛ ⵉⴷⵊⵉⵡⵏ; ⵎⵛ ⵉⴳⴰ ⴰⵎⵥⵍⵓⴹ, ⵍⴰ ⵉⵖⵔⵔⵙ ⵉ ⵓⴼⵓⵍⵍⵓⵙ ⵏⵖ ⴷ ⵜⴰⴼⵓⵍⵍⵓⵙⵜ ⵍⵇⴰⵄⵉⴷⴰ ⵏⵏⵖ ⵏⴽⴽⵯⵏⵉ ⵉⵎⴰⵣⵉⵖⵏ ⵜⴰⵎⵟⵟⵓⴹⵜ ⴰⴷⴷⴰⵢ ⵜⵏⵙ ⵖⵔ ⴽⵔⴰ ⵍⴰ ⵖⵉⴼⵙ ⵜⴼⵔⴰⵖⵏ ⵉⴷⴰⵎⵎⵏ. ⴰⵙⵙ ⵏ ⵍⵜⵏⵉⵏ ⵏⵖ ⴷ ⵍⵅⵎⵉⵙ ⴰⴷ ⵉⵥⵉⵍⵏ ⵉ ⵜⵡⵡⵓⵔⵉ ⵏ ⵓⵥⵟⵟⴰ. ⵎⵛ ⵉⵍⵍⴰ ⴽⵔⴰ ⵏ ⵓⵥⵟⵟⴰ ⴱⵍⴰ ⵡⵏⵏⴰ, ⵍⴰ ⵜⵜⵉⵏⵉⵏⵜ ⵜⵓⵜⵎⵉⵏ ⵓⵔ ⵉⵥⵉⵍ ⴰⴷ ⵉⴽⵛⵎ ⵓⵙⵏⵍⵉ ⵅⴼ ⵓⵙⵏⵍⵉ, ⵍⴰ ⵜⵏⴽⴽⵔ ⵍⴰⵍ ⵏ ⵓⵅⴰⵎ, ⵜⴱⴱⵉ ⵉⵅⴼ ⵉ ⵜⴰⴽⵓⵔⵜ ⵏ ⵓⵙⵏⵍⵉ, ⵜⴳⵔ ⵜⵜ ⴳ ⵍⵄⴰⴼⵉⵜ ⵕⵕⵓⵃ ⵅⴼ ⵕⵕⵓⵃ ⵓⵔ ⴷⴰ ⵉⴽⵛⵎ ⵉⵅⵅⴰ. ⴰⴷⴷⴰⵢ ⵜⵣⴰⵣⴰⵍ ⵜⵎⵟⵟⵓⴹⵜ ⴰⵥⵟⵟⴰ, ⵎⵛ ⴰⵙ ⵜⵓⵜⵜⵉ ⵜⴽⵓⵔⵜ ⴳ ⵓⴼⵓⵙ ⵏⵏⵙ, ⵍⴰ ⵜⵜⵉⵏⵉⵏⵜ ⵉⴼⵕⴰⵃ ⴱⴰⴱ ⵏ ⵓⵥⵟⵟⴰ ⴰⴷ ⴰⵙ ⵉⵥⵉⵍ. ⴰⴷⴷⴰⵢ ⵜⵣⴰⵣⴰⵍⵏⵜ ⴰⵥⵟⵟⴰ ⴰⵔ ⵜⵇⵇⵏⵏⵜ ⵜⴰⵖⵓⵏⵉ, ⵢⵓⵜ ⵜⴰⵎⴰⵊⵢⴰⵍⵜ, ⵢⵓⵜ ⵜⴰⵎⴰⵣⴷⴰⵔⵜ, ⵎⵛ ⵜⵓⵡⵜ ⵜⵉⵏⵣⵉ ⵢⵓⵜ ⴳ ⵜⵉⵏⵏⴰ ⴷⴰ ⵜⵇⵇⵏⵉⵏ, ⴰⵢⵏⵏⴰ ⵖⵔ ⵜⵔⵓⵔⴰ ⵉⵅⴼ ⴰⴷ ⵉⵎⵎⵜ ⴽⵔⴰ. ⴰⴷⴷⴰⵢ ⵜⴰⴼ ⵎⵎⵓ ⵓⵥⵟⵟⴰ ⵢⵓⵏ ⵉⴼⵉⵍⵉ ⴰⵣⵓⴳⴳⴰⵖ ⴰⵎⵥⵥⵢⴰⵏ ⴳ ⵓⵥⵟⵟⴰ ⵏⵏⵙ, ⵀⴰⵜⵉ ⵏⵏ ⴷ ⴰⴽⵙⵓⵎ ⴰⵢⵏⵏⴰ. ⴰⴷⴷⴰⵢ ⵜⴱⴷⵓ ⴰⵔ ⵜⵥⵟⵟⴰ ⴰⵔ ⵜⵙⵉⴽ ⵜⵉⵍⵎⵉ ⴳ ⵓⵙⵜⵓ ⵎⵛ ⵉⴼⴼⵖ ⵓⴼⵓⵙ ⵏⵏⵙ ⵖⵔ ⴱⵕⵕⴰ ⵀⴰⵜⵉ ⵏⵏ ⵉⵅⵅⴰ ⴷⴰ ⵉⵎⵎⵜ ⴽⵔⴰ. ⴰⴷⴷⴰⵢ ⵥⵟⵟⵏⵜ ⵙⵏⴰⵜ ⵜⵓⵜⵎⵉⵏ ⴽⵔⴰ ⵏ ⵓⵥⵟⵟⴰ, ⵜⴰⵡⵉ ⵢⵓⵜ ⵉⴼⵉⵍⵉ ⵙⴳ ⵜⵎⵏⴰⴹⵜ ⵉⵏⵏ, ⵜⴰⵡⵉ ⵜⴰ ⵏⵏ ⵢⴰⴹⵏⵉⵏ ⵉⴼⵉⵍⵉ ⵙⴳ ⵜⵎⵏⴰⴹⵜ ⴰⴷ, ⵎⵛ ⵓⵔ ⵎⵊⵎⵄⵏ ⵉⴼⵉⵍⴰⵏ ⴳ ⵡⴰⵎⵎⴰⵙ, ⵉⵇⵉⵎ ⵉⵏⴳⵔⴰⵙⵏ ⴽⵔⴰ ⵏ ⵛⵡⵉ ⵀⴰⵜⵉ ⵏⵏ ⵍⴽⵯⴼⵏ ⴰⵢⵏⵏⴰ ⴰⴷ ⵉⵎⵎⵜ ⴽⵔⴰ. ⴰⴷⴷⴰⵢ ⴰⴹⵓⵏⵜ ⴰⵥⵟⵟⴰ, ⵍⴰ ⵜ ⵜⵜⴰⵙⵉⵏⵜ ⵔⴰⵔⵏⵜ ⵖⵔ ⵍⵇⴱⵍⵜ ⵛⵀⴷⵏⵜ ⴰⵙ: « ⵍⴰ ⵉⵍⴰⵀ ⵉⵍⵍⴰ ⵍⵍⴰⵀ, ⵎⵓⵃⴰⵎⵎⴷ ⵕⵚⵓⵍ ⵍⵍⴰⵀ! » ⴰⵙⵉⵏⵜ ⵜⵉⴳⵓⵙⵉⵏ ⵙⵎⵏⵇⴰⵔⵏⵜ ⵜⵏ ⵅⴼ ⵓⴼⴳⴳⴰⴳ, ⵜⴷⴷⵓ ⴷ ⵍⴰⵍ ⵏ ⵓⵅⴰⵎ ⵖⵔ ⵜⴰⵎⴰ ⵜⴰⴼⴰⵙⵉⵜ ⴰⵔ ⴰⵙ ⵜⵜⵉⵏⵉ: « ⵙⵏⵄⴰⵜ ⴰⵖ ⵍⵄⴰⵢⴱ ⵉⵏⵓ ⵇⴱⵍ ⴰⴷ ⵉⵢⵉ ⵜⵙⵏⵄⴰⴷ ⵡⵉⵏⵏⴽ! » ⵍⴰ ⵜⵜⵉⵏⵉ ⴰⵢⵏⵏⴰ ⴽⵕⴰⴹⵜ ⵍⵎⵕⵕⴰⵜ. 26 - ⵜⵉⵎⵣⴳⵉⴷⴰ. ⴽⵓ ⵉⵖⵙ ⵉⵍⵍⴰ ⵙ ⵜⵎⵣⴳⵉⴷⴰ ⵏⵏⵙ; ⵜⵉⵎⵣⴳⵉⴷⴰ ⵏⵏⴰ ⵓⴷⴷⵊⴰⵏ ⴰⵖ ⵜⵜ ⵉⴷ ⵉⵎⵣⴳⵓⵔⴰ. ⵍⴰ ⴰⵙ ⵜⴳⴳⴰⵏ ⵎⴷⴷⵏ ⵉⵣⴳⴰⵔⵏ ⴷ ⵡⵓⵍⵍⵉ, ⵃⴰⴱⵙⵏ ⵜ ⵖⵉⴼⵙ, ⵓⵍⵍⵉ, ⵜⴰⴹⵓⴹⵜ ⵏⵏⵙ ⴰⵙ ⴷⴰ ⵜⴳⴳⴰⵏ ⵉⴼⵍⵉⴷⵊⵏ ⴷ ⵉⵃⴰⵍⵍⴰⵙⵏ ⵉ ⵏⵜⵜⴰⵜ, ⴰⵔ ⴷⵉⴽⵙ ⵜⴳⴳⴰⵏ ⴰⵍⵜⵓ ⵜⴰⴷⵓⵍⵉ, ⵜⵉⵙⵙⵉ. ⵜⵉⵎⵣⴳⵉⴷⴰ ⵏⵜⵜⴰⵜ ⴰⴷ ⵉⴳⴳⴰⵏ ⴰⴳⴰⵜⵓ ⵏ ⴰⵢⵜ ⵜⴳⵎⵎⵉ, ⵎⵛ ⵜⵜ ⵃⴹⴰⵏ ⵍⴰ ⵜⵏ ⵉⵃⵟⵟⵓ ⵕⴱⴱⵉ, ⵎⵛ ⴼⵕⵕⴹⵏ ⴷⵉⴽⵙ ⵍⴰ ⵜⵏ ⵉⴽⴽⴰⵜ ⵕⴱⴱⵉ ⴷ ⵙⵉⴷⵏⴰ ⵊⴱⵔⵉⵍ, ⵛⴱⵉ ⵜⵉⵎⵣⴳⵉⴷⴰ ⵍⴰ ⴰⵙ ⵇⵇⴰⵔⵏ ⵎⴷⴷⵏ ⵜⵉⵎⵣⴳⵉⴷⴰ ⵏ ⵙⵉⴷⵏⴰ ⵊⴱⵔⵉⵍ ⵖⵉⴼⵙ ⴰⵅⴼ ⵜⵃⴰⴱⵙ. ⴽⵓ ⵜⵉⵎⵣⴳⵉⴷⴰ ⵍⴰ ⵜⵜⵉⵍⵉ ⵙ ⵍⵎⵇⴰⴷⴷⵎ ⵏⵏⵙ; ⵏⵜⵜⴰ ⴰⴷ ⴷⴰ ⴷⵉⴽⵙ ⵉⵜⵜⵏⴱⴰⴹⵏ, ⴰⵔ ⵜⵜ ⵉⵃⵟⵟⵓ ⴰⵔ ⵜⵜ ⵉⵇⴰⵡⵎ ⵎⵛ ⴰⵙ ⵉⵅⵚⵚⴰ ⴽⵔⴰ. ⵡⵏⵏⴰ ⵎⵉ ⵉⴷⴷⴰ ⴽⵔⴰ ⵏ ⵜⵓⴽⵕⴹⴰ ⵉ ⴰⵢⵜ ⵜⴳⵎⵎⵉ ⵍⴰ ⵜⵎⵙⴳⴰⵍⵍⴰⵏ ⵖⴰⵙ ⴷⵉⴽⵙ. ⴰⴷⴷⴰⵢ ⴳⵉⵏ ⵎⴷⴷⵏ ⵜⵉⵎⵖⵔⵉⵡⵉⵏ ⵍⴰ ⵙⴹⵓⵕⵏ ⵜⵉⵙⵍⴰⵜⵉⵏ ⵉ ⵜⵎⵣⴳⵉⴷⴰ. ⵎⵛ ⵉⵎⵎⵓⵜ ⴽⵔⴰ ⵏ ⵓⵔⴳⴰⵣ ⵏⵏⴰ ⵓⵔ ⵉⵍⵉⵏ ⴽⵔⴰ ⵍⴰ ⴰⵙ ⵙⵙⴰⵖⵏ ⵍⴽⵯⴼⵏ, ⴳⵉⵏ ⴰⵙ ⵉⵎⵏⵙⵉ ⵣⵉ ⵍⵎⴰⵍ ⵏ ⵜⵎⵣⴳⵉⴷⴰ. ⵡⵏⵏⴰ ⵉⵀⴰⵔⵔⵙⵏ ⴽⵔⴰ ⵏ ⵓⵎⵔⵡⴰⵙ ⵏⵖ ⴷ ⴷⴷⵉⵢⵜ ⵍⴰ ⴰⵙ ⴰⴽⴽⴰⵏ ⴰⵢⵜ ⵍⵊⵎⴰⵄⵜ ⵣⵉ ⵍⵎⴰⵍ ⵏ ⵜⵎⵣⴳⵉⴷⴰ ⴰⵢⵏⵏⴰ ⴰⵙ ⵉⵅⵚⵚⴰⵏ ⴰⵔ ⴷ ⵜ ⵉⵔⴰⵔ. ⴰⴷⴷⴰⵢ ⵜⵉⵍⵉ ⵜⴰⵖⴰⵔⵜ ⴳ ⵓⵙⴳⴳⵯⴰⵙ ⵍⴰ ⵙⴹⵓⵕⵏ ⵜⴰⴼⵓⵏⴰⵙⵜ ⵜⵉⵔⵖⵉⵙⵜ ⵖⵉⴼⵙ, ⵏⵖ ⴷ ⵍⴰ ⵜⵏⴽⵔⵏ ⴰⵢⵜ ⵜⴳⵎⵎⵉ ⵍⴰ ⵙⵜⵓⵜⵓⵢⵏ ⵜⵉⵎⵣⴳⵉⴷⴰ ⵙⵎⵍⴰⵍⵉⵏ ⵜⵜ, ⴱⵏⵓⵏ ⵜⵜ. ⵖⵔⵙⵏ ⵖⵉⴼⵙ, ⵊⵎⵄⵏ ⴷⵉⴽⵙ ⵇⴰⵃ ⵉⵅⴰⵜⴰⵔⵏ ⴷ ⵉⵎⵥⵥⵢⴰⵏ ⵉⴳⵉⵏ ⴰⴼⵜⵜⴰⵍ ⴷ ⵓⴽⵙⵓⵎ, ⵜⵜⵛⵉⵏ ⵜ, ⴰⵙⵉⵏ ⵍⴼⴰⵜⵉⵃⴰ ⴰⵔ ⵙⵙⵓⵜⵓⵔⵏ ⵉ ⵕⴱⴱⵉ ⴰⵏⵥⴰⵕ ⴰⵔ ⵜⵜⵉⵏⵉⵏ: « ⵓⵔ ⴰⴽ ⵏⵇⴷⴷⵉⵎ ⵖⴰⵙ ⵜⵉⵎⵣⴳⵉⴷⴰ ⴰⴷ ⴷ ⵙⵉⴷⵏⴰ ⵊⴱⵔⵉⵍ, ⴷ ⵉⴼⵔⴰⵅ, ⴽⴼ ⴰⵖ ⴰⵏⵥⴰⵕ! » ⵡⵏⵏⴰ ⵢⴰⵖ ⴽⵔⴰ ⵣⵉ ⴰⵢⵜ ⵜⴳⵎⵎⵉ ⵍⴰ ⴰⵙ ⵜⵜⴰⵡⵉⵏ ⵢⵓⵜ ⵜⵇⵛⵛⵓⵔⵜ ⵏ ⵓⵃⵍⴰⵙ ⵏ ⵜⵎⵣⴳⵉⴷⴰ, ⵍⴰ ⵙⵉⵙ ⵉⵜⵜⴱⵅⵅⴰⵔ ⵏⵖ ⴷ ⵍⴰ ⴰⵙ ⵙⵡⴰⵏ ⴰⵎⴰⵏ ⵏⵏⴰ ⴳ ⴷⴰ ⵜⵜⵎⵃⵓⵏ ⵉⵎⵃⴹⴰⵕⵏ ⵜⴰⵍⵍⵡⴰⵃⵉⵏ ⵏⵏⵙⵏ. ⵜⴰⵎⵟⵟⵓⴹⵜ ⵏⵏⴰ ⵢⵓⵎⵥⵏ ⵙ ⵓⵙⵇⵏ, ⵍⴰ ⴰⵙ ⵜⴰⵡⵉⵏ ⵢⵓⵜ ⵜⵙⵇⵏⵜ ⵏ ⵓⵃⴰⵎⵎⴰⵔ ⵏ ⵜⵎⵣⴳⵉⴷⴰ ⴰⴷ ⴷⵉⴳⵙ ⵜⵛⴱⴱⵔ ⴳ ⵓⵅⴰⵎ ⵏⵏⵙ ⵜⴰⴼⴰ ⴰⴷ ⵜⴰⵔⵓ ⴼⵉ ⵎⵔⵔⴰ ⴰⴷ ⵓⵔ ⵜⵓⵎⵔⵔⴰⵜ. ⵜⴰⵎⵟⵟⵓⴹⵜ ⵏⵏⴰ ⵓⵔ ⵉⵙⵙⵉⵏ ⵉ ⵉⵍⵇⴹⵏ ⵍⴰ ⵜⵜⴰⵡⵉ ⵉⴼⴳⴰⴳⴳⵏ ⵏⵏⵙ, ⵜⴳⵉ ⵜⵏ ⴳ ⵜⵣⵎⴰⵎ ⵏ ⵜⵎⵣⴳⵉⴷⴰ, ⴷⴰ ⵜⵜⴷⴷⵓ ⴳ ⵉⴹ ⴰⴷ ⵜⴳⵏ ⵜⴰⵎⴰ ⵏⵏⵙⵏ ⴰⵔ ⵜⵜⵙⵓⵜⵓⵔ ⵉ ⵕⴱⴱⵉ ⴷ ⵙⵉⴷⵏⴰ ⵊⴱⵔⵉⵍ ⴰⴷ ⴰⵙ ⴽⴼⵉⵏ ⵉⵍⵇⴹⵏ ⴰⵙⴽⴽⴰ ⵏⵏⵙ ⵍⴰ ⵜⴳⴳⴰⵔ ⴰⵥⵟⵟⴰ, ⵉⵕⵥⵎ ⴰⵙ ⵕⴱⴱⵉ ⵍⵄⵇⴰⵍ ⵏⵏⵙ ⴰⵔ ⵜⴳⴳⴰ ⵉⵍⵇⴹⵏ. ⵜⵉⵎⵣⴳⵉⴷⵉⵡⵉⵏ ⵏⵏⴰ ⵍⴰ ⵜⵏⵜ ⵜⴳⴳⴰⵏ ⵎⴷⴷⵏ ⴰⵔ ⵜⵏⵜ ⵜⵡⴰⵇⵇⴰⵕⵏ, ⵏⵉⵜⵜⵏⵜⵉ ⴰⴷ ⵉⵙⵏⵄⴰⵜⵏ ⵍⵄⴰⵍⴰⵎⴰⵜ ⵉ ⵜⵇⴱⵉⵍⵜ; ⵎⴰⴷ ⴳⴰⵏ ⵍⵄⴰⵍⴰⵎⴰ? ⴰⴷⴷⴰⵢ ⵜⵜⵓⵜⵜⵉ ⵜⵎⵣⴳⵉⴷⴰ ⵖⴰⵙ ⵙ ⵉⵅⴼ ⵏⵏⵙ ⵍⴰ ⵜⵜⵉⵙⵉⵏ ⵎⴷⴷⵏ ⵖⴰⵙ ⴰⵎⵎⴰ ⵉⵄⴷⴰⵡⵏ ⵏⵖ ⴷ ⵍⵄⴰⴼⵉⵜ ⵍⴰ ⵜⵏⴽⴽⵔ ⵎⵇⵇⴰⵔ ⴰⵎⵎⴰⵙ ⴳ ⵢⵉⴹ, ⵍⴰ ⵙⴽⴰⵔⵏ ⵉⵔⵇⵇⴰⵙⵏ ⴰⵔ ⵜⵜⵕⴰⵄⴰⵏ ⵢⵓⵏ ⵓⵎⴰⵣⵉⵔ ⵉⵍⴰⵏ ⴳ ⵍⵡⵄⴰⵔ, ⵎⵓⵜⵜⵉⵏ ⵖⵓⵔⵙ ⵃⵎⴰ ⵎⵛ ⴷ ⴷⴷⴰⵏ ⵉⵄⴷⴰⵡⵏ ⴰⴷ ⵜⵏ ⴷ ⵢⴰⴼ ⵍⵃⴰⵍ ⵣⴹⵖⵏ ⴳ ⵍⵡⴰⵄⵔ, ⵎⵛ ⴷ ⵍⵄⴰⴼⵉⵜ ⴰⴷ ⵜⵏ ⴷ ⵢⴰⴼ ⵍⵃⴰⵍ ⴼⴼⵖⵏ ⴷⴰⵜ ⵏⵏⵙ. 27 - ⵍⴼⵇⵉⵀ. ⴽⵓ ⵜⵉⵎⵣⴳⵉⴷⴰ ⵜⵍⵍⴰ ⵙ ⵟⵟⴰⵍⴱ ⵏⵏⵙ; ⵟⵟⴰⵍⴱ ⵏⵏⴰ ⵏⵜⵜⴰ ⴰⴷ ⵉⴳⴳⴰⵏ ⵍⵉⵎⴰⵎ ⵏ ⵍⵊⵎⴰⵄⵜ, ⵏⵜⵜⴰ ⴰⵙ ⴷⴰ ⵜⵥⴰⵍⵍⴰⵏ ⴽⵓ ⴰⵙⵙ; ⴰⵙⵙ ⵏ ⵍⵄⵉⴷ ⴰⵅⴰⵜⴰⵔ ⵏⵜⵜⴰ ⴰⴷ ⵉⵖⵔⵙⵙⵏ ⵉ ⵜⵉⵄⵢⴰⴷⵉⵏ, ⴰⵢⵜ ⵍⵊⵎⴰⵄⵜ ⵍⴰ ⵜⴳⴳⴰⵏ ⵅⴼ ⵓⵜⵛⵉ ⵏⵏⵙ ⵎⵓⵍⵍⵉⵜ; ⵎⵛ ⵉⵎⵎⵓⵜ ⴽⵔⴰ ⵏ ⵓⵔⴳⴰⵣ ⵏⵜⵜⴰ ⴰⴷ ⵜ ⵉⵙⵉⵔⵉⴷⵏ, ⵢⵉⴽⵯⴼⵏ ⵜ, ⵏⵜⵜⴰ ⴰⴷ ⵖⵉⴼⵙ ⵉⵜⵜⵥⴰⵍⵍⴰⵏ, ⵉⵖⵔ ⵖⵉⴼⵙ ⴳ ⵜⵏⴹⵍⵜ; ⵏⵜⵜⴰ ⴰⴷ ⵉⴳⵏⵏⵓⵏ ⵉⵣⵏⵏⴰⵔ ⴷ ⵉⵇⵓⴱⴰ ⴷ ⵉⵜⴼⴰⵙⵙⵏ ⵉ ⴰⵢⵜ ⵜⴳⵎⵎⵉ; ⵏⵜⵜⴰ ⴰⴷ ⵉⵜⵜⴰⵔⵓⵏ ⵉ ⵉⵎⵓⴹⵉⵏⵏ ⵍⵃⵔⵓⵣ; ⵏⵜⵜⴰ ⴰⴷ ⵉⵜⴳⴳⴰⵏ ⵜⵉⵀⵔⵔⵢⴰ ⵉ ⵜⵉⵡⵜⵎⵉⵏ; ⵏⵜⵜⴰ ⴰⴷ ⵉⵜⵜⴰⵙⵉⵏ ⵍⴼⴰⵜⵉⵃⴰ ⴰⴷⴷⴰⵢ ⵢⵉⵔⵉ ⴽⵔⴰ ⵣⵉ ⴰⵢⵜ ⵍⵊⵎⴰⵄⵜ ⴰⴷ ⵉⵙⵖⵓⵔⵜ ⵉ ⴽⵔⴰ ⵏ ⵜⵎⵟⵟⵓⴹⵜ; ⵏⵜⵜⴰ ⴰⴷ ⵉⵜⵜⴰⵔⵓⵏ ⵜⴰⴱⵔⴰⵜ ⵎⵛ ⵉⵔⴰ ⴽⵔⴰ ⴰⴷ ⵉⵍⵍⴼ ⵉ ⵜⵎⵟⵟⵓⴹⵜ ⵏⵏⵙ; ⵏⵜⵜⴰ ⴰⴷ ⵉⵜⵜⵣⵎⴰⵎⵏ ⵜⵓⵣⴰⵢⵄ; ⵏⵜⵜⴰ ⴰⴷ ⵉⵇⵇⴰⵔⵏ ⵜⵉⴱⵔⴰⵜⵉⵏ ⵉ ⴰⵢⵜ ⵍⵊⵎⴰⵄⵜ ⵏⵏⵙ. ⵍⴰ ⵜⴳⴳⴰⵏ ⴰⵢⵜ ⵍⵊⵎⴰⵄⵜ ⵉ ⵍⴼⵇⵉⵀ ⵛⵛⵕⵜ ⵍⴰ ⴰⵙ ⵜⴳⴳⴰⵏ ⵙⴰⵀⴼⵜ ⵏ ⵉⵎⵏⴷⵉ: ⵔⴱⴰⵄⵉⵏ ⵎⵓⴷ ⵏ ⵜⵎⵥⵉⵏ ⴷ ⵄⴰⵛⵔⵉⵏ ⵎⵓⴷ ⵏ ⵢⵉⵔⴷⵏ, ⴳⵉⵏ ⴰⵙ ⵜⴰⵄⵢⵢⴰⴷⵜ ⵙⴳ ⵡⵓⵍⵍⵉ ⵏ ⵜⵎⵣⴳⵉⴷⴰ, ⴳⵉⵏ ⴰⵙ ⵜⵉⵊⵎⴰⵄⵉⵢⵉⵏ ⵏ ⵡⵓⴷⵉ, ⴽⵓ ⵢⵓⵏ ⴰⵢⵏⵏⴰ ⵉⵥⵉ ⴳ ⵛⵕⴰⴹ ⵏ ⵡⵓⵙⵙⴰⵏ ⵍⴰ ⵜ ⵉⵙⵙⵏⴷⵓ, ⵉⴼⴽⵉ ⵜ ⵉ ⵟⵟⴰⵍⴱ, ⴳⵉⵏ ⴰⵙ ⵜⴰⴹⵓⴹⵜ, ⵡⵏⵏⴰ ⵖⵔ ⵜⵍⵍⴰ ⵄⴰⵛⵔⵉⵏ ⵏ ⵜⵅⵙⵉ ⵍⴰ ⴰⵙ ⵢⴰⴽⴽⴰ ⵢⵓⵜ ⵜⵉⵍⵉⵙⵜ ⴳⵉⵏ ⴰⵙ ⵜⵉⵡⵉⵣⵉ, ⵏⵉⵜⵜⵏⵉ ⴰⴷ ⵜ ⵉⴽⵔⵔⵣⵏ, ⵎⴳⵔⵏ ⵜ, ⵙⵔⵡⵜⵏ ⵜ, ⴼⴽⵉⵏ ⴰⵙ ⵜ ⴰⵢ ⴰⴷ ⴰⴷ ⵉⴳⴳⴰⵏ ⵛⵕⵟ ⵏ ⵟⵟⴰⵍⴱ. ⴰⴷⴷⴰⵢ ⵢⵉⵍⵉ ⵕⵎⴹⴰⵏ, ⵏⵜⵜⴰ ⴰⴷ ⵉⵜⵡⴰⴷⴷⴰⵏ ⴳ ⵍⵎⵖⵔⴱ, ⵏⵜⵜⴰ ⴰⴷ ⵜⵏ ⵉⵙⴼⴰⴼⴰⵏ ⵖⵔ ⵙⵙⵃⵓⵔ ⴰⴷⴷⴰⵢ ⴷ ⵉⵇⵔⵔⴱ ⵡⴰⵙⵙ ⵏⵜⵜⴰ ⴰⴷ ⴰⵙⵏ ⵉⵜⵉⵏⵉⵏ: « ⵙⵅⵙⵉⵢⴰⵜ ⵍⵄⴰⴼⵉⵜ » ⵏⵜⵜⴰ ⴰⴷ ⵉⵜⵜⴰⵡⵉⵏ ⵍⴼⴹⵕⴰⵜ. ⵟⵟⴰⵍⴱ ⵏⵏⴰ ⵖⵔ ⵍⵍⴰⵏ ⵉⵎⵃⴰⴹⴰⵕⵏ ⵍⴰ ⵉⵜⵜⴰⴼ ⵡⵉⵏⵏⴰ ⵖⵔ ⵓⵔ ⵍⵍⵉⵏ; ⵍⴰ ⴰⵙ ⵜⵜⴰⵡⵉⵏ ⴰⵎⴰⵏ, ⴷ ⵉⵙⵖⴰⵔⵏ, ⴷ ⵡⵓⵜⵜⵛⵉ ⵉⵥⵉⵍⵏ, ⵍⴰ ⴰⵙ ⵜⵜⴰⵡⵉⵏ ⵜⵉⴳⵍⴰⵢ ⴰⵙⵙ ⵏ ⵍⴰⵔⴱⴰⵄ; ⴰⴷⴷⴰⵢ ⵉⵅⵜⵎ ⴽⵔⴰ ⴷⵉⴽⵙⵏ ⵍⴰ ⴰⵙ ⵢⴰⴽⴽⴰ ⵍⴼⵜⵓⵃ ⵍⴰ ⴰⵙ ⵜⵜⵉⵏⵉⵏ ⵜⵃⵔⵉⵔⴰ, ⵓⵔ ⴷⴰ ⵇⵇⴰⵔⵏ ⵉⵎⵃⴰⴹⴰⵕⵏ ⴰⵙⵙ ⵏⵏⴰ ⴳ ⵉⵅⵜⵎ ⵢⵓⵏ ⴷⵉⴳⵙⵏ. ⵙⴰⵍⵖ ⵢⵓⵏ ⵓⵎⴰⵣⵉⵖ ⵅⴼ ⵜⵉⵔⴰⵎ ⵏ ⵍⴼⵇⵉⵀ ⵖⵓⵔⵙⵏ, ⵉⵏⵏⴰ ⵉⵢⵉ: « ⵏⴽⴽⵯⵏⵉ ⵓⵔ ⴷⴰ ⵏⵟⵟⴰⵎⵥ ⵍⴼⵇⵉⵀ ⵉ ⵜⵎⵣⴳⵉⴷⴰ ⵖⴰⵙ ⵅⴼ ⴽⵕⴰⴹ ⵍⵃⵕⵓⴼ: ⵃⴰ, ⵅⴰ, ⵙⵉⵏ. » ⵏⵏⵉⵖ ⴰⵙ: « ⵎⴰⴷ ⵉⴳⴰⵏ ⵃⴰ, ⵅⴰ, ⵙⵉⵏ, ⴰⴷ ⴽ ⵉⴱⴰⵔⵔⴽ ⵕⴱⴱⵉ? » ⵉⵏⵏⴰ ⵉⵢⵉ: « ⵍⵃⴰ, ⵃⵙⵙⵏ ⵍⵉ; ⵍⵅⴰ, ⵅⵢⵢⵟ ⵍⵉ; ⵙⵉⵏ, ⵙⵍⵍⴼ ⵍⵉ! » 28 - ⵜⴰⵎⵖⵔⴰ. ⴰⴷⴷⴰⵢ ⵜⵉⵔⵉ ⴰⴷ ⵜⴼⴼⵖ ⵜⵙⵍⵉⵜ ⵍⴰ ⴰⵙ ⵉⴳⴳⴰⵔ ⵎⴻⵎⵎⵉⵙ ⵏ ⵄⴰⵎⵎⵉⵙ ⴰⵄⴱⴰⵏ ⴰⵔ ⴷⵉⴳⵙ ⵜⴷⴷⵓ; ⴰⴷⴷⴰⵢ ⵜⴼⴼⵖ ⵍⴰ ⴰⵙ ⵜⴰⴽⴽⴰ ⴳⵉⵔⵛ, ⵏⵖ ⴷ ⵃⴰⵙⵙⴰⵏⵉ ⵏⵖ ⴷ ⴰⵔⵢⴰⵍ. ⵍⴰ ⵜⵜ ⵙⵏⵓⵢⵏ ⵉⵎⵙⵏⴰⵢⵏ ⴳ ⵜⴰⵔⵉⴽⵜ ⴽⴼⵉⵏ ⴰⵙ ⴰⵖⴰⵏⵉⵎ, ⵍⴰ ⵜ ⵜⵜⴰⵎⵥ ⴷⴰⵜ ⵏⵏⵙ, ⵢⵉⵍⵉ ⴷⵉⴳⵙ ⵜⵙⴷⴷⵉⵜ ⵏ ⵏⵏⵓⵡⴰⵕ, ⵉⵏⵉ ⴷⴼⴼⵉⵔ ⵏⵏⵙ ⵢⵓⵏ ⵍⵄⵉⵍ. ⵣⵓⵖⵔⵏⵜ ⴰⵙ ⵜⵉⵡⵜⵎⵉⵏ ⴽⵓ ⵜⴷⴷⵓⵏⵜ ⵜⵜⵉⵏⵉⵏⵜ: « ⵇⴷⵎⵏⴰ ⵊⴰⵀ ⵏⵏⴱⵉ; ⵎⵓⵃⴰⵎⵎⴷ ⵍⵄⴰⵔⴱⵉ. » ⵏⵖ ⴷ « ⵃⵔⵉⵢⴰⵜ ⵜⴰⴳⵎⴰⵔⵜ ⵢⴰⵖ ⵜ ⵓⵣⴰⵍ; ⴷⴷⴰ ⵎⵓⵏ ⴷ ⵍⵎⴰⵏ! » ⵙⵉⴽⵏ ⵜⵜ ⵉⴷ ⵉ ⵜⵎⵣⴳⵉⴷⴰ ⵍⴰ ⴰⵙ ⴷⵓⵕⵏⵜ ⴽⵕⴰⴹⵜ ⵍⵎⵕⵕⴰⵜ. ⴰⴷⴷⴰⵢ ⵜ ⵉⴷ ⵔⴰⵔⵉⵏ ⵖⵔ ⵙ ⵓⵅⴰⵎ ⵍⴰ ⴰⵙ ⴰⴽⴽⴰⵏ ⵉⵙⵓⵡⵉ ⵏ ⵍⴼⵉⵛⵉⵜ, ⵍⴰ ⵙⵉⵙ ⵉⵜⴳⴳⵔ ⵖⵔ ⵜⴼⵉⵔⴰⵙ, ⵍⴰ ⵜ ⵜⵍⴰⵇⴰⴹⵏ ⵎⴷⴷⵏ, ⵍⴰ ⵉⵜⴰⵡⵉ ⵢⵓⵏ ⵓⵎⵙⵏⴰⵢ ⵍⵏⴷⴼⴰⵄ ⵍⴰ ⵙⵉⵙ ⵉⵔⵣⵣⴰ ⴰⵖⴰⵏⵉⵎ ⵣⵓⴳⵣⵏⵜ ⵜⵉⵙⵍⵉⵜ, ⵢⴰⵙⵉ ⵜⵜ ⵓⵎⵙⵏⴰⵢ, ⴰⵔ ⵜⵜⵉⵏⵉⵏⵜ ⵜⵓⵜⵎⵉⵏ ⴷ ⵜⵔⴱⴰⵜⵉⵏ: « ⵔⵙ! ⵔⵙ! ⴰ ⵜⵉⵜⴱⵉⵔⵜ, ⴰⴷ ⵜⴰⵔⵓ ⵄⵛⵕⴰ ⵏ ⵉⵜⴱⵉⵔⵏ! » ⵜⴽⴼ ⴰⵙ ⵎⴰⵢⵙ ⵏ ⵓⵔⴳⴰⵣ ⵓⴷⵉ ⵉ ⵜⵙⵍⵉⵜ ⵍⴰ ⵙⵉⵙ ⵜⴰⵎⵙ ⴰⵃⵎⵎⴰⵔ. ⴰⵙⴽⴽⴰ ⵚⴱⴰⵃ ⵣⵉⴽ ⵍⴰ ⵖⵓⵔⵙ ⵜⴷⴷⵓⵏⵜ ⵜⵓⵜⵎⵉⵏ ⵍⴰ ⴰⵙ ⵜⵜⵉⵏⵉⵏⵜ: « ⵚⴱⴰⵃⵏⴰ! ⵓ ⵚⴱⴰⵃ ⴽⵎ ⴷ ⵍⵅⵉⵔ! ⴰ ⵍⴰⵍⵍⴰ! ⴰ ⵎⵓⵍⴰⵜⵉ! ⵜⴰⵣⴷⴰⵢⵜ ⵉ ⵡⴳⴳⴰ ⵏ ⵓⵖⴱⴰⵍⵓ! » ⵏⵖ ⴷ ⵍⴰ ⴰⵙ ⵜⵜⵉⵏⵉⵏⵜ: « ⴰ ⵍⴰⵍⵍⴰ ⴽⵎⵎ ⴰⴷ ⵉⴳⴳⴰⵏ ⵜⴰⵛⵏⵢⴰⵍⵜ ⵜⴰⵡⵔⴰⵖⵜ! ⵢⴰⵙⵉ ⴱⵓ ⵃⴷⴰⴷⵉ ⵅⴼ ⵉⵖⵉⵔ ⴰ ⵎⵓⵍⴰⵜⵉ! » ⵏⵖ ⴷ: « ⴰ ⵜⴰⵔⴱⴰⵜ ⵏ ⵉⵔⴱⴰⵏ ⴰⴷ ⴰⵎ ⵔⵣⵉⵖ! ⴰⴷ ⴰⵎ ⴹⵓⵕⵏ ⴰⵔ ⴷ ⵜⵇⵇⵏ ⵉⵡⴷⵊⴰⵏ! » 29 - ⴰⵙⵙ ⵏ ⵍⵄⴰⵏⵚⵕⵜ. ⴰⵙⵙ ⵏ ⵍⵄⴰⵏⵚⵕⵜ ⵍⴰ ⵏⵜⴱⵅⵅⴰⵔ ⵙ ⵉⵃⴰⵛⵍⴰⴼⵏ ⵛⴰⵔⵔⵉⵏ, ⴰⵔ ⴰⵙⵏ ⵏⵜⵜⵉⵏⵉ ⵍⵄⴰⵛⵓⴱⴰ ⵏ ⵍⵄⴰⵏⵚⵕⵜ. ⵍⴰ ⵏⵜⵜⴱⵅⵅⴰⵔ ⵉⵅⴰⵎⵏ ⴷ ⵍⵎⴰⵍ ⴷ ⵜⴰⴼⴼⵉⵡⵉⵏ, ⴷ ⵓⵔⵜⴰⵏ, ⵜⴰⴼⴰ ⵜⵉⵍⵉ ⴷⵉⴳⵙⵏ ⵍⴱⴰⵕⴰⴽⴰ. ⵍⴰ ⵏⵜⵜⴳ ⵍⴱⵏⴷⵇ ⴷ ⵡⵓⴷⵉ ⴷ ⵓⵖⵔⵓⵎ. ⵍⴰ ⵜⵎⵊⵎⴰⵄⴰⵏ ⵎⴷⴷⵏ ⴳ ⵜⵎⵣⴳⵉⴷⴰ, ⴽⵓ ⵢⵓⵏ ⵍⴰ ⵉⵜⵜⴰⵡⵉ ⵙⴳ ⵜⵅⴰⵎⵜ ⵏⵏⵙ ⵍⴱⵏⴷⵇ, ⴷⴰ ⵛⵛⵉⵏ ⵜ ⵎⴷⴷⵏ. ⵍⴰ ⵜⵜⴰⵎⵏⵜ ⵜⵓⵜⵎⵉⵏ ⵜⵉⵎⵏⴰⴼⵄⵉⵏ ⵏ ⵉⵣⴳⴰⵔⵏ ⵉ ⵓⵅⴰⵎ ⵜⴰⴼⴰ ⵓⵔ ⴷⵉⴳⵙ ⵜⵉⵍⵉ ⵜⵓⵏⵢⴰ. ⵉⴹ ⵏ ⵍⵄⴰⵏⵚⵕⵜ ⵍⴰ ⵙⵙⵏⵙⴰⵏ ⵜⵉⵍⵣⴷⵉⵜ ⵏ ⵜⴰⴹⵓⴹⵜ ⴰⴼⵍⵍⴰ ⵏ ⵓⵅⴰⵎ ⵎⵛ ⵜⴼⴼⵓ ⵜⵎⵖ ⵙ ⵏⵏⴷⴰ ⵍⴰ ⵜⵉⵏⵉⵏ ⴰⴷ ⵉⵚⵎⵎⵉⴹ ⵓⵙⴳⴳⵯⴰⵙ, ⵢⵉⵍⵉ ⴷⵉⴳⵙ ⵓⵏⵥⴰⵕ; ⵎⵛ ⵜ ⵉⵜⴼⴼⵓ ⵜⵣⵡⴰ ⵍⴰ ⵜⵜⵉⵏⵉⵏ ⵓⵔ ⵉⵚⵎⵎⵉⴹ ⴽⵔⴰ ⵏ ⵓⵙⴳⴳⵯⴰⵙ ⴰⴷ ⴷⵉⴳⵙ ⵜⵉⵍⵉ ⵜⴰⵖⴰⵔⵜ. 30 - ⵜⴰⵥⵓⴹⴰ ⵏ ⵏⵏⴱⵉ. ⴰⴷⴷⴰⵢ ⵉⵍⵓⵍ ⵡⴰⵢⵢⵓⵔ ⵏ ⵍⵎⵉⵍⵓⴷ, ⵍⴰ ⵜⵜⵊⵎⴰⵄⵏⵜ ⵜⵛⵉⵔⵔⴰⵜⵉⵏ ⴰⵎⴰⵏ ⴳ ⵢⵓⵜ ⵜⵣⵍⴰⴼⵜ; ⴽⵓ ⵢⵓⵜ ⵍⴰ ⵜⵜⴰⵡⵉ ⵍⵃⴰⵇⵇ ⵏⵏⵙ ⴳ ⵜⴳⵔⴰ. ⴰⴷⴷⴰⵢ ⵜⵄⵎⵎⵕ ⵜⵣⵍⴰⴼⵜ ⴰⵡⵉⵏⵜ ⴷ ⵜⴰⵃⴱⴱⵉⵜ, ⵙⵓⴳⴷⵎⵏ ⵜⵜ, ⴳⵉⵏ ⵜⵜ ⵊⴰⵊ ⵏ ⵡⴰⵎⴰⵏ, ⵜⴰⵙⵉ ⵢⵓⵜ ⴷⵉⴳⵙⵏⵜ ⵢⵓⵏ ⵓⴽⵛⵛⵉⴹ, ⴷⴰ ⵜⴱⴷⵓ ⴰⵔ ⵜⴽⴽⴰⵜ ⵜⴰⵃⴱⴱⵉⵜ ⵏⵏⴰ ⴰⵔ ⵜⵜⵉⵏⵉ ⵏⵜⵜⴰⵜ ⴷ ⵔⵔⵉⴼ ⵏⵏⴰ ⵜⵜ ⵉⵡⴰⵍⴰⵏ: « ⵜⴰⵥⵓⴹⴰ ⵏ ⵏⵏⴱⵉ ⵡⵏⵏⴰ ⴽⵯⵏⵜ ⵉⵃⵓⴱⴱⴰⵏ! » ⴰⵔ ⵖⵉⴼⵙ ⵉⵜⵜⵔⴰⵔ ⵔⵔⵉⴼ ⵏⵏⴰ ⵢⴰⴹⵏⵉⵏ ⴰⵔ ⵉⵜⵜⵉⵏⵉ: « ⴰ ⵍⵙⴰⵙ ⵏ ⵡⴰⵡⴰⵍ ⵙⵉⴷⵏⴰ ⵎⵓⵃⵎⵎⴰⴷⵉⵏ! » ⵏⵖ ⴷ ⴰⵔ ⵉⵜⵉⵏⵉ ⵢⵓⵏ ⵔⵔⵉⴼ: « ⴰ ⵡⴰ ⵍⵎⵓⵍⵓⴷ ⴰ ⵡⴰ ⴰⴽ ⴷ ⵉⴳⴰⵏ ⴰⵄⵓⴽⴽⴰⵣ ⴳ ⵓⴼⵓⵙ! » ⴰⵔ ⵖⵉⴼⵙ ⵉⵜⵜⵔⴰⵔ ⵡⴰⵏⵏ ⵢⴰⴹⵏⵉⵏ: « ⴰ ⵍⵎⵓⵍⵓⴷ ⴰⴷⵉⵙ ⵜⵏⵖⵍⵓⴷ ⵜⵉⴳⵯⵎⵎⴰ ⴳ ⵡⴰⵙⴽⴰⵔ! » ⴰⴷⴷⴰⵢ ⵇⵔⴱⵏⵜ ⴰⴷ ⴽⵎⵎⵍⵏⵜ, ⵉⴱⴷⵓ ⵢⵓⵏ ⵔⵔⵉⴼ ⴰⵔ ⵉⵜⵜⵉⵏⵉ: « ⴰ ⵎⵔ ⵓⴼⵉⵏ ⵏⵙⵓⴽ ⴰⵔⴷⵉ, ⵉⴹ ⴰⴷ ⵉⵍⵓⵍ ⵏⵏⴱⵉ! » ⴰⵔ ⵖⵉⴼⵙ ⵉⵜⵔⴰⵔ ⵡⴰⵏⵏ ⵢⴰⴹⵏⵉⵏ: « ⴰⴷ ⴰⵙ ⵀⴷⵓⵖ ⴰⵡⵔⴰⵙ ⵉ ⵎⵓⵃⴰⵎⵎⴰⴷ ⴱⵓ ⴼⴰⴹⵎⴰ! » ⴰⴷⴷⴰⵢ ⵜⴽⵔⵏⵜ, ⴽⵓ ⵢⵓⵜ ⵍⴰ ⵉⵜⴰⵡⵉ ⵜⴰⴳⵔⴰ ⵏⵏⵙ ⵙ ⵍⵃⴰⵇⵇ ⵏ ⵡⴰⵎⴰⵏ, ⵍⴰ ⵙⵉⵙ ⵙⵏⵉⴼⵙⵏⵜ ⴰⵅⴰⵎ ⴷ ⵉⵣⴳⴰⵔⵏ ⴷ ⵡⵓⵍⵍⵉ. ⵎⵛ ⵉⵇⵉⵎ ⴽⵔⴰ ⴳⵉⵏ ⵜ ⴳ ⵓⵇⵍⵍⴰⵍ ⵏ ⵡⴰⵎⴰⵏ ⴰⵔ ⴰⵙⴽⴽⴰ ⵏⵏⵙ ⵍⴰ ⴷⵉⴳⵙ ⵜⵙⴰⵍⵍⴰⵢⵏⵜ ⴰⴼⵜⵜⴰⵍ. 31 - ⴰⵣⵔⴼ ⵏ ⴱⵏⵉ ⵎⵟⵉⵕ. ⴰⴷⴷⴰⵢ ⴳⵉⵏ ⵎⴷⴷⵏ ⴰⵎⵖⴰⵔ ⵏ ⵜⵓⵢⴰ, ⴳⵉⵏ ⵉⵃⵎⵎⴰⵍⵏ ⵏⵏⵙ, ⵍⴰ ⵉⵜⵇⵇⵏ ⵓⵎⵖⴰⵔ ⵅⴼ ⵜⵇⴱⵉⵍⵜ ⴰⵣⵔⴼ, ⵍⴰ ⴰⵙⵏ ⵉⵜⵉⵏⵉ: 1 - ⵡⵏⵏⴰ ⵢⵓⵜⵏ ⵢⵓⵏ ⵙ ⵓⴱⴰⵔⵉⵇ, ⴰⴷ ⵉⴽⴼ ⵅⵎⵙⴰ ⴷ ⵡⵓⵍⵍⵉ, ⴽⵓ ⴰⴹⴰⴹ ⵙ ⵜⵉⵏⵏⵙ. 2 - ⵡⵏⵏⴰ ⵎⵉ ⵉⵜⵓⵙⵉⵖ ⵍⵄⴰⵕ, ⴰⴷ ⵢⴰⵡⵉ ⴰⵎⵓⵔ ⵉⵜⵉⵜⵛ ⴰⵙ, ⴰⴷ ⵢⴰⵎⵥ ⵍⵄⴰⵕ ⵄⴰⵛⵕⴰ ⴷ ⵡⵓⵍⵍⵉ ⵏⵖ ⴷ ⴰⴷ ⵉⵎⵎⵜ, ⵏⵖ ⴷ ⴰⴷ ⵉⵏⵖ. 3 - ⵡⵏⵏⴰ ⵉⵙⵖⵓⵢⵢⵉⵏ ⵅⴼ ⵜⵎⵟⵟⵓⴹⵜ ⵏⵏⵙ, ⵎⵛ ⵉⵙⵉⴽⴽⵍ ⴰⵔⴳⴰⵣ ⴰⴷ ⵜⵜ ⵢⵓⵜ, ⴰⴷ ⵜ ⵉⵏⵖ; ⵓⵔ ⵜⵜ ⵉⵙⵉⴽⴽⵉⵍ, ⵉⵍⵉⵏ ⵖⵓⵔⵙ ⵛⵛⵀⵓⴷ ⴰⴷ ⵢⴰⵎⵥ ⵜⴰⵔⴷⴰ, ⵎⵄⴰⵏⴰ ⵎⵏⴰⵚⴼⴰ ⴳ ⵍⴼⵔⴰ. 4 - ⵡⵏⵏⴰ ⵉⵕⵥⴰⵏ ⵜⵓⵖⵎⵙⵜ ⵉ ⴽⵔⴰ, ⵍⴰ ⵢⴰⴽⴽⴰ ⵅⵎⵙⴰ ⴷ ⵡⵓⵍⵍⵉ. 5 - ⵡⵏⵏⴰ ⵉⵙⵜⵓⵔⵙⵏ ⴽⵔⴰ, ⵉⴳ ⴰⵙ ⴰⵣⵎⵎⵓⵍ ⴳ ⵓⴷⵎ, ⵍⴰ ⵢⴰⴽⴽⴰ ⵙⵏⴰⵜ ⵏ ⵡⵓⵍⵍⵉ. 6 - ⵡⵏⵏⴰ ⵉⴱⴱⵉⵏ ⴰⴼⵓⵙ ⵏⵖ ⴷ ⴰⴹⴰⵕ ⵉ ⴽⵔⴰ, ⵍⴰ ⵢⴰⴽⴽⴰ ⵕⵕⴱⴰⵄ ⴳ ⴷⴷⵉⵢⵜ. 7 - ⵡⵏⵏⴰ ⵉⵄⵎⴰⵏ ⵜⵉⵟⵟ ⵉ ⴽⵔⴰ, ⵍⴰ ⵢⴰⴽⴽⴰ ⵎⵏⴰⵚⴼⴰ ⴳ ⴷⴷⵉⵢⵜ. 8 - ⵡⵏⵏⴰ ⵉⵏⵇⵇⵔ ⴰⴷ ⵢⵓⵜ ⴽⵔⴰ, ⵓⵔ ⴰⵙ ⵜⴽⴽⵔ ⵍⵄⴰⵎⴰⵔⵜ, ⵍⴰ ⵢⴰⴽⴽⴰ ⵎⵏⴰⵚⴼⴰ ⴳ ⴷⴷⵉⵢⵜ. 9 - ⵡⵏⵏⴰ ⵉⵔⵡⵍⵏ ⵉ ⴽⵔⴰ ⵙ ⵜⵎⵟⵟⵓⴹⵜ ⵏⵏⵙ, ⵍⴰ ⵉⵇⵇⴰⵔ ⵓⵎⵖⴰⵔ ⵉ ⵉⵃⵎⵎⴰⵍⵏ, ⵍⴰ ⴰⵙⵏ ⵉⵜⵜⵉⵏⵉ ⴰⴷ ⵉⴼⵔⵓ ⵙ ⵍⵄⴰⴷⴷⴰ ⵏⵏⴰ ⵉⵍⵍⴰⵏ ⴳⵔⴰⵙⵏ. 10 - ⵡⵏⵏⴰ ⵢⵓⴽⵔⵏ, ⵎⵛ ⵖⵉⴼⵙ ⵜⴷⵀⴰⵔ ⵜⵓⴽⴽⵕⴹⴰ, ⵍⴰ ⵢⴰⴽⴽⴰ ⵄⴰⵛⵕⴰ ⴷ ⵡⵓⵍⵍⵉ ⵍⵅⴹⵉⵜ, ⴰⴷ ⵉⵅⵍⵍⵚ ⵏⵏⴰ ⴷ ⵢⵉⵡⵉ; ⵎⵛ ⵓⵔ ⵖⵉⴼⵙ ⵜⴷⵀⵉⵕ ⴽⵔⴰ ⵏ ⵜⵓⴽⴽⵕⴹⴰ, ⵍⴰ ⵢⴰⴽⴽⴰ ⵄⴰⵛⵕⴰ ⴷ ⵉⵎⴳⵉⵍⵍⴰ. 11 - ⵡⵏⵏⴰ ⵉⵏⵖⴰⵏ ⴽⵔⴰ, ⵍⴰ ⵖⵉⴼⵙ ⵉⵜⵇⵇⵏ ⵓⵎⵖⴰⵔ ⴰⴷ ⵉⴼⴼⵖ ⵜⴰⵎⴰⵣⵉⵔⵜ, ⴽⴼⵉⵏ ⵍⵀⵍ ⵏⵏⵙ ⵜⴱⵔⵉⵜ ⵃⵎⴰ ⴰⴷ ⵇⵉⵎⵏ ⵏⵜⵜⵏⵉ ⵓⵔ ⵔⵓⴳⴳⵍⵏ; ⵏⵜⵜⴰ ⵍⴰ ⵉⵔⵓⴳⴳⵍ ⴰⵔ ⵉⵅⵍⵍⵚ ⴷⴷⵉⵢⵜ ⵏⵖ ⴷ ⵏⵖⵉⵏ ⵜ. 12 - ⵡⵏⵏⴰ ⵉⵔⴳⵎⵏ ⴽⵔⴰ ⴰⴷ ⵉⴽⴼ ⴰⵃⵓⵍⵉ ⴷ ⵍⵅⴹⵉⵜ. 13 - ⵡⵏⵏⴰ ⵉⵙⵙⵅⵙⵔⵏ ⵜⴰⵄⵔⵔⵉⵎⵜ, ⵍⴰ ⵖⵉⴼⵙ ⵉⵜⵇⵇⵏ ⵓⵎⵖⴰⵔ ⴰⴷ ⵜⵜ ⵢⴰⵡⵍ, ⵏⵖ ⴷ ⴰⴷ ⵉⴽⴼ ⵍⴼⵔⴰ ⵉ ⵍⵀⵍ ⵏⵏⵙ, ⴷⴰ ⵜⵄⴰⵢⴷ ⵏⵜⵜⴰⵜ ⵖⵔ ⵍⵀⵍ ⵏⵏⵙ. 14 - ⵢⵓⵜ ⵜⵇⴱⵉⵍⵜ ⴷ ⵢⵓⵜ ⵜⵇⴱⵉⵍⵜ ⵢⴰⴹⵏⵉⵏ ⴳⴰⵏ ⵍⵀⵏⴰ ⴳⵔⴰⵙⵏ, ⵍⴰ ⵉⵜⴽⴽⵔ ⴽⵔⴰ ⵉⵡⵜ ⵅⴼ ⵡⵏⵏⴰ ⴳⴰⵏⵉⵏ ⵍⵀⵏⴰ, ⵍⴰ ⵖⵉⴼⵙⵏ ⵉⵜⵇⵇⵏ ⵓⵎⵖⴰⵔ: « ⵡⵏⵏⴰ ⵉⵖⴷⵔⵏ ⴳ ⵍⵀⵏⴰ, ⵍⴰ ⴰⵙ ⵜⵜⴰⵡⵉⵏ ⵜⴰⵎⵟⵟⵓⴹⵜ ⵏⵏⵙ. ⴽⴽⵙⵏ ⴰⵙ ⴰⵣⵣⴰⵔ ⵊⴰⵊ ⵏ ⵉⵊⵎⵓⵄⵏ. » ⴽⴽⵙⵏ ⴰⵙ ⴰⵣⵣⴰⵔ ⴰⵔ ⵜⵜⵉⵏⵉⵏ: « ⵛⴰⵀⴷⴰⵜ ⵅⴼ ⵡⴰ, ⵀⴰⵜⵉ ⵏⵏ ⵉⵖⴷⵔ ⴳ ⵍⵀⵏⴰ. » 15 - ⵡⵏⵏⴰ ⵉⵕⵥⴰⵏ ⵜⵓⵖⵎⴰⵙ ⵙⴳ ⵍⵃⵔⴰⵔⴰⵜ ⵉ ⴽⵔⴰ, ⵍⴰ ⵢⴰⴽⴽⴰ ⴰⵣⴳⵔ ⴰⵔⴱⴰⵄ ⵛⴱⵉ ⵍⵄⵉⴱ ⴰⴷ ⵉⴳⴰ. 16 - ⵎⵛ ⵉⵕⵥⴰ ⴰⵣⵔⴳ, ⵍⴰ ⵢⴰⴽⴽⴰ ⴰⵄⵊⵎⵉ. 17 - ⵡⵏⵏⴰ ⵉⵔⴳⵎⵏ ⵍⵄⴰⵕ, ⵍⴰ ⵢⴰⴽⴽⴰ ⴰⵃⵓⵍⵉ ⵏ ⵜⵓⵡⵔⵖⵉⵡⵉⵏ. 18 - ⵡⵏⵏⴰ ⵢⵓⵜⵏ ⵍⵄⴰⵕ ⴳ ⵓⴷⵎ ⴰⴷ ⴰⵙ ⵉⴳ ⵍⵄⵉⴱ, ⵍⴰ ⵉⵜⵜⴰⵎⵥ ⵓⵍⵍⵉ, ⵍⴰ ⵜⵏ ⵉⴷⵔⵔⵙ ⴰⵔ ⴰⵙⵔⴰⴳ ⵓⵔ ⵉⵜⵜⴰⵏⵏⴰⵢ ⴰⵣⵎⵎⵓⵍ. 19 - ⵍⵄⴰⵕ ⵏ ⵜⵉⵣⵎⴰⵎ ⵎⵛ ⵉⵡⵜ ⴽⵔⴰ ⵍⵄⴰⵕ, ⵍⴰ ⵜⵃⴰⵙⴰⴱⵏ ⵜⵓⵙⵇⵉⵏ ⵏ ⵜⵅⴰⵎⵜ; ⴽⵓ ⵜⴰⵙⵇⵏⵜ ⵙ ⵄⴰⵛⵕⴰ ⴷ ⵡⵓⵍⵍⵉ, ⵍⴰ ⴰⵙ ⵜⵜⵉⵏⵉⵏ ⵍⵄⴰⵕ ⵏ ⵜⵉⵣⵎⴰⵎ. 20 - ⵎⵛ ⵢⵓⵎⵉⵥ ⵢⵓⵏ ⵢⵓⵏ, ⴷⴰ ⵉⵏⵏⴰ ⴰⵙ: « ⵉⴽⵙⴰ ⵉⵢⵉ ⴼⵍⴰⵏ » ⴷⴰ ⵉⵡⵡⵜ ⵜ, ⵉⴼⴼⵖ ⵉⴷ ⵙ ⵜⵉⵟⵟ ⴰⴷ ⵉⵏⵏⴰ, ⴰⴷ ⵉⴽⴼ ⵄⴰⵛⵕⴰ ⴷ ⵡⵓⵍⵍⵉ. 21 - ⵎⵛ ⵉⵣⴹⵖ ⵢⵓⵏ ⵖⵔ ⵢⵓⵏ ⵉⴽⵙⴰ ⴰⵙ, ⴷⴰ ⵉⵔⵡⵍ ⴰⵙ ⵢⵓⵏ ⵙ ⵜⵎⵟⵟⵓⴹⵜ ⵏⵏⵙ ⵓ ⵍⵀⵍ ⵏ ⵡⵏⵏⴰ ⵉⴽⵙⵙⴰⵏ, ⵀⴰⵜⵉ ⵏⵏ ⵉⵙⵉⵖ ⴰⵙ ⵍⵄⴰⵕ. ⵍⴰⵣⵎ ⴰⴷ ⵜⵄⴰⵢⴷ ⵜⵎⵟⵟⵓⴹⵜ ⵖⵔⵙ ⴰⵔⴳⴰⵣ ⵏⵏⵙ, ⴷⴰ ⵉⵙⵕⵃⵍ ⵜⵜ. 22 - ⵉⴹⵕⴼⵉ - ⵜⵓⵙⵉⴷ ⴰⵎⵓⵔ ⵉ ⴽⵔⴰ, ⴷⴰ ⵉⴷⴷⵓ ⴷ ⵢⵓⵏ ⵉⵄⴰⵟⵟⵕ ⵖⵉⴼⵙ, ⵉⵡⵜ ⵜ ⵓⵔ ⴰⵙ ⵜⴽⴽⵔ ⵍⵄⴰⵎⴰⵕⵜ, ⵀⴰ ⵜ ⵓⵔ ⵉⴷⴷⵉⵔ, ⵓⵔ ⵉⵎⵎⵓⵜ; ⵎⴰⴷ ⵉⴳⴰⵏ ⵍⵄⴰⵕ ⵏⵏⵙ? ⵎⴻⵎⵎⵉⴽ ⵍⴰ ⵜ ⵉⵜⵜⵔⵀⴰⵏ, ⴷⴰ ⵉⴷⴷⵓ ⴰⴷ ⵜ ⵉⴷⵍⵍⴻⵍ, ⵉⴷⴷⵓ ⴷ ⵢⵓⵏ ⵉⵛⵔⵀ ⴽ ⵉⴽⴼ ⴰⵙ ⵄⴰⵛⵕⴰ ⵏ ⵡⴰⵔⵢⴰⵍ, ⵢⵓⵏ ⵢⴰⴹⵏⵉⵏ ⵕⴱⵄⵉⵏ, ⴰⵔ ⵢⵓⵇⴼ, ⵜⵛⴼⵄⴰⴷ ⵛⴳ ⵛⵛⵉⵍ ⴰⵙ. 32 - ⴰⵎⵖⴰⵔ ⵏ ⵜⵓⴳⴰ. ⴰⴷⴷⴰⵢ ⵉⵔⵉⵏ ⵉⵇⴱⵉⵍⵏ ⴰⴷ ⵖⴰⵡⵖⵏ ⵍⴰ ⵜⵜⵊⵎⵓⵄⵏ; ⴽⵓ ⵉⵖⵙ ⵍⴰ ⴷⵉⴳⵙ ⵜⴷⴷⵓⵏ ⵙⵉⵏ ⵉⵅⴰⵜⴰⵔⵏ, ⵍⴰ ⵜⵎⴹⴰⴽⴰⵕⵏ ⵉⵏⴳⵔⴰⵜⵙⵏ, ⵍⴰ ⵜⵜⵉⵏⵉⵏ: « ⵎⴰⴷ ⵏⵜⴳⴳⴰ ⴷ ⴰⵎⵖⴰⵔ ⵏ ⵜⵓⴳⴰ? » ⴽⵓ ⵢⵓⵏ ⵍⴰ ⵉⵜⵜⵉⵏⵉ ⴰⴷ ⵏⴳ ⴼⵍⴰⵏ; ⵎⵛ ⵎⵙⴰⵙⴰⵏ ⵖⵉⴼⵙ ⵍⴰ ⵜ ⵜⴳⴳⴰⵏ ⴷ ⴰⵎⵖⴰⵔ; ⵎⵛ ⵓⵔ ⵖⵉⴼⵙ ⵎⵙⴰⵙⴰⵏ ⵍⴰ ⵜⵅⵟⴰⵕⵏ ⵙⵉⵏ ⵏⵖ ⴷ ⴽⵕⴰⴹ ⵉⵅⴰⵜⴰⵔⵏ, ⴳⵔⵏ ⴰⵙⵏ ⵉⵍⴰⵏ, ⵡⵏⵏⴰ ⴳ ⵜⵓⵙⵙⴰ ⵉⴳⴰ ⴰⵎⵖⴰⵔ. ⴷⴰ ⵉⵏⴽⵔ ⴽⵓ ⵢⵓⵏ ⴳ ⵡⵉⵏⵏⴰ ⵃⴰⴹⵕⵏⵉⵏ, ⵉⴽⴽⵙ ⵜⵓⵎⵎⵉⵥⵜ ⵏ ⵜⵓⴳⴰ ⵉⴳⵔ ⴰⵙ ⵜⵜ ⴳ ⵡⵉⴳⵡⴰⵍ ⵏⵏⵙ ⵏⵖ ⴷ ⵍⴰ ⴰⵙ ⵉⵜⵜⴰⵎⵙ ⵉ ⵓⵣⵏⵏⴰⵕ ⵏⵏⵙ ⵍⴰ ⴰⵙ ⵉⵜⵜⵉⵏⵉ: « ⵀⴰ ⵏⵏ ⵜⵓⴳⴰ ⵉⵏⵓ! » ⴽⵓ ⵉⵖⵙ ⵍⴰ ⴰⵙ ⵢⴰⴽⴽⴰ ⵍⵡⵇⵜ ⵍⵍⵉ ⴰⵎⴰⵙⴰⵢ ⵏⵏⵙ. ⵍⴰ ⵉⵜⵜⴷⴷⵓ ⵓⵎⵖⴰⵔ ⴷ ⵉⵎⴰⵙⴰⵢ ⵏⵏⵙ ⴰⵔ ⵜⵜⵔⴰⵄⴰⵏ ⵉⵎⵉⵣⴰⵔ ⵏⵏⴰ ⴳ ⵣⴹⵖⵏ ⵉⴳⵣⴷⵉⵡⵏ. ⴰⴷⴷⴰⵢ ⵙⵔⵙⵓⵏ ⵉⵎⵉⵣⴰⵔ, ⵍⴰ ⵉⵄⵍⵍⵎ ⵉⵎⴰⵙⵙⴰⵢⵏ ⵏⵏⵙ ⵙ ⵕⵕⵃⵉⵍ, ⵍⴰ ⵉⵙⴽⵔ ⵓⴱⵔⵔⴰⵃ ⵍⴰ ⴰⵙⵏ ⵉⵜⵜⵉⵏⵉ: « ⵍⴰ ⵉⵍⵍⴰⵀ ⵉⵍⴰ ⵍⵍⴰⵀ ⵎⵓⵃⴰⵎⵎⴰⴷ ⵕⵚⵓⵍ ⵍⵍⴰⵀ, ⵉⵏⵏⴰ ⴰⵡⵏ ⵓⵎⵖⴰⵔ ⴰⵙⴽⴽⴰ ⵕⵕⵃⵉⵍ; ⴷ ⵖⵉ ⴽⵓ ⵢⵓⵏ ⵢⴰⵎⵥ ⵉⴼⵓⵍⵍⵓⵙⵏ ⵉⴹ ⴰⴷ, ⵡⵏⵏⴰ ⵓⵔ ⵉⵔⵃⵉⵍⵏ ⴰⴷ ⴰⵙ ⵏⵙⵙⵖⵓⵙ ⵜⴰⵅⴰⵎⵜ ⵏⵏⵙ! » ⵍⴰ ⵉⵜⵜⵕⵃⴰⵍ ⵓⵎⵖⴰⵔ ⵏⵜⵜⴰ ⴷ ⴰⵎⵣⵡⴰⵔⵓ, ⴷⴰ ⵜⵜⴹⴼⵓⵕⵏ ⵜ ⵍⵀⵍ ⵏⵏⵙ, ⴷⴰ ⵜⵜⴹⴼⵓⵕⵏ ⵜ ⵡⵉⵏⵏⴰ ⵢⴰⴹⵏⵉⵏ. ⵍⴰ ⵉⵜⵜⴷⴷⵓ ⵓⵎⵖⴰⵔ ⴷ ⵉⵎⴰⵙⵙⴰⵢⵏ ⵏⵏⵙ ⴷⴰⵜ ⵏ ⵎⴷⴷⵏ. ⴰⴷⴷⴰⵢ ⵏⵏ ⴰⵡⴹⵏ ⵉⵎⵉⵣⴰⵔ ⵏⵏⴰ ⵙⵙⵕⵚⴰⵏ, ⴽⵓ ⵜⵉⴳⵎⵎⵉ ⵍⴰ ⴰⵙ ⵙⵏⵄⴰⵜⵏ ⴰⵢⵏⵏⴰ ⴳ ⵜⵣⴷⵖ; ⴰⴷⴷⴰⵢ ⵙⵙⵕⵚⵓⵏ ⵜⵉⴳⵓⵎⵎⴰ ⵉⴱⵏⴰⵏ ⵉⵅⴰⵎⵏ ⵍⴰ ⵙⴽⵔⵏ ⵉⵔⵇⵇⴰⵙⵏ ⴰⵔ ⵜⵄⴰⵙⵙⴰⵙⵏ ⵅⴼ ⵉⴱⵔⴷⴰⵏ ⴰⴷ ⵓⵔ ⴷ ⵉⴷⴷⵓ ⴽⵔⴰ ⴳ ⵉⵇⴱⵉⵍⵏ ⵏⵏⴰ ⵢⴰⴹⵏⵉⵏ ⴰⴷ ⵖⵉⴼⵙⵏ ⵉⵡⵜ; ⵏⵖ ⴷ ⵎⵛ ⵔⴰⵏ ⵏⵉⵜⵜⵏⵉ ⴰⴷ ⵓⵜⵏ ⵅⴼ ⴽⵔⴰ ⵍⴰ ⴰⵙⵏ ⵉⵄⵍⵍⵎ ⵓⵎⵖⴰⵔ ⵍⴰ ⴰⵙⵏ ⵉⵜⵜⵉⵏⵉ: « ⴰⵙⵙ ⵡⴰⵢ ⴼⵍⴰⵏ, ⴰⴷ ⵏⵡⵜ ⵅⴼ ⴰⵢⵜ ⴼⵍⴰⵏ, ⵡⵏⵏⴰ ⵓⵔ ⴷ ⵉⴷⴷⵉⵏ ⴰⴷ ⵏⴽⴽⵙ ⴰⵣⵣⴰⵔ ⵉ ⵜⵎⵟⵟⵓⴹⵜ ⵏⵏⵙ, ⵏⵖⵎⵓ ⴰⵙ ⵜⴰⵎⵉⵥⴰⵕⵜ ⵏⵏⵙ ⴳ ⵍⵃⵏⵏⴰ! » ⴷⴷⵓⵏ ⵇⴰⵃ, ⵉⵎⵏⴰⵢⵏ ⴷ ⵉⵜⵔⵔⴰⵙⵏ ⴰⴷ ⵓⵡⵜⵏ ⵅⴼ ⵡⵉⵏⵏⴰ ⴰⵅⴼ ⵄⴰⵡⵍⵏ, ⵜⵎⵓⵏ ⴷⵉⵙⵏ ⵢⵓⵜ ⵜⵎⵟⵟⵓⴹⵜ ⵏⵖ ⴷ ⵙⵏⴰⵜ, ⴽⵓ ⵜⵎⵟⵟⵓⴹⵜ ⵜⵉⵍⵉ ⵖⵓⵔⵙ ⵜⴰⴳⵔⴰ ⵏ ⵍⵃⵏⵏⴰ ⵜⵔⵡⴰ, ⵡⵏⵏⴰ ⵉⵔⵡⵍⵏ ⵣⵉ ⵍⴱⴰⵕⵓⴹ, ⵍⴰ ⵜ ⵜⵔⵓⵛⵛⵓ ⵙ ⵍⵃⵏⵏⴰ ⴰⵔ ⵜⵙⵖⵓⵢⵢⵓ ⵖⵉⴼⵙ ⴰⵔ ⴰⵙ ⵜⵜⵉⵏⵉ: « ⵄⴰⵢⴷ, ⵄⴰⵢⴷ ⴰ ⴰⵎⴷⴷⴰⵍⵓ, ⴰⴷ ⴽ ⵉⴷⵍⵍⴰ ⵕⴱⴱⵉ! » ⴰⵔ ⵜⵏⵀⴰⵎ ⵅⴼ ⵡⵉⵏⵏⴰ ⵢⴰⴹⵏⵉⵏ ⴰⵔ ⴰⵙⵏ ⵜⵉⵏⵉ: « ⴰⵢⵡⴰⵜ, ⴰⵢⵡⴰⵜ ⴰ ⵉⵣⵎⴰⵡⵏ ⴰⴷ ⴽⵯⵏ ⵉⵏⵚⵕ ⵕⴱⴱⵉ ⵅⴼ ⵡⴰⵔⵔⴰⵡ ⵏ ⵍⵃⵕⴰⵎ! » ⴰⵔ ⵜⵙⵖⵓⵔⵓⵜ; ⴰⴷⴷⴰⵢ ⵄⴰⵢⴷⵏ ⵎⴷⴷⵏ ⵣⵉ ⵍⴱⴰⵕⵓⴹ ⵍⴰ ⵉⵜⵜⴰⵣⵏ ⵓⵎⵖⴰⵔ ⵖⵔⵙ ⴰⵎⴰⵙⴰⵢ ⴷ ⵡⵏⵏⴰ ⵉⵔⵡⵍⵏ, ⵉⵏⵉ ⵓⵎⵖⴰⵔ ⵉ ⵉⵎⴰⵙⴰⵢⵏ: « ⵎⴰⴷ ⴳⴰⵏ ⵡⵉⵏⵏⴰ ⵉⵔⵡⵍⵏ ⵣⵉ ⵍⴱⴰⵕⵓⴹ ⵢⴰⴷⴷⵊ ⵍⵀⵍ ⵏⵏⵙ ⴰⵔ ⵜⵎⵜⴰⵜⵏ? ⴳ ⴷⵖⵉ ⵔⵉⵖ ⴰⴷ ⵙⵓⵖⵖ ⴰⵣⵏⵏⴰⵔ ⵉ ⵓⵎⴰⵙⴰⵢ ⵏⵏⵙ, ⵏⴽⴽⵙ ⴰⵣⵣⴰⵔ ⵉ ⵜⵎⵟⵟⵓⴹⵜ ⵏⵏⵙ, ⵏⵜⵛ ⵍⵎⴰⵍ ⵏⵏⵙ ⵜⴰⴼⴰ ⴰⴳⵓⴷ ⵢⵓⵏ ⵓⵔ ⵙⴰⵔ ⵉⵜⵄⴰⵡⴰⴷ, ⵀⴰ ⵏⵏ ⴰⴳⵓⴷ ⵍⵍⵉ ⵓⵔ ⵜⴰⵡⵍ! » ⴰⴷⴷⴰⵢ ⴱⴷⵓⵏ ⴳ ⵍⴱⴰⵕⵓⴹ ⵍⴰ ⴰⵙⵏ ⵉⵜⵜⵉⵏⵉ ⵓⵎⵖⴰⵔ ⴽⵓ ⵢⵓⵏ ⵉⴼⵇⴷ ⴳⵯⵎⴰⵙ, ⵡⵏⵏⴰ ⵎⵉ ⵉⵎⵎⵓⵜ ⴳⵯⵎⴰⵙ ⵉⵄⴰⵢⴷ ⴰⴷ ⵜ ⵉⴷ ⵢⴰⵙⵉ. ⵍⴰ ⵜⵜⵏⴷⵀⵏ ⵉⵜⵔⵔⴰⵙⵏ ⵙⵄⴰⵢⵜ ⵖⵔ ⵉⵅⴰⵎⵏ, ⴰⴷⴷⴰⵢ ⵏⵏ ⴰⵡⴹⵏ ⵍⴰ ⴰⵙⵏ ⵉⵜⵜⵉⵏⵉ ⵓⵎⵖⴰⵔ: « ⵙⵄⴰⵢⵜ ⴰⴷ ⵓⵔ ⵜⵓⴱⵟⵟⵓ ⵣⵉ ⵙⵢⴰ ⴰⵔ ⵕⴱⴰⵄ ⵓⵙⵙⴰⵏ ⴰⵔ ⴰⵡⵏ ⵄⵍⵎⵖ, ⵀⴰ ⵏⵏ ⵜⴰⴼⵔⵢⴰⵏⵜ ⵜⵍⵍⴰ, ⵡⵏⵏⴰ ⵉⴼⴼⵔ ⴽⵔⴰ ⴷⴷⵏⵓⴱ ⵏⵏⵙ ⵙ ⵉⵅⴼ ⵏⵏⵙ! » ⴽⵓ ⴰⵎⴰⵙⴰⵢ ⵉⵃⴰⵙⴱ ⵍⵀⵍ ⵏⵏⵙ, ⵍⴰ ⴱⵟⵟⵓⵏ ⵍⵎⴰⵍ ⵅⴼ ⵉⵖⵙⴰⵏ, ⵡⵏⵏⴰ ⵉⵎⵎⵓⵜ ⴰⵙ ⵉⵢⵢⵉⵙ ⵍⴰ ⴰⵙ ⵢⴰⴽⴽⴰ ⵓⵎⵖⴰⵔ ⵜⴰⴼⵓⵏⴰⵙⵜ ⴷ ⵉⵍⵍⵉⵙ, ⵎⵛ ⴷⴰ ⵜⵜⴰⵔⵓ ⵖⴰⵙ ⵢⵓⵜ, ⵍⴰ ⵢⴰⴽⴽⴰ ⵉ ⵙⵉⵏ ⵉⵜⵔⵔⴰⵙⵏ ⵜⵉⵅⵙⵉ, ⵏⵜⵜⴰ ⵍⴰ ⵉⵜⵜⴰⵡⵉ ⵎⵏⴰⵚⴼⴰ. ⵎⵛ ⵙⵄⴰⵏ ⵜⵉⵡⵜⵎⵉⵏ ⵍⴰ ⵜⵏⵜ ⵉⵜⵜⴰⵡⵉ ⵓⵎⵖⴰⵔ ⵖⵓⵔⵙ, ⵍⴰ ⵜⵏⵜ ⵉⵙⵜⵛⴰ, ⵍⴰ ⴰⵙⵏⵜ ⵉⵙⵙⴰⵖ ⵉⵄⴱⴰⵏⵏ ⵏⵏⵙⵏⵜ, ⵍⴰ ⴰⵙⵏⵜ ⵉⵜⵜⵉⵏⵉ: « ⵎⵔⵃⴱⴰ ⵏⴽⵯⵏⵜ ⴰⵎ ⴽⵯⵏⵏⵉⵏⵜⵉ ⴰⵎ ⵡⴰⵔⵔⴰⵡ ⵉⵏⵓ. » ⵇⵉⵎⵉⵏⵜ ⵖⵓⵔⵙ ⴰⵔ ⴷ ⵉⵄⴼⵓ ⵕⴱⴱⵉ; ⴰⴷⴷⴰⵢ ⵢⵉⵍⵉ ⵍⵀⵏⴰ ⵍⴰ ⵉⵜⵜⵙⴰⴼⴰⴹ ⵜⵉⵡⵜⵎⵉⵏ ⵏⵏⴰ, ⵍⴰ ⵜⵜⴷⴷⵓⵏⵜ ⴳ ⵡⵉⵏⵏⵙⵏⵜ. 33 - ⵕⵕⵓⵃ ⴰⴷⴷⴰⵢ ⵉⵏⵖ ⵢⵓⵏ ⵢⵓⵏ ⵍⴰ ⵔⵓⴳⵍⵏ ⵍⵀⵍ ⵏ ⵡⵏⵏⴰ ⵉⵏⵖⴰⵏ ⵖⵔ ⵉⵇⴱⵉⵍⵏ ⵍⴰ ⵜⵜⴰⵛⴽⴰⵏ. ⴰⴷⴷⴰⵢ ⵓⵡⴹⵏ ⵍⴰ ⵖⵔⵔⵙⵏ ⵅⴼ ⴰⵢⵜ ⵜⴳⵎⵎⵉ ⵏⵏⴰ, ⵍⴰ ⴰⵙⵏ ⵜⵜⵉⵏⵉⵏ ⴰⵢⵜ ⵜⴳⵎⵎⵉ ⵏⵏⴰ: « ⵎⵔⴰⵃⴱⴰ ⵏⵏⵓⵏ, ⵎⵔⴰⵃⴱⴰ ⴰⴳⵯⴷ ⴰⴽⴰⵍ ⵏⵏⴰ ⵅⴼ ⵜⴷⴷⴰⵎ. » ⵍⴰ ⴰⵙⵏ ⵜⵜⵉⵏⵉⵏ ⴷⵉⵖ ⵡⵉⵏⵏⴰ: « ⵏⵖⵔⴰ ⴰⵡⵏ ⵙⵉⴷⵉ ⵕⴱⴱⵉ ⴷ ⵍⵔⵣⴰⵇ ⵜⵉⵏⵏⴰ ⴰⵖ ⴷ ⵢⵉⵡⵉⵏ ⵖⵓⵔⵓⵏ, ⴰⴷ ⴰⵡⵏ ⵏⴽⴼ ⴰⵃⵓⵍⵉ ⵏⵖ ⴷ ⴰⵣⴳⵔ ⴰⴷ ⵜ ⵖⵔⵙⵏ ⵅⴼ ⴰⵢⵜ ⵓⵎⵜⵜⵉⵏ ⴰⴷ ⴰⵖ ⴳⵉⵏ ⴽⵔⴰ ⵏ ⵡⵙⵙⴰⵏ ⵏ ⵍⵀⵏⴰ. » ⵍⴰ ⵜⵜⴰⵡⵉⵏ ⵡⵉⵏⵏⴰ ⴰⵃⵓⵍⵉ ⵏⵏⴰ ⵏⵖ ⴷ ⴰⵣⴳⵔ ⵏⵏⴰ, ⵖⵔⵙⵏ ⵅⴼ ⴰⵢⵜ ⵓⵎⵜⵜⵉⵏ ⴳ ⴷⵉⵙ ⵓⵅⴰⵎ ⵏⵏⵙⵏ, ⵍⴰ ⴰⵙⵏ ⵜⵜⵉⵏⵉⵏ ⴰⵢⵜ ⵓⵎⵜⵜⵉⵏ ⵏⵏⴰ: « ⵎⵛ ⴷ ⵉⴷⴷ ⵍⵖⴰⵕⴰⴹ ⵏⵏⵓⵏ, ⵎⵔⴰⵃⴱⴰ ⵏⵏⵓⵏ, ⵉⴷⴷ ⴽⵔⴰ ⵢⴰⴹⵏⵉⵏ ⴰⴱⴰⴷⵏ ⵓⵔ ⵜ ⵏⵇⴱⴰⵍ. » ⵍⴰ ⴰⵙⵏ ⵜⵜⵉⵏⵉⵏ ⵡⵉⵏⵏⴰ ⵢⴰⴹⵏⵉⵏ: « ⵓⵔ ⵏⴷⴷⵉ ⵖⴰⵙ ⵖⵔ ⵕⴱⴱⵉ ⴷ ⴽⵯⵏⵏⵉ ⴰⴷ ⴰⵖ ⵜⴳⵉⵎ ⴽⵔⴰ ⵏ ⵡⵓⵙⵙⴰⵏ ⵉ ⵎⴷⴷⵏ ⵉⵏⵏ, ⴳ ⴷⵖⵉ ⵀⴰⵢⵢⴰⵖ ⵏⴳⵔ ⵍⵄⴰⵕ ⵖⵉⴼⵓⵏ ⴰⵢⵏⵏⴰ ⵜⵔⴰⵎ ⵜⴳⵉⵎ ⵜ! » ⴰⴷⴷⴰⵢ ⵜⵜⵛⵉⵏ ⵙⵡⵉⵏ ⵍⴰ ⴰⵙⵏ ⵜⵜⵉⵏⵉⵏ: « ⴰⴷ ⴰⵖ ⵜⴽⴼⵉⵎ ⴰⵎⴰⵙⴰⵢ ⵏ ⵍⵀⵏⴰ ⵉ ⴼⵍⴰⵏ. » ⵍⴰ ⴰⵙⵏ ⴰⴽⴽⴰⵏ ⴰⵢⵜ ⵓⵎⵜⵜⵉⵏ ⴰⵎⴰⵙⴰⵢ ⵏ ⵍⵀⵏⴰ ⵍⴰ ⴰⵙⵏ ⵜⵜⵉⵏⵉⵏ: « ⵍⵃⴰⴷ ⵏⵏⵙⵏ ⵖⴰⵙ ⴰⵏⵙⴰ ⵡⴰⵢ ⴼⵍⴰⵏ; ⵡⵏⵏⴰ ⵉⵜⵄⴷⴷⴰⵏ ⵍⵃⴷⵓⴷ ⵀⴰⵜⵉ ⵏⵏ ⴷⴰ ⵉⵜⵓⵡⵜ ⵙ ⵍⴱⴰⵕⵓⴹ! » ⴰⴷⴷⴰⵢ ⵉⴽⵎⵎⵍ ⵍⵀⵏⴰ, ⵍⴰ ⵉⵜⵜⴰⵣⵏ ⵓⵎⴰⵙⴰⵢ ⴳⵔ ⴰⵢⵜ ⵕⵕⵓⵃ ⵍⴰ ⴰⵙⵏ ⵉⵜⵜⵉⵏⵉ: « ⴰⵢⵏⵏⴰ ⵓⵙⵉⵖ ⵀⴰⵜⵉ ⵏⵏ ⵙⵔⵙⵖ ⵜ, ⵀⴰ ⵏⵏ ⵍⵀⵏⴰ ⵉⴽⵎⵎⵍ! ⵀⴰ ⵏⵏ ⵡⵏⵏⴰ ⵉⵜⵜⵉⵡⴼⵏ ⴷⵖⵉ ⴷⴰ ⵉⵜⵜⵓⵡⵜ, ⵀⴰ ⵏⵏ ⵍⵄⴰⵕ ⵓⵔ ⵖⵉⴼⵉ ⵉⵇⵇⵉⵎ! » ⵍⴰ ⵜⴽⴽⵔⵏ ⴷⵉⵖ ⴰⵢⵜ ⵕⵕⵓⵃ ⵍⴰ ⵜⵓⴳⴷⵏ ⵅⴼ ⵉⵅⴼⴰⵡⵏ ⵏⵏⵙⵏ ⵍⴰ ⵜⵎⴹⴰⴽⴰⵕⵏ ⵍⴰ ⵜⵜⵉⵏⵉⵏ: « ⵎⴰⴷ ⵉⵜⵇⴷⴷⵓ ⴰⵃⵟⵟⵓ ⵏⵏⴰ, ⵢⵓⵏ ⵡⴰⵙⵙ ⴰⴷ ⵏⵖⵉⵏ ⴽⵔⴰ ⴷⵉⴳⵏⴰⵖ, ⴽⵔⴰⵖ ⴰⴷ ⵏⵕⴰⵄⴰ ⵢⵓⵜⵙ ⵉⴷⵎⴰⵡⵏ ⴰⴷ ⵜⵏ ⵏⵙⴽⵔ ⴰⴷ ⴰⵙⵏ ⵏⴳ ⵜⴰⵎⵖⵔⵓⵙⵜ ⴳ ⵓⴼⵓⵙ ⴱⴰⵔ ⴰⴷ ⴰⵖ ⴳⵉⵏ ⴽⵔⴰ ⵏ ⵡⵓⵙⵙⴰⵏ ⵏ ⵍⵀⵏⴰ. » ⵎⵛ ⵓⵔ ⵔⵉⵏ ⴰⴷ ⴳⵉⵏ ⵍⵀⵏⴰ ⵍⴰ ⴰⵙⵏ ⵜⵜⵉⵏⵉⵏ ⴰⵢⵜ ⵓⵎⵜⵜⵉⵏ: « ⴽⵓ ⵢⵓⵏ ⴰⴷ ⵉⴽⴽⵔ ⴰⴷ ⵉⵚⴰⵍⵃ ⴰⴼⵍⵍⴰ ⵏ ⵉⵅⴼ ⵏⵏⵙ! » ⴰⴷⴷⴰⵢ ⵔⵉⵏ ⴰⴷ ⴰⵎⵥⵏ ⴷⴷⵉⵢⵜ ⵍⴰ ⴰⴽⴽⴰⵏ ⵍⵀⵍ ⵏ ⵡⵏⵏⴰ ⵉⵏⵖⴰⵏ ⴰⴱⵔⵔⴰ; ⴰⴷⴷⴰⵢ ⵛⵉⵏ ⴰⴱⵔⵔⴰ ⵍⴰ ⴰⵙⵏ ⵜⵜⵉⵏⵉⵏ ⴰⵢⵜ ⵓⵎⵜⵜⵉⵏ: « ⴰⴷ ⵜⴽⴼⵉⵎ ⵄⴰⵛⵕⴰ ⵏ ⵡⴰⵔⵢⴰⵍⵏ ⵉ ⵓⵎⵣⵣⵓⵖ. » ⵍⴰ ⴰⵙⵏ ⵜⵜⵉⵏⵉⵏ ⵉⵎⴰⵣⴰⵏ ⵏⵏⴰ: « ⵍⴰⵡⴰⵀ! ⴱⵣⵣⴰⴼ ⵖⵉⴼⵙⵏ, ⴷⵖⵉ ⵏⵖⵔⴰⵢⴰⵡⵏ ⵙ ⵜⴳⵎⴰⵜ ⴰⴷⴷⵊⴰⵜⴰⵖ ⴰⴷ ⵏⴷⴷⵓ ⴰⴷ ⵏⵕⴰⵄⴰ ⵍⵄⵓⵕⴼ ⵏ ⵜⵇⴱⵉⵍⵜ. » ⵙ ⵍⵄⵓⵕⴼ ⵍⴰ ⴰⴽⴽⴰⵏ ⴰⵢⵜ ⵕⵕⵓⵃ ⵉ ⵍⵀⵍ ⵏ ⵡⵏⵏⴰ ⵉⵎⵎⵓⵜⵏ ⵎⵢⴰ ⵏ ⵜⵉⵅⵙⵉ ⵉⵖⵓⴷⴰⵏ ⴷ ⵎⵢⴰ ⵏ ⵡⴰⵔⵢⴰⵍⵏ, ⴷⴰ ⵙⴽⵔⵏ ⵛⵛⵓⵔⴼⴰ ⴷ ⵉⵅⴰⵜⴰⵔⵏ, ⴳⵏⵏ ⵖⵉⴼⵙⵏ ⵙ ⵍⵄⴰⵔⴰⵜ ⴰⵔ ⵎⵚⵍⴰⵃⵏ ⵖⴰⵙ ⵍⵃⵍ ⵏⵏⵙ; ⵡⴰⵎⴰ ⵡⵏⵏⴰ ⵉⵏⵖⴰⵏ ⵏⵉⵄⵍⴰ ⵢⴰⵛⴽ ⵓⵔ ⵙⴰⵔ ⴷⵉⴽⵙ ⵎⵚⵍⴰⵃⵏ ⴰⴱⴷⴰ. ⴰⴷⴷⴰⵢ ⵔⵉⵏ ⴰⴷ ⵎⵚⵍⴰⵃⵏ ⵍⴰ ⵜⵜⴳⴳⴰⵏ ⵓⵜⵛⵉ ⵉⵥⵉⵍⵏ, ⵖⵔⵉⵏ ⵉ ⵛⵛⵓⵕⴼⴰ ⴷ ⵉⵅⴰⵜⴰⵔⵏ ⴷ ⵟⵟⵓⵍⴱⴰ ⴷ ⴰⵢⵜ ⵓⵎⵜⵜⵉⵏ. ⴰⴷⴷⴰⵢ ⵜⵜⵛⵉⵏ, ⵙⵡⵉⵏ, ⵍⴰ ⵜⵜⴰⵙⵉⵏ ⵍⴼⴰⵜⵉⵃⴰ, ⵎⵙⵓⴷⵓⵎⵏ ⵉⵅⴼⴰⵡⵏ, ⵃⴰⴱⵙⵏ ⴷⴷⵉⵢⵜ; ⴷⴰ ⴽⴽⵔⵏ, ⴷⴷⵓⵏ ⵖⵔ ⵡⵓⵍⵍⵉ, ⵇⵍⴱⵏ ⵜⵏⵜ, ⵃⴰⵙⴱⵏ ⵜⵏⵜ, ⵜⵏⵏⴰ ⵓⵔ ⴰⵙⵏ ⵉⵄⵊⵉⴱⵏ ⵔⴰⵔⵏ ⵜⵜ; ⴷⴰ ⵃⵔⵉⵏ ⴰⵢⵏⵏⴰ ⵏⵏⵙⵏ, ⴷⴷⵓⵏ ⴳ ⵡⵉⵏⵏⵙⵏ. 34 - ⴰⵎⵓⵔ ⴰⴷⴷⴰⵢ ⵜⵔⵉⴷ ⴰⴷ ⵜⴷⴷⵓⴷ ⵖⵔ ⴽⵔⴰ ⵏ ⵜⵎⴰⵣⵉⵔⵜ ⵇⴱⵍ ⴰⴷ ⵢⵉⵍⵉ ⵍⵃⴰⴽⴰⵎ, ⵍⴰ ⵜⵓⴳⴳⵯⴷ, ⴷⴰ ⵜⴷⴷⵓⴷ ⵖⵔ ⵡⵏⵏⴰ ⵉⴳⴰⵏ ⵍⴱⵃⵍ, ⴷⴰ ⵜⵖⵔⵙⴷ ⵖⵉⴼⵙ ⵏⵖ ⴷ ⵜⵟⵟⴹ ⴰⵙ ⵜⴰⵎⵟⵟⵓⴹⵜ, ⵏⵖ ⴷ ⵜⵣⴰⴹ ⴰⵣⵔⴳ ⴳ ⵓⵣⵏⵏⴰⵔ ⵏⵏⴽ, ⵏⵖ ⴷ ⵜⵉⵏⵉⴷ ⴰⵙ: « ⵙⵓⵜⵔⵖ ⴰⴽ ⴰⵎⵓⵔ! » ⵉⵏⵉ ⴰⴽ ⵏⵜⵜⴰ: « ⵎⵔⵃⴰⴱⴰ ⵏⵏⴽ! » ⵜⵇⵉⵎⴷ ⵖⵓⵔⵙ ⵜⵜⵛⴷ, ⵜⵙⵡⴷ, ⵓⵔ ⴰⴽ ⵉⵜⵅⵚⵚⴰ ⴽⵔⴰ, ⵉⵎⵓⵏ ⴷⵉⴽ ⵙ ⴰⵢⵏⵏⴰ ⵖⵔ ⵜⴷⴷⵉⴷ ⴰⵔ ⵜⵇⴹⵓⴷ ⴰⵙⴽⴽⵉⵏ ⵏⵏⴽ ⵏⵖ ⴷ ⵉⵙⵉⵡⴹ ⴽ ⵖⵔ ⵢⵓⵏ ⵓⵎⵓⵔ ⵢⴰⴹⵏⵉⵏ. ⵎⵛ ⵉⵜⵜⵓⵙⵉⵖ ⵍⵄⴰⵕ ⵉ ⴽⵔⴰ ⵏ ⵓⵔⴳⴰⵣ ⵍⴰ ⵉⵜⵜⵄⴰⵢⴰⴷ ⵖⵔ ⴱⴰⴱ ⵏ ⵓⵎⵓⵔ ⵏⵏⵙ, ⴷⴰ ⵢⵉⵏⵉ ⴰⵙ: « ⴰ ⴱⴰⴱ ⵏ ⵓⵎⵓⵔ ⵉⵏⵓ! ⴽⴽⴰⵄ ⵖⵉⴼⴽ ⴰ ⴰⵎⵄⵢⵓⵕⴹ! » ⴷⴰ ⵉⴳ ⴰⵙ ⴰⴳⵔⵓⵔ, ⵏⵖ ⴷ ⵉⵙⴱⴷⴷ ⵉⴽⵎⵣ, ⵏⵖ ⴷ ⵢⴰⵙⵉ ⵢⵓⵏ ⵓⴽⵛⵛⵉⴹ, ⵉⴳ ⵖⵉⴼⵙ ⵢⵓⵏ ⵓⵛⵕⵡⵉⴹ, ⵉⵀⵣⵣⴰⵜ ⴳ ⵉⴳⵏⵏⴰ ⴰⵎ ⵍⵄⴰⵍⴰⵎ ⴰⵔ ⵙⵉⵙ ⵉⵙⵙⴰⵔⴰ ⴰⵔ ⵉⵙⵖⵓⵢⵢⵓ ⴰⵔ ⵉⵜⵜⵉⵏⵉ: « ⴽⴰⵄ ⵖⵉⴼⵙ ⴰ ⴼⵍⴰⵏ! ⴰ ⴱⴰⴱ ⵏ ⵓⵎⵓⵔ ⵉⵏⵓ ⵉⵙ ⵜⵜⵉⵜⵛⵖ ⴳ ⵓⵎⵓⵔ ⵏⵏⴽ! » ⵓⴽⴰⵏ ⴰ ⵀⴰ ⵉⴽⴽⵔ ⴷⵉⵖ ⵡⵏⵏⴰ ⵙ ⵉⴽⵙⵙⴰⵏ, ⵉⵏⵉ ⴰⵙ: « ⴱⴷⴷⵉⵖ ⴰⴽ ⴷⵉⵙ ⴰⴷ ⴽ ⴽⵙⵉⵖ! » ⵉⴷⴷⵓ ⵖⵔ ⵡⵉⵏⵏⴰ ⵜ ⵜⵜⵛⴰⵏⵉⵏ, ⴷⴰ ⵉⵏⵉ ⴰⵙⵏ: « ⵎⴰⵅⵅ ⴰⵍⵍⵉⴳ ⵉⵢⵉ ⵜⵙⵉⵖⵎ ⵍⵄⴰⵕ ⵉⵙ ⴷ ⵉⵙ ⵓⵔ ⵉⵢⵉ ⵜⵥⵕⵉⵎ ⵉⵙ ⴽⵙⵉⵖ ⴰⵔⴳⴰⵣ ⴰⴷ? ⵉⵡⴰ ⵏⴽⵔⴰⵜ ⴰⴷ ⵜⵔⴰⵔⵉⵎ ⴰⵢⵏⵏⴰ ⵜⵓⵙⵙⵉⵎ ⵉ ⵓⵔⴳⴰⵣ ⴰⴷ ⵏⵖ ⴷ ⴰⴷ ⵜⵜⵓⵜⵜⵉⵏ ⵉⵎⵜⵜⵉⵏ ⵉ ⵏⴳⵔⴰⵖ! » ⵎⵛ ⵓⴳⴷⵏ ⵔⴰⵔⵉⵏ ⴰⵙ ⴰⵢⵏⵏⴰ ⵜⵛⴰⵏ, ⴽⴼⵉⵏ ⵍⵄⴰⵕ ⵎⴰⵄⵏⴰ ⴰⴷ ⵖⵔⵙⵏ ⵖⵉⴼⵙ. ⵉⵙ ⴷ ⵉⵙ ⵓⵔ ⴰⵙ ⵓⴳⵉⴹⵏ, ⵉⵏⵉⵏ ⴰⵙ: « ⵏⵜⵛ ⴰⵙ, ⴰⵛⵎ, ⴷⴷⵓ ⵙⵖⵓⵢ ⵖⵔⵙ ⴰⵢⵏⵏⴰ ⵜⵔⵉⴷ, ⴷⴷⵓ ⴰⵎⵙ ⴰⵍⵓⴹ! » ⴷⴰ ⵉⴷⴷⵓ ⵉⵙⵅⵏⵓⵙ ⴰⵣⵏⵏⴰⵔ ⵏⵏⵙ ⴳ ⵡⴰⵍⵓⴹ, ⵉⵙⵅⵏⵓⵙ ⵉⵍⵙ ⵏⵏⵙ, ⵉⵙⵅⵏⵓⵙ ⵜⴰⵔⵉⴽⵜ ⵏⵏⵙ, ⵉⴷⴷⵓ ⵖⵔ ⵍⵀⵍ ⵏⵏⵙ, ⵉⵏⵉ ⴰⵙⵏ: « ⴰ ⴰⵢⵜⵎⴰ ⴽⴰⵄ ⵖⵉⴼⵓⵏ! ⵀⴰⵜⵉ ⵏⵏ ⵉⵜⵜⵓⵙⵉⵖ ⵉⵢⵉ ⵍⵄⴰⵕ, ⴳ ⴷⵖⵉ ⵎⵛ ⵜⴳⴰⵎ ⵍⵀⵍ ⵉⵏⵓ, ⴽⵔⴰⵜ ⴰⴷ ⵜⵎⵜⵎ ⴰⴼⵍⵍⴰ ⵍⵄⴰⵕ ⵏ ⵕⴱⴱⵉ! » ⴷⴰ ⴷⴷⵓⵏ, ⵎⵓⵏⵏ ⵙⵉⵙ ⵏⵏⴰⵖⵏ, ⵎⵙⵅⵍⵓⵏ. ⴰⴷⴷⴰⵢ ⵜⵏ ⵢⴰⵏⵏⴰⵢ ⵡⵏⵏⴰ ⵉⵜⵉⵜⵛⵏ ⵉⵙ ⵎⵙⵅⵍⵓⵏ ⵉⵏⵉ ⴰⵙⵏ: « ⵍⵍⴰⵀ ⵉⴽⴰⴼⵉ ⴽⵓⵎ! ⵜⴱⴷⴷⴰⵎ ⵉⵢⵉ ⴳ ⵎⵓⵔ ⴰ ⵎⵉ ⵓⵔ ⵜⵜⵉⵜⵛⵖ! » ⵓⴽⴰⵏ ⵉⴷⴷⵓ ⴳ ⵡⵉⵏⵏⵙ. ⵎⵛ ⵓⵔ ⴰⵙ ⵉⴱⴷⴷⵉ, ⵉⴷⴷⵓ ⵉⴳ ⴰⵙ ⴰⴳⵔⵓⵔ, ⴰⵔ ⴰⵙ ⵉⵏⵉ: « ⵉⵏⵖⴰ ⴽ! » ⴷⴰ ⵉⴳ ⴰⵙ ⵜⵉⵏⴹⵍⵜ, ⵉⵏⵉ: « ⵀⴰ ⵏⵏ ⴰⵎⵓⵔ ⵏ ⴼⵍⴰⵏ ⵏⴹⵍⵖ ⵜ! » ⴷⴰ ⵉⵇⵇⵉⵎ ⴰⵔ ⵢⵓⵏ ⵡⴰⵙⵙ ⵏ ⵙⵙⵓⵇ ⵓⴽⴰⵏ ⵉⵙⴽⵔ ⴰⴱⵔⵔⴰⵃ ⵢⵉⵏⵉ: « ⵍⴰ ⵉⵍⵍⴰⵀ ⵉⵍⴰ ⵍⵍⴰⵀ, ⵎⵓⵃⴰⵎⵎⴰⴷ ⵕⵚⵓⵍ ⵍⵍⴰⵀ, ⵙⵎⵄⵓ ⵎⴰ ⵜⵙⵙⵎⵄⵓ ⵖⵉⵔ ⵍⵅⵉⵔ! ⵀⴰ ⵏⵏ ⴼⵍⴰⵏ ⵉⴳⴰ ⴰⵎⵄⵉⵡⵕⴹ ⵉⵙ ⵉⵜⵉⵜⵛ ⴼⵍⴰⵏ ⴳ ⵓⵎⵓⵔ ⵏⵏⵙ ⵓⵔ ⴰⵙ ⵢⵓⵎⵉⵥ ⵍⵃⴰⵇⵇ! » ⴷⴰ ⵙⵍⵏ ⵎⴷⴷⵏ ⴽⵓⵍⵍⵓ, ⴷⴰ ⵉⵏⵉⵏ: « ⵀⴰ ⵏⵏ ⴽⵔⴰ ⵉⴽⵙⵙⴰⵏ ⵉ ⴼⵍⴰⵏ, ⵏⵖ ⴷ ⴰⴷ ⴰⵙ ⵉⴽⵙⵙ, ⵀⴰⵜⵉ ⵏⵏ ⴰⵖⴷⴷⴰⵔ ⴰⴷ ⵉⴳⴰ ⴰⵎⵄⵉⵡⵕⴹ! » ⴷⴰ ⵉⴳ ⴰⵣⵡⴰⵔ ⵓⵔ ⴷⵉⴳⵙ ⵉⵜⵜⵕⴹⵓ ⴰⴳⵯⴷ ⵢⵓⵏ, ⵎⵛ ⵉⴳⴰ ⵛⵛⵉⵅ ⵓⵔ ⵉⵜⵇⵉⵎⴰ ⴳ ⵛⵛⵉⵅ ⵎⵖⴰⵔ ⵉⴳⴰ ⵍⵇⵇⴰⵢⴷ ⴰⴳⵯⴷ ⵢⵓⵏ ⵓⵔ ⴷⵉⴳⵙ ⵉⵜⵜⴽⵓⵍ, ⵓⵔ ⵉⵜⵜⵡⴰⵜⴰ ⴽⵔⴰ. 35 - ⵉⵣⵎⴰⵣ. ⴰⴷⴷⴰⵢ ⴳⵉⵏ ⵎⴷⴷⵏ ⴰⵣⴷⵓⵖ, ⵍⴰ ⵉⵜⴽⴽⵔ ⵓⵎⵖⴰⵔ ⵏ ⵜⵓⵢⴰ ⵢⵉⵏⵉ ⴰⵙⵏ: « ⵀⴰ ⵏⵏ ⴽⵔⴰ ⵉⵜⴻⵜⵜⴰⵏ ⴰⵛⴰⴱⴰⵕ ⴳ ⵓⵎⵓⵔ ⵏ ⴽⵔⴰ, ⵀⴰ ⵏⵏ ⴽⵔⴰ ⵉⵜⵜⵏⴰⵖ ⴷ ⴽⵔⴰ, ⵀⴰ ⵏⵏ ⴽⵔⴰ ⵉⵜⴰⴽⵯⵔ, ⵀⴰ ⵏⵏ ⴽⵔⴰ ⵉⵜⵎⵡⴰⵜ ⴷ ⴽⵔⴰ, ⵡⵏⵏⴰ ⵉⴳⴰⵏ ⴽⵔⴰ, ⵀⴰⵜⵉ ⵏⵏ ⴰⴷ ⵉⴽⴼ ⵉⵣⵎⴰⵣ, ⵜⵖⵓⵙ ⵜⵅⴰⵎⵜ ⵏⵏⵙ. » ⵎⴰⵄⵏⴰ, ⵉⵣⵎⴰⵣ ⴰⴷ ⵉⵊⵎⴰⵄ ⴰⵊⵎⵓⵄ ⵏ ⵜⵇⴱⵉⵍⵜ ⴳ ⵓⵅⴰⵎ ⵏⵏⵙ, ⵉⵖⵔⵙ ⵉ ⵉⵃⴰⵡⵍⵉⵢⵏ, ⵜⵜⵛⵉⵏ ⵎⴷⴷⵏ, ⵙⵡⵉⵏ, ⴷⴰ ⴽⴽⵔⵏ ⵙⴽⵏⴷⵏ ⴰⵅⴰⵎ ⵏⵏⵙ, ⵜⵔⵛⵏ ⵜ; ⵖⴰⵙ ⵎⵛ ⵃⴰⴹⵕⵏ ⴽⵔⴰ ⵏ ⵓⴷⵎⴰⵡⵏ ⵉⵅⴰⵜⴰⵔⵏ, ⵢⴰⵙⵉ ⴷ ⵏⵜⵜⴰ ⵜⴰⵎⵖⵔⵓⵙⵜ ⵉⵖⵔⵙ ⵅⴼ ⵍⵊⵎⴰⵄⵜ, ⵅⴼ ⵉⵙⴰⵏ, ⴷⴰ ⵃⴰⵡⵍⵏ ⵖⵉⴼⵙ ⵎⴷⴷⵏ ⴰⵎⵖⴰⵔ ⵓⵔ ⴰⵙ ⵜⵖⵓⵙ ⵜⵅⴰⵎⵜ, ⵉⴽⴼ ⵍⵅⴹⵉⵜ ⵉ ⵓⵎⵖⴰⵔ. 36 - ⵜⴰⴳⴰⵍⵍⵉⵜ ⵅⴼ ⵕⵕⵓⵃ ⵎⵛ ⴰⴽ ⵏⵏⴰⵏ ⴽⵔⴰ ⵜⵏⵖⵉⴷ ⴰⵙⵏ ⴰⵔⴳⴰⵣ ⵜⵏⴽⵔⴷ ⴷ ⴽⵉⵢⵢ ⵜⵏⵏⵉⴷ ⴰⵙⵏ ⵓⵔ ⵏⵖⵉⵖ ⵡⴰⵍⵓ, ⵍⴰ ⴰⵙⵏ ⵜⴰⴽⴽⴰⴷ ⵅⴰⵎⵙⵉⵏ ⵏ ⵉⵎⴳⵉⵍⵍⵉ, ⵄⴰⵛⵕⴰ ⴷⵉⴳⵙⵏ ⵏⵏⵇⵔⴰⵏ, ⵖⴰⵙ ⴰⵢⵏⵏⴰ ⵉⵕⴹⴰⵏ ⴳ ⵜⵇⴱⵉⵍⵜ, ⴳ ⵡⵉⵏⵏⴰ ⵢⴰⴹⵏⵉⵏ ⵖⴰⵙ ⵉⵣⵔⴰⵔⴰⵢⵏ. ⵎⵛ ⵜⴳⵉⴷ ⴰⴱⵕⵕⴰⵏⵉ, ⵓⵔ ⵜⵓⴼⵉⴷ ⵉⵎⴳⵉⵍⵍⴰ, ⵍⴰ ⵜⵖⵙⵙⵉⵙⵜ ⵅⴼ ⵢⵓⵏ ⵉⵖⵚ ⵢⴰⴹⵏⵉⵏ ⵍⴰ ⵖⵉⴼⵙ ⵜⴳⴰⵍⵍⴰ,; ⵓⵔ ⵜⵓⴼⵉⴷ ⵎⴰⴷ ⵉⴳⵓⵍⵍⴰⵏ, ⵀⴰ ⵕⵕⵓⵃ ⵉⵎⵏⴰ ⵖⵉⴼⵙ. ⴰⴷⴷⴰⵢ ⵃⴰⴹⵕⵏ ⵉⵎⴳⵉⵍⵍⴰ ⴳ ⵕⵕⵓⴹⵜ, ⴰⵎⵣⵡⴰⵔⵓ ⵍⴰ ⵉⵜⵜⵉⵏⵉ: « ⵓ ⵃⴰⵇ ⴰⵏⴱⴰⵕⴽ ⴰⴷ ⴰ ⵕⵕⵓⵃ ⵏⵏⴰ ⵎⵛ ⵜ ⵏⵖⵉⵖ! » ⵏⵖ ⴷ: « ⵓ ⵃⴰⵇ ⴰⵏⴱⴰⵕⴽ ⴰⴷ ⴰ ⴰⵔⴳⴰⵣ ⵏⵏⴰ, ⵎⵛ ⵜ ⵏⵖⵉⵖ! » ⵉⵏⵉⵏ ⴷⵉⵖ ⵍⵀⵍ ⵏⵏⵙ ⵉ ⵡⵏⵏⴰ ⵉⵙⴳⵉⵍⵍⵏ: « ⴽⴽⵉⵖ ⴰⵢⵏⵏⴰ ⵉⴽⴽⴰ ⴳⵯⵎⴰ. » ⵏⵖ ⴷ: « ⵓ ⵃⴰⵇ ⴰⵏⴱⴰⵕⴽ ⴰⴷ ⵅⵙ ⴰⵢⵏⵏⴰ ⵉⵏⵏⴰ ⴳⵯⵎⴰ ⴰⵔ ⵉⵊⵕⴰ! » ⴰⴷⴷⴰⵢ ⴰⵡⴹⵏ ⵕⵕⵓⴹⵜ, ⵎⵛ ⴰⴽ ⵉⵏⵏⴰ ⵢⵓⵏ ⵓⵔ ⵜⴳⴰⵍⵍⴰⵖ ⴽⵔⴰ, ⵔⵔⵣⴰⵏ ⵉⵎⴳⵉⵍⵍⴰ, ⵀⴰ ⵍⵃⴰⵇⵇ ⵉⵎⵏⴰ ⴰⴼⵍⵍⴰ ⵏⵏⴽ; ⴱⵓ ⵕⵕⵓⵃ ⵍⴰ ⴽ ⵉⵜⵥⵥⴰ ⴳ ⵕⵕⵓⵃ, ⵎⵛ ⵓⵔ ⴰⵙ ⵜⵇⴰⴷⴷⴰⴷ ⴰⴷ ⵜⴼⴼⵖⴷ ⵜⴰⵎⴰⵣⵉⵔⵜ. ⵎⵛ ⵉⵔⴰ ⵢⵓⵏ ⵙⴳ ⵉⵎⴳⵉⵍⵍⴰ ⴰⴷ ⵉⵙⵖ ⵉⵎⴳⵉⵍⵍⴰ ⴰⴷ ⵉⵎⵙⴰⵙⴰ ⵏⵜⵜⴰ ⴷ ⴱⵓ ⵕⵕⵓⵃ. ⵎⵛ ⵉⴳⴰ ⵙⴳ ⵉⵣⵔⴰⵔⴰⵢⵏ ⵍⴰ ⴰⵙ ⵢⴰⴽⴽⴰ ⵅⵎⵙⴰ ⴷ ⴰⵔⵢⴰⵍ, ⵏⵖ ⴷ ⵙⵜⵜⴰ ⵓⵔ ⵉⵜⵜⴳⴰⵍⵍⴰ; ⵉⵙ ⴷ ⵉⵙ ⵉⴳⴰ ⵣⵉ ⵄⴰⵛⵕⴰ ⵏ ⵏⵏⵇⵔⴰⵏ ⵄⴰⵛⵕⴰ ⴷ ⴰⵔⵢⴰⵍ. 37 - ⴰⵣⵏⵣⵓ ⵏ ⵓⴱⵔⵉⴷ. ⴰⴷⴷⴰⵢ ⴰⴼⵏ ⴽⵔⴰ ⵏ ⵓⵔⴳⴰⵣ ⵉⵎⵎⵓⵜⵏ ⵉⵏⴳⵔ ⵙⵏⴰⵜ ⵜⵇⴱⵉⵍⵉⵏ, ⵍⴰ ⵜⴽⴽⵔⵏ ⴰⵢⵜ ⵜⵇⴱⵉⵍⵜ ⵏⵏⵙ ⵍⴰ ⴰⵙⵏ ⵜⵉⵏⵉⵏ ⵉ ⵡⴰⴹⴹⵊⴰⵕⵏ ⵏⵏⵙⵏ: « ⴰⵔⴳⴰⵣ ⵏⵏⴰ ⴽⵯⵏⵏⵉ ⴰⴷ ⵜ ⵉⵏⵖⴰⵏ, ⴽⵯⵏⵏⵉ ⴰ ⵎⵎⵉ ⵉⵎⵎⵓⵜ ⴳ ⵜⵎⴰⵣⵉⵔⵜ ⵏⵏⵓⵏ! » ⵏⵏⴰⵏ ⴰⵙⵏ ⵏⵉⵜⵜⵏⵉ: « ⵔⴰⵄⴰⵜ ⵎⴰⴷ ⵉⵏⵖⴰⵏ ⴰⵔⴳⴰⵣ ⵏⵏⵓⵏ ⴰⴷ ⴰⵖ ⵢⴰⵔⵉ ⵕⴱⴱⵉ ⴽⵔⴰ ⵓⵔ ⵜ ⵏⵏⵖⵉ, ⵖⴰⵙ ⵍⴱⴰⵟⵟⵍ ⴰⵣⴳⴳⵯⴰⵖ. » ⵏⵏⴰⵏ ⴰⵙⵏ ⵡⵉⵏⵏⴰ: « ⵎⵛ ⵓⵔ ⵜ ⵜⵏⵖⵉⵎ ⴰⵙⵉⵢⴰⵜ ⴰⵖ ⴰⵣⵏⵣⵓ ⵏ ⵓⴱⵔⵉⴷ, ⴽⴼⴰⵜⴰⵖ ⵅⵎⵙⵉⵏ ⵏ ⵉⵎⵉ, ⵅⵎⵙⴰ ⵓⵄⴰⵛⵔⵉⵏ ⴳ ⵙⵓⵔⴼ, ⵅⵎⵙⴰ ⵓⵄⴰⵛⵔⵉⵏ ⴳ ⵕⵕⵓⴹⵜ ⵏⵏⴰ ⵏⵔⴰ. » ⴽⵔⵏ ⵏⵉⵜⵏⵉ ⴽⴼⵉⵏ ⴰⵙⵏ ⵅⴰⵎⵙⴰ ⵓⵄⴰⵛⵔⵉⵏ ⵏ ⵓⵣⵏⵣⵓ. ⵎⴰⴷ ⵉⴳⴰⵏ ⴰⵣⵏⵣⵓ ⵏ ⵓⴱⵔⵉⴷ? ⵍⵏⴷⴼⴰⵄ ⴰⴷ ⴷⵉⵙ ⵜⵉⵍⵉ ⵍⵄⴰⵎⴰⵕⵜ, ⵢⴰⵎⵥ ⵜ ⵢⵓⵏ ⵓⵔⴳⴰⵣ ⵣⵉ ⴰⵢⵜ ⵓⵎⵜⵜⵉⵏ, ⵉⴷⵖⵙ ⵅⴼ ⵓⵄⴷⴷⴰⵙ ⵙ ⴰⴽⴰⵍ ⴳ ⵓⴱⵔⵉⴷ, ⵉⵣⴳⵓⵔ ⴰⵎⵣⵡⴰⵔⵓ ⵏ ⴰⵢⵜ ⵍⵊⵎⴰⵄⵜ ⵉⵜⵀⵎⵏ ⵉⴳⴰⵏ ⴰⵅⴰⵜⴰⵔ, ⵉⵙⵓⵔⴼ ⵜ ⴰⵔ ⵉⵜⵜⵉⵏⵉ: « ⵓⵙⵉⵖ ⴰⵡⵏ ⴰⵣⵏⵣⵓ ⵏ ⵓⴱⵔⵉⴷ ⴰ ⴰⵔⴳⴰⵣ ⵏⵏⵓⵏ ⵎⵛ ⵜ ⵏⵏⵖⴰ! » ⵟⴼⵓⵕⵏ ⵜ ⵡⵉⵏⵏⴰ ⵢⴰⴹⵏⵉⵏ ⴰⵔ ⵜ ⵙⵓⵔⵓⴼⵏ ⴰⵔ ⵜⵜⵉⵏⵉⵏ: « ⵏⴽⴽⴰ ⴰⵢⵏⵏⴰ ⵉⴽⴽⴰ ⴳⵯⵎⴰⵜⵏⵖ! » ⴰⴷⴷⴰⵢ ⴽⵎⵎⵍⵏ ⵙⵓⴼⵖⵏ ⵍⵄⴰⵎⴰⵕⵜ. ⵎⵛ ⵜⴼⴼⵖ ⵍⴰ ⴰⵙⵏ ⵜⵜⵉⵏⵉⵏ ⴰⵢⵜ ⵓⵎⵜⵜⵉⵏ ⵉ ⵡⵉⵏⵏⴰ ⵢⴰⴹⵏⵉⵏ: « ⴽⵯⵏⵏⵉ ⴰⴷ ⵜ ⵉⵏⵖⴰⵏ! ⴰⴷ ⵢⴰⵎⵥ ⴰⵎⴳⴳⴰⵔⵓ ⵏⵏⴰⵖ ⴰⵎⵣⵡⴰⵔⵓ ⵏⵏⵓⵏ! » ⵎⵛ ⵓⵔ ⵜⴼⴼⵉⵖ ⵍⴰ ⴰⵙⵏ ⵜⵜⵉⵏⵉⵏ ⴰⵢⵜ ⵍⵊⵎⴰⵄⵜ ⵉⵜⵜⵓⵀⵎⴰⵏ: « ⵜⵓⴽⵍⵎ ⴰⵖ ⴰⵎⵓⵜⵜⵍ, ⵀⴰ ⵍⵄⴰⵎⴰⵕⵜ ⵏⵏⵓⵏ, ⵜⴳⵍⴼ ⴰⵡⵏ. » ⵍⵄⴰⵎⴰⵕⵜ ⵏⵏⴰ ⵍⴰ ⴰⵙ ⵜⵜⵉⵏⵉⵏ ⵍⵄⴰⵎⴰⵕⵜ ⵏ ⵓⵎⵓⵜⵜⵍ. 38 - ⵜⴰⴹⴰ ⵜⵍⵍⴰ ⴳⵔⴰⵖ ⴷ ⴽⵔⴰ ⵏ ⵉⵖⵙⴰⵏ ⵏⵏⵖ ⴷ ⴳⵔⴰⵖ ⴷ ⴽⵔⴰ ⵏ ⵉⵇⴱⵉⵍⵏ; ⵓⴷⴷⵊⴰⵏ ⴰⵖ ⵜⵜ ⵉⴷ ⵉⵎⵣⴳⵓⵔⴰ ⴷ ⵍⵡⴰⵍⴷⵉⵏ, ⵓⵔ ⴷ ⵏⴽⴽⵯⵏⵉ ⴰⴷ ⵜⵜ ⵉⵜⵜⴳⴳⴰⵏ. ⵜⴰⴹⴰ ⵏⵏⴰ ⵉⴳⴰⵏ ⵜⵜ ⵃⵎⴰ ⵓⵔ ⵉⵜⵜⴰⵡⵖ ⵢⵓⵏ ⴳ ⵢⵓⵏ ⵡⴰⵍⴰ ⵉⵜⵛⴰ ⴽⵔⴰ ⵍⵎⴰⵍ ⵏ ⴽⵔⴰ. ⵡⵏⵏⴰ ⵉⵜⵄⴷⴷⴰⵏ ⵅⴼ ⵡⵏⵏⴰ ⵢⴰⴹⵏⵉⵏ ⵍⴰ ⵜ ⵉⴽⴽⴰⵜ ⵕⴱⴱⵉ ⴷ ⵜⴰⴹⴰ. ⴰⵢⵜ ⵜⴰⴹⴰ ⵓⵔ ⴷⴰ ⵜⴰⵡⵍⵏ ⵜⵉⵡⵜⵎⵉⵏ ⵏⵏⴰⵖ ⵡⴰⵍⴰ ⵏⴰⵡⵍ ⵜⵉⵏⵏⵙⵏ. ⴰⴷⴷⴰⵢ ⵉⵔⵉⵏ ⴰⴷ ⵜⴳⴳⵏ ⵜⴰⴹⴰ ⵍⴰ ⵇⴰⵔⵏ ⵉ ⵛⵛⵕⴼⴰ ⴷ ⵉⴳⵓⵔⵔⴰⵎⵏ ⴷ ⵉⵅⴰⵜⴰⵔⵏ ⵏ ⵜⵇⴱⵉⵍⵜ, ⴷⴰ ⵓⵊⴷⵏ ⴰⵙⵏ ⵓⵜⵛⵉ. ⴰⴷⴷⴰⵢ ⵜⵜⵛⵉⵏ, ⴽⵓ ⵉⵖⵚⵚ ⵏⵖ ⴷ ⴽⵓ ⵜⵇⴱⵉⵍⵜ ⵍⴰ ⵜⵥⵥⵉ ⴰⵖⵓ ⵏ ⵙⴱⴰⵄ ⵜⵙⵍⴰⵜⵉⵏ ⴳ ⵢⵓⵜ ⵜⵇⵚⵕⵉⵜ. ⵡⵉⵏⵏ ⵍⴰ ⵜ ⴰⴽⴽⴰⵏ ⵉ ⵡⵉⵏⵏ, ⵙⵡⵉⵏ ⵜ, ⴷ ⴷⵉⵖ ⵡⵉⵏⴷ ⵍⴰ ⵜ ⴰⴽⴽⴰⵏ ⵉ ⵡⵉⵏⴷ, ⵙⵡⵉⵏ ⵜ; ⴷⴰ ⴰⵙⵉⵏ ⵉⴳⵓⵔⵔⴰⵎⵏ ⴷ ⵛⵛⵕⴼⴰ ⴷ ⵉⵅⴰⵜⴰⵔⵏ ⵏ ⵜⵇⴱⵉⵍⵜ ⵍⴼⴰⵜⵉⵃⴰ, ⵉⵏⵉⵏ: « ⵀⴰ ⵜⴰⴹⴰ ⵜⵍⵍⴰ, ⵀⴰ ⵍⵃⴷⵓⴷ ⵍⵍⴰⵏ, ⵀⴰ ⵏⵏ ⴽⵔⴰ ⴰⴷ ⵏⵏ ⵢⴰⵡⴹ ⴽⵔⴰ, ⵡⵏⵏⴰ ⵢⴰⵡⴹⵏ ⵓ ⵜⴰⴹⴰ ⵏⵏⵙ ⴰⴷ ⴰⵙ ⵉⴱⴱⵉ ⵉⵍⵙ ⵏⵖ ⴷ ⴰⴼⵓⵙ! » ⴰⴷⴷⴰⵢ ⵎⵢⴰⵡⴰⴹⵏ ⴰⵢⵜ ⵜⴰⴹⴰ, ⵍⴰ ⵜⵎⴽⴼⴰⵏ ⴰⵙⴽⴽⵉⵏ ⴰⴷ ⵎⵣⵔⴰⵢⵏ ⵜⴰⴹⴰ; ⵎⴰⵄⵏⴰ, ⵎⵛ ⵜⵓⵜⵜⵉ ⵍⴱⵀⵉⵎⵜ ⴳ ⵉⴳⵔ ⵏ ⵓ ⵜⴰⴹⴰ, ⵍⴰ ⵉⵜⵜⴷⴷⵓ ⵓ ⵜⴰⴹⴰ ⵏⵏⵙ, ⵍⴰ ⴰⵙ ⵉⵜⵜⵉⵏⵉ: « ⵣⵔⵉ ⵉ ⵜⴰⴹⴰ ⵀⴰⵜⵉ ⵏⵏ ⵓⵡⴹⵖ ⴽ ⴳⵉⵖ ⴰⴽ ⵍⵎⵙⴰⵍⵜ ⵡⴰⵢ ⴼⵍⴰⵏ! » ⴰⴷⴷⴰⵢ ⵜ ⵢⴰⵡⴹ ⴷ ⴽⵔⴰ ⵍⵎⵙⴰⵍⵜ ⴰⴽⴽⵯ ⵎⴰⵜⵜⴰ ⵏⵜⵜⴰⵜ, ⵎⵛ ⵓⵔ ⵖⵓⵔⵙ ⵉⴷⴷⵉ ⵍⴰ ⴷⵉⴳⵙ ⵜⵊⵕⵓ; ⵎⴰⵄⵏⴰ ⴰⴷ ⵉⵊⵕⵓ ⴽⵔⴰ ⴰⵎⵎⴰ ⴷⵉⴳⵙ, ⴰⵎⵎⴰ ⴳ ⵍⵡⴰⵛⵓⵏ ⵏⵏⵙ. ⴰⴷⴷⴰⵢ ⵉⵙⵙⵏ ⵉⵙ ⵜ ⵢⵉⵡⴹ ⵍⴰ ⵖⵓⵔⵙ ⵉⵜⴷⴷⵓ ⵍⴰ ⴰⵙ ⵉⵣⵣⵔⵉ ⵜⴰⴹⴰ ⵍⴰ ⴰⵙ ⵉⵜⵜⵉⵏⵉ: « ⵣⵣⵔⵉⵖ ⴰⴽ ⴰ ⵓ ⵜⴰⴹⴰ, ⵜⴰⴹⴰ ⵙⴰⵎⵃⵖ ⴰⴽ! » ⵓⵔ ⴷⴰ ⵜⴳⴳⴰⵏ ⵎⴷⴷⵏ ⵜⴰⴹⴰ ⵖⴰⵙ ⵎⵛ ⵓⴳⴹⵏ ⴰⴷ ⵎⵙⵏⵖⴰⵏ ⵅⴼ ⴽⵔⴰ ⵏ ⵕⵕⵓⵃ, ⵏⵖ ⴷ ⴽⵔⴰ ⵢⴰⴹⵏⵉⵏ ⵉⵊⵕⴰ ⵏⴳⵔⴰⵙⵏ. ⴰⴷⴷⴰⵢ ⵉⵔⵉⵏ ⵉⵇⴱⵉⵍⵏ ⵏⵖ ⴷ ⵉⵖⵙⴰⵏ ⴰⴷ ⴳⵉⵏ ⵜⴰⴹⴰ ⵍⴰ ⵙⴽⴰⵔⵏ ⵙⵉⵏ ⵎⴷⴷⵏ, ⴽⵓ ⵢⵓⵏ ⵙⴳ ⵢⵓⵏ ⵉⵖⵚⵚ, ⵍⴰ ⵜⵎⴽⴼⴰⵏ ⵉⵣⵏⵏⴰⵔⵏ, ⵍⴰ ⴰⵙ ⵜⵜⵉⵏⵉⵏ ⵉ ⴽⵓ ⵢⵓⵏ ⴷⵉⴳⵙⵏ ⴱⴰⴱ ⵏ ⵜⴼⵔⴷⵓⵜ, ⵏⵉⵜⵜⵏⵉ ⴰⴷ ⵉⵄⵍⵎⵏ ⵉ ⵡⵉ ⴷ ⵡⵉ, ⴽⵓ ⵢⵓⵏ ⴷⵉⴳⵙⵏ ⵍⴰ ⵉⵄⵍⵎ ⵉ ⵉⵖⵚⵚ ⵏⵏⵙ ⴰⴷ ⴰⵙ ⵄⵍⵎⵏ ⴽⵓ ⵢⵓⵏ ⵍⴰ ⵉⵜⴳⴳ ⵓⵜⵜⵛⵉ. ⵙⵃⴰⴹⵕⵏ ⵛⵛⵕⴼⴰ, ⴰⵙⵉⵏ ⵍⴼⴰⵜⵉⵃⴰ, ⵎⵙⵓⴷⵓⵎⵏ ⵉⵅⴼⴰⵡⵏ ⴽⵓ ⵢⵓⵏ ⵉⴷⴷⵓ ⵙ ⵓⵅⴰⵎ ⵏⵏⵙ, ⴽⵓ ⵢⵓⵏ ⵉⵙⵙⵏ ⴰⵎⴷⴷⴰⴽⴽⵯⵍ ⵏⵏⵙ, ⵎⵛ ⴰⵙ ⵉⵊⵕⴰ ⴽⵔⴰ ⴰⵙⴽⴽⴰ, ⵍⴰ ⵉⵇⵇⴰⵔ ⵉ ⵓ ⵜⴰⴹⴰ ⵏⵏⵙ ⴰⴷ ⴰⵙ ⵉⵜⵜⴱⴷⴰⴷ. ⵍⵇⵉⵚⵜ ⵅⴼ ⵜⴰⴹⴰ ⵢⵓⵜ ⵍⵎⵕⵜ ⵏⵕⵃⵍ ⵏⵙⵎⵓⵜⵜⵉ ⴳ ⵓⵎⴰⵣⵉⵔ ⵏⵏⴰⵖ. ⵎⴰⵏⵉⴽ ⵢⵓⵏ ⵓⴱⵓ ⵎⵔⵀⵓⵎ, ⵉⴽⴽⴰ ⴷ ⴼⴰⵙ, ⵉⵎⵓⵏ ⴷ ⵓⴱⵔⵉⴷ ⴰⵍⵍⵉⴳ ⴷ ⵢⴰⵡⴹ ⴰⵎⴰⵣⵉⵔ ⵏⵏⴰⵖ ⵡⵏⵏⴰ ⵣⵉ ⵏⵕⵃⵍ. ⵎⴰⵏⵉⴽ ⵢⵓⵜ ⵏ ⵙⵙⵏⵙⵍⵜ ⵏ ⵍⴱⵀⴰⵢⵎ ⵉⵥⵕⵉ ⵜ ⴼⵍⴰⵏ ⴳ ⵓⵎⴰⵣⵉⵔ ⵏⵏⵙ, ⵏⵜⵜⴰ ⵉⴷⴷⴰ ⴷⴰ ⵜⵜ ⵢⴰⵙⵉ ⵉⵏⵏⴰ: « ⴰⵄⵔ ⵉⵏⵓ, ⵙⵏⵙⵍⵜ ⵢⵉⵡⵉ ⵜⵜ ⵉⴷ ⵕⴱⴱⵉ ⵉ ⵍⴱⵀⴰⵢⵎ ⵉⵏⵓ! » ⵎⴰⵏⵉⴽ ⴰ ⵙⵏⵙⵍⵜ ⵏⵏⴰ ⵉⴱⵕⵕⵎ ⵜⵜ ⵕⴱⴱⵉ ⴷ ⵜⴰⴹⴰ ⴷ ⵍⵡⴰⵍⴷⵉⵏ ⵜⴳⴰ ⵉⴼⵉⵖⵔ, ⵀⴰⵜ ⵉⵔⵡⵍ ⵜⵣⴰⵄⵜ. ⴰⵍⵍⵉⴳ ⵢⴰⵡⴹ ⵜⵉⴳⵎⵎⵉ ⵏⵏⵙⵏ ⵉⴽⵛⵎ ⵉ ⵜⵅⴰⵎⵜ ⵏⵏⵙ, ⵉⵏⵏⴰ ⴰⵙⵏ ⵉ ⴰⵢⵜ ⵜⴳⵎⵎⵉ: « ⵊⵎⵄⴰⵜ ⵖⵉⴼⵉ ⴰⴷ ⴰⵡⵏ ⵄⴰⵡⴷⵖ ⵎⴰⴷ ⵖⵉⴼⵉ ⵢⴰⵔⵓⵏ ⴰⵙⵙ ⴰⴷ; ⵏⴽⴽⵉⵏ ⴰⵅⴼ ⵜⵊⵕⵓ ⵢⵓⵜ ⴰⵙⵙ ⴰⴷ, ⴷⵖⵉ ⵎⵉ ⵜ ⵉⵍⴰⵏ ⴰⵎⴰⵣⵉⵔ ⵏⵏⴰ ⵉⵍⵍⴰ ⴳ ⵡⴰⵏⵙⴰ ⵡⴰⵢ ⴼⵍⴰⵏ ⴳ ⵓⴱⵔⵉⴷ; ⵏⴽⴽⵉⵏ ⴰ ⵎⵉ ⴷ ⵢⵉⵡⵉ ⵕⴱⴱⵉ ⵙⵏⵙⵍⵜ, ⵉⵎⵉⵍ ⵉⴱⵕⵕⵎ ⵜⵜ ⵉⴷ ⵕⴱⴱⵉ ⴷ ⵉⴼⵉⵖⵔ! » ⵏⵏⴰⵏ ⴰⵙ ⵍⵀⵍ ⵏⵏⵙ: « ⴰⵎⴰⵣⵉⵔ ⵏⵏⴰ ⵡⵉⵏ ⴰⵢⵜ ⵜⴰⴹⴰ ⵏⵏⴰⵖ ⵎⴰⴷ ⴽ ⵉⵀⴰⵣⵏ ⴰⴷ ⵜⴽⴽⴷ ⵜⴰⵎⴰ ⵏⵏⵙ? » ⵏⵏⴰⵏ ⴰⵙ: « ⵡⵏⵏⴰ ⵉⵜⵜⵄⴷⴷⴰⵏ ⵅⴼ ⵍⵃⴷⵓⴷ ⵍⴰ ⵜ ⵉⴽⴽⴰⵜ ⵕⴱⴱⵉ ⵓⵔ ⴷ ⵏⴽⴽⵯⵏⵉ ⴰⴷ ⵉⵜⴳⴳⴰⵏ ⴰⴷ ⵉⵕⴰⵃⵎ ⵕⴱⴱⵉ ⵉⵎⵣⴳⵓⵔⴰ! » 39 - ⴰⵎⵀⴰⵔⵙ ⵢⵓⵏ ⵓⴱⵕⵕⴰⵏⵉ ⴷⵖⵉ ⵀⴰⵜⵉ ⵉⴷⴷⴰ ⴷ ⵙⴳ ⵜⵎⴰⵣⵉⵔⵜ ⵏⵏⵙ ⵓⵔ ⵉⵙⵙⵉⵏ ⵡⴰⵍⵓ; ⴷⴰ ⵉⵙⵇⵙⴰ ⵢⵓⵏ ⵓⵔⴳⴰⵣ ⵉⵏⵏⴰ ⴰⵙ: « ⵏⵄⵜ ⵉⵢⵉ ⴽⵔⴰ ⵏ ⵓⵅⴰⵜⴰⵔ ⴳ ⵜⵎⴰⵣⵉⵔⵜ. » ⵉⵏⵏⴰ ⴰⵙ: « ⴷⴷⵓ ⵖⵔ ⴼⵍⴰⵏ ⵏⵜⵜⴰ ⴰⴷ ⵉⵎⵇⵇⵓⵕⵏ. » ⴷⴰ ⵢⴰⵡⵉ ⵖⵓⵔⵙ ⴰⵃⵓⵍⵉ ⵉⵖⵔⵙ ⵖⵉⴼⵙ, ⴷⴰ ⵉⵜⵜⵔ ⴰⵙ ⴰⵎⵓⵔ, ⵉⵏⵏⴰ ⴰⵙ: « ⵓⵙⵉⵖ ⴰⴽ ⴳ ⵜⵇⴱⵉⵍⵜ ⵉⵏⵓ ⵓⵔ ⵜⵓⴳⴳⵉⴷ ⵉ ⵡⴰⵍⵓ! » ⴷⴰ ⵉⵏⵏⴰ ⴰⵙ: « ⵜⵍⵍⴰ ⵜⵎⵟⵟⵓⴹⵜ ⵖⵔ ⵢⵓⵏ ⵓⵔⴳⴰⵣ ⵔⵉⵖ ⴰⴷ ⴷⵉⴷⵉ ⵜⵎⵓⵏⵜ ⵖⵓⵔⵙ ⴱⴰⵔ ⴰⴷ ⵉⵢⵉ ⵜⵜ ⵉⴼⴽ, ⴰⴷ ⵖⵓⵔⵙ ⵀⴰⵔⵙⵖ ⴰⴷ ⴳⵉⵖ ⴰⵎⵣⵓⵢⴷ ⵏⵏⵙ! » ⴷⴰ ⴷⴷⵓⵏ ⵖⵓⵔⵙ, ⵉⵏⵏⴰ ⴰⵙ: « ⵎⵛ ⵜⵇⴱⵍⴷ ⵛⵛⵕⵓⴹ ⵉⵏⵓ ⴰⴷ ⴽ ⴰⵎⵣⵖ, ⵎⵛ ⴽ ⵜⵔⴰ ⵜⵎⵟⵟⵓⴹⵜ. » ⵀⴰ ⵜⴰⵎⵟⵟⵓⴹⵜ ⵜⵔⴰ ⵜ, ⴰⴷ ⴰⵙⵏ ⵉⵖⵔ ⵉ ⵢⵓⵏ ⵅⴰⵎⵙⴰ ⵏⵖ ⴷ ⵙⵜⵜⴰ ⵏ ⵎⴷⴷⵏ ⴰⴷ ⴳⵏ ⵛⵛⵀⵓⴷ ⴳⵔⴰⵜⵙⵏ. ⵍⴰ ⴰⵙ ⵉⵜⵜⵉⵏⵉ ⴱⴰⴱ ⵏ ⵓⵅⴰⵎ: « ⵀⴰ ⵉⵢⵉ ⴽⴼⵉⵖ ⴰⴽ ⵜⴰⵎⵟⵟⵓⴹⵜ, ⴰⵔ ⵖⵉⴼⵙ ⵛⵕⴹⵖ ⴷⴰⵜ ⵏ ⵛⵛⵀⵓⴷ, ⵎⵛ ⵜⵇⴱⵍⴷ ⴰⵢⴰ ⵡⴰⵅⵅⴰ, ⵓⵔ ⵜⵇⴱⵉⵍⴷ ⵍⵍⴰⵀ ⵉⵀⴰⵏⵏⵉⴽ! » ⵉⵏⵏⴰ ⵏⵜⵜⴰ: « ⵇⴱⵍⵖ ⴰⴽ! » ⵏⵏⴰⵏ ⴰⵙⵏ ⵛⵛⵀⵓⴷ: « ⵎⴰⴷ ⵜⵎⵙⵇⴱⴰⵍⵎ ⴳⵔⴰⵡⵏ ⴰⴷ ⴰⵙ ⵏⵄⵇⴷ. » ⵉⵏⵏⴰ ⴰⵙⵏ ⴱⴰⴱ ⵏ ⵓⵅⴰⵎ ⴷ ⵓⵎⵀⴰⵔⵙ: « ⵀⴰ ⵏⵏ ⵜⴰⵎⵟⵟⵓⴹⵜ ⵏⴳ ⴰⵙ ⵅⴰⵎⵙⵉⵏ ⵏ ⵡⴰⵔⵢⴰⵍ, ⵏⵎⵙⴰⵙⴰ ⵖⵉⴼⵙ ⵙ ⵍⵅⴰⵟⵕ ⵏⵏⵖ, ⵏⴳⴰ ⵄⴰⵎⴰⵢⵏ. » ⵎⵛ ⴷ ⴷⵉⵙ ⵉⵅⴰ ⵓⵎⵀⴰⵔⵙ ⵇⴱⵍ ⴰⴷ ⴽⵎⵎⵍⵏ ⵄⴰⵎⴰⵢⵏ, ⵎⵛ ⵜ ⵜⵔⴰ ⵜⵎⵟⵟⵓⴹⵜ ⵏⵏⵙ ⴰⴷ ⵜⵜ ⵢⴰⵡⵉ, ⵉⴽⴼ ⴷⵉⴳⵙ ⵅⴰⵎⵙⵉⵏ ⵏ ⵡⴰⵔⵢⴰⵍ, ⴽⵔⴰ ⵏ ⵍⵎⴰⵍ ⵓⵔ ⵜ ⵉⵜⵜⴰⵡⵉ. ⵉⴷ ⴱⴰⴱ ⵏ ⵓⵅⴰⵎ ⴰⴷ ⵅⴰⵏ ⵇⴱⵍ ⴰⴷ ⴽⵎⵎⵍⵏ ⵄⴰⵎⴰⵢⵏ, ⵍⴰ ⵉⵜⵜⴰⵡⵉ ⵓⵎⵀⴰⵔⵙ ⵜⴰⵎⵟⵟⵓⴹⵜ ⵏⵏⵙ ⴰⵔ ⵢⴰⴽⴽⴰ ⵅⴰⵎⵙⵉⵏ ⵏ ⵡⴰⵔⵢⴰⵍ ⴰⴷ ⵉⵣⴷⵖ ⴳ ⵜⴰⴹⴹⵊⴰⵕⵜ ⵏⵏⵙ ⵏⵖ ⴷ ⴰⵢⵜ ⵜⴳⵎⵎⵉ ⵏⵏⵙ. ⵍⵎⴰⵍ, ⵎⵛ ⴷ ⵢⵓⵡⵉ ⵓⵎⵀⴰⵔⵙ ⴽⵔⴰ, ⴰⴷⴷⴰⵢ ⵖⵉⴼⵙ ⵉⵅⵓ ⴱⴰⴱ ⵏ ⵓⵅⴰⵎ ⵇⴱⵍ ⴰⴷ ⴽⵎⵎⵍⵏ ⵄⴰⵎⴰⵢⵏ ⵍⴰ ⵉⵜⵜⴰⵡⵉ ⴰⵢⵏⵏⴰ ⴷ ⵢⵉⵡⵉ, ⴷⵔⵓⵙ ⵏⵖ ⴷ ⵉⵄⴷⴷⵓ, ⵓⵔ ⴷ ⵢⵉⵡⵉ ⴽⵔⴰ, ⴽⵔⴰ ⵓⵔ ⴷⴰ ⵉⵜⵜⴰⵡⵉ ⵉⴼⴼⵖ ⴰⵎ ⵉⵣⴷⵉ. ⵎⵛ ⴽⵎⵎⵍⵏ ⵄⴰⵎⴰⵢⵏ ⵏⵏⴰ ⴳⴰⵏ ⴷⴰⵜ ⵏ ⵍⵊⵎⴰⵄⵜ ⵎⵛ ⴷⴷⴰⵏ ⴰⴷ ⵏⴰⵖⵏ ⴷⵉⵙ ⴽⵓⵏ ⵍⴰ ⵉⵜⵜⴰⵡⵉ ⴰⵎⵓⵔ ⵏⵏⵙ ⴳ ⵍⵎⴰⵍ ⵎⵏ ⵖⵉⵔ ⵜⴰⵎⵟⵟⵓⴹⵜ ⴰⴷ ⵜ ⵉⴼⵔⵓ ⵓⵎⵀⴰⵔⵙ ⵉ ⴱⴰⴱ ⵏ ⵓⵅⴰⵎ. ⴰⵎⵣⴰⵢⴷ, ⴰⴷⴷⴰⵢ ⴱⴷⵓⵏ ⵇⴱⵍ ⴰⴷ ⴽⵎⵎⵍⵏ ⵛⵛⵕⵓⴹ ⵏⵏⴰ ⴳⴰⵏ ⵉⵍⵉⵏ ⵖⵓⵔⵙ ⵉⵛⵉⵔⵔⴰⵏ ⵖⵔ ⵜⵎⵟⵟⵓⴹⵜ ⵓⵔ ⵜⵏ ⵉⵜⵜⴰⵡⵉ ⵎⵇⵇⴰⵔ ⵏⵜⵜⴰ ⴰⴷ ⵜⵏ ⵢⵓⵔⵓⵏ, ⵉⵙ ⵉⴳⴰ ⴰⴱⵕⵕⴰⵏⵉ. ⴰⴷⴷⴰⵢ ⴽⵎⵎⵍⵏ ⵛⵛⵕⵓⴹ ⵏⵏⴰ ⵉⴳⴰⵏ, ⴰⴷ ⵉⵇⵉⵎ ⵓⵎⵀⴰⵔⵙ ⴳ ⵜⴳⵎⵎⵉ, ⵎⵛ ⵉⵔⴰ ⴰⴷ ⵉⴷⴷⵓ ⵖⵔ ⵜⵇⴱⵉⵍⵜ ⵢⴰⴹⵏⵉⵏ ⴷⴰ ⴽⴽⵙⵏ ⴰⵙ ⴰⵢⵜ ⵍⵊⵎⴰⵄⵜ ⵍⵎⴰⵍ ⴷ ⵉⵛⵉⵔⵔⴰⵏ ⴷ ⵜⵎⵟⵟⵓⴹⵜ ⵓⵔ ⵉⵜⵜⴰⵡⵉ ⴰⴳⵯⴷ ⵉⵎⵉⵍ, ⵉⵙ ⴷ ⵉⵙ ⵉⵔⴰ ⴰⴷ ⵉⵇⵉⵎ, ⴽⵓⵍⵛⵉ ⵡⵉⵏⵏⵙ. 40 - ⵣⵓⵏⵣⵔⵖ ⴰⴽ ⵜⵜ ⵉⵏⵏ ⵜⵉⵡⵉ ⴰⵡⴰⵍ, ⵓⵔ ⴷⴰ ⵜⵙⴰⵡⴰⵍ: ⵜⴰⴱⵔⴰⵜ. ⴰⵣⴳⵔ ⵉⵏⵓ ⵎⵉ ⵉⵎⵍⵍⵓⵍ ⵉⵏⵉⵔ: ⵜⴰⵡⵜⵓⵍⵜ. ⵙⵏⴰⵜ ⵏ ⵜⵖⵔⵉⴼⵉⵏ ⵙⵏⵏⴷⵏⵉⵏ ⵙ ⵓⴳⴰⴷⵉⵔ: ⵉⵎⵊⵊⴰⵏ. ⵜⵉⵖⴱⵓⵍⴰ ⵎⵉ ⴷⴷⵓⵔⵏ ⵉⵣⵍⵓⴼⴰ: ⴰⵍⵍⵏ. ⴰⵎⵓⴳⵓ ⵏ ⵉⴽⵔⵡⴰⵏ ⵎⵉ ⴱⵅⵅⵉⵏ ⵉⵅⴼⴰⵡⵏ: ⵍⵓⵇⵉⴷ ⵉⵍⵓⵍⴰ ⴷ ⵙ ⵜⴰⵎⴰⵔⵜ, ⵉⵎⵎⵓⵜ ⴱⵍⴰ ⵜⴰⵎⴰⵔⵜ: ⴰⴳⵔⵜⵉⵍ. ⵙⵏⴰⵜ ⵏ ⵜⵓⵜⵎⵉⵏ ⵓⵙⵉⵏⵉⵏ ⵢⵓⵏ ⵓⵔⴳⴰⵣ: ⵜⵉⵔⵙⴰⵍ ⴷ ⵓⵃⵎⵎⴰⵔ. ⵜⵎⵎⵜ ⴷⴷⴰⴱⵜ ⴳ ⵄⴰⵔⵉ, ⵉⵡⴹ ⵓⵅⵎⵎⵓⵊ ⴰⵙⴽⴰⵔ: ⴰⵜⴼⵍ ⵜⵓⴳⴷⵎ ⴷⴰ ⵓⵔ ⵜⵏⵖⵉⵍ: ⵜⴰⵎⴰⵥⴰⵢⵜ. ⵍⴰ ⵜⴳⴳⵔ ⵙ ⵡⴰⵔⴰⵡ ⵏⵏⵙ, ⴰⵔ ⵜⵜⴰⵎⵥ ⵡⵉⵏ ⵎⴷⴷⵏ: ⵜⴰⵙⵔⴰⴼⵜ. ⵉⵏⴹⵓ ⵓⵔ ⵉⵎⵎⵉⵖ: ⴰⵎⴰⵍⵓ ⵜⴷⴷⴰ ⵉⵏⴳⵔ ⵍⵄⵡⴰⵔⵉ ⴰⵔ ⵜⵙⵖⵓⵔⵓⵜ: ⵕⵕⵚⴰⵚⵜ ⵜⴰⵖⴰⴹⵜ ⵉⵏⵓ ⵉⵙⵙⵉⵡⵏ ⴰⴷⵖⵙ ⵉ ⴷⴷⵓⵏⵉⵜ: ⵜⴰⴳⵓⵔⵙⴰ ⵜⵉⵙⵡⵉⵜ ⵉⵏⵓ ⵉⵄⵎⵎⵔⵏ ⵙ ⵜⵔⵢⴰⵍⵉⵏ: ⵉⴳⵏⵏⴰ ⴷ ⵉⵜⵔⴰⵏ ⵉⵙⵎⵖ ⵉⵏⵓ ⵢⵓⴳⵍ ⴳ ⵢⵓⵜ ⵜⴹⴰⵕⵜ: ⵢⵓⵏ ⵡⴰⵣⵣⵉⵜⵓⵏ. ⵜⵍⵍⴰ ⴷⴰ, ⵜⵉⵍⵉ ⴷⵉⵏⵏ: ⵍⵄⴰⴼⵉⵜ ⵎⵓⵔ ⴳⵉⵏ ⵉⵄⴷⴰⵡⵏ, ⵜⵛⴰⵏ ⴰⵖ: ⵉⵄⵎⵓⴷⵏ ⵓⵔ ⴷⴰ ⵜⵜⴰⵔⵓ ⵖⴰⵙ ⵙ ⵉⵙⴼⵓⵔⵓⴹⵏ: ⵜⴰⴳⵏⴰⵔⵜ. ⵍⴰ ⴰⵙ ⵉⴷⴷⴰⵍ ⵉⵙⵡⵉ, ⵓⵔ ⴷⴰ ⵜ ⵉⵜⵜⴰⵙⵉ ⵓⵍⵖⵓⵎ: ⵜⴰⵙⵔⴰⴼⵜ ⵍⴰ ⵜ ⵉⵜⵜⵊⵎⵓⵄ ⵓⵃⵎⴰⵎⵉ; ⵉⵣⵍⴰⵄ ⵜ ⵓⵃⴷⴰⴷⵉ: ⵉⴹ ⴷ ⵡⴰⵙⵙ ⵍⴰ ⵉⴽⴽⴰⵜ ⵓⵏⵥⴰⵕ, ⴰⵔ ⵉⵜⵜⴳ ⴰⵎ ⵜⵓⵔⵉⵔⵜ: ⵜⴰⵍⵍⵓⵏⵜ ⴷ ⵓⴳⴳⵓⵔⵏ ⵉⵣⵎ ⵉⵏⵓ ⴱⵓ ⵙⴱⴰⵄ ⵓ ⵙⴱⵄⵉⵏ ⵓⴱⵕⴹⵓⴹ: ⴰⵅⴰⵎ ⵉⴷⴷⴰ ⵉⴳⴰ ⴰⴼⵇⵇⵉⵔ, ⴰⵍⵍⵉⴳ ⴷ ⵉⵄⴰⵢⴷ ⵉⴳⴰ ⴰⵄⵔⵔⵉⵎ: ⴰⴳⴷⴷⵉⴷ. ⵜⵏⵏⴰ ⴰⵙ ⵉⵅⵚⵚⴰⵏ, ⵜⴷⴷⵓ ⴰⵙ ⴷ: ⵍⵇⴰⵢⴷ ⴰⴽⵔⵓⵙ ⵅⴼ ⵓⴽⵔⵓⵙ, ⵍⵓⴱⴰ ⵅⴼ ⵓⴽⵔⵓⵙ: ⵜⵉⵖⵔⴷⵎⵜ ⴰⵍⵉ ⴰ ⵄⵉⵛⴰ, ⴽⴽⵙ ⴷⵉⵏⵏ: ⵜⵉⵎⵛⴹⵜ ⵕⵃⴰⵍⵏ ⵉⵕⵃⵃⴰⵍⵏ, ⵕⵥⵎⵏ ⵉⵊⴹⴰⴹ ⵜⵉⵇⵓⵎⵎⴰ: ⴰⴷⵖⴰⵔ ⵏ ⵜⴳⵓⵙⵉⵏ ⵙⵔⵡⵜⵏⵜ ⵜⵉⵃⴷⴰⴷⵉⵏ, ⵉⵊⵎⴰⵄ ⵜ ⵓⵔⴰⵙ, ⵉⴳⵔ ⵜ ⵖⵔ ⵜⵔⴳⵯⴰ ⵙ ⵓⵔⵡⴰⵙ: ⵜⵓⵖⵎⴰⵙ, ⵉⵍⵙ, ⴰⴷⵉⵙ 41 - ⵇⵏⵖ ⴰⴽ - ⵢⵓⵏ ⵉⵍⵍⴰ ⴰⵙ ⵉⵎⵉ ⵊⴰⵊ ⵏ ⵓⵄⴷⴷⴰⵙ ⵍⴰ ⵉⵜⵜⵚⵓⴹ, ⵎⴰ ⵕⵕⵓⵃ ⵓⵔ ⴰⵙ ⵉⴳⵉ ⴽⵔⴰ ⴳ ⵉⴷⵎⴰⵔⵏ? R. ⵕⵕⴰⴱⵓⵥ, ⵀⴰ ⵏⵏ ⴰⵏⵊⵊⴰⵕ ⵉⴳⴰ ⵜ, ⴰⵔ ⵜ ⵉⵙⵙⵅⴷⵎ ⴰⴷ ⴰⵙ ⵉⴱⴹⵓ ⵜⵉⴼⴰⵙⵙⵉⵏ, ⴰⴷ ⵉⵚⵓⴹ ⵎⴰⴷ ⵔⴰⵏ. - ⵉⵣⵎ ⵏⵏⴰ ⵉⵙⴷⴰⵄ ⵓⴼⵓⵙ ⴰⵔ ⵜ ⵉⵙⵅⴷⴰⵎ, ⵉⴳ ⴰⵙ ⴰⵍⴳⴰⵎⵓ, ⵉⴳ ⴰⵙ ⵜⴰⵃⴰⵍⵍⴰⵙⵜ ⴳ ⵄⴰⵏⴳⵉ? R. ⴰⵙⵙⵉⴼ ⴰⴷ ⴰⴽ ⵜ ⵇⵉⵙⵖ, ⵜⵉⵔⵓⴳⴳⵉⵏ ⴰⴷ ⴰⵙⵏ ⵉⵜⵜⵓⴳⴰⵏ, ⵉⴳ ⴰⵙ ⵓⵍⴳⵓⵏ ⴰⴷ ⵜ ⵉⵙⵏⵉⴼ ⴰⴽⴽⵯ ⴳⵎⵉ. - ⵍⵓⵍⵉⵢⵜ ⵎⵉ ⵉⵜⵜⵓⴳⴰ ⵍⵀⵎ ⴳ ⵢⵉⴹ, ⵙ ⵡⴰⵙⵙ ⵓⵔ ⴷⴰ ⵜⵙⴰⵍ ⴳ ⴽⵔⴰ, ⵜⵇⵉⵎⴰ ⵖⴰⵙ ⴰⵇⵊⴷⵉⵎ. R. ⵓⵔ ⴷ ⵜⴰⵔⴱⴰⵜ ⴰⴷ ⴰⴽ ⵏⵏⵉⵖ, ⵖⴰⵙ ⵜⴰⵛⵎⵄⵉⵜ, ⵍⴰ ⵅⴷⵎⵏ ⵜⵜ ⴳ ⵉⴹ; ⵙ ⵡⴰⵙⵙ ⵓⵔ ⴷⴰ ⵜⴰⵖ, ⵍⴰ ⵜⵓⵢⴰⴼⴰⵔ ⴳ ⵙⵙⵏⴷⵓⵇ. - ⵢⵓⵏ ⵉⵍⵍⴰ ⵜⴰⴽⵏⵡⵉⵏ ⴰⵅⴼ ⵉⵜⵏⴱⴰⴹ, ⵜⵉⵍⵉ ⵎⴰⵢⵙ ⵏⵏⴰ ⵜⵏ ⵢⵓⵔⵓⵏ ⴰⵖⵓⵔ ⴷⴰ ⵉⴳⴳⴰⵏ? R. ⵓⵔ ⴷ ⴰⵔⴳⴰⵣ ⴰⴷ ⴰⴽ ⵏⵏⵉⵖ, ⴰⵡⴰ ⵖⴰⵙ ⵍⵎⵔⵡⴷ ⵍⴰ ⵃⴹⵓⵏ ⴰⵍⵍⵏ ⴰⴷ ⵉⴹⵍⴰⵏ, ⴰⵡⴰ ⵜⵉⴽⴼⵙⵜ ⴰⴷ ⵜ ⵢⵓⵔⵓⵏ ⴰⵖⵓⵔ ⴷⴰ ⵉⴳⴳⴰⵏ. - ⵢⵓⵏ ⵓⵃⵓⵍⵉ ⵜⴻⵜⵜⴰ ⵍⵍⵓⵎⵜ ⴰⵔⴷⵍⴰ, ⵜⵉⵍⵉ ⵢⵓⵜ ⵜⵇⴷⴷⵉⵜ, ⵉⴳⴰ ⵕⴱⴱⵉ ⴷⵉⴽⵙ ⵉⵃⴷⴷⴰⵏ? R. ⵓⵔ ⴷ ⴽⵔⴰ ⵏ ⵓⵃⵓⵍⵉ ⵖⴰⵙ ⴰⵙⴳⴳⵯⴰⵙ ⴰⵅⴼ ⵉⵜⵓⴳⴳⴰ; ⵉⵍⵍⴰ ⴷⵉⴳⵙ ⵡⴰⵢⵓⵔ ⵏ ⵕⵎⴹⴰⵏ ⴰⵅⴼ ⵏⵃⴷⴷⴰ. - ⴰⵣⴳⵔ ⴰⴱⵔⴽⴰⵏ ⵉⵜⵜⴰⵙⵉⵏ ⵉⵙⵔⵉⴳ, ⵎⵛ ⵉⵢⵉ ⵜⵕⵥⵎⴷ ⴰⴷ ⵓⵔ ⵙⴰⵡⴰⵍⵖ? R. ⵡⴰⵔⵓⵢⵏ ⴰⴷ ⵜⴳⵉⴷ ⴷ ⴰⵣⴳⵔ ⴰⴱⵔⴽⴰⵏ, ⵉⵍⴰⵏ ⵙ ⵢⵓⵏ ⵉⵙⴽ ⴰⴷ ⴰⴽ ⴽⴽⵏ ⵜ, ⴰ ⴱⵓ ⵍⵖⴰ, ⴰⵍⵍⵏ. - ⵉⵜⴳⵍ ⵉⴳⴰ ⵜ ⵕⴱⴱⵉ ⴷ ⴽⵕⴰⴹⵜ ⵍⴰⵜⵍⴰⵜ, ⴰⵡⴰ ⵙⵉⵏ ⵃⵔⵎⵏ, ⵢⵓⵏ ⵉⵃⵍⵍⴰ, ⴰ ⴱⵓ ⵍⵖⴰ, ⴷⵉⴳⵙ? R. ⵉⵜⴳⵍ ⴷⴷⵓⵏⵉⵜ, ⵉⵍⵍⴰ ⴷⵉⴽⵙ ⵉⵕⵓⵎⵉⵢⵏ ⴷ ⵓⴷⴰⵢⵏ ⴰⴷ ⵉⵃⵕⵎⵏ, ⴷ ⵉⵎⵙⵍⵎⵏ ⵢⵓⵔⵉ ⴰⵖ ⵏⵏⴱⵉ! - ⵉⴳⵔ ⵎⵉ ⴹⵓⵕⵏ ⵡⴰⵎⴰⵏ, ⵙⵉⵏ ⵍⴰ ⵙⵡⴰⵏ, ⴷ ⵢⵓⵏ ⵉⵇⵇⵏ ⵜⴰⴱⴰⵏⴽⴰ ⵖⵓⵔⵙ. R. ⴰⵡⴰ, ⵍⵎⵓⵙ ⵏ ⵡⴰⵣⵣⴰⵔ, ⵀⴰ ⴷ ⵉⵅⴼ, ⵍⴰ ⵉⵎⴳⴳⵔ ⵙ ⵓⵇⵎⵎⵓ, ⴰⴷ ⴰⴽ ⴱⴱⵉⵏ, ⴰ ⴱⵓ ⵍⵍⵖⴰ, ⵉⵅⴼ! - ⴳⴰⵏ ⵢⵓⵜⵙ ⴰⵎⵖⴰⵔ, ⴰⴷⴷⴰⵢ ⵢⵉⵔⵉ ⴽⵔⴰ ⴷⵉⴳⵙⵏ ⴰⴷ ⵉⵄⵜⵇ, ⵉⴼⴼⵖ ⴰⵙⵏ ⴷ ⴰⵅⴱⵓ ⵙⴳ ⵡⴰ, ⵓⵔ ⵢⴰⴷ ⴷⴰ ⵉⵜⴽⴽⴰ ⵟⵄⴰⵎ ⵏⵏⴰ ⵣⵉ ⵜⵉⴽⴽⵉ ⵏ ⵎⴷⴷⵏ, ⵎⴰⴷ ⵉⴳⴰⵏ ⵍⵎⵄⵏⴰ ⵏⵏⵙ? R. ⴰ ⴱⵓ ⵍⵍⵖⴰ, ⵀⴰⵜⵉ ⵏⵏ ⴰⵢⵏⵏⴰ ⴷⴰⵖ ⵜⵇⵉⵙⴷ ⵓⵔ ⵉⴳⵉ ⴱⵏⴰⴷⵎ, ⵀⴰ ⵏⵏ ⴰⵢⵏⵏⴰ ⴷⴰ ⵉⵜⴻⵜⵜⴰ ⵙⵡⴰⵜⵏ ⴷ ⵓⴱⵍⵓⵃ: ⵍⵄⵉⵜ ⵏ ⵓⴳⵍⵍⵉⴷ ⴰⴷ ⴽ ⵜⵓⵡⵜ ⵙ ⵉⵅⴼ, ⴰⵎⵉⵏ. 42 – Chant. ⴰ ⴰⵔⴳⴰⵣ ⵓⵔ ⵉⵍⵍⵉ ⵡⵓⴷⵉ ⵜⴻⵜⵜⴰ ⵜ ⴰⵡⴰ, ⵖⴰⵙ ⴰⵃⴱⵉⴱ ⴰ ⵎⵉ ⵏⴳⴰ ⴽⵔⴰ ⴳ ⵓⵇⵍⵍⴰⵍ ⴰⵡⴰ! ⴰ ⵎⴰⵢⵙ ⵏ ⵓⵎⴷⴷⴰⴽⴽⵯⵍ ⴰⵏⴱⴳⵉ ⵏ ⵕⴱⴱⵉ ⴰⵡⴰ, ⵎⵛ ⵉⵢⵉ ⵜⵔⵉⴷ, ⵓⵔ ⵉⵢⵉ ⵜⵔⵉⴷ ⴰⴷ ⴰⵡⵉⵖ ⵉⴹ ⴰⵡⴰ! ⴰ ⵜⴰⵖⵣⵓⵜ ⵏⵏⴰ ⵉⴽⵔⵔⵣ ⴱⵓ ⵜⵖⵢⴰⵍ ⴰⵡⴰ, ⴰⵡⴰ ⵉⴷ ⴰⵎ ⵉⴳⴰⵏ ⵜⴰⵢⵓⴳⴰ ⵏ ⵉⵙⵙⴰⵏ ⴰⵡⴰ! ⴰ ⴰⵡⵔⴰⵙ, ⵉⵙ ⴷ ⵉⵙ ⴽ ⵉⵄⴰⴷⵎ ⵓⵎⵙⵎⴰⵔ ⴰⵡⴰ, ⴰⵏⵏⴰⵢⵖ ⵜⴰⵡⴰⴷⴰ ⵏⵏⴽ ⵓⵔ ⵜⴳⵉ ⵍⵎⵍⵉⵃ ⴰⵡⴰ. ⴰⵃⴱⵉⴱ ⴰⴷ ⴰⵙ ⵙⵙⵓⵖ ⴰⴷⵎⵔ ⴷ ⵓⵀⴷⴷⵊⴰⵎ ⴰⵡⴰ, ⴰⵔⴳⴰⵣ ⴰⴷ ⴰⵙ ⵙⵙⵓⵖ ⵛⵔⵔⵎⵓ ⴷ ⵓⵣⴳⴳⵯⴰⵔ ⴰⵡⴰ. ⴰⵃⴱⵉⴱ ⵉⵏⵓ ⴰⴷ ⵉⴳ ⴰⴱⵓⵇⵙ ⴰⵔ ⵉⵜⵜⵓⵃⵔⵔⴰⴼ ⴰⵡⴰ, ⴰⵔⴳⴰⵣ ⵉⵏⵓ ⴰⴷ ⵉⴳ ⴰⴱⵓⵍⵅⵉⵔ ⴰⵎⵥⵏ ⵜ ⵉⴹⴰⵏ ⴰⵡⴰ. ⴰ ⴰⵙⵎⵓⵏ, ⴰ ⴱⵓ ⵍⵎⵉⵄⴰⴷ ⵏ ⵉⵃⵍⵍⴰⵍ ⴰⵡⴰ, ⵉⵙ ⴷ ⵉⵙ ⵜⵓⴳⴳⴷⴷ ⵉⵄⴰⴱⴰⵏ ⴰⴷ ⴰⴽ ⴷⴷⵓⵏ ⴰⵡⴰ. ⴰ ⴰⵙⵎⵓⵏ ⵏⵏⴰ ⵓⵔ ⵉⵇⴷⴷⴰⵏ ⵉ ⴽⵔⴰ, ⴰⵡⴰ, ⵎⴰⴷ ⵔⵉⵖ ⴰⵙⵓⵎⵍ ⵏⵏⴽ ⴰⴷ ⵉⵢⵉ ⵉⴹⴼⵓⵕ ⴰⵡⴰ. ⴰ ⴰⵏⵥⴰⵕ ⵅⵙ ⴰⵡⵉⵢⴰⵜ ⴰⴷ ⵓⵔ ⵉⴽⴽⴰⵜ ⴰⵡⴰ, ⴷⴷⵉⵖ ⵙ ⵓⵎⴷⴷⴰⴽⴽⵯⵍ ⵉⵖⵍⴱ ⵉⵢⵉ ⵓⵛⵓⴹ ⴰⵡⴰ. ⴰ ⴰⵙⵎⵓⵏ ⴰⴱⵓⵇⵙ ⴰⵣⴳⵣⴰ ⵏ ⵍⴰⵃⵔⵉⵔ ⴰⵡⴰ, ⴰ ⵡⴰⴷ ⴽ ⵉⵏⵏ ⵉⴳⴰⵏ ⴳ ⵚⵏⵏⵓⵇ ⵏ ⴼⴰⵙ, ⴰⵡⴰ! ⵡⵏⵏⴰ ⵔⵉⵖ ⴷⴰ ⴷ ⴰⵙ ⵙⵙⵓⵖ ⵉ ⵜⵉⵟⵟ ⵏ ⵜⴳⵎⵎⵉ ⴰⵡⴰ, ⵡⵏⵏⴰ ⵓⵔ ⵔⵉⵖ ⴰ ⵎⵎⵉ ⴽⴽⴰⵜⵖ ⵜⵉⵙⵄⴹⴰⵕ ⴰⵡⴰ! ⴰ ⵜⴰⵔⴱⴰⵜ ⵏⵏⴰ ⵉⴽⵎⵎⵣⵏ ⴰⵇⵔⵎⵉⵎ ⴰⵡⴰ, ⵓⵔ ⵉⵢⵉ ⵉⴼⵉ ⵡⵓⵍ ⵉⵏⵓ ⴰⴷ ⵜⴳⵜ ⵉⵎⵏⵙⵉ ⴰⵡⴰ! ⴰⴷ ⵏⴰⵣⵏ ⴰⵎⴰⵣⴰⵏ ⵖⵔ ⵙⵉⴷⵉ ⵕⴱⴱⵉ, ⴰⵡⴰ, ⴰⴷ ⴰⵙ ⵏⵉⵏⵉ ⵀⴰ ⵏⵏ ⵍⴱⴰⵟⵍ ⵍⴰ ⵉⵔⵔⴰⵙ, ⴰⵡⴰ! ⴰ ⴰⵙⵎⵓⵏ, ⴰ ⴱⵓ ⵍⴽⴰⵙ, ⴰ ⴱⵓ ⵏⵏⵄⴰⵏⵄⴰ ⴰⵡⴰ, ⴰⵡⴰ ⴱⴹⵓ ⴷ ⴱⴱⴰ ⵏⵏⴽ ⴰⴷⴷⵓ ⴷ ⴰⵏⵛⵛⴰⵔ ⴰⵡⴰ! ⴰ ⴰⵙⵎⵓⵏ, ⴰⴷⴷⴰⵢ ⵜⴽⴽⴷ ⴷⴰⵜ ⵏ ⵓⵅⴰⵎ ⴰⵡⴰ, ⵉⵙⵙⵉⵏⵖ ⴰⵢⵏⵏⴰ ⵜⵏⵏⵉⴷ ⴱⵍⴰ ⴰⵡⴰⵍ, ⴰⵡⴰ! ⴰ ⴰⵃⴷⴰⴷⵉ, ⴱⵓ ⵙⵙⵏⴰⵃⴰⵜ ⵉⵄⴰⴷⴷⴰⵏ ⴰⵡⴰ, ⴰ ⵡⴰⴷ ⴷ ⴰⴽ ⵉⴳⴰⵏ ⵜⵉⵎⵍⵙⴰ ⵏ ⵍⴰⵃⵔⵉⵔ ⴰⵡⴰ! ⴰ ⵚⵚⴰⵍⵉⵃⵉⵏ ⵏ ⵓⵙⴰⵢⵙ, ⴰ ⵙⵉⴷⵉ ⵄⵉⵙⴰ, ⴰⵡⴰ, ⴰⴷ ⵉⵢⵉ ⵜⵃⴰⵔⵙⵎ ⴰⵙⵎⵓⵏ ⴰⴷ ⵓⵔ ⵉⵜⴷⴷⵓ ⴰⵡⴰ! ⴰ ⵜⴰⵖⵣⵓⵜ ⵏⵏⴰ ⵉⵜⵎⵀⵣⵣⴰⵏ ⵉⵙⵙⴰⵏ ⴰⵡⴰ, ⵉⴽⴽⴰ ⵍⵃⴰⴼⵔ ⵖⵉⴼⵎ ⵉⵣⵔⵉ ⴷ ⴳ ⵓⴼⵓⵙ ⴰⵡⴰ! ⴰ ⵜⴰⵔⴱⴰⵜ ⵏⵏⴰ ⵓⵔ ⵉⵔⴱⴱⴰⵏ ⵓⵍⵓⵎ ⴰⵡⴰ, ⵜⵙⵡⴰⵍⴼ ⴰⵙ ⵎⵎⴰ ⵏⵏⵙ ⴰⵀⵣⵣⴰⵏ ⵏ ⵓⴹⴰⵕ ⴰⵡⴰ! 43 – Poésies de ba hdda 1. ⵕⴰⵃⵎⴰⵜ ⴱⴱⴰ ⵀⴷⴷⴰ, ⴰⵏⵛⵛⴰⴷ ⵉⵏⵏⴰ ⴰⴽ: ⵙⵉⵏ ⴰⴷⴷⴰⵢ ⵜⵎⴽⵣⵓⵏ ⵍⵄⵉⴱ ⴰⴷ ⵉⴳⴳⴰ ⵎⵛ ⵉⵇⵉⵎ ⵡⵉⵙ ⴽⵕⴰⴹ ⵖⵉⴼⵙⵏ ⵉⵙ ⵉⵙⵓⵊⴰⴷ ⵉ ⵜⵏⵎⵏⴰⵎⵜ. 2. ⵕⴰⵃⵎⴰⵜ ⴱⴱⴰ ⵀⴷⴷⴰ, ⴰⵏⵛⵛⴰⴷ ⵉⵏⵏⴰ ⴰⴽ: ⴰⵄⴰⴱⴰⵏ ⴰⴷⴷⴰⵢ ⵉⵙⵔⴼⵏ, ⵎⴰⵜⵜⴰ ⵡⴰⵜⵉⴳ ⴰⵙⵏ ⵉⵇⵉⵎⵏ! 3. ⵕⴰⵃⵎⴰⵜ ⴱⴱⴰ ⵀⴷⴷⴰ, ⴰⵏⵛⵛⴰⴷ ⵉⵏⵏⴰ ⴰⴽ: ⵣⵏⵉⵖ ⵄⴰⵎ ⵡⴰⵍⴰ ⵙⵉⵏ, ⵓⵔ ⵉⵢⵉ ⵉⴷⴰⵎ ⵖⴰⵙ ⵉⵡⵍ! 4. ⵕⴰⵃⵎⴰⵜ ⴱⴱⴰ ⵀⴷⴷⴰ, ⴰⵏⵛⵛⴰⴷ ⵉⵏⵏⴰ ⴰⴽ: ⴰ ⵍⵃⵕⵕ ⵏ ⵜⴰⵢⵢⵔⵉ, ⴰⵙⴰⴼⴰⵔ ⵏⵏⵙ ⵉⴳⴰ ⵖⴰⵙ ⴰⵃⵓⴼⴼⵏ! 5. ⵕⴰⵃⵎⴰⵜ ⴱⴱⴰ ⵀⴷⴷⴰ, ⴰⵏⵛⵛⴰⴷ ⵉⵏⵏⴰ ⴰⴽ: ⵜⴰⵄⴰⵔⵔⵉⵎⵜ ⵎⵛ ⵜⵜ ⵓⴷⴷⵊⴰⵏ ⵍⵃⴱⴰⴱ ⵏⵏⵙ ⴰⵔ ⴰⵙⵔⴰⴳ ⵜⵅⴰⵜⵔ, ⵉⵙ ⵔⴰⵏ ⴰⴷ ⵜⴷⴷⵓ ⴳ ⵡⵉⵏⵏⵙ ⴰⴷ ⵜⴰⵛⴽ. 6. ⵕⴰⵃⵎⴰⵜ ⴱⴱⴰ ⵀⴷⴷⴰ, ⴰⵏⵛⵛⴰⴷ ⵉⵏⵏⴰ ⴰⴽ: ⵜⴰⵎⴰⵜⴰⵔⵜ ⵏ ⵍⵀⵡⴰ ⴰⴱⵔⴷⵓⵣ, ⵡⵏⵏⴰ ⵜ ⵉⵏⵙⴰⵏ ⴰⴷ ⵉⵏⵙⵍⵎⵏ ⵀⴰⵜⵉ ⵏⵏ ⵍⵃⵓⴱ ⴰⵅⴼ ⵉⵙⵉⵡⵍ! ⴰ ⵕⴱⴱⵉ, ⴰ ⵕⴱⴱⵉ ⵜⵉⵏⵏⴽ ⴰⴷ ⴳⴰⵏ ⵜⵏⴱⴰⴹⵉⵏ ⴰⵢⵏⵏⴰ ⵎⵉ ⵓⵔ ⵜⵓⴷⵉⵜ ⴰⴷ ⵜⵓⵜⵜⵉⵏ ⴳ ⵡⴰⴽⴰⵍ ⴰ ⵉⵎⵎⴰ ⴽⵎⵎ ⴷ ⴱⴰⴱⴰ ⴰ ⵡⵉ ⴼⴽⴰⵜ ⴰⵖ ⴷⴷⵓⵄⴰ ⵀⴰ ⵍⵡⴰⵍⵉⴷⵉⵏ, ⵡⵏⵏⴰ ⵎⵉ ⴽⵙⴰⵏ ⵓⵔ ⴰⵙ ⵉⵜⵊⵕⵓ ⴽⵔⴰ ⴰ ⵙⵉⴷⵉ ⵄⴰⴱⴷⵙⵙⵍⴰⵎ ⴱⵍⵍⵎⵛⵉⵛ, ⵏⴷⵀⵖ ⵉⵙⵙⵓⵏ ⴰ ⵃⴰⴱⵉⴱ ⵟⵟⵓⵍⴱⴰ ⵔⴰⵃ ⵍⵄⴰⵕ ⵄⴰⵍⵉⴽⵓⵎ ⴷⵉⵎⴰ ⴰ ⵀⴰ ⴷⴰⴷⴷ ⵏ ⵉⵄⵉⵙⴰⵡⵉⵢⵏ ⴰⵇ ⴰⵎⴰⵍⵓ ⵏ ⴱⴱⴰ ⵏⵏⵓⵏ. ⴰ ⵙⵉⴷⵉ ⴱⵓⵣⴽⵔⵉ ⴱⵓ ⵍⵖⵔⵙ ⵏ ⵡⴰⵊⵊⵉⵡⵏ ⴽⵙⴰⵜ ⵉⵢⵉ. ⴰⴷ ⵙⵎⵓⵜⵜⵉⵖ ⴰⵡⴰⵍ ⵉⵏⵓ ⴰⵎ ⵓⵖⴰⵏⵉⵎ ⴳ ⵡⴰⵎⴰⵏ, ⴰⵢⵏⵏⴰ ⵖⵓⵔⵙ ⴷ ⵉⴽⴽⴰ ⵓⵙⵉⵃⵍ ⵍⴰ ⵜ ⵉⵙⵎⴳⵓⵍⵍⵓⵢ ⵊⴰⴱⵜⵏⵉ ⵢⴰ ⵔⵊⵍⵉⵢⴰ ⵓ ⴷⵣⵜ ⵃⴷⴰⴽ ⴰ ⵍⵎⴷⵉⵏⴰ, ⵓⵔ ⵏⵎⵢⴰⴽⴰⵣ ⴷ ⵡⴰⵔⵔⴰⵡ ⵏ ⵛⵛⵕⴼⴰ ⴳⴰⵏ ⵍⴱⵓⵍⵉⵙ. ⵉ ⵜⵏⵏⴰ ⴰⵡⵏ ⵜⴰⴷⴷⴰⵔⵜ ⵏ ⵍⵃⴽⴰⵎ ⵍⵖⴷⵔ ⴰⵢⴰ. ⵉⴷⴷⴰ ⴰⵖ ⵓⴳⵍⵍⵉⴷ ⵏ ⵉⵎⵙⵍⵎⵏ ⵎⴰ ⵙ ⵏⵜⴳⴳⴰ ⴽⵔⴰ, ⵓⵎⴰ ⵉⵕⵓⵎⵉⵢⵏ ⵎⵛ ⵉⴷⴷⴰ ⵍⵃⴰⴽⵎ ⵔⴰⵔⵉⵏ ⴷ ⵡⵉⵙ ⵙⵏⵉ. ⴽⴽⵉⵖ ⴱⴰⴱ ⵏ ⵎⴽⵏⴰⵙ, ⴰⵏⵏⴰⵢⵖ ⵉⴹⵚ ⵏ ⵚⴱⴱⴰⵕⴰ, ⵍⴰ ⵉⴽⴽⴰⵜ ⵙ ⵓⴳⵍⵣⵉⵎ ⴰⵔ ⵜ ⵉⵜⵙⵎⵙⴰⵙⴰ ⵙ ⵍⴱⴰⵍⴰ. ⵜⵓⵍⵉ ⵜⵉⵏⵉⴽⵜ ⴱⵓⵏⴰⴷⵎ, ⴰⵡⴰ ⵜⵓⵍⵉ ⴷ ⵍⵏⴹⵓⴼⴰⵄ. ⵎⴰⴷ ⵜⵔⴰⵎ ⴰⴷ ⵏⵏⵛⵜ ⵉⵙ ⴷ ⵉⵙⵙⴰⵏ ⴰ ⵡⵉⵏⵏⴰ ⵜⵏ ⴳⴰⵏⵉⵏ? ⵢⵓⵏ ⵓⵄⴰⵔⵔⵉⵎ ⴰⴷ ⵜⴰⵏⵏⴰⵢ ⵜⵉⵟⵟ ⴰⴷ ⴳ ⵍⴱⵉⵔⵓ, ⵙⵉⵏ ⵎⵢⴰ ⵏ ⵛⵛⵃⵟⴰ ⴰⴷ ⴰⵙ ⵉⵛⴰ ⵙ ⵉⵖⵣⴷⵉⵙⵏ. ⵓⵔ ⵉⵄⴰⴷⵉⵍ ⵏⵏⴼⵙ ⴰⴷ ⵡⵜⵖ ⴳ ⵏⵍⵍⴰ ⵜⵃⵜ ⴷⴷⵉⵎⵎⴰ. ⵉⵖⵣⵣⵉⴼ ⴰⵅ ⵕⵕⵓⵃ ⴰⴷ ⵃⴰⴹⵕⵖ ⴳ ⵅⵉⵔ ⵣⵣⴰⵎⴰⵏ. ⴰ ⵄⴰⵍⵉ, ⵀⵣⵣⴰ ⴷ ⵉⵅⴼ ⵏⵏⴽ ⴰⴷ ⵜⴰⵏⵏⴰⵢⵜ ⴷⴷⵓⵏⵉⵜ, ⴰⴷ ⵜⵅⵍⵓⴷ ⴰⴷ ⵏⵏⵛⵜ ⵉⵏⵏ ⴰⵢⵜ ⵍⴽⴱⴱⵓⵟ ⵜⵉⵣⴳⵣⴰⵡⵉⵏ, ⴰⵃⵎⵔⵉ ⴰⴷ ⵉⵍⵍⴰ ⴰⵖ ⵊⴰⵊ ⵏ ⵜⵉⵟⵟ ⴳ ⵓⵖⴱⴰⵍⵓ, ⴰⵢⵏⵏⴰ ⴳ ⴰⵔ ⵙⵙⵉⵔⵉⴷⵏ ⵉⵎⵅⵎⴰⵅⵏ ⵍⵉⵥⵓⵕⴰⵜ ⴷ ⵜⵄⴱⴰⵏⵉⵏ, ⵖⴰⵙ ⴰⵔⵔⴰⵡ ⵏ ⵉⵅⵏⵣⵉⵔ ⴰⴷ ⵓⴼⵉⵖ. ⴰ ⵢⴰ ⵛⵛⴰⴼⵉⵄ, ⴰ ⴱⵓ ⴼⴰⴹⵎⴰ ⵏⵍⵍⴰ ⴰⵡⵏ ⴳ ⵓⵎⵓⵔ! 45 - ⵜⴰⵎⴰⵡⴰⵢⵜ. ⴽⵓⵍ ⵎⴷⴷⵏ ⴷ ⴰⴷ ⵛⵉⴱⵏ, ⴷ ⴰⴷ ⵎⵎⵜⵏ, ⵖⴰⵙ ⴽⵎⵎ ⴰ ⵍⵉⵅⵔⴰ ⴷ ⵓⵎⴰⵔⴰⵢ, ⵓⵔ ⵜⵉⵍⵉⵏ ⵛⵛⵉⴱ, ⵓⵔ ⵜⵎⵜⴰⵜⵏ! ⴰⵡⴰ ⴰⴷ ⴱⴷⴷⵍⵏ ⴰⴽⴰⵍ ⵙ ⵜⵓⴳⴰ ⵏⵏⵙ. ⴰⵡⴰ ⴰⴷ ⵄⴰⵇⵍⵏ ⴰⵏⵙⵉⵡⵏ ⵍⵍⵉ ⵏⴽⴽⴰ ⴷ ⵓⵙⵎⵓⵏ ⵉⵏⵓ! ⵟⵟⴰⵍⴱ, ⴰ ⵙⵉⴷⵉ ⵎⵓⵃⴰⵏⴷ, ⴰⴷⴷⴰⵢ ⵜⴰⵔⵓⵎ ⴽⵔⴰ ⵜⴳⵉⴷ ⴰⵖ ⴽⵔⴰ; ⵜⵔⵣⴰ ⵉⵢⵉ ⵍⵎⵃⴰⵢⴱⴱⴰ, ⵓⵔ ⵓⴼⵉⵖ ⵎⴰⴷ ⵙⵎⵓⵏⵖ ⴳ ⵉⵖⵙⴰⵏ. ⵍⴰ ⴳⴳⴰⵏⵖ ⴰⵔ ⵉⵢⵉ ⵜⵜⴰⵎⵥ ⵜⴰⵡⵍⴰ, ⴰⵅⵅⵉ! ⵜⵓⴳⵔ ⵜⴰⴷ ⴰⵙⵔⵓ; ⵜⵓⴳⵔ ⵉⵎⴰⵡⵏ ⵏ ⵍⵏⴷⴰⴼⵉⵄ; ⵀⴰⴽ ⴰⴳⵯⴷ ⵓⵣⵣⴰⵍ ⵏⵏⴰ ⵅⴼ ⵉⵖⵍⴱ ⵓⵄⴷⴰⵡ, ⴰⵅⵅⵉ! ⵜⴱⴱⵉⴷ ⴰ ⵣⵣⵉⵏ ⵜⴰⵙⴰ ⵉⵏⵓ! ⴰⵕⵓⵎⵉ ⵉⵙⵎⵏⴰⵚⵚⴰ ⵜⴰⵎⴰⵣⵉⵔⵜ! ⵃⴰⵙⴰⵏ ⵢⵓⵍⵉ ⵙ ⵉⵅⴼ ⵏ ⵓⵇⵍⵍⴰⵍ, ⴰⴷ ⵉⵙⵉⴳⴳ ⵉ ⵍⴰⵄⵡⴰⵔⵉ ⵉⵅⴼ! ⵉⴳⴰ ⵍⵃⴰⵊⴱ ⵜⴰⴷⴷⵊⴰⵍⵜ, ⵉⵅⵓⴱ ⴰⵙ ⵡⴰⴹⵓ! ⵜⵔⵓⵔⴰ ⵉ ⵓⵔⴳⴰⵣ ⵓⵔ ⵉⵍⵉⵏ ⴳ ⵜⴰⴷⴰⵡⵜ ⵏⵏⵙ ⵉⵄⴰⴱⴰⵏ ⵉⵥⵉⵍⵏ; ⴰⵏⵏⴰ ⵜⵓⵔⵓ ⴷ ⴰⴷ ⵉⵃⵕⵎ, ⵢⵓⵔⵡ ⴰⵙ ⵜ ⴱⵓⵍⵅⵉⵔ; ⵏⵏⵉⵖ ⴰⴽ ⵉⵅⵓⴱ ⵉ ⵜⵄⴰⵛⵛⴰⵇⵜ! ⴰ ⵎⴰⴷ ⵉⵢⵉ ⵉⵜⵜⵉⵏⵉⵏ, ⴱⴹⵓ ⴷ ⵓⵙⵎⵓⵏ! ⵎⴰⴷ ⴽⵎ ⵉⵊⵎⴰⵄⵏ ⴷ ⴱⴰⴱⴰ ⴰⵍⵍⵉⴳ ⴰⵖ ⵜⵓⵔⵓⴷ? ⵓⵍⵍⴰⵀ! ⵓⵎⵔ ⵙⵙⵉⵏ ⵉⵙ ⵓⵔ ⵉⵢⵉ ⵜⴷⴰⵎⵜ ⴰⵔ ⴰⵙⵔⴰⴳ ⵎⵎⵓⵜⵖ ⵓⵔ ⵜⵜⴰⴷⴷⵊⴰⵖ ⵓⵍ ⴰⴷ ⴽⵎ ⵉⵡⴰⵍⴼ! ⵢⴰⵖ ⴰⵖ ⴽⵔⴰ, ⵉⴷⴷⵓ ⴱⴱⴰ ⴰⵔ ⵉⵢⵉ ⴷ ⵉⵜⵜⴰⵔⵓ ⵉⵖⴰⵍ ⴷ ⵜⴰⵡⵍⴰ, ⵏⵜⵜⴰ ⴷ ⵉⵎⵓⵔⴳ ⵏ ⵓⵙⵎⵓⵏ ⵉⵏⵓ! ⵣⴳⵣⴰⵡⵏ ⵉⴱⵕⴹⴰⴹ ⵉ ⵜⵎⵔⴰⴳ, ⵉⵙ ⵜⴻⵜⵜⴰⵏⵜ ⵉⵃⴰⵛⵍⴰⴼⵏ, ⴰ ⵕⴱⴱⵉ ⴱⴷⴷⵍ ⵜⵓⴳⴰ ⵙ ⵜⵓⵔⵉⴼⵜ ⵓⵡⵖⴰⵔⵏⵜ ⵜⵎⵔⴰⴳ ⵉⵙ ⵜⴻⵜⵜⴰⵏⵜ ⵉⵔⴷⵏ ⵉⵡⵔⴰⵖⵏ, ⵢⵉⵍⵉ ⵙⴽⵙⵓ ⴳ ⵡⴰⵍⵎⵙⵙⵉ, ⵉⵎⵜⵏ ⵓⵖⵔⵓⵎ ⵎⵎⵓ ⵢⴰⵙⵙⴰ ⴰⵥⵓⵕ ⴰⴷ ⴳⴳⴰⵏ ⵍⵎⵄⴰⵢⵛⵜ! ⵍⵍⵉⵖ ⴰⵔ ⵎⴳⴳⵔⵖ ⴰⵍⵍⵉⴳ ⵉⵜⵜⵓⴳⴳⴰ ⵜⵎⴰⵜⴰⵔⵜ ⵏ ⵓⵎⴷⴷⴰⴽⴽⵯⵍ ⴱⴱⵉⵖ ⴰⴼⵓⵙ, ⵜⵍⵓⵣ ⴰⵖ ⵜⵓⵎⵎⵉⵥⵜ! ⴰⵡⴰ ⴽⵎ ⵉⴷ ⵉⵔⵓⵔⴰⵏ ⴰ ⵜⵉⵣⵉ ⵉⵏⵓ! ⴰⵡⴰ ⴳ ⴱⴷⴷⵍⵏ ⵉⵖⵙⴰⵏ ⵉⵅⴰⵜⵔⵏ ⵙ ⵡⵉⴷⴰ ⵉⵎⵥⵥⵉⵏ! ⴰ ⵢⴰⵙⵎⵓⵏ, ⵍⵄⴰⵕ ⵏⵏⴽ ⴷⵉⴳⵉ, ⵍⵄⴰⵕ ⵉⵏⵓ ⴰⴼⵍⵍⴰ ⵏⵏⴽ ⵔⴰⵏ ⴰⵖ ⵉⵎⵄⵉⴷⴰⵏ ⴱⵟⵟⵓ ⵏⵏⴽ! ⴰ ⵓⵔⵜⵉ ⴷ ⵓⵎⴰⵍⵓ ⵛⴳ ⴰⴷ ⵉⴳⴰⵏ ⵡⵉⵏ ⵍⵓⵇⵜ ⴰⴷ, ⴰ ⵡⴰⴷ ⵖⵓⵔⴽ ⵢⵓⴼⴰⵏ ⴰⴷ ⵉⴳⴳⴰⵏ ⵜⴰⵎⴰ ⵏⵏⵙ! ⵙⵉⵡⵍ ⴰⴷ ⵜⵄⴰⴼⵓⵎ ⵅⴼ ⵍⵄⴰⵢⴱ ⵏ ⵓⵙⵎⵓⵏ, ⵓⵍ ⵉⵏⵓ ⵓⵔ ⵜ ⵉⴱⵟⵟⵓ, ⵖⴰ ⵎⵛ ⴷ ⵓⴳⴳⵉⵖ ⵍⴼⵄⴰⵢⵍ ⵏⵏⵙ ⵙ ⵡⴰⵍⵍⵏ ⵉⵏⵓ ⵀⴰⴽ ⴰⵢⵏⵏⴰ ⴳ ⵓⵔ ⵙⴰⵡⴰⵍⵖ! 46 - ⵉⵣⵍⴰⵏ ⴰ ⴰⵙⴽⴽⵉⵏ, ⵎⵛ ⵓⵔ ⵜⵍⵍⵉⴷ ⴳ ⵙⵙⵄⴰⴷ ⵎⵖⴰⵔ ⴽ ⵓⵙⵉⵖ ⴰⴷ ⵉⵜⵓⵜⵜⵉ, ⵉⴳⴳⴰⵏⵉ ⴰⵏⵊⴷⵉ ⵏⵏⴰ ⵅⴼ ⴰⵔⵓⵏ. ⵍⴰ ⵜⴳⴳⴰⵎ ⴰ ⵍⴰⵙⵄⴰⴷ, ⴰⵎⴽ ⵜⵜⴳⴳⴰⵏ ⴰⵢⵜ ⵉⵙⴰⵏ ⴰⴷⴷⴰⵢ ⴰⵙⵉⵏ; ⴱⵓ ⵙⵙⵄⴰⵢⵜ ⴷⴰ ⵜ ⵉⵜⵎⴰⵏⵏⴰ. ⵙⵉⵡⵍⵏ ⵉⴳⵏⴳⴰⵎⵏ, ⵉⵔⴰ ⵍⵃⴰⵍ ⴰⴷ ⵉⵅⵅⵓ ⵍⵎⵔⵜ ⴰⴷ; ⴰⵎⵜⵏⴰ ⵓⵖⵕⴹ ⵣⵉ ⵣⵣⵎⴰⵏ ⴰⴷ ⵉⵍⵍⴰ ⵓⵚⵎⵎⵉⴹ. ⵓⵍⵍⴰⵀ ⵜⵜⴰⵙⵉⵏ ⵉⵎⵊⵉⴽⴽⵯⴰⵊ ⴽⵔⴰ, ⴰⴷ ⵙⵉⵙ ⵓⵜⵏ ⴰⴽⴰⵍ, ⵃⵎⴰ ⴰⴷ ⵉⵜⵄⴰⵇⵇⴰⵍ ⵎⴰⵏⵉ ⴳ ⵉⵍⵍⴰ ⵓⵚⵎⵎⵉⴹ. ⵉⵜⵜⴰⵖ ⵍⵃⴰⵍ ⵏⴳⴰ ⴽⵯⵏ ⵍⵖⴰⴱⵜ ⵏ ⴰⵔⴷⵍⴰ ⴰ ⴰⵢⵜ ⵏⴹⵉⵕ, ⵡⵏⵏⴰ ⴰⵖ ⵉⴽⵊⵎⵏ ⵉⵇⵍⵉ ⵓⵔ ⴷⴰⵖ ⵉⵜⵜⵢⴰⵜⵛⴰ. ⴰⵙⵙ ⴰⴷ ⵉⴷⴷⴰ ⵄⴰⵔⵉ ⵉⵏⵓ ⵉⵜⵓⵜⵜⵉ ⵓⵔ ⵉⴳⵉ ⴽⵔⴰ ⵏ ⵉⵙⵅⵜⴰⵍ, ⵜⴳⴰ ⵜⴰⵏⵖⴰ ⵏ ⵉⵣⵎ ⵉⴱⵔⴷⴰⵏ, ⵓⵔ ⵜⵎⵄⵉⵏ. ⵏⴽⴽⴰ ⴰⵄⵡⵡⴰⵎ, ⵏⵡⴰⵍⴼ ⵉⵙⴰⴼⴼⵏ ⵏ ⴰⵔⴷⵍⴰ ⵏⵏⴰ ⵃⵎⵍⵏⵉⵏ; ⵓⵄⵙⵙⴰ ⴷⵖⵉ ⵜⴰⵔⵡⴰ ⵏⵏⴽ ⴷⴰ ⵜ ⵉⵔⵔⵣ ⵓⴹⴰⵕ. ⵓⵔ ⵉⵢⵉ ⵉⵙⵉⵡⴷ ⵓⵏⴷⴰ ⴰⵎ ⵡⴰ ⵏ ⵍⵄⴰⴱ ⴰⴷ ⵙⵉⵙ ⵏⴽⴽⴰⵜ; ⵓⵔ ⴰⴽ ⵏⵜⴼⵉⵢⵢⴰⵛ ⴽⵔⴰ, ⵔⵣⵏ ⴰⵔ ⴰⵖ ⵜⴰⵏⵏⵉⴷ! ⴰⵢⴰⵢ ⵔⵣⵉⵖ, ⴰⵢⴰⵢ ⵜⴽⴽⵉⵖ ⴷ ⵉⴱⵔⴷⴰⵏ. ⵓⵔ ⴽ ⵓⴼⵉⵖ, ⵎⵓⵔ ⵉⴷ ⵉⴼⵛⵛⴰⵔⵏ ⴽⵔⴰ ⵓⵔ ⴷⴰ ⵜⵏ ⵜⵜⵄⵇⴰⵍ ⴰⵔ ⵉⴽⵓⵏ ⵏⵓⴼⴰ ⴳ ⵡⴰⵏⵙⴰ ⴰⴷ, ⵓⵔ ⵉⵢⵉ ⵄⴰⴷⵉⵍ ⴰⴷ ⴽ ⵏⵇⵉⵍ; ⵓⵍⵍⴰⵀ ⵓⵔ ⵜⴱⴷⴷⴰⴷⵖ, ⴰ ⵙⵉⴷⵉ, ⴰⵔ ⵖⵉⴼⵓⵏ. ⵍⴰ ⵣⵍⵍⴰⵏ ⵉⴹⴰⵕⵏ ⴽⵔⴰ ⵙ ⵡⴰⵏⵙⴰ ⵏⵏⴰ ⴳ ⵉⵟⵟⴰⴼⴷ ⵕⵕⵓⵃ; ⴰⵔ ⵉⵜⵜⴰⵎⵥ ⴰ ⴰⵏⵙⴰ! ⴰⴷ ⵉⵕⵓⵃ ⵖⵓⵔⵓⵏ; ⵎⵔ ⴷⴰ ⵜⵜⵎⵛⴰⵡⴰⵕⵏ ⵓⵔ ⴷ ⵉⵜⵜⴰⵡⵉ ⴰⴷⵉⴷⴰ ⴰⵔ ⵖⵓⵔⵉ, ⵎⴰⵛⴰⵏ ⵉⴽⵜⴰⴱ ⵉ ⵉⴷⴰⵎⵎⵏ ⴷⴰ ⴰⴽ ⵜⵛⵛⵓⵔⵏ. ⵏⴽⴽ ⴰⴷ ⴽ ⵉⴳⴳⴰⵏ ⴰⵃⴰⵡⵛⴰ ⵍⵍⵉⴳ ⴳⵏⵖ ⴳ ⵉⵔⵉ ⵏ ⵓⵙⴰⴽⴰ, ⴰⵡⴰ ⵍⴰ ⵜⵄⴰⵟⵟⴰⵕ ⵉ ⵉⴱⵔⴷⴰⵏ ⵉ ⵍⵖⴰⵛⵉ. ⴰⵢⴰⵢ ⵏⵖⵉⵖ ⴷ ⵍⴰⵛⵢⴰⵅ ⴰⵢⵜ ⵍⵍⴱⴱⴰⵏ ⵏ ⵍⵃⴷⵔⴰⵜ; ⴰⴳⵯⴷ ⵢⵓⵏ ⵎⵉ ⵏⵏⵉⵖ: « ⵡⴰⴷ ⴰⴷ ⴰⵖ ⵉⵜⵜⵍ ⴰⴹⵓ! » ⴰ ⵚⵚⴰⵍⵉⵃⵉⵏ, ⵍⴰ ⴰⵡⵏ ⵇⴰⵔⵖ ⴰⵔⴷⵍⴰ ⵎⴰ ⵙ ⵜⵍⵍⴰⵎ; ⴰ ⵡⵉⵏⵏⴰ ⵙ ⵜⴷⴷⵓⵎ ⵍⴰⵏⴱⵉⵢⴰ ⴰⵔ ⵕⴱⴱⵉ, ⵎⵛ ⵉⵢⵉ ⵉⵊⵕⴰ ⴽⵔⴰ, ⴰⴷ ⵏⴳⴰⵜ ⴰⴳⵔⵓⵔ, ⵏⴷⵓⵎ ⵉ ⵜⵖⵓⵔⵉ; ⴰ ⵡⵏⵏⴰ ⵏⵥⵓⵕ ⴰ ⵍⴰⵍⵍⴰ ⴱⴷⴷⴰⵜ ⵉ ⵍⵄⴰⵕ ⵏⵏⴽ. 47 – ⵉⴳⴰ ⵓⵙⵎⵓⵏ ⴰⵎ ⵄⴰⵔⵉ ⵡⴰⵔ ⵉⴱⵔⴷⴰⵏ, ⵡⵏⵏⴰ ⵓⵔ ⵜ ⵉⵙⵙⵉⵏ ⴷⴰ ⴷ ⴰⵙ ⴷⴷⵓⵏ ⵉⵄⴱⴰⵏ. ⵉⵎⵎⵓⵜ ⵓⵅⴰⵜⴰⵔ, ⵜⴷⴷⵉⴷ ⴰ ⴱⵓⵄⴰⵣⵣⴰ! ⵉⵜⵓⵜⵜⵉ ⵡⴰⵍⴰ! ⵜⴷⴷⴰⵎ ⴰ ⵉⵎⴰⵃⵣⴰⵏ! ⵉⴳⴰ ⵓⵙⵎⵓⵏ ⵉⵏⵓ ⴰⵎ ⵓⵙⴱⴱⴰⴱ ⵏⵏⴰ ⴱⵓ ⵜⵖⵛⵛⴰⵛ ⵎⵖⴰⵔ ⵏⵏⵉⵖ ⴰⴷ ⵜⵏ ⵃⴰⴹⵓⵖ ⵉⴳⴰ ⵉⵢⵉ ⵍⵎⵉⵣⴰⵏ ⵍⴰⵄⵡⴰⵔ! ⴰ ⵜⴰⵎⵟⵟⵓⴹⵜ ⵏ ⵍⵎⵙⴽⵉⵏ ⴰⴷ ⵓⵔ ⵉⴳⴳⴰⵏ! ⴰⴷ ⵓⵔ ⵉⵙⵄⴰⵡⴰⵏ ⵜⴰⵎⴰⵔⴰ ⵙ ⵓⵇⵊⴷⵉⵎ, ⴷⴷⵓ ⵙ ⵜⵜⴰⵡⵉⵍ, ⵜⵙⵉⵡⵉⴷ ⵉⵢⵉ ⵜⵏⴱⴰⴹⵜ, ⴰⴷ ⵓⵔ ⴽⵯⵏ ⵉⵙⵙⵉⵡⴹ ⵓⴹⴰⵕ ⵏⵏⴽ ⵉ ⵍⴱⵍⴰ! ⵓⵍⵍⴰⵀ ⴰⵔ ⵉⵢⵉ ⵢⴰⵖ ⴽⵔⴰ ⵉⵍⵉ ⵡⴰⴷ ⵏⵃⵓⴱⴱⴰ ⴳ ⴷⵉⵙ ⴰⵔ ⵓⵔ ⴰⵖ ⴷ ⵢⵓⴳⴳⵉ ⵓⵍⴰ ⵉⵏⵏⴰ ⴰⵙ ⵉ ⵓⵎⴰⵣⴰⵏ ⴷⴷⵓ ⴽⵉⵢⵢ ⵜⵏⵏⵉⴷ ⵉⵙ ⵖⵉⴼⵉ ⵄⴷⴷⴰⵏ ⵉⵎⵄⵉⴷⴰⵏ! ⴰ ⴱⵓ ⵍⵃⵡⴰ ⵜⴰⵡⵉ ⵉⴹⴰⵏ ⴰⴷ ⵓⵔ ⴳⴳⴰⵏ! ⵀⴰ ⵏⵏ ⴰⵃⵔⵔⴰⵣ ⴰⴷ ⴽ ⵢⴰⵏⵏⴰⵢ ⴰⴷ ⴰⴽ ⴷⵄⵓⵏ! ⴽⴰⵏ ⵖⵉⴼⵉ ⵡⴰⵎⴰⵏ, ⵓⵙⵉⵏⵜ ⴰⵖ ⵍⵎⵓⵊⴰⵜ, ⵉⴳ ⵓⵙⵎⵓⵏ ⴰⵄⵡⵡⴰⵎ ⴰⵔ ⵙⴽⵙⵉⵡⵏ ⴷⵉⴳⵉ! ⴰ ⵡⴰ ⴷ ⵉⴳⴰ ⵕⴱⴱⵉ ⵜⴰⵎⵡⴰⵜ ⵉⵣⴰⵄ ⵉⵣⵉ, ⵃⴰⵡ! ⵃⴰⵡ! ⵉⴽⵊⵎ ⴰⵅⴰⵎ ⵖⵔ ⵡⴰⴷ ⵏⵃⵓⴱⴱⴰ, ⴰⵎ ⵓⵔ ⵜⴳⵉⵎ ⵉⴷⵎⴰⵔⵏ ⵉⵏⵓ ⵜⵉⵢⴷⵔⵉⵏ, ⴰⴷ ⴰⵙ ⴱⵏⵓⵖ ⵉ ⵓⵎⴷⴷⴰⴽⴽⵯⵍ ⵊⴰⵊ ⴳ ⵡⵓⵍ! ⴰ ⵜⵉⵃⵍⵍⴰⵍⵏ, ⵓⵔ ⵜⵜⵄⴰⴷⵉⵍⵏⵜ ⵉ ⵓⵊⴱⴰⵔ, ⵓⵔ ⴷⴰ ⵉⴷⴷⴰⵍ ⵓⵄⴱⴰⵏ ⵉ ⵜⵏⵏⴰ ⵉⵊⵕⴰⵏ, ⵍⴰ ⵜⴷⴷⵓⵖ ⴰⵔ ⵏⵉⵏⵉ ⴰ ⵎⴷⴷⵏ ⵍⴰⴱⴰⵙ, ⵍⴰ ⵏⵙⵎⵓⵜⵜⵓⵔ ⴽⵔⴰ ⴷⴰ ⵉⵚⵓⵟ ⵕⵕⴰⴱⵓⵥ! ⴰⵔ ⵉⵢⵉ ⵉⵜⵢⴰⵍⵍⴰ ⵓⵃⴱⵉⴱ ⵉⵏⵓ ⴰ ⴽⵔⴰ ⵎⵛ ⵜ ⵉⴳⵉⵖ, ⴰⵍⵍⵉⴳ ⵜⵜⵏⵥⵉⴷ ⴰ ⵜⵉⵟⵟ ⵉⵏⵓ ⵉⵙ ⵉⵜⵜⵓⵙⵓⴷⵓⵎ! ⵜⵏⵏⴰ ⴰⴽ ⵜⵎⴰⵣⴰⵏⵜ ⵓⵔ ⴰⵙⵏⵜ ⵉⵇⴷⴷⵉ ⵡⴰⵔⵢⴰⵍ ⴰⴷ ⵉⵙ ⵜⵔⴰ ⵜⴰⵎⵡⴰⵜ ⵀⴰⵜ ⵜⴰⵙⵉ ⵜⴰⵅⴰⵎⵜ ⵏⵏⵙ! ⴰ ⵍⴰⵀⵍ ⵏ ⵡⴰⴷ ⵏⵃⵓⴱⴱⴰ ⵓⵔ ⴽⵓⵍⵖ ⴷⵉⴳⵓⵏ, ⵍⵍⴰⵏ ⵉⵎⵃⵙⴰⴷⵏ, ⵢⵉⵍⵉ ⵓⵎⴰⵣⴰⵏ ⵣⵉⴳⵓⵏ! ⴰ ⵜⵉⵎⵔⵉⵜ ⵉⵄⴰⴷⵍ ⴰⴽⵯⵏⵜ ⵕⴱⴱⵉ ⴰⵎⴰⵣⵉⵔ, ⵜⵍⵍⴰⵎⵜ ⴰⵎⵎⴰⵙ ⵏ ⴱⵓⴱⴱⵓ ⵏ ⵔⵔⵡⴰⵃ ⵏⴽⵯⵏⵜ ⵉⴷⴰⵎ! ⵉⴳⴰ ⵓⵙⵎⵓⵏ ⴰⵖⴱⴰⵍⵓ, ⴳⵉⵖ ⵜⵉⵔⵓⴳⴳⵉⵏ, ⵉⵏⵏⴰ ⴰⴽ ⵓⵎⴰⵣⴰⵏ ⵏⴽⴽ ⴰⴷ ⴳⵉⵖ ⴰⴳⵍⵣⵉⵎ! ⴽⴽⵉⵖ ⴷⴷⴰⵡ ⵏ ⵉⵙⵏⴹⴰⵍ ⵏ ⵓⵙⵎⵓⵏ, ⵜⵃⵔⵔⴽ ⵜⴰⵙⴰ ⵉⵏⵓ, ⵔⵉⵖ ⴰⴷ ⵔⵓⵖ! ⴰ ⴰⵙⵎⵓⵏ ⴰⵖⴷⴷⴰⵔ ⵉⵜⵢⴰⵍⵍⴰⵏ ⵙⵙⴰⴷⴰⵜ, ⵉⵙⵓⵍ ⵕⴱⴱⵉ ⴰⴷ ⴽ ⵉⵙⵉⵡⴹ ⵉ ⴳⴰⵔ ⴰⵎⴰⵣⵉⵔ! ⴰ ⵡⴰⴷ ⵉⵙⵙⵏ ⵓⵙⵙⴰⵏ ⵏⵏⴰ ⴳ ⵉⵜⴼⴰ, ⴰⴷ ⴰⵡⵏ ⵉⵄⴰⵍⵎ ⴰ ⵡⴰⴷ ⵏⵃⵓⴱⴱⴰ ⵏⵎⵓⵏ! ⵟⵟⵉⵕ ⵍⵃⵓⵕ ⴰⴷ ⵉⴽⴽⴰⵜⵏ ⵜⵉⵙⴽⵓⵔⵉⵏ ⴰⵔ ⴷ ⵉⵜⵜⴰⵙⵉ ⵜⵉⵇⴷⴷⵉⴷⵉⵏ, ⵓⵎⴰ ⵛⴳ ⴰ ⵉⵙⵖⵉ ⵉⵎⵚⴼⵉⵏ ⵏ ⵉⵄⴱⴰⵏ, ⴰⴷ ⴽⵎ ⵉⵜⵜⴰⵡⵖ ⴷ ⵉ ⵍⵢⵏⴰⵣⵜ! ⵓⵔ ⴷⴰ ⵉⴽⴽⴰⵜ ⵜⵉⵔⴱⴰⵜⵉⵏ ⵅⵙ ⵉⵎⵚⴼⵉⵏ ⵏ ⵉⵄⴱⴰⵏ ⵉⵜⵜⵔⵖⴰⴱ ⵚⵚⴰⴱⵓⵏ, ⵓⵎⴰ ⵛⴳ ⴰ ⴱⵓ ⵓⴷⵔⴱⴰⵍ ⵓⵔ ⴰⴽ ⵜⴰⴷⴷⵊⴰⵏⵜ ⵅⵙ ⴰⵎⵔⵡⴰⵙ ⴳ ⵜⴰⴷⴰⵡⵜ. ⴰⴷ ⴰⴽ ⵜⵜⵉⵏⵉ ⵜⵅⵍⵍⴰⴹⵜ ⵛⴼ ⵉ ⵍⵃⵙⴰⴱ ⵏ ⵜⵎⵏⵢⴰⵜ, ⵉⵙ ⴷ ⵜⴰⵡⴰⵍⴰ ⴰⴷ ⵜⴽⵙⴰ ⵎⴰⴷ ⴰⵎⴳⵯⵔ ⴰⴷ ⵉⵜⵜⵄⴰⵡⴰⵏ! ⴰⴷ ⴰⴽ ⵜⵜⵉⵏⵉ ⵜⵎⵟⵟⵓⴹⵜ ⵓⵔ ⵉⵢⵉ ⵉⵄⴰⴷⵉⵍ, ⵖⴰⵙ ⵉⵙ ⵜⵔⴰ ⴰⵔⵢⴰⵍ ⴰⴷ ⵜⵙⵖ ⵢⵓⵏ ⵍⵉⵥⴰⵕ! ⴰ ⴰⵎⵖⴰⵔ ⴳⴳⵯ ⴰⵎⴰⵏ, ⵃⵉⵢⵓ ⴰⵏⵖ, ⵉⵡⴹ ⵉⵔⵉⴼⵉ ⴰⴱⴷⴷⵉⵃ ⵉⵏⵓ! ⴰ ⴰⵄⴱⴰⵏ ⴳⴳⴰⵏ ⵉⵢⵉ ⵜⴰⵡⴰⵍⴰ ⵏⵏⴽ, ⵄⴷⴷⴰⵏ ⵉⵎⵙⵉⵔⵉⴷⵏ ⴰ ⵉⵙⵍⵍⵉ ⵖⵉⴼⴽ! ⴰ ⴰⵙⴽⴽⵉⵏ, ⵓⵔ ⵜⴱⵄⴰⵢⴷ ⵉⵍⵍⴰⵏ ⵏ ⵏⵉⴳⵉ, ⵎⵛ ⵉⵢⵉ ⵉⵍⵍⴰ ⴳ ⵔⵔⵣⵇ ⵉⵛⵛⴹ ⴰⵎ ⵚⵚⴰⴱⵓⵏ! ⴰ ⴰⵙⴽⵍⵓ ⵏ ⵏⵏⵡⴰⵕ, ⵉⵏⵀⵎ ⴰⴽ ⵓⵣⴰⵍ! ⵜⴽⴽⴰ ⴽ ⵜⴰⵖⴰⵔⵜ ⴰⴱⵓⴹ ⵓⵔ ⵉⵣⴳⵣⴰⵡ. ⴰ ⴰⵃⵎⵎⴰⵎ ⵉⵣⵔⵉⵏ ⵉⴼⵔⴰⵅ ⴳ ⵄⴰⵔⵉ, ⵉⵙ ⴷ ⵉⵙ ⵓⵔ ⵜⴳⴳⵯⵉⴷ ⵉ ⵍⴱⴰⵣ ⴰⴷ ⵖⵓⵔⴽ ⴷ ⵉⴷⴷⵓ? ⵎⵓⵔ ⵉⵢⵉ ⵜⵏⵏⵉⴷ ⴰ ⴳⵯⵎⴰ ⴰⵡⴰⵍ ⴰⴷ ⵙⴳ ⵣⵉⴽ, ⴰⴷ ⴰⵙⵉⵖ ⵓⵍ ⵉⵏⵓ ⴰⵎⵉ ⴱⴱⵉⵖ ⴰⵏⴱⴷⵓ! 48 - ⵜⴰⵎⴷⵢⴰⵣⵜ ⵅⴼ ⵎⵓⵍⴰⵢ ⵍⵃⴰⵙⴰⵏ. ⵉⴷⴷⴰ ⵓⴳⵍⵍⵉⴷ ⴰⵍⵍⵉⴳ ⵏⵏ ⵉⵣⴹⵖ ⴳ ⴰⵢⵜ ⴱⵓ ⵣⵎⵎⵓⵔ ⴳ ⵍⵃⵓⴹ. ⵉⵖⴰⵍ ⴰⴷ ⵉⵃⴱⴹ ⴰⴷ ⴰⵙ ⵉⵛⴹⴹⵓⵄ ⴰⴷ ⵜ ⵉⵙⴼⵔ ⵉ ⴳⵔⵡⴰⵏ, ⵓⵔ ⵉⵙⵏⴰⵖ ⵓⴳⵍⵍⵉⴷ. ⵓⵔ ⵉⵥⵕⵉ ⵉⵙ ⵍⵍⴰⵏ ⵍⴱⵢⵓⵣ ⴷⴰⵜ ⵏⵏⵙ, ⵍⵍⴰⵏ ⵡⴰⵔⵔⴰⵡ ⵉⵃⵓⴷⵔⵔⴰⵏ ⴹⴰⵕⴰⴽ ⴰ ⴰⴳⵍⵍⵉⴷ, ⵕⵃⵍⴰⵜ! ⴰⵍⵍⵉⴳ ⵜ ⵔⵔⴰⵏ ⵉⴳⴰⴷⵔⵏ, ⵉⴷⴷⵓ ⵙ ⵉⴼⵓⵍⵍⵓⵙⵏ ⵏ ⴰⵢⵜ ⵏⴹⵉⵕ, ⴰⴷ ⵢⴰⵛⵄⴰⵍ ⵓⴳⵍⵍⵉⴷ ⴷ ⵉⴽⴽⴰⵏ ⵎⵕⵕⴰⴽⵛ ⵢⴰⵍⵉ ⴷ ⴳ ⵓⴳⵓⵔⴰⵢ, ⴰⵍⵍⵉⴳ ⵜⵜⵛⴰ ⴳ ⵎⵎⵓⵣⵔ, ⴰⵛⵖⵔⵓⵛⵛⵏ ⵜⵉⵡⵜ ⵜ ⵜⴰⵛⵔⵉⴼⵉⵏ, ⵜⵏⵏⴰ ⴰⵙ ⵔⵔⴰⵢ ⵏ ⵄⴰⵍⵉ ⵓ ⵍⵃⴰⵊⵊ ⴰⵙ ⵉⵜⵉⵜⵛ ⵓ ⵙⵖⵔⵓⵛⵛⵏ ⵙⵓⴼ ⵍⵄⴰⵎⴰ. ⵉ ⵎⴰⴷ ⴳ ⵓⵙⴱⴰⵄ ⵉⴳⵍⵍⵉⵏ, ⵎⴰ ⴰⴷ ⴰⵙ ⵜⵛⴰⵏⵜ ⵜⴰⵛⵔⵉⴼⵉⵏ, ⵉⵅⵓⴼ ⵕⴱⴱⵉ ⴰ ⵙⵉⴷⵉ ⴰⵔ ⵎⴰⵏⵉ ⵜⵙⴼⵙⴰⴷⵎ ⵜⵉⵇⴱⵉⵍⵉⵏ, ⴰ ⴱⵓ ⴳⵔⵉⵏ, ⴰ ⵓⵙⵄⵉⴷ ⵍⵎⴰⵍ ⵖⵓⵔⵓⵏ ⵍⵍⴰⵏ ⵓⵔ ⴰⴽ ⵅⵚⵚⴰⵏ. ⴰⵙⵓⴷⵓⵎ ⵏ ⵓⴼⵓⵙ ⴷ ⵙⵉⴷⵉ ⴰⴷ ⴽ ⵢⵉⵡⵉⵏ ⵖⵔ ⴰⵢⵏⵏⴰ ⵜⵍⵍⵉⴷ, ⴱⵏⴰⴷⵎ ⴰⵎ ⵉⵖⵊⴷ ⴰⴷⴷⴰⵢ ⵉⵟⵟⴹ ⴰⵖⵖⵓ ⵉⵙⵅⴰⵜⵔ ⵜⴰⵙⴽⵉⵡⵉⵏ; ⵡⵏⵏⴰ ⵉⵄⵍⴼ ⵓⴳⵍⵍⵉⴷ ⴰⵔ ⵉⵚⵃⵓ ⵢⴰⵙⵉ ⵜ ⵉⵛⴼ ⵉ ⵍⵎⴰⴹⵉ, ⵓⵔ ⴷⵊⵉⵏ ⵜⵜⵛⵉⵎ ⴰ ⵙⵉⴷⵉ ⴰⴽⵙⵓⵎ ⵏ ⵉⴽⵔⵡⴰⵏ ⵏⵏⴰ ⵓⵃⴰⵍⵏⵉⵏ. ⵡⵏⵏⴰ ⵉⵄⵍⴼ ⵓⴳⵍⵍⵉⴷ ⴰⵍⵍⵉⴳ ⵉⵚⵃⵓ ⴰⵔ ⵉⵙⵎⵓⵍⵓⵖ ⴰ ⵎⵎⵉ ⵉⵃⵎⴰ ⵓⴼⵕⵕⴰⵏ. ⴰⴷⴷⴰⵢ ⵉⵜⵚⵓⴹ ⵓⵣⴳⵔ ⵇⵇⵏ ⴰⴷ ⴰⴼⵏ ⴱⴰⴱ ⵏⵏⵙ, ⵉⵙ ⴷⴰ ⵉⵙⵖⵓⵢⵓ ⵖⵔ ⵉⴳⵣⵣⴰⵔⵏ ⴳ ⵍⴼⵙⴰⴷ ⵏⵏⵙ. ⴰ ⴰⵢⵜ ⵙⵏⵖ, ⴰ ⴱⵓ ⵓⵙⵇⵏ ⵢⵓⵙⵙⴰⵏ, ⵉⴷⴷⴰ ⴰⴷ ⴰⴽ ⵉⴱⴹⵓ ⵙⴳ ⵡⴰⵎⵎⴰⵙ, ⵍⴰ ⵜⵣⵍⴰ ⵣⴰⵖⵜ ⴱⴰⴱ ⵏⵏⵙ, ⵉⵙ ⴷⵔⵔⴰⵄⴷ ⴰ ⵜⵉⴳⵏⵓⵜ ⴳ ⵉⴳⵔ ⵏ ⵓⵎⴰⵣⵉⵖ ⵏ ⵓⵏⴹⵉⵕ ⴰ ⵎⵎⵉ ⵜⵓⵙⵙⵉ ⵉⵄⴰⵛⵛⵓⴱⴰ ⴳ ⵓⵎⴰⵣⵉⵔ. ⵉⵍⵍⴰ ⵓⵄⴰⵔⴰⴱ ⵉⴳⴰ ⴰⵎⴽⵙⴰ ⵉ ⵍⵎⵢⴰⵣ ⵏⵏⵙ, ⵉⵖⵣⴰ ⴽⵯⵏⵜ ⴰ ⵜⴰⵔⴳⴰ, ⵉⴳⴰ ⵜ ⵉ ⵜⵉⵅⵔⵉⴱⵉⵏ; ⵓⵎⵎⴰ ⴽⵎⵎ ⴰ ⵜⴰⵃⵢⵓⴹⵜ ⵉⴳⴰ ⴽⵯⵏⵜ ⵓⵏⵓⴷⴷⵎ, ⴷ ⵉⵍⴼⵓⵙ ⴰⵍⵍⵉⴳ ⴽⵎ ⵜⵎⵏⵇⴰⵔⵏⵜ ⵍⵎⵓⵊⴰⵜ! 49 - ⴰⵀⵍⵍⴻⵍ. ⵉⵃⵔⵇ ⵓⴹⴰⴹ ⴰ ⵜⴰⵍⵅⴰⵜⵎⵜ! ⵉⵡⴹ ⵓⵏⴱⴷⵓ ⴳⵉⵖ ⴰⵙ ⵜⴰⵖⴰⵏⵉⵎⵜ! ⴰ ⵙⵉⴷⵏⴰ ⵎⵓⵃⴰⵎⵎⴰⴷ, ⴰⵖⴱⴰⵍⵓ ⵡⵏⵏⴰ ⵍⵍⴰⵏ ⵡⴰⵎⴰⵏ, ⵍⵉⵏⵜ ⵜⵉⵣⴷⴰⵢⵉⵏ! ⵚⴰⵍⵉ ⵄⴰⵍⴰ ⵎⵓⵃⴰⵎⵎⴰⴷ ⴰⵢⵏⵏⴰ ⵣⵉ ⵜⵓⵔⵓ ⵜⵉⵣⵉⵣⵡⴰ ⵜⴰⵎⵏⵜ! ⵎⵎⴰ ⵏⵜⵜⴰⵜ ⵖⴰⵙ ⴰⴱⵓⵅⵅⵓ! ⴰⵡⴰ ⴰⴷ ⴽ ⴳⵔⵖ ⴰ ⴰⴹⴰⵕ ⴳ ⵓⴱⵔⵉⴷ ⵙ ⵎⵉ ⵏⵏⴰⵖ, ⴰ ⵕⴱⴱⵉ ⵍⵅⵉⵔ ⵏⵏⴰ ⴷ ⵉⵡⵉⵖ ⴰⴷ ⴷⵉⵙ ⵏⵏ ⴰⵖⵓⵍⵖ! « ⵕⵕⵎⴰ »: ⵜⴳⴰ ⵜⵕⴰⵎⵉⵜ ⴰⵎ ⵍⵎⵓⴷ ⵉⵕⵥⴰⵏ, ⴽⵓ ⴰⴽⵛⵛⵉⴹ ⵎⴰⵖⵔ ⵢⴰⵖⵓⵍ, ⴰⴷⴷⴰⵢ ⴷ ⵉⴱⴰⵢⵏ ⵓⵅⵛⵛⴰⴱ ⴰⵔ ⵜⵏ ⵉⵙⵎⵏⴰⵍⴰ. ⵜⴳⴰ ⵜⵕⴰⵎⵉⵜ ⴰⵎ ⵓⴽⴰⴱⴰⵕ ⵢⵓⵙⵉⵏ ⴰⵍⵉⵎ, ⴰⵔ ⵉⵜⴰⵡⵖ ⴽⵔⴰ ⴳ ⴽⵔⴰ, ⵜⵓⴼⴷ ⵏⵏⵉⵜ ⴰⵢ ⴰⴷ ⵍⵃⴱⴰⴱ ⵓⵔ ⵉⵢⵉ ⵜⵇⵉⵎⵉ! ⴳ ⵉⵢⵉ ⵔⵔⵣⵇ ⴰ ⵕⴱⴱⵉ ⴳ ⵢⵓⵏ ⵓⴹⵕⴰⴼⵉⵏ ⵏ ⵉⵙⵙⴰⵏ ⵎⵛ ⵉⵣⴰⵄ ⴰⴷ ⴰⵎⵥⵏ ⵉⵙ ⴷ ⵉⵙ ⵉⵜⵢⴰⵣⴰⵄ ⵉⵕⴰⵃ! ⴰⵍⵍⴰⵀ! ⴰⵍⵍⴰⵀ! ⴰⵔ ⵎⴰⵏⵉ ⴰⴽ ⵜⴰⵡⵉⵖ ⴰ ⴼⴰⴷ ⴷⵉⴳⵉ. ⵄⴰⴷⴷⴰⵏ ⵉⵖⴱⵓⵍⴰ ⵏⵏⵓⵏ ⴰ ⴰⵢⵜ ⵙⵉⴷⵉ ⵍⵖⴰⵣⵉ. ⵓⵍⵍⴰⵀ! ⴰ ⵎⵛ ⵓⵔ ⵉⵢⵉ ⵜⴳⵉⵜ ⴰⵢⵏⵏⴰ ⴰⴽ ⵏⵏⵉⵖ ⵓⵔ ⵢⴰⴷ ⴰⴽ ⵅⴷⵎⵖ ⵓⵍⴰ ⵖⵔⵉⵖ ⴰⵡⵏ ⴰ ⴱⴰⴱ ⵏ ⵓⵃⴷⴰⴷⵉ! 50 - ⵙⵉⴷⵏⴰ ⵎⵓⵙⴰ ⵚⵍⵍⵉ ⵄⴰⵍⴰ ⵎⵓⵍⴰⵢ ⵎⵓⵃⴰⵎⵎⴰⴷ, ⴰⵙ ⵜⴽⴽⵔⵖ, ⴰⵔ ⵙⵉⵙ ⴳⴳⴰⵏⵖ, ⵎⵛ ⴷⴷⵉⵖ ⴳ ⵓⴱⵔⵉⴷ, ⴰⵔ ⵜⵏ ⵏⵜⵜⵉⵏⵉ. ⵚⵍⵍⵉ ⵄⴰⵍⴰ ⵎⵓⵍⴰⵢ ⵎⵓⵃⴰⵎⵎⴰⴷ ⴰⵙ ⵜⵓⵎⵏⵎ, ⴰ ⵉⴷⵓⵡⵡⴰⴱⵏ ⵓⵃⴰⴹⴹⵓⵏⵉⵏ ⵍⴱⵉⴱⴰⵏ ⵏ ⵍⵎⵓⵚⵟⴰⴼⴰ! ⵙⵙⵉⵏⴼ ⴰⵥⵟⵟⴰ ⴰⴷ ⵔⵉⵖ ⴰⴷⴷⴰⵢ ⵏⴰⵙⵉ ⵡⵉⵙ ⵙⵉⵏ, ⵀⴰ ⵢⵓⵏ ⴰⴼⴳⴳⴰⴳ ⵓⵊⴷⵉⴷ ⵉⵍⵍⵎ ⴰⵏⵖ ⵓⵍⵓⵎ! ⵉⵏⵏⴰ ⴰⵙ ⵎⵓⵙⴰ ⵉ ⵕⴱⴱⵉ ⴰⴷ ⴰⵖ ⵜⵏⵄⴰⵜ ⴰⵙⵙ ⵉⵏⵓ ⵎⴰⵢⵎⵉ ⵉⵍⵍⴰ ⴳ ⵓⴼⵓⵙ ⴰⴷ ⴰⵙ ⵏⴽⴽ ⵜⵜⴰⵙⵉⵄ. ⵉⵏⵏⴰ ⴰⵙⵏ ⵛⵛⵊⵕⴰ ⵉⵏⵏ ⴷⵖ ⴰⴷ ⵓⵔ ⵜ ⵜⴽⴽⴰⵢⴰⵜ. ⴰⴷⴷⴰⵢ ⵜⴰⵡⴹⵎ ⴰⵙⵙ ⵏⵏⵓⵏ ⴰⴷ ⴳⴳⴰ ⵏⵜⵜⴰⵜ ⵛⵉⵍ ⴰⴽ. ⵉⴳ ⵓⵔⴳⴰⵣ ⴰⵎⵓⵍⵓⵄ ⵉⴽⴰ ⴷ ⵉⵅⴼ ⵏ ⵍⴰⵄⵡⴰⵔⵉ, ⴰⵔ ⵉⵜⴽⴽ ⵜⵜⴰⵙⵢⴰⵄ, ⴰⵍⵍⵉⴳ ⴰⵙ ⵜⵓⵡⵜ ⴰ ⴰⵙⵙ, ⵓⴽⴰⵏ ⵜⵇⵇⵏ ⵜⴰⵡⵡⵓⵜ, ⵉⴷⴷⵓ ⴷ ⵙ ⴰⵏⵙⴰ ⵏⵏ ⵍⵍⵉ ⴰⵙ ⵉⵕⵛⵎ ⵕⴱⴱⵉ; ⵢⴰⴼ ⴷ ⵡⵉⴷⴰ ⵜⵏⴹⵍⵍⵉⵏ ⴰⵔ ⵇⵇⴰⵣⵏ. ⵉⵏⵏⴰ ⴰⵙⵏ ⵚⵚⴱⵕ ⴰⴷ ⴳⴳⴰⵏ ⵡⵉⵏⵏⵓⵏ ⴰⵙⵙ ⴰⴷ! ⵉⵏⵏⴰ ⴰⵙⵏ ⴰⵎⵜⵜⵉⵏ ⴰⴷ ⵎⴰⵏⵉⴳ ⵉⵎⵎⵓⵜ ⴰ ⴰⵔⵔⴰⵡ! ⵉⵏⵏⴰ ⴰⵙ ⵢⵓⵏ ⵙ ⵡⴰⵛ ⵉⴷⵙ, ⴰⴷⴷⵓ ⴷ ⴰⵏⵇⵉⵢⵙ ⵖⵉⴼⵓⵏ. ⵉⴹⵕ ⴰⵍⵍⵉⴳ ⵜⵓⵙⴰ, ⵏⵏⴰⵏ ⴰⴷ ⴰⵍⵉⵏ ⵎⵄⴰⵏⴰ ⴷⴰ ⵉⵏⵏⴰ ⴰⵙ ⵖⴰⵙ ⵕⵚⵓⴹ ⴰ ⵎⵓⵙⴰ ⵣⵉⵖ ⵜⵉⵏⵏⵓⵏ ⴰⵢ ⴰⴷ! ⵉⵏⵏⴰ ⴰⵙ ⵓⵎⵏ ⵖⵉⴼⵉ ⵖⴰⵙ ⴰⴷ ⴰⴽ ⵙⵉⵡⵍⵖ ⵓⴽⴰⵏ. ⴰⵏⵏⴰ ⵜⵔⵉⴷ ⵜⴳⴷ ⵉⵢⵉ ⵜ, ⴰⵢ ⴰⴷ ⵉⵙ ⵖⵉⴼⵉ ⵢⴰⵔⵓ ⵉⵏⵏⴰ ⴰⵙ ⴷ ⵉⵙ ⵏⵏ ⵓⴷⴷⵊⵉⵖ ⵉⵡⵓⵊⵉⵍⵏ ⵍⴰ ⵄⴰⵎⵎⵉ ⵖⴰⵙ ⴰⵎⴰ ⵜⵙⵙⵏ ⵎⴰⴷ ⴰⵙⵏ ⵜⵇⴰⴷⴷⴰ ⵎⵖⴰⵔ ⵜⵜ ⵓⴷⴷⵊⵉⵖ ⵉⵍⵍⴰ ⵓⵅⵓⴱ ⵉⴷⴰⵎ ⴰⵖ ⵍⵍⵉⴳ ⴰⵔ ⵏⵜⵎⵄⴰⵡⵡⴰⵏ. ⴰⵡⴰ ⵓⵄⵙⵙ ⴷⵖⵉ ⴳ ⵉⵢⵉ ⵉⵜⵜⵓⴳⴰ ⵍⵃⴰⵎⵍ ⵅⴼ ⵉⵏⵉⵔ. ⵉⵏⵏⴰ ⴰⵙ ⵙⵓⵍ ⵙ ⵡⴰⵣⵣⴰⵔ ⵍⵍⴰⵀ ⵎⵛ ⵜⵜⴽⵙⵏ ⴰⵍⵜⵓ ⴰⴷⴷⵊⴰⵏⵖ ⵜⵏ ⴼⵓⴽⴽⴰⵖ ⵍⵎⵓⵜ ⴷ ⵉⵙ ⵖⵉⴼⵉ ⵜⴰⵔⵓ. ⵉⵏⵏⴰ ⴰⵙⵏ, ⴰ ⵎⵓⵙⴰ ⵛⴱⵉ ⴷ ⴰⵃⵢⵓⴹ! ⴷⴷⵓ ⵙ ⵓⴱⵓⵅⵅⵓ ⵏ ⵍⴱⵃⴰⵔ ⵉⵍⵍⴰ ⵙ ⵓⵢⴷⵊⵉⴳ ⵉⵎⵣⵏ ⵜ ⵖⵔ ⵉⵎⵉ ⵡⵏⵏⴰ ⵉⵅⵍⵇ ⵉⴳ ⴰⵙ ⴰⵢⵏⵏⴰ ⴳ ⵉⵜⵄⴰⵢⵛ, ⵓⵔ ⵉⵍⵍⵉ ⵡⵏⵏⴰ ⵉⵣⵔⵉ ⴱⵍⴰ ⴽⵔⴰ ⵕⴱⴱⵉ, ⵀⴰⵜ ⵢⵓⴼ ⵍⵡⴰⵍⵉ ⴷⴰ ⵉⵛⵀⴷ ⵙ ⵏⵏⴰⴱⵉ ⵓ ⵚⵃⴰⴱⵓ, ⵉⴼⴰ ⵉⵛⵎⵏ ⴰⴽⴰⵍ, ⵉⵏⵏⴰ ⴰⵙⵏ: ⵏⵔⴰⵃⴱⴰ ⵙ ⵡⵉⵏⵏⴰ ⴷ ⵉⴽⴼⴰ ⵎⵓⵍⴰⵏⴰ! 51 - ⵢⵓⴱ ⵄⴰⵡⴷ ⴰⵏⵖ ⵜⵉⵏ ⵢⵓⴱ ⵍⵍⵉⴳ ⴰⵔ ⵜ ⵉⵙⵅⴷⵓ ⵛⵛⵉⵟⴰⵏ; ⵉⴱⵍⵉⵙ ⵍⵍⴰⵀ ⵉⵏⵄⴰⵍⵓ ⵣⵉ ⵚⵚⵍⴰ ⴰⴷ ⵜ ⵉⵜⵜⵓ! ⵛⴰⵏ ⴰⵙⵏ ⴰⵜⴼⴼⴰⵙ ⵏ ⴷⴷⵀⴱ, ⵉⴳ ⴰⵙ ⵜⵉⵎⵙⵔⵉⵢⵉⵏ ⵏ ⵡⵓⵔⵖ ⴷ ⵉⵏⵏⴰ ⴰⵙ: ⵅⵙ ⴰⴷ ⵓⵔ ⵙⴰⵔ ⵜⵥⴰⵍⵍⴰ ⴷ ⴰⵔ ⵜ ⵉⵜⵏⵄⴰⵍ ⵍⵄⴰⴱⵉⴷ, ⵉⵏⵖ ⴰⵙ ⵍⵡⴰⵛⵓⵏ. ⵉⵏⵏⴰ ⴰⵙⵏ: ⵎⵔⴰⵃⴱⴰ ⵙ ⵡⵉⵏⵏⴰ ⴷ ⵉⵛⴰ ⵎⵓⵍⴰⵏⴰ ⵙⵉⵏ ⴰⵙ ⴷ ⵢⵓⴽⴽⵉⵡⵏ ⵖⵔ ⵜⴰⴷⴰⵡⵜ ⴰⵎ ⴰⵎⵓⵃⵓⵍ. ⵡⵏⵏⴰ ⵉⵜⵓⵜⵜⵉⵏ ⵉⵔⴰⵔ ⵜⵏ ⵉⴷ; ⵉⵏⵏⴰ ⴰⵙ: ⵜⵛⴰⵜ ⵉⵢⵉ! ⵄⴼⴼⴰⵏ ⵎⴷⴷⵏ ⴽⵓⵍ ⴰⵢⵏⵏⴰ ⴳ ⵉⵇⵉⵎ ⵙ ⵢⵉⵍⵍⵉⴼ ⵖⴰⵙ ⵜⴰⵎⵟⵟⵓⴹⵜ ⵏⵏⵙ ⴰⵙ ⵉⴳⴰⵏ ⵎⴰⴷ ⵉⵜⵜⴰⴼⴰ, ⵜⴳ ⴰⵙ ⵍⴰⵍ ⵏ ⵓⵅⴰⵎ ⵏⵏⵙ ⵜⵉⵣⵉ, ⵍⴰ ⵜ ⵙⵓⵜⵓⵔ, ⴰⵔ ⴰⵙ ⵜⵜⴰⵡⵉ ⵎⴰⴷ ⵉⵜⴻⵜⵜ ⴰⴷⴷⴰⵢ ⵜ ⵉⴹⵕⵕⴰ ⵍⴰⵥ. ⴰⵍⵍⵉⴳ ⴷⴰ ⵜ ⵙⵓⵜⵓⵔ ⵓⵔ ⵢⴰⴷ ⴰⵍ ⵜⵜⴰⵎⵥ ⵡⴰⵍⵓ. ⵓⴽⴰⵏ ⵜⵣⵏⵣ ⴰⵣⵣⴰⵔ ⵉ ⵡⴷⴰⵢ ⵙ ⵉⵎⴽⵍⵉ ⵏⵏⴰ. ⴰⴷⴷⴰⵢ ⵜ ⵉⴳⵔ, ⴷⴰ ⵉⵜⵜⵍ ⵊⴰⵊ ⵏ ⵓⵇⵎⵓ ⵏⵏⵙ, ⴳⵉⵏ ⴰⵙ: ⴹⵓⵏⵏ ⴰⵖ ⴷ ⵍⵖⴷⵔ ⴰⵢ ⴰⴷ, ⵓⵔ ⵢⴰⴷ ⵉⵇⵉⵎ ⵍⴰⵎⵉⵏ! ⵜⵏⵏⴰ ⴰⵙ: ⵖⴰⵙ ⵜⵛ ⵜ ⴰ ⵢⵓⴱ! ⴰⴷⴷⴰⵢ ⵜⵜⵛⵉⵜ ⵏⵉⵏ ⴰⴽ ⴰⵏⵏⴰ ⵣⵉ ⴰⵏⵖ ⴷ ⵉⴽⴽⴰ, ⵓⵔ ⵢⴰⴷ ⵉⵍⵍⵉ ⵡⵏⵏⴰ ⵜⵓⵜ. ⵜⵏⵏⴰ ⴰⵙⵏ, ⴰⵔ ⵙⵓⵜⵓⵔ ⴰⵍⵍⵉⴳ ⵉⵢⵉ ⵉⵇⵔⵔⴱ ⵡⴰⴹⵓ; ⴱⴱⵉⵖ ⴰⴷⵍⴰⵍ ⵉ ⵡⴷⴰⵢ ⴰⴷ ⵉⵢⵉ ⵉⴽⴼ ⵉⵎⴽⵍⵉ ⵏⵏⴰ, ⴷ ⵉⵙ ⴷ ⴰⵙ ⵏⵏⴰⵏ ⵉ ⵕⴱⴱⵉ, ⴳ ⵉⵢⵉ ⵍⵅⵉⵔ, ⵏⵖ ⵉⵢⵉ; ⴰⵡⴰ ⵏⵖ ⴷ ⴽⴼ ⵉⵢⵉ ⴰⴼⵓⴷ ⵉⵏⵓ ⴰⵎ ⴽⵓ ⴰⵙⵙ, ⵚⵍⵍⵉ ⵄⴰⵍⴰ ⵎⵓⵃⴰⵎⵎⴰⴷ, ⵉⵍⵍⴰ ⵕⴱⴱⵉ ⵙ ⵓⵥⵟⵟⴰ ⵏⵏⵙ, ⵓⵔ ⵉⴱⴰⴹ ⵍⵄⴰⴱⴷ ⴰⴷ ⵉⵎⵃⵓ ⵍⵇⴰⴹⴰ! ⴰⵎⴷⵢⴰⵣ ⵏ ⵉⵅⴰⵎⵏ ⵓⵔ ⴷⴰ ⵉⵙⵇⵙⴰⵔ. ⴰⵎⴷⵢⴰⵣ ⵏ ⵜⴳⵎⵎⵉ ⵓⵔ ⴷⴰ ⵉⵙⵅⵓⵎⵎⵔ. ⴰⵖⵖⵓ ⵉⵍⵍⴰ ⴳ ⵓⴳⵏⴰⵔ, ⵉⵣⴰⵏ ⵃⵉⵢⵕⵏ. ⴰⵎⵥⵥⵓⵖ ⵓⵔ ⴷⴰ ⵉⵜⵓⵙⵙⵉⵔ. ⴰⴷⴷⴰⵢ ⵉⵛⵢⴰⵄ ⵡⴰⵢⵓⵔ ⵎⴰ ⴳ ⵉⴷⴷⴰ ⵉⵜⵔⴰⵏ? ⵙⵉⵏⴼⵏⵜ ⵜⵃⴱⴱⵉⵢⵏ ⵜⵉⴱⵉⵇⵇⵉⵏ ⵉⵏⵏⴰ ⴰⵙ ⵡⴰ ⴼⵍⴰⵏ ⵉⵜⵓⵜⵜⵉ, ⵉⵏⵏⴰ ⴰⵙ: ⵏⴽⴽⵉⵏ ⴷ ⴰⵏⵏⴰⵢⵖ ⵜ ⵇⴰⵃ ⵙⴳ ⵎⴰⴷ ⵉⵏⵉ ⵉⴼⵔⵖ. ⴼⴼⵖ ⴷ ⴰ ⴰⵃⴰⵏⵓ, ⴳⵔ ⴷ ⵎⴰⴷ ⴳⵉⴽ ⵉⵍⵍⴰⵏ. ⴰⵢⵏⵏⴰ ⵓⵔ ⵜⴰⵏⵏⴰⵢ ⵜⵉⵟⵟ, ⵉⵣⵔⵉ ⵜ ⵡⵓⵍ. ⴼⴼⵔ, ⴼⴼⵔ ⴷ ⴰⵎⵖⵉⵢⵢⵔ. ⵢⵓⴼ ⴽⵔⴰ ⴱⵍⴰ ⴽⵔⴰ. ⵉⵣⴰⵄ ⵓⵏⴱⴳⵉ ⴰⵢⵜ ⵓⵅⴰⵎ. ⵓⵜ ⴰⴱⴰⵔⴷⴰ, ⴰⴷ ⵉⴼⴰⴼⴰ ⵓⵖⵢⵢⵓⵍ. ⵉⴷⴰⵎ ⴰ ⵡⴰ, ⵉⴷⴰⵎ ⵕⴱⴱⵉ. ⵢⴰⴽ ⴰ ⴳⵯⵎⴰ, ⵜⵏⵏⵉⴷ ⵉⵢⵉ ⴰⵍⵉ ⵜⴰⵣⴰⵔⵜ, ⴰⵍⵍⵉⴳ ⵜⵜ ⵓⵍⵉⵖ ⴰ ⴳⵯⵎⴰ ⵜⵏⵏⵉⴷ ⵉⵢⵉ ⴳⴳⵯⵣ ⴰⴷ ⵓⵔ ⵜⵜ ⵜⴰⵔⵎⴷ. ⵡⵏⵏⴰ ⵎⵉ ⵍⵍⵉⵖ ⴳ ⵓⴹⵕⴰⵏ, ⴰⴷ ⵉⵙⵔⵓ ⵜⵉⵙⵖⵏⵙⵜ ⴰⴷ ⴱⴹⵓⵖ. ⵡⵏⵏⴰ ⵜⵇⵇⵏ ⵜⵉⵣⵉ, ⵉⵏⵣⵉ ⴰⵙ ⵎⵏⵣⵓ. ⵡⵏⵏⴰ ⵏⵏ ⵜⵇⵇⵏ ⵜⵉⵣⵉ, ⵉⴳⴳⴰⴼⵉ ⵜⵜ. ⵡⵏⵏⴰ ⵉⵏⵉⵏ ⵅⴼ ⵓⵍⵖⵎ ⵓⵔ ⴷⴰ ⵉⵜⵓⴳⴳⵯⴷ ⵉⴹⴰⵏ. ⵉⵣⵡⴰⵔ ⵜⴰⵙⵍⵉⵜ ⵙ ⴰⴳⵔⵜⵉⵍ. ⵓⵔ ⵉⴳⵓⵏⵉ ⴱⵓ ⵓⵖⵢⵢⵓⵍ ⵉⵏⵖⵎⵉⵙⵏ. ⵜⴰⵙⴼⴰⵔⴰⵜ ⴰⴷ ⵜⴰⵡⵉ ⵜⴰⵎⵓⵀⵓⵏⵜ. ⴽⵔⴰ ⵉⵜⵛⴰ ⵉⴱⴰⵡⵏ, ⴽⵔⴰ ⵓⴼⴼⵏ ⴷⵉⴳⵙ. ⵙⵉⵡⵍ ⵎⴰⵃⴷ ⴰⴼⵓⵙ ⵏⵏⴽ ⴳ ⵜⴳⵏⴰⵔⵜ. ⵉⵔⵣⴰ ⴰⴳⵓⵛⵓ ⵇⴱⵍ ⴰⵡⵜⵓⵍ. ⵜⴰⵎⴰⵜⴰⵔⵜ ⵏ ⵍⵉⵅⵔⴰ, ⵛⵛⵉⴱ ⴰⴷ ⵜⵜ ⵉⴳⴰⵏ. ⵓⵔ ⴷⴰ ⵉⵜⵍⵍⵖ ⵉⵅⴼ ⵏⵏⵙ ⵖⴰⵙ ⴰⵣⴳⵔ. ⵉⵚⴼⴹ ⵉⴳⵏⵏⴰ ⵙ ⵜⵍⵣⴷⵉⵜ. ⵎⴰⵃⴷ ⴷⴰ ⵉⵜⵇⵔⴰⴷ ⴷ ⴰⵡⴷⵊ. ⴰⵢⵏⵏⴰ ⵔⴰⵏ ⴰⵢⵜ ⵄⴰⵍⵉ, ⵖⵉⵏ ⵜ ⵉ ⵄⴰⵍⵉ ⵏⵏⵙⵏ. ⵕⵕⴰⵃⵜ ⵓⵔ ⴷⴰ ⵜⵙⵏⵙⴰⵔ ⵜⴰⵣⵓⴽⵜ ( ⴰⴼⵓⴷ ). ⵎⴰⵃⴷ ⵇⴰⵡⵇⴰⵡ ⵓⵔ ⵉⵜⴻⵜⵜⴰ ⵉⵣⵎ ⵜⵉⵔⴱⴰⵜⵉⵏ. ⵢⵓⴼ ⵎⵙⵃⴰⵙⴱ ⵜⵉⵅⴰⵜ ⵡⴰⵍⴰ ⵎⵙⵃⴰⵙⴱ ⵜⵉⵅⴰⵎⵉⵏ. ⵢⴰ ⵕⴱⴱⵉ ⴰⵔⵉ ⴰⵖ ⵉ ⵓⵏⵥⴰⵕ ⵡⴰⵔ ⵜⵉⴳⵏⴰⵡ. ⵓⵔ ⵉⵙⵙⵉⵏ ⵎⴰⴷ ⵉⵍⵍⴰⵏ ⴳ ⵓⵅⵔⵉⴹ ⵖⴰⵙ ⵡⵏⵏⴰ ⵙⵉⵙ ⵉⵜⵜⵓⵜⵏ. ⵎⵛ ⵉⵎⵎⵓⵜ ⵓⵖⵢⵢⵓⵍ, ⵄⴷⴷⴰⵏ ⵉⵖⵢⵢⴰⵍ. ⵉⴳⴰ ⴰⵎ ⵉⵣⴷⵉ, ⵍⴰ ⵉⵜⵛⴰⵍ ⴰⵔ ⵉⵙⴹⵓⵕ, ⵉⵕⵓⵃ ⴷ ⵉⵄⵔⵔⴰ. ⵡⵏⵏⴰ ⵜ ⵜⵏⵖⴰ ⵜⴰⵙⴰ, ⵍⴰ ⵜ ⵏⵇⵇⴰⵏⵜ ⵜⵓⵔⵉⵏ. ⵉⵊⵊⵉ ⵓⵜⵔⵙ ⵓⵍⴰ ⵉⵊⵊⵉ ⴳⴰⵔ ⴰⵡⴰⵍ. ⴰⵍⵖⵎ ⴰⵅⴰⵜⴰⵔ ⵍⴰ ⴰⵙ ⴳⴳⴰⵔⵏ ⵎⴷⴷⵏ ⴰⴳⴳⵯⴰ. ⵏⵏⴰⵖⵏ ⵉⵍⵖⵎⴰⵏ, ⵉⵙⵅⴹ ⵕⴱⴱⵉ ⵅⴼ ⵍⴱⵔⵡⴰⴳ. ⵉⵡⵜ ⵉⵢⵉ ⴱⴰⴱⴰ, ⴷⴰ ⵜⵜⵔⵓ ⵍⴰⵍⵍⴰ. ⴰⴷⴷⴰⵢ ⵜⴰⵏⵏⴰⵢⴷ ⴰⵔⴳⴰⵣ ⵉⵏⵉⵏ ⵓⴼⴼⴰⵍ, ⵉⵏⵉ ⴰⵙ ⴷ ⴰⵎⴱⴰⵔⴽ ⴰⵢⵢⵉⵙ. ⴰⵢⵏⵏⴰ ⴷⴰ ⵉⵜⴳⴳ ⵡⵓⵛⵛⵏ ⴰⴷ ⵉⴷⵎⵎⵓ. ⵉⴱⵍⴰⵍⵉ ⵉⵃⴷⴰⴷⴷⵊⴰ ⵍⵄⴰⴼⵉⵜ ⴰⵔ ⴰⵙ ⵉⵜⴹⵓⵕ ⴰⵍⵍⵉⴳ ⵢⴰⵖ ⵏⵏ ⴰⵎⵎⴰⵙ. ⵉⴳⴰ ⴰⵎ ⵜⵣⴷⴰⵢⵜ, ⵍⴰ ⵉⵙⵎⴰⵍⵓ ⵖⴰⵙ ⵉ ⵜⴰⵙⵢⴰⵄ. ⵓⵔ ⴷⴰ ⵜ ⵜⴽⴽⴰⵏ ⵉⵅⵅⵓⵡⵉⵏ ⵖⴰⵙ ⵜⴰⴱⵣⵣⴰⵜ. ⵓⵔ ⵃⵎⵉⵍⵖ ⴰⴳⵔⴰ ⴳ ⵉⵍⵍⵉⴼ ⵏ ⵉⴳⵔⵡⴰⵏ. ⵏⴽⵔⵏ ⵉⵍⵖⵎⴰⵏ, ⵍⴰ ⵥⵕⵉⵏ ⵉⴱⵔⵔⵓⵢⵏ ⴳ ⵡⴰⵏⵙⴰ. ⵍⴰ ⵜⵏⴽⵔ ⵍⵄⴰⴼⵉⵜ, ⵍⴰ ⵜⵣⵔⵉ ⵉⵖⴷ ⴷⴼⴼⵉⵔ ⴰⵙ. ⵓⵔ ⴷⴰ ⵜⴰⴷⴷⵊⴰ ⵍⵄⴰⴼⵉⵜ ⵖⴰⵙ ⵉⵖⴷ. ⵓⵔ ⴷⴰ ⵜⴹⴼⵓⵕⵏ ⵉⵇⵜⵜⴰⵄⵏ ⵡⴰⵔ ⵉⵄⴱⴰⵏⵏ ⴰⴷ ⵜⵜⴰⵡⵉⵏ ⵍⴽⵛⵉⴹⵜ. ⴰⵣⵡⴰⵔ ⵏⵏⴰ ⵉⴳⴰⵏ ⵍⵃⴰⵇ ⵓⵔ ⴷⴰ ⵉⵙⵃⵔⴰⵇ ⴱⴰⴱ ⵏⵏⵙ. ⵉⵏⵏⴰ ⴰⵙ: ⵎⴰⴷ ⴰⴽ ⵉⴳⴰⵏ ⴰⵢ ⴰⴷ? ⵉⵏⵏⴰ ⴰⵙ: ⴰⴼⵓⵙ ⵉⵏⵓ! ⵓⵔ ⴷⴰ ⴽⵛⵛⵎⵏ ⵉⵣⴰⵏ ⵜⵉⵙⵏⵜ. ⵓⵔ ⴷⴰ ⵜⵜⴰⵖ ⵖⴰⵙ ⴰⵎⵣⵉⵣⵔⵜ. ⵓⵜ ⵉⵢⴷⵉ ⵜⵔⴰⵄⴰⵜ ⵙ ⴰⵅⵏⵛⵓⵛ ⵏ ⴱⴰⴱ ⵏⵏⵙ. ⵓⵜ ⵉⵢⴷⵉ ⴰⴷ ⵜⴰⵛⵉ ⵜⵙⵍⵉⵜ. ⵓⵔ ⴷⴰ ⵜ ⵉⴽⴽⴰⵜ ⵖⴰⵙ ⵡⵏⵏⴰ ⵎⵉ ⵉⵃⵔⵏ. ⵓⵎⴰ ⵜⵉⵎⵄⵣⵣⵉⵜ ⴷⴰ ⵜⴳⴳⴰ ⵙⵙⵉⴼⴹ ⵍⵄⴰⵕ. ⵡⵏⵏⴰ ⵢⵓⵜ ⵓⴼⵓⵙ ⵏⵏⵙ ⵓⵔ ⴷⴰ ⵢⴰⵍⵍⴰ. ⴰⵡⴰⵍ ⵏⵏⴰ ⵉⴳⴰⵏ ⵍⵃⴰⵇ ⵓⵔ ⴷⴰ ⵉⵙⵙⵏⴷⴰⴼ. ⴷⴼⵄⵖ ⴰⵙ ⵜ ⴰⵍⵍⵉⴳ ⵓⵔ ⴷⴰ ⵉⵜⵜⴰⵍⵉ ( ⴰⵍⵍⵉⴳ ⴷⴰ ⵉⵜⴽⴽⴰ ⵜⵉⵏⵡⵓⵔⵉⵏ ). ⵎⵛ ⵜⴱⵓⵔⵣⵜ ⵜⴱⵔⵔⵎⵜ ⵜ ⵉⴷ ⵖⵉⴼⵉ. ⵉⵍⵍⴰ ⴱⴰⴱⴰ ⵍⴰ ⵉⵄⴷⴷⵍ ⵜⵉⴼⴳⴳⴰⴳⵉⵏ. ⵡⵏⵏⴰ ⵉⵙⵓⵜⵓⵔⵏ ⴰⵖⵖⵓ ⵓⵔ ⴷⴰ ⵉⵜⴼⴼⵔ ⵜⴰⴳⵔⴰ. ⵓⵔ ⴷⴰ ⵉⵏⵇ ⵉⵄⵊⵍⵉⵢⵏ ⵖⴰⵙ ⵉⴷ ⴱⴰⴱ ⵏ ⵉⴳⵔ. ⴱⴷⵔ ⵉⵢⴷⵉ ⵜⵊⵊⵓⵊⴷⵜ ⴰⵄⵎⵓⴷ. ⵡⵏⵏⴰ ⵎⵉ ⵉⵇⵇⵙ ⵉⴼⵉⵖⵔ ⵍⴰ ⵜ ⵉⵙⵙⵅⵍⴰⵄ ⵉⵣⵉⴽⵔ. ⴳ ⵡⴰⵡⴰⵍ ⵏ ⵡⵏⵏⴰ ⴽ ⵉⵙⵔⵓⵏ. ⴰⴷ ⵓⵔ ⵜⴳⴳⴰⵜ ⵡⵉⵏ ⵡⵏⵏⴰ ⴽ ⵉⵙⵟⵚⵚⴰⵏ. ⵉⵣⵣⵓⵔ ⵜⵓⵙⵔ ⴰⵎ ⵎⵓⵛⵛ. ⵓⵔ ⴷⴰ ⵉⵜⵓⵃⴹⵓ ⵖⴰⵙ ⵜⵉⴱⵍⴰⴹⵉⵏ. ⵡⵏⵏⴰ ⴷⴰ ⵉⵜⵃⵛⵛⴰⵎⵏ ⴷⴰ ⵉⵜⵜⴰⵔⵓ ⴰⵃⵥⵉⵥ. ⴰⵢⵏⵏⴰ ⵜⵣⵣⵔⵉ ⴳ ⵄⴰⵔⵉ ⴰⴷ ⵜⵡⴷⴷⴰ ⴳ ⵡⴰⵙⴽⴰⵔ. ⴰⵢⵏⵏⴰ ⴷ ⵢⵉⵡⵉ ⵓⵍⴳⵓⵏ ⵡⵉⵏ ⴱⴰⴱ ⵏ ⵢⵉⴳⵔ. ⵜⵍⵍⵉⵜ ⵜⵙⵙⵉⵍⵉⵜ ⴰⵎ ⵜⵉⵖⵔⴷⵎⵜ. ⴰⵇⵎⵓ ⵏⵏⴰ ⵉⵇⵇⵏ ⵓⵔ ⴷⴰ ⵜ ⴽⴷⵊⵎⵏ ⵉⵣⴰⵏ. ⵜⵉⵙⵏⵜ ⵓⵔ ⴷⴰ ⵜⵙⴽⴽⴰⵔ ⵢⵓⴽⴽⵉⵡⵏ. ⵓⵔ ⴷⴰ ⵉⵜⴼⵙⵜⴰ ⵅⴷ ⴰⵎⵜⵜⵉⵏ. ⵓⵔ ⴷⴰ ⵉⵙⵓⴼⵓⵖ ⵜⵓⵔⵉⵏ ⵖⴰⵙ ⴰⵍⵖⵎ. ⵜⴰⵏⴰⵛⴰ ⵏ ⵓⵎⴳⵔ ⵓⵍⴰ ⵜⴰⵡⴰⴷⴰ ⵏ ⵓⴹⴰⵕ. ⵓⵔ ⴰⴽ ⵉⵔⴳⴳⵍ ⵅⵙ ⵉⴹⴰⵕⵏ ⵏⵏⵙ. ⵓⵔ ⴷⴰ ⵖⵓⵔⴽ ⴷ ⵉⵜⴷⴷⵓ ⵖⴰⵙ ⵡⵏⵏⴰ ⴽ ⵉⵔⴰⵏ. ⵓⵔ ⵜⵏ ⴱⴹⵉ ⵖⴰⵙ ⴰⵢⵏⵏⴰ ⵉⴱⴹⴰⵏ ⴰⵛⴱⴰⴱⵏ. ⵓⵔ ⴰⴽ ⵢⴰⵍⵍ ⵖⴰⵙ ⵜⵉⵟⵟ ⵏⵏⴽ. ⵓⵔ ⴰⴽ ⵉⴽⵎⵎⵣ ⵖⴰⵙ ⴰⴼⵓⵙ ⵏⵏⴽ. ⵜⴰⵖⵢⵢⵓⵍⵜ ⵓⵔ ⴷⵊⵉⵏ ⵜⵙⵡⵉ ⴰⵎⴰⵏ ⵣⴷⴷⵉⴳⵏⵉⵏ ⵙⵓⴳⴳⵉⵙ ⵜⵓⵔⵓ. ⵓⵔ ⴷⴰ ⵜⵜⵎⵖⵓⵔ ⵜⴰⵎⴰⵔⵜ ⵖⴰⵙ ⵉ ⵓⴱⵕⵕⵉⴹ. ⵡⵏⵏⴰ ⵉⴳⴰⵏ ⵎⴻⵎⵎⵉⵙ ⵏ ⵜⵉⵅⵙⵉ ⴰⴷ ⵜ ⵉⵜⵛ ⵓⵛⵛⵏ. ⵍⴰ ⵉⵙⵍⵏ, ⵍⴰ ⵉⵔⴳⴳⵯⵍ, ⴰⵔ ⴳ ⵉⴹ ⵢⴰⵔ ⴰⵎ ⵉⵥⴹⵉ. ⴳⵔ ⵙ ⵓⵙⴼⴹ ⵉⵎⵓⵏ ⴷ ⵡⴰⴳⴳⵓ ⵏⵏⵙ. ⵓⵔ ⴷ ⴰⴷ ⵉⴽⵯⵜⵜⵉ ⵢⵓⵏ ⵖⴰⵙ ⴰⵢⵏⵏⵉ ⴳ ⵉⵔⴱⴰⵃ. ⵙⵓⴼⵖ ⵜⵏ ⵉⴷ ⵍⵙⴰⵏ, ⴰⴷ ⵓⵔ ⵜⵏ ⵉⴷ ⵜⵙⵓⴼⵓⵖ ⵜⵛⴰⵏ. ⴰ ⵜⴰⵖⵣⵉ ⵏ ⵜⵎⵉⵔⴰ ⵉⴹⵎⵎⴰⵄⵏ. ⴽⵓ ⵢⵓⵏ ⵉⴽⵔⵔⵣ ⴷ ⵓⵇⵔⵉⵏ ⵏⵏⵙ. ⵍⵀⵎ ⵏⵏⵙ ⵉⴹ, ⴰⵙⴷⵙⵓ ⵏ ⵡⴰⵙⵙ. ⵓⵔ ⴷⴰ ⵜⵜⴰⵔⵓ ⵜⴼⵓⵍⵍⵓⵙⵜ ⵊⴰⵊ ⵏ ⵎⴷⴷⵏ. ⵜⴰⵖ ⴰⵙ ⵍⵄⴰⴼⵉⵜ ⴳ ⵛⴹⵕⴰⵏ. ⴱⵓ ⵢⵓⵏ ⵓⴼⵓⵙ ⵓⵔ ⴷⴰ ⵉⴽⴽⴰⵜ. ⵎⵛ ⴰⴽ ⵙⵙⵓⵖ ⴰⵄⴱⴰⵏ ⵉⵏⵓ ⴰⴷ ⵓⵔ ⵖⵉⴼⵙ ⵜⵖⵉⵎⴰ. ⴰⵢⵏⵏⴰ ⵓⵔ ⵜⴰⵏⵏⴰⵢ ⵜⵉⵟⵟ, ⵉⵣⵣⵔⵉ ⵜ ⵡⵓⵍ ⵎⴰⵏⵉⴳ ⴰⴽ ⵜⴽⴽⴰ ⵍⵄⴰⴼⵉⵜ ⴰ ⴰⴼⵕⵕⴰⵏ? ⵉⵏⵏⴰ ⴰⵙ: ⴰⵇⵎⵓ ⵉⵏⵓ. ⴰⵎⵣⵣⵓⵔ ⵉⵡⵉⵏ ⵜ ⵡⴰⵎⴰⵏ ⵉⵖⴰⵍ ⵉⵙ ⵉⵏⵉ. ⵡⵏⵏⴰ ⵉⵇⵍⵏ ⵙ ⴰⴹⴹⵊⴰⵕ ⵏⵏⵙ, ⵉⵏⵙⴰ ⴱⵍⴰ ⵉⵎⵏⵙⵉ. ⵡⵏⵏⴰ ⵎⵉ ⵜⵖⵔⵔⵙⵜ ⵉ ⵜⵅⵙⵉ, ⵓⵔ ⵉⴹⵚ ⵜⵏⴰⵖⵜ ⵖⴼ ⵜⵉⵅⵙⵉ. ⴰⵢⵏⵏⴰ ⵜⵓⵡⵉ ⵜⵔⵡⴰ, ⵡⵉⵏ ⴱⴰⴱ ⴳ ⵉⴳⵔ. ⴰⴷ ⴽⴽⵖ ⴰⵊⵓⵕⵕⵓ ⵓⵍⴰ ⴽⴽⵖ ⴰⵙⵉⴼ ⵏⵏⴰ ⵉⴼⵙⵜⴰⵏ. ⴽⵓⴷ ⵢⴰⵍⵍⴰ ⵓⵎⵅⵉⴱ ⴰⵙ ⵉⵜⵔⵔⵓ ⵕⴱⴱⵉ. |
